
Mokykla yra viena iš svarbiausių bendruomenių, kurioje vaikai socializuojasi, įgyja tam tikrus 
elgesio, bendravimo įgūdžius (Kvieskienė, 2005), tačiau žinome, kad bendravimas mokykloje 
ne visada ir ne kiekvienam yra sėkmingas. Pasaulio sveikatos organizacijos tyrimo duome¬ 
nimis, 2006 metais Lietuva buvo tarp šalių, kuriose mokiniai dažniausiai patiria patyčias arba 
tyčiojasi iš kitų 1 , mūsų šalies mokymo įstaigose psichosocialine vaiko aplinka vis dar nepakan¬ 
kamai rūpinamasi 2 . 

Norint užtikrinti sveiką mikroklimatą mokykloje, svarbu ugdyti socialinę kompetenciją. Ne- 
išugdyti socialiniai gebėjimai apsunkina asmens integraciją į visuomenę, mažina galimybes 
dalyvauti visuomeniniame gyvenime ir daryti jam įtaką, skatina diskriminaciją, patyčias ir 
smurtą. Todėl ugdymo procese išskirtinis dėmesys turėtų būti skiriamas socialiniams vaikų 
gebėjimams ugdyti, socialinių gebėjimų ugdymo modelių ir programų paieškai ir jiems to¬ 
bulinti. Lietuvos bendrojo lavinimo mokyklų mokymo programose naudojami metodai nėra 
pakankamai veiksmingi ugdyti šiuos gebėjimus. Todėl aktualu integruoti inovatyvius ugdy¬ 
mo metodus, skirtus emocinės ir socialinės kompetencijos plėtotei, smurto, patyčių ir diskri¬ 
minacijos apraiškoms mokyklose mažinti. Pasaulinė praktika rodo, kad tie mokiniai, kurie tu¬ 
rėjo galimybę dalyvauti socialinio ugdymo programose, dažniau patys sėkmingai spręsdavo 
tarpusavio problemas, prisiimdavo atsakomybę už savo elgesį, geriau jį kontroliuodavo, geriau 
suprasdavo kitų žmonių emocijas ir požiūrius, individualias bei kultūrines žmonių skirtybes ir 
jų įtaką bendravimui (Liebman, 1996). 

Šiame leidinyje pristatomas asmenybės ugdymo modelis, naudojant muzikos terapijos meto¬ 
dus. Muzika - vaiko asmenybės psichinės pusiausvyros formavimo priemonė. Amžiaus tarps¬ 
nių psichologijos tyrimai pateikia nemažai duomenų, įrodančių meninio ugdymo svarbą, ne¬ 
išskiriant mokinių, neturinčių meninių gabumų. Ypač vertintina muzikinės saviraiškos terapinė 
reikšmė: dalyvaudamas šioje veikloje, vaikas išlaisvina susikaupusią vidinę įtampą, išsprendžia 
vidinius konfliktus, išreiškia slopinamus jausmus. Terapiniai muzikos užsiėmimai padeda vaikui 
nugalėti sutrikimų nulemiamas saviraiškos ir tarpasmeninių santykių kliūtis, pateikia alternaty¬ 
vių visų problemų sprendimo būdų. 

Muzikos pedagogika ir muzikos terapija yra dvi skirtingos sritys. Muzikos mokymas yra skirtas 
lavinti muzikinius gabumus ir suteikti žinių, o muzikos terapija siekiama lavinti nemuzikinius 
įgūdžius (socialinius, kognityvinius, komunikacinius ir kt.) per muzikinius išgyvenimus ir daly¬ 
vavimą muzikinėje veikloje. Todėl muzikos terapija tampa svarbi ne tik dirbant su fizinę ar psi¬ 
chinę negalią turinčiais vaikais, bet ir bendrojo lavinimo mokyklose, ypač dirbant su pradinių 
klasių mokiniais popamokinėje veikloje (Jautakytė, 2008). 


' <http://www.bepatydu.lt/lt/apie-patydas/duomenys-lietuvos-mokyklu/>. 

2 <http://www.sac.smm.lt/images/file/e_biblioteka/sv_probll_Patydos_mokykloje.pdf>. 



Pradiniame mokykliniame amžiuje teigiamas vaiko savęs vertinimas ir jo mokymosi ar kitos 
veiklos sėkmė yra glaudžiai susiję dalykai (Gage, Berliner, 1994; Žilinskienė, 2000). Norint, kad 
mokiniai pasiektų gerų rezultatų, reikia skatinti jų pasitikėjimą savimi. Ir atvirkščiai, - norint di¬ 
dinti vaikų pasitikėjimą savimi, reikia leisti jiems patirti sėkmę. Vaikas, nuolat matydamas savo 
laipsnišką tobulėjimą ir vykstant sėkmingai saviraiškai ir savirealizacijai, išgyvena pasitikėjimo 
savimi jausmą, pagarbą sau, o tuo ir yra grindžiamas teigiamas savęs vertinimas. 

Ypač palankios sąlygos ugdyti teigiamą vaiko savęs vertinimą, saviraišką ir pozityvius santykius 
su aplinkiniais sudaromos papildomo (neformaliojo) ugdymo veikla. Ši veikla atveria plačių 
ugdymo(si) galimybių, j papildomo ugdymo būrelius vaikai ateina savo noru, veikla jiems daž¬ 
niausiai sekasi. Kuo atsakingiau panaudojamas laisvalaikis, tuo kryptingiau vaikas bręsta kaip 
asmenybė. Aktyviai dalyvaujant popamokinėje veikloje tobulinami visuomeninio elgesio įgū¬ 
džiai, formuojami pažintiniai interesai, ugdomi kūrybiniai ir organizaciniai gebėjimai. Patyręs 
sėkmę ir tapęs aktyvesnis, vaikas pradeda pasitikėti savimi. Taip tampama svarbiu, išmoksta¬ 
ma gerbti kitus ir sulaukiama pagarbos iš kitų (Zaleckienė, 1994). 

Visoks dėmesys ir rūpestis mokiniu stiprina jo vertės jausmą. Mažos grupės turi didelių gali¬ 
mybių ugdyti savo narių savivertę. Bręstančiai asmenybei būtinos situacijos, kuriomis ji jaus¬ 
tųsi saugiai, galėtų išreikšti save ir išgyventų savo galių skleidimosi džiaugsmą. Neformalus 
papildomas ugdymas turi daug psichologinio pobūdžio pranašumų. Tinkamai organizuotoje 
veikloje ugdomąsias funkcijas atlieka ne tik veiklos turinys, bet ir jos organizavimas, asmeni¬ 
niai dalyvių santykiai. Daugelis pedagogų pažymi, kad, dalyvaudamas neformalioje veikloje, 
vaikas tarsi pasikeičia: tampa aktyvesnis, kūrybiškesnis, darbštesnis, dažnai pasikeičia net el¬ 
gesys. Neformalioje veikloje, vykstant abipusiam bendravimui, šios veiklos dalyviai įgyja tam 
tikrą komunikacinę patirtį. Vaikas, bent metus pabuvęs tinkamoje bendravimo aplinkoje, įgyja 
teigiamą būsimų tarpusavio santykių su bendraamžiais, suaugusiaisiais pagrindą, išmoksta kū¬ 
rybiškai ir produktyviai gyventi. 

Šiuolaikinėje mokykloje papildomą muzikinį ugdymą padeda įgyvendinti įvairi veikla: choras, 
vokaliniai ir instrumentiniai ansambliai, individualios instrumentinės pratybos. Tačiau ši veikla 
daugiausia skiriama vaikams, turintiems ryškesnių muzikinių gabumų ir norintiems šiuos ga¬ 
bumus plėtoti ir įgyvendinti savo muzikinės saviraiškos poreikį. Be to, siekiamas šios veiklos 
rezultatas - koncertinė veikla. Papildomo ugdymo užsiėmimų, integruojant muzikos terapijos 
metodus, tikslai yra ne tik mokomieji, bet psichosocialiniai, svarbu ne rezultatas, o pats muzi¬ 
kinės veiklos procesas. Šioje veikloje kuriama psichologiškai palanki aplinka, kurioje ugdytinis 
jaučiasi saugus ir mylimas, priimtas ir įvertintas (Jautakytė, 2008). 

Pati muzika kaip išraiška turi tris priemones: balsą, kūną ir instrumentą. Visos šios priemonės 
ir yra naudojamos per muzikos terapijos užsiėmimus, suteikiant vaikams pozityvius išgyveni¬ 
mus. Galima išskirti tokius muzikinės veiklos per šiuos užsiėmimus ypatumus: 

• formuojami konkretūs veiklos tikslai, orientuojantys į emocijų sritį; 

• dominuoja emocinio pobūdžio užduotys; 

• muzikinė medžiaga pateikiama lėtesniu tempu, atsižvelgiantį vaikų poreikius; 

• mokomoji medžiaga siejama su vaiko patirtimi ir grindžiama praktiniais ir kūrybiniais 
metodais; 



• perteikiant žinias lavinami socialiniai įgūdžiai, atveriamos galimybės saviraiškai, stipri¬ 
namas savo vertės supratimas; 

• mokymo stilius turi žaismingumo ir atsipalaidavimo elementų. 

Muzikos terapijos užsiėmimai labai svarbūs mokiniams, turintiems emocijų ir elgesio sutriki¬ 
mų. Menas, meninė veikla, kurioje mokinys dalyvauja, padaro vaiką laimingesnį, jautresnį, taip 
koreguoja jo emocijas. Vaikas išmoksta naujų elgesio būdų ir patiria išgyvenimus, kuriuos, kaip 
tam tikrą gyvenimo būdą, ir pasirenka. Jei muzikinė veikla teikia džiaugsmo, vaikas išmoksta 
pasirinkti naujus elgesio būdus ir kitomis gyvenimo situacijomis. 

Vaikai, turintys mokymosi sunkumų, elgesio, emocinių ar kitokių sutrikimų, dažnai patiria ir 
bendravimo sunkumų. Muzikiniu ugdymu galima gerokai daryti įtaką šių vaikų saviraiškai, 
plėsti pažintinę jų veiklą, taip pat skatinti jų komunikaciją ir socializaciją. Muzikos dėka jie gali 
pajusti emocinį pasitenkinimą, turi galimybę save išreikšti, atskleisti savo gabumus. Per mu¬ 
zikos pratybas svarbiausia yra bendrauti su vaiku pasitelkus muziką. Turi būti užtikrinamas 
psichologinis saugumas, kad bendravimas būtų visavertis ir vaikas jaustųsi galintis atskleisti 
savo jausmus, pasidalyti mintimis, išgyventi teigiamas emocijas. 

Dalyvaudami papildomo ugdymo muzikos terapijos užsiėmimuose mokiniai, turintys moky¬ 
mosi, emocinių, bendravimo ir kt. sutrikimų, per muzikinę kūrybinę veiklą sėkmingai atskleis¬ 
dami savo galimybes, ima labiau pasitikėti savimi, patiria dvasinę pusiausvyrą, aplinkinių prita¬ 
rimą ir teigiamą savęs vertinimą. Jie to pasiekia gerindami asmeninę ir socialinę kompetenciją, 
plėtodami individualius interesus, ugdydami teigiamus savo bruožus ir gebėjimus. Muzika 
tokiems vaikams suteikia teigiamų emocijų, efektyvina jų saviraišką, padeda komunikuoti ir 
integruotis į ugdomąją aplinką. 

Metodinės mokomosios priemonės tikslas - ugdyti sveiką asmenybę. Uždaviniai: suteikti muzi¬ 
kos pedagogams žinių ir įgūdžių naudoti muzikos terapijos metodus mokykloje, siekiant pra¬ 
turtinti ir kūrybiškai plėtoti muzikinio ugdymo veiklą; pateikti mokytojams idėjų ir pavyzdžių, 
kaip naudoti muzikos terapijos elementus formalaus ugdymo pamokose pagal poreikį, t. y. 
pastebėjus, kad mokiniai pavargę, išsiblaškę, negeba sukaupti dėmesio, nenustygsta vietoje 
ar trukdo aplinkiniams; plėtoti neformalaus ugdymo procesą, integruojant muzikos terapijos 
metodus moksleivių asmeninei ir socialinei kompetencijai ugdyti. 




PAGRINDINIŲ SĄVOKŲ ŽODYNĖLIS 


Menų terapijos profesijos: muzikos terapija, dailės terapija, šokio ir judesio terapija, dramos terapija 
C International Standard Classification ofOccupations, ISCO-08). 

Muzikos terapija - muzikos terapeuto ir kliento / paciento bendradarbiavimas naudojant muzi¬ 
ką / muzikinę veiklą fizinei, psichinei ar socialinei sveikatai ir gerovei stiprinti. 

Muzikos terapijos metodų taikymas - muzikos terapijos metodų integravimas kitoje profesinė¬ 
je veikloje, kurią vykdo medikas, psichologas, socialinis darbuotojas, specialusis pedagogas, 
meno pedagogas, ergoterapeutas, slaugytojas, kineziterapeutas ar kiti specialistai. 

Muzikinė komunikacija - žmonių bendravimas naudojant muzikos raiškos formas, priemones, 
instrumentus (Aleksienė, 2010, p. 6). 

Muzikavimas - Christopher Small (1998, p. 9) vartoja terminą „musicking", kuris reiškia kokiu nors 
būdu dalyvauti muzikuojant - atlikti muzikos kūrinį scenoje arba repetuoti, klausytis, kurti ar im¬ 
provizuoti muziką, šokti pagal muziką. Apibrėždamas sąvoką „musicking", Small pabrėžia žmonių 
tarpusavio ryšius, kurie sąveikaujant su muzika tampa bendruomeniški ir vientisesni. 

Muzikos potyris - vienas iš muzikinės veiklos pajautimo / patyrimo galimybių, kurių yra keturios 
(atlikimas, kūrimas, improvizavimas, klausymas). 

Muzikos terapijos metodas - konkretus muzikos potyris, kuris naudojamas tiriant, gydant ir (arba) 
vertinant klientą (Bruscia, 1998, p. 113). 

Muzikos terapijos metodo variantas - konkretus muzikos potyrio sukūrimo būdas (Bruscia, 1998, p. 115). 

Muzikos terapijos procedūra - terapeuto naudojamų veiksmų ir sąveikų, siekiant įtraukti klientą į 
muzikinį potyrį, organizuota seka (Bruscia, 1998, p. 114). 

Muzikos terapijos technika - pavienis procedūrinis veiksmas (arba sąveika), kurį terapeutas nau¬ 
doja siekdamas sukelti tiesioginę kliento reakciją arba formuoti kliento tiesioginį potyrį (Bruscia, 
1998, p. 14). 

Muzikos terapijos modelis - įvairiapusis tyrimo, gydymo ir vertinimo būdas, apimantis teorinius 
principus, klinikines indikacijas ir kontraindikacijas, tikslus, metodines gaires ir specifikacijas, tam 
tikrų procedūrinių sekų ir technikų tipinį naudojimą (Bruscia, p. 115). 

Aktyvioji muzikos terapija - paslauga, kurios metu klientai patys atlieka, kuria, improvizuoja mu¬ 
ziką ir analizuoja savo potyrius. 

Receptyvioji muzikos terapija - paslauga, kurios metu klientai klausosi muzikos įrašų arba gyvai 
atliekamos muzikos ir analizuoja savo potyrius. 

Terapiniai santykiai - pagal sutartį kuriami siekiančio terapeuto pagalbos paciento / kliento ir 
atitinkamą kompetenciją turinčio terapeuto santykiai. Tai vienos krypties santykiai, orientuoti į 
paciento / kliento sveikatos poreikius ir tikslus, grindžiami tarpusavio pasitikėjimu, nuoširdumu, 
besąlygišku palankumu klientui / pacientui, saugumu, konfidencialumu. 

Trumpai apie muzikos terapiją 

Muzikos terapija grindžiama suvokimu, kad kiekvienas žmogus yra muzikali būtybė. Muzika iš 
esmės susijusi su gyvybingumu: muzikos pulsas ir ritmai kyla iš širdies veiklos, kvėpavimo ar 
judėjimo; melodijos randasi juokiantis, verkiant, šūkaujant ar dainuojant; visas patiriamų emo¬ 
cijų spektras yra išgyvenamas muzikos dermėse, harmonijose, ritmuose (Nordoff, Robbins, 
1977). Organiškas žmogaus ir muzikos ryšys užsimezga kiekvienoje pradėtoje gyvybėje ir išlie¬ 
ka nepaisant ligos ar neįgalumo. Todėl kiekvienas reaguoja j muziką ir geba kurti muzikinius 
ryšius. Muzikuoti su kitu asmeniu muzikos terapijoje tolygu bendrauti, bendradarbiauti: muzi¬ 
kiniai gabumai, muzikinis pasirengimas tam nėra būtini. 

Muzikos terapija kryptingai siekiama suteikti malonumo potyrį, kurti situacijas, dėl kurių kli¬ 
entas džiaugtųsi ir pagal savo galimybes dalyvautų veikloje. Dėl muzikoje slypinčių fizinę ir 
emocinę energiją stimuliuojančių išraiškos galimybių gausos (garso aukštumo ir intensyvumo, 
tembro, ritmo, metro ar tempo kontrastų; dermių, harmonijos, konsonanso ir disonanso kai¬ 
tos; melodijos vingių ir šuolių, netikėtų pauzių ar kitų pokyčių) klientą yra lengviau sudominti, 
paskatinti muzikuoti (Aleksienė, 2010). 

Sąvoka „muzikavimas" muzikos terapijos kontekste suprantama kaip kiekviena muzikinė veikla 
ar muzikinė komunikacija: muzikos klausymasis, dainavimas ar grojimas individualiai ar an¬ 
samblyje, improvizavimas, komponavimas, judėjimas pagal muziką (Stigę, 2000). Muzika tėra 
priemonė, naudojama nuosekliai siekiant fizinės, psichinės ar socialinės sveikatos tikslų. 

Tuo muzikos terapija skiriasi nuo muzikinio ugdymo, nes muzikinio ugdymo siekis yra pažin¬ 
ti ir plėtoti muzikos vertybes ir kultūrą, asmenybės augimas; o muzikos terapijos paslaugos 
svarbiausi tikslai - stiprinti žmogaus sveikatą ir gerinti gyvenimo kokybę (1 lentelė). Muzikos 
terapijos tikslas - sveikata. Todėl planuojant, organizuojant ir vertinant terapijos procesą yra 
stebimi ir analizuojami ne tiek muzikiniai-estetiniai, kiek fiziologiniai ir emociniai potyriai, mu¬ 
zikinės ir verbalinės komunikacijos, refleksijos kokybė, sąveika ir bendradarbiavimas muzikuo¬ 
jant (Aleksienė, 2010). 

7 lentelė. Esminiai muzikos terapijos ir muzikinio ugdymo skirtumai 


Muzikos terapija 

Muzikinis ugdymas 

Orientacija į procesą - muzika naudojama kaip priemonė 

Orientacija į rezultatą, į muzikos kūrinio atlikimą 

Siekiama savijautos ir gyvenimo kokybės 

Siekiama muzikavimo kokybės 

Pabrėžiamas gebėjimų ir įgūdžių, adaptacijos ir sveikos gy¬ 
vensenos ugdymas ir gyvenimo motyvacijos stiprinimas 

Pabrėžiamas muzikinių gebėjimų ir įgūdžių lavinimas, 
tobulinimas 

Kiekvienas muzikavimo rezultatas vertingas, nes reprezen¬ 
tuoja kūrėją, yra svarbus klientui ir terapeutui kaip medžia¬ 
ga terapiniam darbui 

Vertinami įgūdžiai, talentas, originalumas, meniškumas: 
ne kiekvienas rezultatas laikomas pavykusiu 

Grožio samprata grindžiama 
kliento vertinimu 

Grožio samprata grindžiama tam tikroje kultūroje visuo¬ 
tinai pripažintu vertinimu 

Vadovauja muzikos terapeutas 

Vadovauja muzikos pedagogas 


Pasaulio šalyse, kur muzikos terapija pripažinta kaip profesija ir universitetinė disciplina, pa¬ 
slaugos integruojamos labai įvairiose sveikatos, ugdymo, socialinio darbo institucijose. Muzi¬ 
kos terapija yra neįtikėtinai įvairiapusė. Sprendžiant gyventojų sveikatos, socializacijos, gyveni¬ 
mo kokybės problemas, naudojami įvairūs muzikos terapijos būdai, priklausantys nuo teorinio 
ir praktino pasirengimo teikti šias paslaugas. Praktikos sritys klasifikuojamos atsižvelgiantį tai, 
kokiai problemai skiriama daugiausia dėmesio ir kas kelia didžiausią susirūpinimą. Remiantis 
pagrindiniais kriterijais, keliami muzikos terapijos, už kliento sveikatą atsakingos institucijos, 
muzikos terapeuto, kliento ir terapeuto sąveikos tikslai. Pagal bendriausią klasifikaciją skiria¬ 
mos keturios pagrindinės muzikos terapijos sritys: ugdomoji muzikos terapija, psichoterapinė 
muzikos terapija, medicininė muzikos terapija ir socialinė (bendruomenės) muzikos terapija. 
Šiame leidinyje analizuojama ugdomoji muzikos terapija, taikoma ugdymo aplinkoje ir sieja¬ 
ma su asmens potencialių galimybių ir ugdymosi poreikių (pagal ugdymo programą) įgyven¬ 
dinimu 3 . 

Svarbu pažymėti, kad muzikos terapija nėra muzikinio ugdymo pakaitalas. Nors muzikos te¬ 
rapijos proceso metu dažnai įgyjami tam tikri muzikiniai įgūdžiai - garso aukščio pajautimas, 
ritmo kontrolė, formos supratimas, gebėjimas žaisti, manipuliuoti garsais ar net išmokstama 
groti instrumentu - šie įgūdžiai, svarbi terapijos programos dalis, visada bus tik šalutiniai pir¬ 
minių sveikatos tikslų palydovai (Bruscia, 1998, cit. Aleksienė, 2010). 


3 Ugdomosios muzikos terapijos paslauga ypač aktuali mažiems vaikams, turintiems raidos sutrikimų, visiems 
specialiųjų poreikių, mokymosi negalių, komunikacijos ar elgesio sutrikimų, psichologinių problemų turin¬ 
tiems vaikams, paaugliams, jaunuoliams. 

Muzikos terapijos formos, 
aplinka, priemonės 

Tradicinės muzikos terapijos užsiėmimų formos - individuali ir grupinė muzikos terapija. Indi¬ 
vidualiu kliento ir terapeuto bendradarbiavimu siekiama pozityvaus sveikatos pokyčio konfi¬ 
dencialioje, saugioje, priimančioje aplinkoje. Grupės terapijoje siekiama išplėsti komunikavimo 
patirtį, suvokti tarpasmenę, daugiaasmenę sąveiką, grupės veiklos taisykles. Grupės terapija 
rekomenduojama, kai: 

• vaikas ar paauglys nepasitiki suaugusiais, todėl, tikėdamasis bendraamžių paskatinimo, 
siekia išplėsti socialinį ir kitokį patyrimą; 

• darbas bendraamžių grupėje numatomas kaip tam tikro elgesio modeliavimas; 

• svarbi galimybė patirti grupės paramą, jaustis grupės nariu, išgyventi bendrumo 
džiaugsmą; 

• formuluojamas tikslas - pažinti grupės dinamiką, mokytis spręsti konfliktus. 

Apie kiekvieną žmonių sambūrį galima galvoti kaip apie fenomeną, kuriam būdinga grupės 
dinamika. Tai natūralus, savaiminis fenomenas. Grupės dinamika suvokiama kaip tarp gru¬ 
pės narių vykstančių įvairaus gilumo ir atvirumo tarpusavio santykių bei asmeninių būse¬ 
nų kaita, atsiskleidimų ir nuoširdumo kokybės kaita, grupės ir individualių tikslų suvokimo 
kaita (plačiau žr. 3 dalyje). 

Muzikos terapijos grupėje lengviau analizuoti tarpasmenes ir daugiaasmenes sąveikas, da¬ 
lyvauti muzikinėse improvizacijose, žaidimuose ir stebėti kintančius ir vyraujančius vaidme¬ 
nis, ego būsenas, kurios atspindi „gyvenimo scenarijaus" veikimą, socialinio elgesio modelius. 
Tradicinis narių skaičius - iki dvylikos žmonių. Narystė muzikos terapijos grupėje remiasi tam 
tikromis taisyklėmis, normomis. Svarbu kiekvienai grupei susikurti savo normas, taisykles ir jų 
laikytis. Pavyzdžiui, grupės normos: punktualumas, dalyvavimas, „namų darbų" atlikimas, ne¬ 
vertinanti nuostata, konfidencialumas. Taisyklių kūrimas kartu su grupe padeda grupei koope¬ 
ruotis, išreikšti savo ir pažinti kitų lūkesčius, motyvuoja įsitraukti, disciplinuoja (Aleksienė, 2010). 

Individualaus ar grupinio proceso trukmė patvirtinama bendru susitarimu ir priklauso tiek nuo 
sveikatos / socializacijos / ugdymosi poreikių, tiek nuo finansinių galimybių, tiek nuo muzi¬ 
kos terapijos paslaugą teikiančios institucijos vidaus tvarkos. įprasta mokyklinio amžiaus vaikų 
grupės muzikos terapijos seanso trukmė 60-90 minučių. 

Muzikos terapijos veiklai vykdyti labai svarbi ir užsiėmimo forma, ir aplinka. Individuali ar skirta 
grupei, didesnė ar mažesnė patalpa reikšminga ir estetiškai. Muzikavimas - ypatinga, speciali 
veikla, atliekama kaip tam tikras ritualas. Ritualas - sąmoningas kartojimas ir įsiprasminimas 
suteikiant veiksmams struktūrinę nekasdienę - estetinę formą. Dalyvauti rituale - tai ne tik 
jausti, bet ir veikti - išreikšti, suteikti kam prasmę. Estetine garsine forma išreiškiant kankinan¬ 
čias emocijas, nuo jų atsipalaiduojama, o išlaisvinant psichologinę įtampą, atsipalaiduojama 
nuo išgyvenimų. Ir net įprasminant muzikoje skausmą, jo lieka mažiau. Šių tikslų siekiama 
muzikos terapija. 

Ritualo estetinėje formoje koduojama simbolinė prasmė. Ritualas - atotrūkis nuo realybės 
j fantazijos erdvę, j būseną tarp „buvo" ir „bus", ir grįžimas, reintegracija esant naujos būse¬ 
nos. Tai asmenybės augimo, naujojo „aš" identifikavimo galimybė. E. Dissanayake (1995) pa¬ 
žymi, kad, atliekant grupės ritualą, tokia liminali fazė yra ypatingas holistinis patyrimas, kai 
veiksmas ir savivoka susilieja j visa apimantį vieningumą, kai išnyksta ribos tarp „aš" ir „kiti". Tai 
bendruomeniškų ryšių kūrimo, socializacijos galimybė. Ritualas yra „tiltas tarp meno ir realaus 
gyvenimo". O menas yra visų ritualų: religinių ar šventinių ceremonijų, tradicinių vedybų, gi¬ 
mimo, krikšto, mirties ir kitų apeigų šaltinis ir neatsiejama dalis. Muzikos terapija siekiama, kad 
kiekvienas užsiėmimas ir visas procesas būtų organizuotas kaip estetinė ritualizuota forma 
(Aleksienė, 2010). 

Kurti estetinį procesą padeda tinkama aplinka. Pirma, reikia erdvios patalpos, kad klientai ga¬ 
lėtų laisvai judėti: šokti, vaidinti pagal muziką, laisvai pasiekti, pasiimti muzikos instrumentus, 
atsigulti ant kilimėlio relaksacijai. Patalpoje neturėtų būti daug detalių. Kliento dėmesys sutel¬ 
kiamas į save, į sąveiką su terapeutu, su kitais klientais ar į sąveiką su instrumentais. Svarbūs 
akustiniai patalpos ypatumai: patalpoje neturi aidėti, bet taip pat nėra gerai, jei garsas per 
daug sugeriamas. 

Muzikos terapijos veiklai vykdyti būtinos priemonės : garso įrašymo ir atkūrimo aparatūra ir kuo 
įvairesni muzikos instrumentai bei muzikos įrašai. Dažniausiai klientų muzikavimo įgūdžiai ir 
galimybės yra riboti, tad, parenkant muzikos instrumentus, svarbu atsižvelgti į keletą dalykų, tai: 

1. Muzikos garso išgavimo paprastumas ir garso kokybė. Šiuo atžvilgiu labai tinkami yra 
K. Orfo (C. Orff) muzikos instrumentai: melodiniai mušamieji (įvairaus aukštumo ksilo¬ 
fonai, metalofonai), nemelodiniai mušamieji (vaikiški timpanai, įvairūs būgneliai, ma- 
rakai, barškučiai, lėkštės, varpeliai), adaptuoti styginiai instrumentai (suderinti norimu 
sąskambiu ar braukiami laisvomis stygomis). įdomus ir suteikiantis spalvingų kontrastų 
instrumentas - kazu, kuris buvo specialiai pagamintas nesuvokiantiems garso aukščio 
ir neintonuojantiems vaikams. Taip pat muzikuoti tinka melodikos (lavinančios kvėpa¬ 
vimo pojūtį ir nereikalaujančios pirštų lankstumo) bei specialiai muzikos terapijai gami¬ 
nami instrumentai (garso dėžės, vibruojančios dėžės, monochordai, automatinės arfos 
bei įvairūs vieno garso pučiamieji ir mušamieji). 

2. Tembrų įvairovė, skirta muzikinei klausai ir muzikavimo kokybei lavinti, diferenciacijos 
pojūčiui gerinti, emociniam-terapiniam poveikiui sukelti, estetinei raiškai plėtoti, pasi¬ 
rinkti galimybes. 

3. Instrumentų tarpusavio suderinimas ansamblinio grojimo galimybei užtikrinti. 

4. Formų įvairovė, reikalinga norint skatinti ir gerinti pažinimą, lavinti lietimo pojūčius, 
emocinę identifikaciją, pasirinkimo galimybę (Aleksienė, 2005). 

Muzikos terapijos užsiėmimuose naudojami tradiciniai liaudies, egzotiški kitų šalių, klasikiniai ir 
klasikiniai adaptuoti bei specialiai muzikos terapijai pagaminti instrumentai. Daugelį jų galima 
pasigaminti 4 . 


4 Šio leidinio Metodiniuose prieduose pateikiamos Kęstučio Kupčinsko pagamintų muzikos instrumentų foto¬ 
grafijos ir jų aprašai. 

Muzikos potyriai ir muzikos terapijos metodai 

Keturi muzikos potyriai - muzikos klausymasis, atlikimas, improvizavimas, kūrimas - laikomi 
pagrindiniais muzikos terapijos metodais 5 . Kiekvienas jų turi daugybę variantų 6 , priskiriamų tam 
tikrai grupei (kategorijai), pavyzdžiui, įvairūs kliento įtraukimo į muzikos improvizavimą varian¬ 
tai yra priskiriami improvizacinių metodų grupei, o kliento įtraukimas į muzikos atkūrimą - at¬ 
likimo metodams; įtraukimas į muzikinę kūrybą - kūrybos metodams, o įtraukimas į muzikos 
klausymąsi - klausymosi metodams (Bruscia, 1998, p. 114, cit. Aleksienė, 2011). 

Siekiant suteikti klientui muzikinį patyrimą, atliekami nuoseklūs veiksmai - tam tikros pro¬ 
cedūros 7 . Pavyzdžiui, naudojant grupinės improvizacijos metodą, galimi tokie procedūriniai 
veiksmai: klientai pasirenka instrumentus - grupė laisvai eksperimentuoja su instrumentais -> 
terapeutas pristato improvizacijos struktūrą arba taisykles grupė improvizuoja grupė 
aptaria improvizaciją tie patys veiksmai kartojami iki sesijos pabaigos. Kiekviename pro¬ 
cedūriniame etape naudojamos įvairios muzikos terapijos technikos 8 , pavyzdžiui: klientui ir 
terapeutui improvizuojant, naudojamas muzikinis prisiderinimas ar atspindėjimas, o grupei 
diskutuojant apie improvizaciją - verbalinės technikos: klausinėjimas ar reflektavimas (Bruscia, 
1987, cit. Aleksienė, 2011). Sisteminis ir unikalus vieno ar kelių metodų, procedūrų sekos ir tech¬ 
nikų naudojimas, remiantis tam tikrais filosofiniais-metodologiniais principais, sudaro modelį 9 . 

Pagrindiniai muzikos terapijos metodai (klausymasis, atlikimas, improvizavimas, kūrimas) ir jų 
variantai gali būti labai įvairūs, tačiau iš esmės yra dvi muzikinės veiklos galimybės: 

• Muzikos klausymasis - receptyvioji 10 muzikos terapija: 

• Aktyvus muzikavimas - aktyvioji muzikos terapija. 

Receptyvioji muzikos terapija apima įvairius muzikos klausymosi variantus, įvairius sveikatinimo 
tikslus. Muzikos klausymasis sukelia emocijas, susijaudinimą. Šios emocijos dažniausiai susiju¬ 
sios su dabarties situacijomis ar prisiminimais, su asmenimis, kuriuos siejame su klausoma ar 
panašia muzika. Asociacijos, emocijos ir jų ryšys - temos terapiniam pokalbiui, kuris padeda 
konsoliduoti dėl muzikos poveikio patirtus išgyvenimus, dirbti su savo jausmais, gauti naujų 
įžvalgų ir suvokti save naujoje perspektyvoje. Taigi muzika receptyviojoje terapijoje gali būti 
veiksminga siekiant asmens vidinio gyvenimo pozityvių ir / ar negatyvių aspektų atspindėji¬ 
mo ir suvokimo, vidinės darnos. 


5 Muzikos terapijoje metodu vadinamas konkretus muzikos potyris, kuris naudojamas kliento sveikatos būklės 
tyrimui, terapijai ir (arba) rezultatui įvertinti (Bruscia, 1998, p. 113) 

6 Variantas - konkretus muzikos potyrio sukūrimo būdas (Bruscia, 1998, p. 115). 

7 Muzikos terapijoje procedūra vadinama terapeuto naudojamų veiksmų ir sąveikų, siekiant įtraukti klientą į 
muzikinį potyrį, organizuota seka (Bruscia, 1998, p. 114). 

8 Technika- pavienis procedūrinis veiksmas (arba sąveika), kurį terapeutas naudoja siekdamas sukelti tiesioginę 
kliento reakciją arba formuoti kliento tiesioginį potyrį (Bruscia, 1998, p. 4). 

9 Modeliu muzikos terapijoje vadinamas įvairiapusis tyrimo, gydymo ir vertinimo būdas, apimantis teorinius 
principus, klinikines indikacijas ir kontraindikacijas, tikslus, metodines gaires ir specifikacijas, tam tikrų proce¬ 
dūrinių sekų ir technikų tipinį naudojimą (Bruscia, 1998, p. 115). 

10 Receptyvumas čia suvokiamas kaip pasirengimas priimti poveikį. Recipientas (lot. recipio - gaunu, recipien- 
tis - priimantis). Recepsija (lot. receptio - priėmimas): 1) kurių nors formų / struktūrų priėmimas / perėmimas ir 
pritaikymas; 2) dirgiklių energijos priėmimas ir pavertimas nerviniu impulsu. 

Tiek aktyvus muzikavimas, tiek muzikos klausymasis turi fiziologinį poveikį mūsų kūnui. 
Specialiai parinkta muzika ir atitinkamos muzikos terapijos procedūros padeda kontroliuoti 
kvėpavimą, širdies ritmą, raumenų darbą; padeda siekiant atsipalaiduoti arba budrumo (relak¬ 
sacijos arba stimuliacijos). Tikėtinos fiziologinės reakcijos į garso / muzikos poveikį pateikiamos 
2 lentelėje. 

2 lentelė. Žmogaus fiziologinės reakcijos j muziką (pagal /]eu,Kep-0ouem, 2003) 


Aktyvinanti muzika 

simpatinės nervų sistemos sužadinimas 

Muzikos išraiškos 

Galimos reakcijos ir 

priemonės 

jų deriniai 

Mažoro dermė 

• kraujospūdžio padi¬ 
dėjimas 

Disonansai 

• kvėpavimo ir pulso 
padažnėjimas 

Taškuotas ritmas 

• prakaitavimo 
padidėjimas 

Pabrėžtina pulsacija 

^ • raumenų įsitempimas 

Staigūs melodiniai šuoliai 

• raumenų kraujagyslių 
išsiplėtimas 

Staccato štrichas 

• pilvo ir odos krauja¬ 
gyslių susitraukimas 

Akcentai 

• vyzdžių išsiplėtimas 

Aštrūs derminiai pokyčiai 

• odos pašiurpimas 
(„žąsies oda") 

Kontrastinė dinamika 

• sužadinimo būsena, 
panaši į apsvaigimą/ 
apgirtimą 


Raminanti muzika 

parasimpatinės nervų sistemos sužadinimas 

Muzikos išraiškos 

Galimos reakcijos 

priemonės 

ir jų deriniai 

Minoro dermė 

• kraujospūdžio 
sumažėjimas 

Konsonansai 

• bronchų 
susiaurėjimas 

Nedidelis, nekontras- 

• kvėpavimo 

tingas garsumas 

ir pulso sulėtėjimas 

Legato štrichas 

^ • raumenų atsipalai¬ 

davimas 

Neakcentuotas ritmas 

• vyzdžių 
susiaurėjimas 

Lygi melodijos tėkmė 

• odos dirginimo 
sumažėjimas 

Neryški derminė 

liaukų sekrecijos 

trauka 

padidėjimas 

Nedideli derminiai 

• nusiraminimo 

pokyčiai 

jausmas, ramybė 
iki meditacijos 
būsenos 


Be to, kaip teigia G. Decker-Voight (fleųKep-Ooi/irr, 2003), klausoma muzika gali turėti savy¬ 
bių, kurios atitinka charakterį. Asmenybę sudaro bruožų mišiniai - nėra vieno dominuojančio 
charakterio bruožo, bet vieni bruožai dominuoja labiau nei kiti. Muzikos klausymasis gali pa¬ 
dėti išryškinti tiek vyraujančius, tiek neatrastus asmenybės ypatumus, kitokio savęs pažinimą 
ir veiklos / elgesio išteklius. Tai leidžia atgauti pusiausvyrą, ypač suvokus, kad tam tikras cha¬ 
rakterio ypatumas, emocija ar požiūris tapo dominuojantis ir tai kelia sunkumų. Tada muzikos 
klausymasis kaip receptyviosios muzikos terapijos metodas padeda siekti būdingų asmens sa¬ 
vybių atspindėjimo, rezonavimo ir teigiamo asmenybės struktūros pokyčio (Aleksienė, 2011). 

Populiariausi receptyviosios muzikos terapijos metodai: 

• muzikos klausymasis pagal pateiktą temą / nuostatą; 

• muzikos klausymasis ir laisvas asocijavimas; 

• valdomų muzikinių vaizdinių kūrimas; 

• muzikinė relaksacija ir stimuliacija. 

Naudojant receptyviosios muzikos terapijos metodus yra klausomasi muzikos įrašų arba gyvai 
atliekamos muzikos. Tyrimai rodo, kad gyva muzika veiksmingesnė - turi didesnį fiziologinį 

poveikį ir padeda veiksmingiau reguliuoti emocijas. 

Populiariausi aktyviosios muzikos terapijos metodai : 

• instrumentinis arba vokalinis muzikos atlikimas; 

• laisvas arba teminis muzikos improvizavimas; 

• dainų ir instrumentinės muzikos kūrimas; 

• muzikiniai žaidimai. 

Aktyviosios muzikos terapijos klientai patys kuria, atkuria arba improvizuoja muziką. Terapeu¬ 
tas gali pasiūlyti kūrinį, stilių ar temą, gairių improvizacijai. Klientas renkasi pagal savo muzikinį 
skonį ar poreikį. Taip pat dažniausiai klientas renkasi muzikos instrumentus ir kitas muzikavimo 
priemones, bet kartais, siekiant tam tikrų terapijos tikslų, instrumentai numatomi ir pasiūlomi. 

Muzikos improvizavimas ir kūrimas yra ypač veiksmingi aktyviosios terapijos metodai. Sukurti 
kažką iš nieko, kažką naujo - nenumatyto ir nenuspėjamo - ypač natūralu vaikams. Tai ir žai¬ 
dimas, ir dažnai iššūkis, su kuriuo susidoroti reiškia spontaniškai veikti ir reaguoti nežinomomis 
situacijomis. Tai suteikia naujos ugdymosi patirties, motyvuoja. 

Aktyviojoje muzikos terapijoje muzika (neverbalinė kalba) yra įgarsinta asmens būsenos ar 
situacijos metafora. Ji teikia galimybę išreikšti kažką, net sąmoningai nesuvokiant to prasmės. 
Jausmai ir vidiniai konfliktai aktyviai muzikuojant tampa girdimi, todėl juos galima įvardyti ir su 
jais dirbti. Todėl dažnai improvizuojama muzika yra įrašoma, kad būtų galima dar ir dar kartą 
išgirsti ir interpretuoti, taip ugdyti gebėjimą atpažinti savo emocijas, jas priimti ir tinkamai 
reaguoti. Improvizuojamos, kuriamos ar atliekamos muzikos pokyčiai gali reikšti bendresnius 
pokyčius ar pokyčio galimybę kasdieniame gyvenime. Terapinis pokalbis padeda suprasti, 
įtvirtinti ir integruoti šį patyrimą (Aleksienė, 2011). 

Tiek aktyviosios, tiek receptyviosios muzikos terapijos metodai muzikos terapijoje išplėtojami 
integruojant dailės, šokio, dramos ar poetikos terapijos ar žaidimo terapijos elementus. Tai 
vadinamieji integratyvūs muzikos terapijos metodai. Ugdomojoje muzikos terapijoje ypač aktu¬ 
alūs muzikiniai terapiniai žaidimai. 

Receptyviosios muzikos terapijos 
metodai ir priemonės 

Muzika kaip reiškinys susideda iš garso šaltinio ir to garso priėmėjo (recipiento). Kad ir kokiu 
būdu muzika būtų kuriama - improvizuojant, komponuojant, atliekant „gyvai" ar iš anksto 
įrašant, galiausiai ji vis tiek yra išgirstama. Taigi muzikos girdėjimas yra receptyviosios muzikos 
terapijos proceso pamatas ir esminė sudedamoji dalis (Grocke, VVigram, 2007). 

Žmogus, besiklausantis muzikos, dėmesį sutelkia į garsus, atklystančius į jo sąmonę iš išorinio 
pasaulio, seka muzikos garsų ir jų derinių sukeltus vidinius išgyvenimus (Velička, 1995). Tiek 
pedagoginiu, tiek terapiniu požiūriu tikslingai organizuotas muzikos klausymas yra aktyvi, są¬ 
moningų pastangų reikalaujanti kliento ir terapeuto (ar ugdytinio ir ugdytojo) psichinė veikla. 
Kaip teigia A. Piličiauskas (1998): 

• muzika pajėgi klausytojo psichikoje modeliuoti būsenų atsiradimą, jų kaitą ir išnykimą, 
neapibrėždama konkrečios jų reikšmės; 

• klausytojas privalo būti sąmoningai aktyvus, stengtis visa savo psichika rezonuoti (mu¬ 
ziką) ir taip išsiaiškinti kūrinyje lyg ir užkoduotų išgyvenimų reikšmę, turinį ir jų plėtotę; 

• norint įsisąmoninti kūrinio poveikio rezultatą, būtina patiriamus jautulius verbalizuojant 
pervesti į emocijų lygį ir suprasti priežastinį loginį paskirų įsisąmonintų emocijų ryšį. 

Tokiu būdu klausytojo (suvokėjo) potyriai perkeliami į meninį vaizdą, kurio dėka geriau pažįs¬ 
tamas pats suvokėjas, t. y. klausytojas geriau pažįsta pats save. Tai skatina gilesnį savęs suvo¬ 
kimą. Padėti mokytis reflektuoti, įvardyti patiriamas emocijas - vienas iš svarbių ugdymo ir 
terapijos uždavinių. 

Muzika teikia neišsemiamų galimybių ir receptyviojoje muzikos terapijoje gali būti naudojama 
įvairiais tikslais: 

• aktyvinti psichologinę įžvalgą, 

• padėti atsipalaiduoti, 

• žadinti vaizduotę, 

• skatinti judėti, 

• keisti nuotaiką, 

• žadinti prisiminimus, 

• palaikyti budrumą mokantis, 

• palengvinti transcendenciją 11 , 

• sumažinti širdies plakimą ir kraujo spaudimą, 

• ugdyti kūrybiškumą, kt. 

Receptyviosios muzikos terapijos metodai pasižymi didžiausia įvairove naudojamos muzikos 
požiūriu - apima muzikos stilių visumą, vietines ir kitų tautų kultūrines tradicijas. Muzika gali 


Transcendencija [lot. transcendens - peržengiantis],filos. buvimas, egzistavimas už, anapus ko nors, pvz., daik¬ 
to buvimas už proto, pažinimo ribų arba absoliučios būties - už materialios tikrovės ribų. 

būti iš anksto parinkta, specialiai sukurta ar improvizuota prisiderinant prie kliento muzikinės 
patirties, mėgiamos muzikos stilių bei poreikio čia ir dabar. Muzika klientui pateikiama atlie¬ 
kant ją „gyvai", improvizuojant, naudojant kompaktinių diskų grotuvą, kompiuterį ar kt. (Groc- 
ke, VVigram, 2007, cit. Aleksienė, 2011). 

Lyginant su kitais muzikos terapijos metodais, receptyvieji metodai yra universaliausi - gali 
būti naudojami siekiant fizinių, psichologinių ar socialinių funkcijų pokyčio visose amžiaus 
grupėse. Kadangi klausa yra labiausiai patvarus ir visą persmelkiantis jutimas, muzikos terapija 
gali būti taikoma net žmonėms, turintiems didelių klausos sutrikimų - šie gali jausti muzikos 
sukeliamas vibracijas. 

Muzikos terapija populiarėja, šios terapijos taikytojai, vedami naujų iššūkių, atsirandančių susi¬ 
duriant su įvairiomis sveikatos problemomis, su naujomis veiklos sritimis, plėtoja ir receptyvio- 
sios muzikos terapijos metodus. Daugelis šių metodų plačiai aprašyti D. Grocke ir T. VVigram. 
Toliau pateikiama trumpa receptyviųjų muzikos terapijos metodų apžvalga: 

Muzikinė relaksacija (vaikams ir suaugusiems) - metodas, naudojamas įvairiausiomis terapijos 
situacijomis. Vaikų relaksacijos principams turi įtakos jų amžius ir gebėjimas atskirti fantaziją 
nuo realybės. (Metodiniuose prieduose pateikiamas rekomenduojamų relaksacinės muzikos 
kūrinių sąrašas 12 ). 

Muzikos klausymasis stimuliuojant vaizdinius - įskaitant nevaldomų muzikinių vaizdinių kūrimą, 
valdomų muzikinių vaizdinių kūrimą ir muzikinių vaizdinių kūrimą grupėje. Terapinė vaizdinių 
galia ypač aktuali, bandant susidoroti su nerimu ir skausmu, taip pat siekiant asmeninio augi¬ 
mo. Šiam metodui svarbus lydimasis tekstas (pavyzdžių pateikiama Metodiniuose prieduose). 

Diskusija apie dainą (dainos tekstą) - kai daina naudojama kaip atspirties taškas pradėti pokalbį 
apie probleminius kliento gyvenimo klausimus, išgyvenimus. Šis metodas yra ypač efektyvus 
paauglių amžiaus grupėje, juk jie teikia pirmenybę muzikos klausymuisi - klausosi dainų vi¬ 
dutiniškai po keletą valandų per dieną. Dainose kalbama apie žmonių tarpusavio santykius, 
vidinius konfliktus, svarbius įvykius ir įvairiomis kitomis temomis. Dainos ir jų temų diskusijai 
potencialas ir jų panaudojimo galimybės yra didžiulės. 

Prisiminimų žadinimas daina - metodas efektyvus siekiant aktyvinti su daina susijusius prisimi¬ 
nimus ir rutulioti diskusiją bei skatinti refleksiją. 

Kliento mėgstamos muzikos klausymasis - veikla svarbi kuriant ir stiprinant tarpusavio pasitikėji¬ 
mą, siekiant pažinti klientą, parinkti individualų repertuarą. Dažnai kliento pasirinktas muzikos 
stilius, žanras būna veiksmingiausias, todėl muzikos terapijoje naudojama labai įvairi muzika 
(klasikinė, etno, džiazas, rokas, minimalistinė, meditacinė, kt.). 

Labai svarbu parinkti tinkamą muziką. Renkantis įrašus individualioms sesijoms, individualūs 
kliento norai yra labai svarbūs. Muzikos terapijos praktikoje įprasta, kad atsižvelgiama į klien¬ 
to muzikinį skonį, bet kartais muzika, kurią mėgsta klientas, gali būti netinkama (pavyzdžiui, 


12 Relaksacinės muzikos sąrašai - tik gairės, nes visada išlieka individualūs kliento poreikiai, individualus stiliaus 
pasirinkimas, dėl to negalima aklai vadovautis nurodymais. 

relaksacijai klientas pasirenka sunkųjį roką arba renkasi vis tą patį kūrinį, priešindamasis poky¬ 
čiui), tada terapeutas pagal kliento sveikatos poreikius ir planuojamos veiklos tikslus parenka 
muziką. Kartais terapeutas turi padaryti sprendimus nežinodamas kliento norų, tada jis turi 
daryti prielaidą apie muzikos pasirinkimus, kurie buvo efektyvūs ankstesnėse sesijose arba su 
kitais klientais. Pasirinkti muziką gali padėti kliento artimieji arba muzikos susiejimas su žmo¬ 
gaus amžiumi, tautybe, muzikiniu patyrimu ir panašiai. 

Grupės terapijoje neįmanoma atsižvelgti į individualius norus, tad visa atsakomybė tenka mu¬ 
zikos terapeutui. Šiuo atveju yra svarbu žinoti universalius tam tikro stiliaus muzikos ypatu¬ 
mus, lemiančius jos efektyvumą terapijoje, ir pagalvoti, kokiai muzikai teikti pirmenybę pagal 
amžiaus grupes, kultūros skirtumus. Toliau, remiantis E. Grocke, T. VVigram (2007, p. 47-57), 
pateikiama trumpa receptyviojoje muzikos terapijoje naudojamos muzikos charakteristikų 
apžvalga (cit. Aleksienė, 2011): 

Vakarų tradicijos klasikinė muzika tinka daugeliui grupių. Terapijai aktualūs šie klasikinės muzi¬ 
kos ypatumai: 

1. Klasikinės muzikos struktūra yra daugiasluoksnė - yra melodijos linija, harmoninė 
struktūra ir boso linija. Šitie sluoksniai susipina ir kartu su kitais elementais (tekstūra ir 
instrumentuote) sukuria nuolat besikeičiančius muzikos garsų sluoksnius. 

2. Klasikinė muzika yra skirtingų formų, kurios organizuoja muzikines idėjas laiko požiū¬ 
riu. Beveik visos muzikinės formos kuriamos vadovaujantis trimis dalykais: pakartojimu 
(AAA), kontrastu (ABC), varijavimu (Al, A2, A3). Iš jų labiausiai žinomos yra trijų dalių, 
rondo forma, sonatos forma, variacijos, poema, preliudas ir fuga. Detaliau: 

• trijų dalių (reprizinė) forma aptinkama itin dažnai. Tai viena iš seniausių muzikos for¬ 
mų, jai būdinga paprasta simetrija (ABA). Emocinė būsena (A) - būsenos kontrastas 
(B) - būsenos pasikartojimas (A) sukuria emocinio stabilumo jauseną. 

• Rondo forma susijusi su baroko epocha, kilusi iš prancūzų šokio, šokamo rateliu. Taigi 
ir jos struktūra yra lyg besisukantis ratelis, kuriame daug kartų sugrįžta viena pagrin¬ 
dinė tema, vadinama refrenu (A), o tarp jos atsiranda vis kitų kontrastingų muzikinių 
temų, vadinamų epizodais (B). Rondo formos schema tokia: ABACADA.... Terapijos 
darbe ši muzikos forma pasiūlo saugią (nes nuolat grįžtama į pradinę temą) emoci¬ 
nių kontrastų talpyklą. 

• Sonatos forma labiausiai susijusi su klasikine ir ankstyvojo romantizmo epocha. Sona¬ 
tos forma sudaroma iš trijų dalių (todėl primena trijų dalių formą): ekspozicijos, temų 
perdirbimo ir reprizos. Ekspozicijoje sudaromas kontrastas tarp dviejų, dažniausiai 
kontrastingų partijų - pagrindinės (tema dažnai energingesnė, guvesnė, ryškesnė) 
ir šalutinės (tema įprastai lyriškesnė, švelnesnė, rašoma ne tonikos, bet dominantės 
tonacijoje). Temų perdirbimas grindžiamas ekspozicijoje pristatytų temų plėtote - kei¬ 
čiasi jų melodika, ritmika, tonacijos, pasirodymo tvarka. Temų perdirbimo pabaigoje 
suformuojama visos dalies kulminacija. Reprizoje sugrįžta pagrindinės ir kitų partijų 
temos, tokia pat tvarka kaip ekspozicijoje. Tik šalutinės partijos tema jau skamba ne 
dominantės, bet tonikos tonacijoje 13 . Receptyviojoje muzikos terapijoje naudojamas 


13 <http://proiektas-muzika.lmta.lt/media/vadoveliai2/Vadovelis_i/ll_dalis/i0.Muzikos_formos/index10.htm>. 

labai platus sonatos forma parašytos muzikos repertuaras (sonatos, uvertiūros ar sim¬ 
fonijų, koncertų, kvartetų, kvintetų dalys). Sonatos forma atspindi vieną iš esminių 
klasicizmo muzikos bruožų: joje ne tik pristatomos melodijos, temos, motyvai, bet 
kartu jie toliau plėtojami, perdirbami. Būtent temų plėtotė terapijoje padeda įžvalgai, 
t. y. išryškinti ir atskleisti emocinius niuansus ir per tai „apčiuopti" subtiliausius proble¬ 
minius klausimus. 

•Variacijų forma populiari skirtingų epochų muzikoje. Ši forma grindžiama temų 
varijavimu - keitimu, naujų variantų kūrimu. Tokią muzikos formą atspindi sche¬ 
ma: A-Ą-A -A... Melodija gali būti grojama skirtingais instrumentais, skirtinguose 
registruose, skirtingu tempu ar ritmu. Svarbiausias temos ir variacijų formos bruožas 
yra tas, kad yra pakartojimas ir kad tema yra kiekvienos variacijos branduolys. Terapi¬ 
joje tai padeda pažvelgti j tą pačią temą-problemą iš skirtingos perspektyvos, atrasti 
kitą požiūrį, kitą galimybę. 

• Simfoninė poema - stambus vientisas muzikos kūrinys simfoniniam orkestrui, pertei¬ 
kiąs kokį nors konkretų literatūrinį siužetą. Tai forma, pamėgta kompozitorių romanti¬ 
kų. Muzikos terapijoje ši forma ypač tinkama aktyviai kurti vaizdinius. 

• įžangos forma. Tai gali būti uvertiūra (pranc. ouverture- pradžia) - trumpa orkestrinio 
muzikos kūrinio, operos ar kino filmo įžanginė dalis, kuri yra užbaigta, savarankiška 
(dažnai sonatos formos), arba preliudas (lot. praeludium < prae - prieš, pirma + lu- 
dus - žaidimas) - instrumentinė muzikos kūrinio įžanga (trijų dalių formos), dažnai 
improvizacinio pobūdžio, arba nedidelė savarankiška pjesė, jungiama su fuga ar 
tokata. Muzikos terapijos repertuare šios formos kūriniai dėl improvizaciškumo yra 
labai tinkami fantazijai stimuliuoti, transcendencijai. 

3. Klasikinės muzikos prasminio turinio įvairovė, filosofiškumas, daugiaplaniškumas pa¬ 
deda apimti ir reflektuoti kliento patirtį. Muzikos kaip konteinerio (talpyklos) sąvoka 
siejama su objektinių ryšių mokyklos kūrėjo Vinikoto (D. W. VVinnicott) teorija, kurią mu¬ 
zikos terapijoje išvystė Jos de Bakeris (Jos de Backer, 1993). įvairios klausomos muzikos 
struktūros ir formos muzikos terapijoje naudojamos siekiant „aprūpinti" klientą poty¬ 
riais, kad jis / ji galėtų atsipalaiduoti ir nugrimzti į ypatingą psichikos būseną tarp fanta¬ 
zijos ir realybės, tarp sapno ir tikrovės, tarp buvo ir bus. Muzika muzikos terapijoje - ir 
priemonė, ir tarpininkas, ir konteineris - duoda, ima ir apgaubia, sukuria pasitikėjimo 
ir saugumo jausmą. Ji pasirodo nuspėjamos formos ir laiku - klientas jaučia muzikos 
logiką iš melodijos pasikeitimo, harmonijos, ritmo judėjimo ir instrumentuotės. 

4. Klasikinė muzika perteikia nuotaiką plačiu emociniu spektru. Muzikos nuotaika gali būti 
jaučiama dėl daugybės veiksnių: melodinės linijos, harmoninės progresijos, modulia¬ 
cijos ar skirtingų instrumentų tembro. Pavyzdžiui, minorinė muzika perteikia liūdną, 
melancholišką arba susimąstymo nuotaiką, bet ne visada - asociacijos su tam tikrais 
instrumentais taip pat turi įtakos emociniam muzikos suvokimui. 

5. Muzika suvokiama tam tikru laiku, ji sukuria judėjimo ir tekėjimo arba grimzdimo, sūpa- 
vimo, atsipalaidavimo jutimus. Pavyzdžiui, pizzicatto 14 , atliekamas storesnėmis (žemes- 


14 lt. pizzicato - garso išgavimo būdas „gnaibant" stygą. 

nėmis) stygomis, gali sukurti stabilumo jausmą, reikalingą relaksacijai, bet taip pat toks 
garso išgavimo būdas padeda daryti įtaką klientų patiriamam vaizdų judėjimui tarsi 
sapnuojant. 

6. Klasikinėje muzikoje ritmo ir melodiniai fragmentai, taip pat muzikos dalys pasikartoja, 
kaskart suteikdami atpažinimo, saugumo ir judėjimo kartu malonumą. 

Svarbu pažymėti, kad renkantis Vakarų klasikinę muziką labai svarbus terapijos aspektas yra 
garso / įrašo (arba kūrinio atlikimo) kokybė, nes ši muzika dažnam bus girdėta, pažįstama, tad 
intonavimo ar atlikimo trūkumai gali erzinti ir trukdyti pasiekti terapinį efektą. 

Džiazo muzika - tai improvizacinė muzika, Afrikos ir Europos muzikos elementų ir stilių miši¬ 
nys. Džiazo muzikai būdinga poliritmija (daugybė skirtingų ritmų yra įkomponuoti pagrindi¬ 
nėje ritmo struktūroje). Skirtingai nuo laisvos improvizacijos, dažnai siejamos su improvizacine 
muzikos terapija, džiazo muzikai būdinga melodinių idėjų improvizacija saugiuose ir nuspė¬ 
jamuose rėmuose, harmoninių akordų serijose. Harmoninės sekos struktūra gali skirtis, bet 
8-ojo takto, 12-ojo takto ir 16-ojo takto struktūros yra tipinės, apimančios dominantės arba 
subdominantės moduliaciją su grįžimu į toniką. 

Džiazo muzika, kaip ir klasikinė, yra labai įvairiai pritaikoma receptyviojoje muzikos terapijoje. 
Kūrybos ir atlikimo maniera priklausomai nuo skirtingo džiazo stiliaus gali pasiūlyti daugybę 
efektų - nuo meditacinio atsipalaidavimo iki stimuliacijos, nuo fizinių reakcijų iki gilių įžvalgų. 
Pavyzdžiui, bliuzas - lėtas džiazo muzikos stilius, yra labai tinkamas jausmingumui sužadinti 
arba lengvai atsipalaiduoti, o regtaimas dėl aštraus sinkopinio ritmo labai tinka muzikos tera¬ 
pijoje aktyvinant klientą, skatinant judėjimą. 

Instrumentų tembras ir kokybė taip pat turės reikšmingą efektą. Sodrus ir švelnus vibrafono 
arba marimbos tonas akivaizdžiai skiriasi nuo džiazo trimitų. Saksofonai vieniems gali skam¬ 
bėti atpalaiduojamai ir švelniai, kitiems - šiurkščiai ir šaižiai. Visada yra svarbu atidžiai rinktis 
klausyti skirtą kompoziciją. 

Naujųjų amžių muzika (angį. NevvAge Music) muzikos terapijoje dažniausiai yra taikoma muzikos 
relaksacijos pratybose arba kvėpavimo su muzika, judėjimo pagal muziką, integruojant jogos, či- 
gongo ar kt. kūno sveikatinimo pratimų elementus, užsiėmimuose. Ši muzika integruoja natūra¬ 
lius ar kompiuteriu kuriamus gamtos garsus, dykumos, jūros vaizdus ir yra skirta poilsiui, nerimui 
mažinti, stresui valdyti. Naujųjų amžių muzika yra dažna pozityvaus mąstymo, sveikatinimo ir 
ekologinio judėjimo praktikų palydovė. Pavyzdžiui, Tony O'Connor muzika iliustruoja Australijos 
kraštovaizdžio garsus. Muzika yra kuriama elektroninėmis priemonėmis, manipuliuojant pagrin¬ 
diniu ritmu, pulsu, o tai sukuria pulsuojantį efektą ir sukelia atsipalaidavimo reakciją. Kitas Tony 
O'Connor muzikos bruožas - tendencija „žaisti" intonacija - groti šiek tiek žemiau nustatytos to¬ 
nacijos natos. Panašiai naujųjų amžių muzikoje naudojama būdinga ritmo ir melodijos struktūra, 
t. y. melodija grojama šiek tiek prieš ar po ritminio smūgio ir susilieja su tam tikru žemiau esančiu 
tonu muzikos struktūroje. Efektas užburiantis - nukreipiantis iš realybės į fantaziją. 

Muzikos terapijoje populiarūs ir NevvAge stiliaus kompozitoriaus Danieliaus Kobialka įrašai. Jo 
muzika - smuiko solo sintetizuotų garsų fone atliekamos kompozicijos išsiskiria vientisumu, 

atlikimo kokybe ir yra labai atpalaiduojanti. Kobialkos muzika suteikia erdvės pojūtį, apsupa ir 
apgaubia, ramina ir suteikia gyvybingo. 

NevvAge muzikos įrašai su gamtos garsais yra draudžiami naudoti dirbant su psichikos sutriki¬ 
mus ar intelekto negalią turinčiais žmonėmis, nes trikdo jų aplinkos suvokimą. Nesuprasdami 
situacijos, jie gali išsigąsti, pasimesti ar ieškoti paukščių ar kito garso šaltinio. 

Keltų (Celtic) muzika. Šis stilius išsivystė iš keltų (Vakarų Europos - airių, škotų, ispanų ir kt. etninių 
grupių) liaudies muzikos.Tai energinga, aistringa, romantiška muzika, dažniausiai atliekama smui¬ 
kais, fleitomis, arfa ar gitara, mušamaisiais, kartais akordeonu, dūdmaišiu, sitaru. Labai būdinga 
šiam stiliui vokalas ir pozityvūs romantiški tekstai. Enya yra airių muzikantė, kuri prisidėjo popu¬ 
liarinant keltų muziką. Dalis Enya kompozicijų tinkamos kaip stimuliuojanti muzika, kitos gali būti 
naudojamos vaizduotei aktyvinti, kaip kurie kūriniai - atsipalaiduoti. Kita keltų muzikos atstovė 
yra Loreena McKennitt, kuri akomponuoja sau grodama keltų arfa. Daugybė jos atliekamų dainų 
yra labai harmoningos, iliustratyvios ir labai tinkamos atsipalaiduoti ir vaizdiniams kurti. 

Liaudies muzika ar Pasaulio muzika taip pat naudojama muzikos terapijoje. Pavyzdžiui, lietuvių 
liaudies dainų ir ypač šokių muzika gali būti tinkama aktyvinant senyvo amžiaus klientus, mo¬ 
tyvuojant juos aktyviau pajudėti, pasidžiaugti. Tolimųjų egzotiškų šalių liaudies muzika gali 
būti tinkama ir stimuliacijai, vaizdiniams, ir relaksacijai. 

Meditacinė muzika apima įvairius stilius ir instrumentus. Šiai muzikai būdinga vienos linijos me¬ 
lodijos, atliekamos pučiamaisiais instrumentais (medinė arba pano fleita). Taip pat būdingi mu¬ 
zikos komponentai, naudojami meditacijoje, gongai, Tibeto dainuojantys dubenys, skambučiai 
ir lėkštelės. Rytų garsai rezonuoja su meditacinėmis praktikomis, stimuliuoja gamtos vaizdinius. 
Muzikos garsais kuriamas erdvės įspūdis ir generuojami atviri jausmai. Erdvės ir mistinė muzikos 
kokybė padeda giliai atsipalaiduoti būnant meditacinės būklės. 

Transo muzika. Muzikos terapeutai, kurie dirba su paauglių amžiaus klientais, naudoja transo 
muziką atsipalaiduoti. Transas - elektroninės šokio muzikos stilius, kuris susikūrė 1990 me¬ 
tais. Transo stiliui yra būdingas greitas tempas - apytiksliai 130-160 bpm, pasikartojančios 
sintezatoriumi (kartais naudojamas ir vokalas) atliekamos kylančios ir besileidžiančios melo¬ 
dijos, ilgos frazės, vedančios į kulminaciją arba visišką išnykimą. Nuolatinis judėjimas, kuris 
yra pasikartojantis ir monotoniškas, įtraukia klausytojus į transą. įdomu, kad transo muzika, 
nepaisant greito tempo, klausančius ramina, o mėgstantiems šį stilių padeda atsipalaiduoti. 

Kino filmų muzika taip pat gali būti labai tinkama, ypač dirbant su vaikais. Vaikui žinoma (pa¬ 
vyzdžiui, iš televizijos programų) muzika naudojama siekant patraukti dėmesį, sudominti, už¬ 
megzti ryšį pokalbyje apie mylimą filmo herojų, filmo siužetą. Tai padeda įtraukti vaiką į kitą 
muzikinę veiklą ir pradėti terapijos procesą. Panašūs tikslai, renkantis filmų (taip pat miuziklų) 
muziką, gali būti keliami ir dirbant su paauglių, jaunuolių, suaugusių žmonių grupėmis. 

Populiarioji muzika. Ne visa popmuzika - „paprastos, lengvos ritmikos, banalios (įprastos te¬ 
mos: meilė, jausmai) dainos" ir ne visada šio stiliaus muzika „orientuota į mases, stinganti pro¬ 
fesionalumo" kaip dažnai kategoriškai teigia muzikos kritikai. Yra labai kokybiškos populiario¬ 
sios muzikos ir daug jos gerbėjų. 


1 DALIS 


Muzikos terapijoje svarbu labai tikslingai, atsižvelgiant j terapijos tikslus, parinkti klausymuisi 
muziką. Būtina išklausyti pasirinktą muzikos kūrinį, prieš naudojant su klientais. Keletas patari¬ 
mų muzikos tinkamumui vertinti: 

1. Klausytis užsimerkus, labai dėmesingai. Atkreipti dėmesį į ritmą, melodiją, harmoniją, 
įvertinti muzikos daromą poveikį. Tikėtinos fiziologinės reakcijos į muziką, pateiktos 
2 lentelėje, pagal nustatytus parametrus galima įvertinti relaksacijai ir stimuliacijai 
atrenkamą muziką. Rekomendacijos relaksacinei ir vaizduotę / vaizdinius stimuliuo¬ 
jančiai muzikai susistemintos 3 lentelėje. 

2. Pasiklausyti muzikos dar kartą, įsivaizduoti, kokių vaizdinių ar jausmų gali kilti klientui, 
klientų grupei, su kuriais bus naudota pasirinkta muzika. Svarbiausia stebėti, kokius 
muzika sukels jausmus, nes, pavyzdžiui, daugelis kūrinių, tinkamų atsipalaiduoti, pa¬ 
rašyti minorine tonacija, turi žemėjančią melodinę liniją ir gali gilinti liūdesį. 

3. Atidžiai pasiklausyti muzikos pradžios ir pabaigos. Ar pradžia sukuria atmosferą, ku¬ 
rios siekiama? Ar muzikos pabaiga yra baigtinė, ar muzika baigiasi be konkrečios 
pabaigos, kuri klientui gali sukelti sunkumą, ar muzika baigėsi? Ar muzika siekta po¬ 
zityvesnės būsenos? 

Atidus darbas su muzikos įrašais svarbus siekiant sukurti savo repertuarą muzikos terapijai ir 
padeda pasiekti užsibrėžtų sveikatinimo tikslų. 


3 lentelė. Muzikos, skirtos relaksacijai ir skatinančiai vaizduotę (stimuliacijai), elementų palyginimas 15 


Muzika relaksacijai 

Muzika, skatinanti vaizduotę 

Tempas vienodas ir pastovus 

Tempas gali kisti 

Tempas lėtas 

Tempas daugiausiai lėtas, tačiau gali būti kontrastuojančių 
greitesnio tempo muzikos epizodų 

Metras dvejinis arba trejinis, pastovus 

Dvejinio irtrejinio metro kaita gali stimuliuoti vaizduotę 

Melodinė linija lengvai nuspėjama, jos forma „apvali", 
nedidelės intervalų apimties (dažniausiai sekundinės 
sekos). Melodijos frazės gali atitikti įkvėpimo ir iškvė¬ 
pimo struktūrą 

Melodinėje linijoje gali būti šuolių, didesnės apimties inter¬ 
valų. Kai kuriose vietose melodinė linija gali būti nenuspėja¬ 
ma, siekiant stimuliuoti vaizduotę 

Harmoninis audinys tonalus ir konsonansinis, lengvai 
nuspėjamos harmoninės akordų sekos, „pakibę" 
akordai išrišami 

Harmoninis audinys gali būti įvairesnis, rekarčiais disonansinis 

Instrumentuotėje dažniausiai styginiai, mediniai pu¬ 
čiamieji, atsisakant perkusinių instrumentų ir varinių 
pučiamųjų 

Instrurmentuotėje gali būti įvairūs instrumentai, taip pat 
perkusiniai, variniai pučiamieji, tačiau jie neturi skambėti 
įkyriai 

Dažniausiai legato, pizzicato, pvz., boso linijoje 

Legato, staccato, pizzicato, marcato ar kitų formų, perteikian¬ 
čių stresines būsenas, derinys 

Nedideli dinaminiai pokyčiai 

Didesni dinaminiai pokyčiai, bet jie nestaigūs 
ir bauginantys 


15 Pateikta remiantis: Grocke D., VVigram T. Receptive methods in Music Therapy. Techniųues and ClinicalApplicati¬ 
ons for MusicTherapy Clinicians, Educators andStudents. London and Philadelphia: Jessica Kinglsey Publishers, 
2007 . 

Esminis principas - kartojimas 

Kartojimas, repitityviškumas nėra toks svarbus - variacija 
yra reikalinga, siekiant skatinti vaizduotę 

Tekstūra - pastovi, gali būti „tirštesnė" arba „permato¬ 
ma" (skaidri, efemeriška), bet pastovi 

Tekstūra gali kisti muzikos tėkmėje nuo tirštos link efeme¬ 
riškos 

Palaikanti, pastovi boso linija 

Boso linija gali kisti - būti palaikanti pastovi arba ne 

Melodiniu, ritminiu, harmonijos atžvilgiu lengvai 
nuspėjama 

Melodiniu, ritminiu, harmonijos atžvilgiu mažiau nuspėjama 


Dar keletas aspektų, kurie yra svarbūs parenkant muziką receptyviosios muzikos terapijos pra¬ 
tyboms. Pavyzdžiui, vokalinė muzika nerekomenduojama relaksacijai ir vaizdiniams kurti, nes 
žodžiai (jeigu jie suprantami) pasiūlo siužetą, patraukia dėmesį, trukdo klientui nugrimzti į 
miegą ar į savo vidaus pasaulį, savo psichikos keliamus vaizdinius. Tačiau instrumentinė muzi¬ 
ka, kurioje vokalas naudojamas kaip instrumentas - be žodžių, arba religinės muzikos kūriniai, 
giesmės, nepažįstama kalba atliekama vokalinė muzika gali būti tinkama. 

Parenkant muziką, svarbu apgalvoti asociacijas, kylančias dėl muzikos poveikio. Pavyzdžiui, kai 
kurie klasikinės muzikos kūriniai labai gražūs ir yra labai tinkami ir stimuliacijai, ir atsipalaiduoti 
ar vaizdiniams, tačiau gali turėti stiprių asociacijų su gyvenimo įvykiais. Muzika kelia asociaci¬ 
jas, ir kliento asociacijos nebūtinai yra žinomos terapeutui, todėl, rinkdamas muzikos dalį (ypač 
atsipalaiduoti ar vaizdiniams), terapeutas turi žinoti, kad kai kurios asociacijos gali daryti įtaką 
kliento terapijos procesui. Tai nebūtinai negatyvus padarinys - kai asociacijos išsiaiškinamos, 
jos gali „atverti duris" svarbiems prisiminimams. 

Parenkamos muzikos trukmė priklausys nuo daugybės veiksnių: visos sesijos trukmės, klausy¬ 
mosi tikslo, klientų amžiaus ir dėmesio koncentracijos, ar naudojamas nedirektyvus ar direk- 
tyvus (iš pradžių pateikiant instrukciją, paskui muziką) veiklos variantas. 


Muzikinės relaksacijos naudojimas vaikams klasėje 16 

Vaikams relaksacija gali būti naudojama klasės aplinkoje siekiant šių terapijos tikslų: 

• palengvinti įtampą ir stresą; 

• išmokyti vaikus nusiraminti, kai jie yra įsiaudrinę; 

• pertraukėlėmis, siekiant pailsėti nuo įtempto mokymosi; 

• pristatant kūrybinį mąstymą - vaizdiniais ir fantazija sužadinant vaikų vaizduotę; 

• suteikti malonumą. 

Patalpos relaksacijai parengimas. Relaksacija, kaip muzikos ir judesio programos dalis, turėtų 
vykti didelėje patalpoje su minkštais paklotais ant grindų. Vaikai padrąsinami susirasti jiems 
patogią vietą ir atsipalaiduoti ant kilimėlių ar paklotų. Relaksaciją galima atlikti ir įprastoje kla¬ 
sėje, vaikams padedant galvas ant sulenktų ant stalo ar suolo rankų. Patalpą galima pritemdyti 


16 Pagal D. Grocke,T. VVigram. ReceptiveMethodsinMusicTherapy, 2007, p. 81-85. 

užtraukiant užuolaidas ar užvedant žaliuzes. Tačiau yra vaikų, bijančių tamsos, todėl šviesos ir 
tamsos lygis turėtų būti reguliuojamas atsižvelgiant j vaikų norus. 

Pasiruošimas ir vietos suradimas. Jei relaksacija atliekama klasėje ir reikia suvaldyti didelę grupę 
triukšmingų vaikų, pasiruošimo etapui būtina skirti laiko - padėti vaikams nusiraminti, atsipa¬ 
laiduoti ir pasirengti klausytis muzikos, j relaksacinę būseną nukreipiančio teksto (indukcijos), 
skirto vaikams, pavyzdys (Rickard,1992): 


Dabar mes pasiruošime ir kurį laiką pabūsime ramiai, atsipalaiduosime ir pasiklausysime muzikos. Pirmiausia 
susiraskite vietą kambaryje, kur galėtumėte truputį pabūti su savimi. Įsitikinkit, kad neliesite, neužgausite kitų 
vaikų savo erdvėje... (Kai vaikai susiranda savo vietą, pradėkite nuo tempimo pratimų). Dabar šiek tiek 
išsitempkite, pirmiausia ištieskite rankas virš galvos ir tempkitės aukštyn... (pauzė) tiek aukštai, kiek tik galite... 
(pauzė), pajauskite, kaip jūsų nugara ir stuburas ilgėja ir ilgėja tarsi jūs tempiatės iki dangaus... (pauzė). Dabar 
pasilenkite į vieną šoną, stipriai ištempdami kūną... (pauzė), tada į kitą... (pauzė). O dabar stipriai supurtykite 
kūną... (pauzė), pakratykite galvą... (pauzė) ir pečius... (pauzė), ir rankas... Purtykite, purtykite, purtykite, kad visas 
jūsų kūnas pradėtų dilgčioti... (pauzė). Dabar paeiliui purtykite kojas... (pauzė), purtykite vieną koją..., ir pėdą... 
(pauzė); kitą koją ir pėdą... (pauzė). O dabar atsisėskite savo erdvėje, kur galėsite atsipalaiduoti - ant savo kilimėlio 
ar ant grindų, ar ant suolo... (pauzė). Tai jūsų asmeninė erdvė, taigi įsitikinkite, kad aplink yra pakankamai vietos 
ir jūs neliesite kitų vaikų / mokinių. Dabar patogiai įsitaisykite... (pauzė), leiskite savo rankoms ir kojoms pabūti 
ramiai ir savo kūnui pasijusti suglebusiam ir atsipalaidavusiam... (pauzė). Ir ramiai pasiklausykite muzikos... 


Indukcijos tekstas kuriamas atsižvelgiant j vaikų amžių ir suvokimo lygį. Taikant jaunesniems 
vaikams ar specialiųjų poreikių vaikams gali reikėti supaprastinti kalbą - pakeisti paprastesne, 
atitinkančia vaikų pažintines ir/ ar fizines galimybes. 

Balso projektavimas 

Vedant relaksacijos sesiją vaikų grupei yra svarbu taip projektuoti balsą, kad visi vaikai galėtų 
aiškiai girdėti, tačiau balsas nebūtų per garsus. Tam reikalingi įgūdžiai. Yra įmanoma suprojek¬ 
tuoti balsą, išlaikant jį sąlygiškai tylų. Viena padedanti tai atlikti technika yra suprojektuoti balsą 
taip, kad toliausiai esantis vaikas galėtų girdėti - tada visi kiti tarpe esantys vaikai aiškiai girdės. 
Taip pat svarbi kalbos dinamika - kalbančiojo balsas vedant į relaksacijos būseną laipsniškai 
žemėja, tempas lėtėja, pauzės ilgėja. 

Muzikos parinkimas 

Kaip parinkti muzikos įrašus aptarta prieš tai, muzikos kūrinių sąrašas pateikiamas Metodiniuose 
prieduose. Tačiau „gyva" muzika visada yra efektyvesnė, nes gali būti specialiai pritaikyta, kad 
kuo tiksliau atitiktų mokinių būseną. Improvizacija muzikinei relaksacijai gali būti kuriama grojant 
vamzdiniais varpeliais (tubular bells), okeano būgnu, pianinu (sintezatoriumi) ar gitara (kanklėmis, 
kt. styginiu instrumentu), švelniai pritariant vokalui ir naudojant nesudėtingą tekstą. 

Svarbu yra tai, kad muzika būtų iš esmės rami, lėta, švelnaus tembro, mažos amplitudės dina¬ 
mikos ir nesudėtingos harmoninės struktūros ir formos. 

Relaksacijos trukmė vaikams yra 5-10 minučių, ir tai yra veiksminga priemonė, padedanti iš 
naujo sutelkti jų dėmesį ir energiją. 

Muzikinei relaksacijai su vaikais galima panaudoti naujus potyrius, pavyzdžiui: 

• „Parašiutas". Parašiuto kupolą panaudokite švelnaus vėjelio įspūdžiui sukurti. Priklau¬ 
somai nuo parašiuto dydžio reikės 3-4 kolegų jums padėti. Vaikai guli ant grindų, o 
suaugusieji lengvai kelia ir leidžia parašiuto kupolą taip sukurdami vėjelį. Suteikite vai¬ 
kams pasirinkimo galimybę - gulėti ant nugaros ar ant pilvo. Derinkite „vėjelio pojūtį" 
su muzikos pulsacija, kad kaskart sutaptų. 

• „Šilkinis audinys". Šilkinio audinio atraiža gali atlikti tokią pačią funkciją kaip parašiuto 
kupolas ir jos naudojimo metodas yra panašus, taip pat palydint muzikai. 


Relaksacija vyresniems paaugliams 17 

Relaksacijos paaugliams indukcija, adaptuota pagal Crook (1988), yra ypač veiksminga tuo, 
kad skatina gilų atsipalaidavimą, ir, pasiekus šią būseną, sutelkia ties žmogaus teigiamais pojū¬ 
čiais apie save. Gilaus atsipalaidavimo būsenoje įtvirtinamas gilesnis savęs suvokimas, o tai yra 
ypač svarbu vyresniems, nuo maždaug 15 metų amžiaus paaugliams. Indukcija yra ilgesnė, 
tačiau Crook vartojami žodžiai yra labai pozityvūs. Kaip ir ankstesniame indukcijos pavyzdyje, 
daugtaškiai rodo trumpas pauzes tarp frazių. 

Pasiruošimas. Terapeutas turi pristatyti būsimą potyrį, paruošdamas paauglius fiziškai ir emo¬ 
ciškai. Pasiruošimas priklauso nuo užsiėmimo konteksto ir nuo to, ar mokinys (grupė) gali su¬ 
sisieti su indukcija ir išlikti susitelkęs 30 minučių ir daugiau. Šis pasirengimo relaksacijai tekstas 
tinkamesnis vyresniems paaugliams: 

Susiraskite patogią vietą (ant kėdės ar ant grindų patiesto kilimėlio). Jei esate ant grindų, gulėkite ant nugaros, 
kad jūsų kūnas galėtų lengvai atsipalaiduoti, jei sėdite ant kėdės, patogiai atsiloškite arba užsikniaubkite ant stalo. 
Pasistenkite pajusti kūno simetriją, subalansuoti savo kūną tiek gerai, kiek tik galite. Įsitaisykite tikrai patogiai. 
Suradę geriausią poziciją, užmerkite akis, kad užblokuotumėte visus erzinančius trikdžius (šviesą ar kitų žmonių 
judėjimą). Pajuskite, kaip kėdė, grindys ar stalas laiko jūsų kūną. Pajuskite atramą galvai ir pečiams, nugarai ir 
klubams, rankoms ir plaštakoms, kojoms ir pėdoms ir leiskite atsipalaiduoti, apsunkti ir grimzti. 


Muzika. Muzika gali pradėti skambėti vaizdinių teksto pradžioje ir galima jai leisti tęstis jam 
pasibaigus. Garsas turi būti nestiprus, kad paaugliai galėtų girdėti skaitančiojo tekstą balsą. 
Pažįstama, pačių pasirinkta muzika yra efektyviausia, turint omenyje identiteto ir muzikos pa¬ 
sirinkimo ryšio svarbą paauglystėje. Jei tekstas skaitomas skambant muzikai, tik instrumentinė 
muzika yra tinkama. Keltų muzika, meditacinė ar instrumentinė transo muzika yra tinkama šiai 
amžiaus grupei. 

Relaksacijos tekstas, sakomas skambant muzikai: 


17 Pagal D. Grocke, T. VVigram. ReceptiveMethods in Music Therapy, 2007, p. 85-88. 

Pajuskite savo kvėpavimą. Jauskite, kas atsitinka, kai jūs Įkvepiate... ir iškvepiate... Pajuskite oro judėjimą, Įeinanti 
į jūsų kūną ir vėl jį paliekantį, visai kaip banga, atsiritanti į krantą ir vėl grįžtanti į jūrą. Kai jūs iškvepiate, leidžiate 
orui išeiti ir atsipalaiduojate... ir leidžiate šitam atsipalaidavimo jausmui tapti stipresniam ir stipresniam, 
gilesniam ir gilesniam... ir, kaip banga, plaunanti smėlį atgal į vandenyną,jūsų iškvėpimas nuplauna visą įtampą 
(ar skausmą) nuo jūsų kūno... Dabar pradedate jaustis labai lengvi, ir švelnus kvėpavimas padeda jums vis labiau 
ir labiau atsipalaiduoti. 

Pabandykite pajausti savo pėdas ir pėdų pirštus... stipriai suneškite kojų pirštus... atleiskite juos ir pajuskite, kaip 
pėdos atsipalaiduoja... pajuskite, kaip įtampa palieka jūsų pėdas... jūsų pėdos šiltos ir atsipalaidavusios... Pajuskite 
viduriniųjų savo kojų dalį - vietą tarp kelio ir kulkšnies... ir dabar, iškvėpdami, leiskite tai daliai atsipalaiduoti... ir 
atpalaiduokite kelius... O dabar pajuskite viršutinę savo kojų dalį, kojų raumenis... leiskite jiems atsipalaiduoti... kad 
jūsų kojos būtų šiltos ir atsipalaidavusios... Dėmesį nukreipkite į savo klubus apatinėje nugaros dalyje... pajuskite 
saugią atramą ir leiskite nugrimzti. 

O dabar pajuskite savo nugarą ir stuburą... įsivaizduokite savo stuburą pačiame nugaros centre... įsivaizduokite 
kaip jūsų stuburas išsitempia... ir vėl įkvėpdami pasistenkite ištempti stuburą tiek, kiek galite... ir tada leiskite 
jam atsipalaiduoti... Vėl susitelkite į kvėpavimą ir jauskite, kaip įkvėpimas pasiekia jūsų nugarą... iškvėpdami 
leiskite nugarai visiškai atsipalaiduoti... nugramzdinkite ją... Dabar pajuskite savo pečius ir nugarinę kaklo dalį... 
iškvėpdami kitą kartą, leiskite visai įtampai (ar skausmui) palikti jūsų pečius... leiskite įtampai (ar skausmui) tiesiog 
ištirpti, kad pajustumėte nuostabų atsipalaidavimą savo pečiuose... Pasistenkite įsivaizduoti šiltą vandenį, tekantį 
jūsų pečiais ir kaklo nugarine dalimi, ir pajuskite, kokie atpalaiduoti jie yra... 

Pajuskite savo rankas atsipalaiduojant... ir plaštakas... ir pirštus... Pastebėkite savo kvėpavimo lengvumą... 
pajuskite kvėpavimą savo krūtinėje, ir, iškvėpdami dar kartą, leiskite visai įtampai palikti jūsų krūtinę, kad 
pajaustumėt šilumą ir visišką atsipalaidavimą... Pajauskite, kaip įkvėptas oras pasiekia jūsų pilvą ir leiskite jam 
atsipalaiduoti... lengvai ir švelniai... Pajuskite, kaip įkvepiate pro burną ir leiskite atsipalaiduoti gerklei... O dabar 
atpalaiduokite žandikaulį ir raumenis apie burną... Atpalaiduokite savo liežuvį ir žandus... Stebėkite oro judėjimą, 
kai įkvepiate pro nosį ir pajauskite jo švelnų slinkimąžemyn gerklėje, krūtinėje, pilve... jūsų kvėpavimas tapo labai 
švelnus ir atpalaiduotas...Dabar atpalaiduokite akis ir aplink jas esančią sritį... Pajauskite savo kaktą ir leiskite jai 
atsipalaiduoti... 

įkvėpkite tiesiai į viršutinę savo galvos dalį ir leiskite jai nurimti ir atsipalaiduoti... jūsų protas yra atsipalaidavęs... 
sklandantis... visiškai ramus... 

Pajuskite visą savo kūną, giliai atsipalaidavusį, šiltą ir nurimusį... Jauskite, kokia ramybė dabar tvyro jūsų kūne... 
Koks jis nurimęs... Pajauskite, kaip jauku ir gera yra būti savimi... 


Relaksacijos užbaigimas. Priklausomai nuo relaksacijos pratybų konteksto, paaugliui (ar grupei) 
gali reikėti būti sugrąžintam j pirminę būseną. Tad galima tęsti tokiais žodžiais: 

Muzika jau nutilo... pajuskite savo kūną (ant kėdės ar kilimėlio)... išgirskite garsus aplink save... lėtai atsimerkite... 
pažvelkite į kitus grupės narius... pasirąžykite... ištempkite rankas... kojas... giliai įkvėpkite ir iškvėpkite... atsisėskite, 
kai būsite pasiruošę. 


Toliau gali įvykti diskusija apie relaksaciją arba paauglys (grupė) gali išreikšti savo patyrimą pie¬ 
šiniu. Diskutuojant apie sesiją, terapeutas gali paklausti, ką kiekvienas dalyvis jautė relaksacijos 
metu. Ar jie sąmoningai girdėjo muziką ir artai padėjo? Ar jie jautėsi atsipalaidavę? 

Veiksminga paaugliams vedamų muzikinės relaksacijos pratybų sudedamoji dalis gali būti 
virpanti didelės žvakės šviesa. Klientų prašoma padėti užtemdyti patalpą, kad patys galėtų 




kontroliuoti šviesos / tamsos balansą. Tada jie kviečiami susirasti patogią vietą patalpoje ir pa¬ 
siimti laisvai patalpoje išdėstytų minkštų pagalvių ar kilimėlių. Leidimas kiekvienam rasti savo 
erdvę yra svarbi strategija - tai suteikia galimybę pasirinkti sėdimą ir gulimą pozą bei jungtis j 
grupę ar atsiskirti nuo jos. 

Patalpos centre j indą pastatoma didelė žvakė 18 Vieno iš klientų paprašoma uždegti žvakę, 
o terapeutas įjungia muziką. Dažnai klientai šneka ir juokiasi, bet pamažu muzikos ir degan¬ 
čios žvakės mirgėjimo efektas nuteikia ramybei. Kai kurie klientai gali prigulti, ir šnekos bei 
juokas nutyla. Muzikai nutilus, terapeutas tyliai pakomentuoja, kad muzika baigėsi, ir pa¬ 
kviečia kurį nors grupės narį užpūsti žvakę.Tada grupė diskutuoja apie relaksaciją ir muzikos 
sukeltą efektą. 


Muzikos klausymasis ir vaizdinių kūrimas 

Muzikos terapeutams yra žinomas Helen Bonny (1973) valdomų vaizdinių ir muzikos (Guided 
Imageryand Music, trumpinys GIM) metodas. GIM reikia psichoanalitinio pasirengimo, ilgo ir 
specializuoto mokymo, taigi ne visi muzikos terapeutai taiko originalų GIM metodą. Tačiau 
pritaikytus variantus ar tik elementus galima naudoti ir klasėje. 

Užmerktos akys, silpnai apšviestas kambarys, grupės nariai sėdi, nurodoma sutelkti dėmesį 
į lėtą kvėpavimą ir palaipsnį kūno raumenų įtampos atpalaidavimą. Šiuo relaksacijos metu 
muzikos terapeutas turėtų grupei paaiškinti, kad jie trumpai išgirs muzikos įrašą ir kad gro¬ 
jant muzikai terapeutas gali pateikti verbalinį scenarijų, padedantį sutelkti vaizdinius, arba 
terapeutas gali tylėti ir leisti muzikai pačiai būti vadovu. Grupės nariai turėtų būti paskatinti 
būti užsimerkę, kol groja muzika (tol, kol patogu), ir leisti sau keliauti, kiek įmanoma laisviau, 
kur veda muzika. Terapeutas taip pat informuoja, kad esant pernelyg dideliems neigiamiems 
jausmams, klientas gali tuoj pat atsimerkti ir nutraukti patyrimą. Galiausiai terapeutas turi pa¬ 
aiškinti grupei, kad, pasibaigus muzikai, kiekvienam bus suteikta galimybė pasidalyti savo vaiz¬ 
diniais. Reikėtų priminti konfidencialumo grupėje taisyklę. 

Prieš klausant muzikos, atliekama relaksacija (verbalinė ar muzikinė), paskui - pagrindinis mu¬ 
zikos įrašas. Muzikos įrašo metu pateikiamos verbalinės nuorodos neutralios, pavyzdžiui, iš 
pradžių „žalia pievelė". Žalia pievelė simbolizuoja saugumą, tai nebauginanti vieta. Terapeuto 
balsas sinchroniškas muzikai, tariami žodžiai, idėjinis turinys atitinka muzikinį turinį. Antrosios 
pakopos pabaiga turėtų būti atviresnė, suteikianti kiekvienam asmeniui pasirinkimo galimy¬ 
bę. Kelionė valtimi į nežinomą tikslą, takelis miške, išsiskiriantis į dvi dalis. Svarbu neperkrauti 
verbalinių nuorodų. 

Trukmė priklauso nuo grupės poreikių, optimalus laikas - nuo 10 iki 20 minučių. Paminėtina, 
kad Bonny verbalines nuorodas siūlo pateikti prieš muziką, bet galima jas pateikti ir klausant 
muzikos. 


18 Crook (1988) siūlomi muzikos kūriniai, tinkami „virpančios žvakės" relaksacijai: Tony Scott, Music forZen Me- 
ditation (Verve 817-209-2), Celtic Odyssey (Narada 8361-63912-2), CelticMoods (Virgin Records 72438-44951-2), 
Celtic Tvvilight (Hearts of Space 0-25041 -11042-6). 

Klausoma muzika pati nesukelia jausmų, bet sukelia tikėtinus, kultūriškai nulemtus atsakus. 
Bendriausi klausimai, užduodami pasibaigus muzikai: Kaip jautėtės? Kaip tai atrodė, kai buvote 
ten? 

Muzikos klausymosi ir vaizdinių kūrimo veiksenos vedimo rekomendacijos: 

• parinkite patalpą be blaškančių garsų, iš dalies aptamsinkite, 

• geriau rinkitės instrumentinę nei vokalinę muziką, 

• rami muzika tinkama introspekcijai, ryškios ritmikos - stimuliacijai, 

• verbalinis scenarijus turi atitikti muziką, 

• gali būti klausomasi muzikos įrašo arba gyvos improvizacijos, rengdami klausymuisi 
muzikos įrašus, sujunkite į vieną kelias kontrastuojančias atkarpas, 

• kalbėkite ramiai, lėtesniu nei paprastai tempu, 

• moduliuokite balsą, derindami prie muzikos ir verbalinio teksto, 

• venkite būti direktyvi(us), 

• nesakykite „prisiminkite laimingiausią gyvenimo akimirką", 

• palikite laiko ir erdvės grupės nariams giliai pajausti ir patirti, 

• neskubėkite interpretuoti, 

• po muzikos klausymosi moderuokite refleksiją, 

• apklauskite visus grupės narius, 

• stenkitės įžvelgti simbolinius ryšius, 

• padėkite dalyviams išvystyti sprendimo strategijas, 

• stenkitės sukurti tarpusavio paramą grupės viduje, 

• padėkite grupės nariams jaustis grupės nariais, 

• išryškinkite bendras temas / problemas, 

• priminkite taisyklę: būti atviram ir neteisiančiam, paremiančiam ir pagelbstinčiam, 

• užtikrinkite grupę dėl saugumo, konfidencialumo ir galimybės tęsti patirtį, kad neliktų 
neišspręsto klausimo. 

Šitaip klientai gali išmokti atsipalaiduoti ir fantazuoti klausydamiesi muzikos, jie visada gali 
mintimis grįžti į įsivaizduojamą vietą. Gali tęsti darbą su terapeutu vėliau, gali dirbti su muzika 


vieni. 

1.3. Aktyviosios muzikos terapijos metodai 
ir priemonės 


1.3.1. Muzikos atlikimas muzikos terapijoje 

Aktyvus muzikos atlikimas svarbūs vaikams, kuriems reikia struktūros, ugdant konkrečius mo¬ 
torikos, kalbos, komunikacijos, elgesio įgūdžius; stiprinant pasitikėjimą savimi, savarankiškumą, 
plėtojant savo vaidmenis. Šis potyris taip pat tinka tiemas, kuriems reikia suprasti kitų mintis 
ir jausmus ir prie jų prisitaikyti, kartu išlaikant savo identitetą, ir taip pat tiems, kuriems reikia 
išmokti dirbti su kitais, siekiant bendrų tikslų. 

Terapinių muzikos atlikimo tikslų pavyzdžiai: 

• ugdyti sensomotorinius įgūdžius; 

• skatinti adaptyviąją elgseną; 

• gerinti dėmesio sutelkimą ir orientaciją realybėje; 

• ugdyti atminties įgūdžius; 

• stiprinti identitetą; 

• skatinti kitų suvokimą; 

• ugdyti minčių ir jausmų aiškinimo ir perteikimo įgūdžius; 

• išmokti konkretaus vaidmens elgsenos įvairiomis tarpasmeninėmis situacijomis; 

• gerinti bendravimo ir grupinius įgūdžius. 

Muzikos atlikimo metodų variantai 19 : 

Vokalinis muzikos atlikimas: vaikas gali būti įtrauktas į bet kurią iš šių veiklos rūšių: dainavimas 
apie tai, ką matai, arba apie tai, kas nurodyta; dainų atlikimas; giedojimas; choro repeticija; 
dainavimo pamokos; melodijų imitavimas arba mokymasis balsu; žiopčiojimas pagal įrašytas 
dainas. Visų šių užduočių esmė yra balsu atgaminti struktūrinę muzikinę medžiagą ar sukurtas 
dainas. 

Instrumentinis muzikos atlikimas: grojimas instrumentu taip, kaip nurodyta; grojimas pagal už¬ 
rašytas natas; sukurto instrumentinio kūrinio atlikimas; repetavimas instrumentiniame ansam¬ 
blyje; imitacinių užduočių atlikimas instrumentu arba instrumentinės partijos grojimas kartu 
su įrašu. Visų šių užduočių esmė yra atgaminti struktūrinę arba sukurtą muzikinę medžiagą, 
naudojant muzikos instrumentą. 

Muzikinis pasirodymas (koncertas): talentų šou, muzikinio spektaklio, dramos, rečitalio ar kito 
muzikinio kūrinio, kuriame dalyvauja ir publika, planavimas ir įgyvendinimas. Visų šių užduo¬ 
čių esmė yra vaidinti publikai, įskaitant visus pasiruošimo etapus. 


19 Pagal K. Bruscia (1998). 

Dirigavimas: pagal klausomą muzikos įrašą arba „gyvam" muzikiniam pasirodymui pagal tradi¬ 
cinę arba alternatyvią partitūrą (Bruscia, 1998). 

Vokalinis muzikos atlikimas (dainavimas) - integrali muzikos terapijos dalis. Ypač pabrėžia¬ 
mas žmogaus kontaktas su kitais individais, kuris jiems reikšmingas ir gana intymus emociškai. 
Gal dainavimo intymumas susijęs su individų ankstesne patirtimi, kurioje juos lingavo, glostė, 
jiems dainavo, kai reikėjo paguodos, o gal pasireiškia kaip šito padarinys. Tai galėjo įvykti tuo 
metu, kai jie dar nesuvokė ar nepriėmė juos supančio pasaulio, arba tuo metu, kai išgyveno 
emocines, fizines ar socialinės atskirties traumas. Atskirų įvykių prisiminimai, įvykių detalės, 
kai tokia paguoda būdavo suteikiama, dažnai esti už individo pažintinio suvokimo ribų. Su 
jais asocijuojami pozityvūs prisiminimai, negatyvūs jausmai palyginti lengvai atsitraukia, kai 
vėl imama dainuoti. Daugelis dainavimą traktuoja kaip komforto šaltinį, atpalaidavimą nuo 
streso. Ir būtent ši komforto funkcija, o ne dainuojančiojo balso kokybė yra esminė terapijos 
efektui. Todėl teigiamas atsakas į sąmoningą ar nesąmoningą troškimą įsitraukti į dainavimą 
kai kuriems individams gali išlikti giliu emociniu išgyvenimu visą jų gyvenimą (Aleksienė, 2011). 

Anksčiau žmonės dažnai rinkdavosi į dainavimo vakarus. Tai būdavo pasidalijimo patirtimi 
laikas, džiugindavęs ir paįvairindavęs gyvenimo kasdienybę. Dainavimas būdavo integrali 
daugelio socialinių renginių dalis, prieinama kiekvienam, nepaisant jo muzikinio pasirengimo, 
nepaisant tobulo muzikinio kūrinio atlikimo, skambėjimo. Tokiam žmonių bendravimui visai 
nereikėjo ypatingų vokalinių gebėjimų. Čia tiesiog kiekvienas buvo skatinamas ir palaikomas 
kaip dalyvis. Dainavimas kartu leido žmonėms aktyviai įsitraukti į bendruomenę, kurioje tiek 
jauni, tiek seni galėjo pajusti stiprų vienybės jausmą. 

Dainuoti gali kiekvienas, bet šiandien dažnai tenka sutikti žmonių, kurie nėra patyrę malo¬ 
numo dainuoti vieni ar kartu su kitais. Paprašyti padainuoti, jie atsako neturį gero balso, kad 
vaikystėje jų niekas neragino arba net draudė dainuoti. Nenoras dainuoti taip pat gali būti 
susijęs su baime būti išgirstam, įvertintam. Kiekvieno mūsų vokalas yra labai individualus, la¬ 
bai asmeniškas, susijęs su vidaus pasauliu. Būtent balsas per garsinę raišką ( persona ) padeda 
atpažinti žmogaus emocinę būseną, temperamentą. Dainuoti yra pakankamai intymu ir todėl 
nepasitikintys savimi to vengia. Sveikatos požiūriu tai - didelis praradimas, nes dainavimas 
ypač stiprina mūsų gyvybines galias. 

Muzikos terapijoje dainavimas kaip intervencija naudojamas siekiant pagerinti klientų fizinę, 
emocinę būseną; kalbos, atminties ir mąstymo funkcijas; bendravimą, socialinę integraciją ir 
apskritai - gyvenimo kokybę. Toliau pateikiama keletas argumentų (Paurytė, 2007; Aleksienė, 
2011 ): 

1. Šiuolaikinis Vakarų pasaulio žmogus mažai juda, o mada dažnai diktuoja laikyseną, dėl 
kurios kvėpavimas yra paviršutinis, netolygus. Reikia specialių pratimų, sąmoningų pa¬ 
stangų, norint giliau ir lygiau kvėpuoti. Tačiau dainuojant natūraliai kvėpuojame taisyk- 
lingiau, intensyviau. Emocinis muzikos poveikis, motyvuojantis tęsti garsą, leidžia po 
truputį ilginti frazes, kontroliuoti kvėpavimą, didinti įkvepiamo oro tūrį plaučiuose ir 
taip geriau ventiliuoti plaučius, aprūpinti organizmą deguonimi. Dainuojančiojo vo¬ 
kalas garso vibracijomis subtiliai „masažuoja" vidaus organus, ypač smegenis. Todėl 
muzikos terapeutai pažymi - dainuoti yra sveika. 

2. Tyrimai rodo, kad dainavimas pakelia nuotaiką, o derinamas su kitomis intervencijos 
priemonėmis mažina depresiją. A. Clair (2000) rašo, kad intervencija dainavimu pra¬ 
dedama po labai trumpo žodinio pristatymo, po kurio, pritariant gitara ar kitu instru- 
menu, dainuojami trumpi žinomos dainos motyvai, atliekami klausimo (terapeutas) - 
atsakymo (klientas) principu. Terapeutas, prisiderindamas prie kliento dainavimo, gali 
keisti muzikinį kontekstą, balso aukštumą, garsą, ritmą, tembrą ir tempą. Kliento vokali¬ 
nis atsakas leidžia pasiekti du jo sveikatai reikšmingus rezultatus: neverbalinės emocijų 
raiškos, tai svarbu pradiniam jausmų susivokimui, ir fizinės stimuliacijos, kuri turi įtakos 
gilesniam kvėpavimui, padidėja kraujo prisotinimas deguonimi ir atpalaiduojama rau¬ 
menų įtampa. Abu šie rezultatai veikdami drauge sukelia laikiną atpalaidavimą nuo 
negatyvių simptomų ir pastiprina medikamentinio ar psichoterapinio gydymo poveikį. 

3. Dainavimas kartu suteikia galimybę bendrauti ir būti su kitais, jausti palaikymą ir pil¬ 
natvę. Daugelis neįgalių ar senyvo amžiaus žmonių, kuriems patinka dainuoti ir kurie 
dalyvauja choruose, ansambliuose, yra labai patenkinti socialiniu dainavimo kontekstu. 
Muzikos terapijos požiūriu dainavimas turi įtakos šių žmonių gyvenimo kokybei - tei¬ 
kia galimybę išvengti vienatvės, atskyrimo, užmegzti santykius su daugeliu žmonių, 
kuriuos sieja bendri interesai ar panašios problemos (Clair, 2000). 

4. Dainoje sujungiama muzika ir kalba. Dainuojant muzikos elementų suvokimo centrai 
smegenyse perima (kompensuoja) ar sustiprina kalbos centro funkcijas. Tyrimų užfik¬ 
suota daug atvejų (Baker, VVigram, Gold, 2005; Clair, 2000), kai asmenys, kurių buvo 
pažeistas kalbos centras smegenyse po insulto ar autokatastrofos, negalėjo kalbėti, bet 
galėjo išdainuoti kalbinius junginius atitinkančias frazes; jie neprisiminė žodžių buiti¬ 
nėje šnekoje, bet atgamindavo prieš traumą išmoktos dainos žodžius. Dainavimas la¬ 
bai veiksmingas metodas ir atkuriant kalbą ir kalbėjimą, ir aktyvinant sutrikusios raidos 
žmonių kalbos vystymąsi (Michel, Jonės, 1991) ar koreguojant kalbos sutrikimus - arti¬ 
kuliaciją, mikčiojmą (Garšvienė ir Ivoškuvienė, 1993; Kačiušytė-Skramtai, 2002). 

5. Dainavimas neturi jokių prerogatyvų muzikiniam išsilavinimui, yra prieinamas dideliam 
individų ratui, gali sujungti įvairių kultūrų ir socioekonominių sluoksnių žmones. Dai¬ 
navimas įkvepia, skatina komfortą, bendravimą ir sėkmės pajūtį, o tai didina individo 
orumą ir vertę. 

6. Tylus ir ramus dainavimas yra natūrali raminimo priemonė migdant vaikus, taip pat efek¬ 
tyvi raminimo / relaksacijos technika, pritaikoma įvairaus amžiaus klientų terapijoje. Toks 
dainavimas asocijuojasi su vaikystėje patirtu emociniu ir fiziniu komfortu - šiluma, švel¬ 
numu, saugumu, sūpavimu. 

Taigi dainavimas yra pats natūraliausias, paprasčiausias, prieinamiausias muzikavimo būdas, 
lengvai taikomas esant plačiam problemų spektrui. Tai veiksminga priemonė įtraukiant žmo¬ 
nes į bendrą veiklą. Visai nesvarbu, ar individų vokaliniai gebėjimai tėra menki, dainuojama 
aktyviai ar pasyviai klausoma, ši veikla gerina jų sveikatą, padeda išlaikyti simptomų kontrolę 
teikdama fiziologinę, psichologinę ir socialinę naudą, ar tiesiog suteikia galimybę sustiprinti 
žmogaus ryšį su kitu žmogumi (Aleksienė, 2011). 

Instrumentinis muzikos atlikimas - įdomi, patraukli ir džiuginanti veikla. Dalyvauti šioje 
muzikinėje veikloje yra būtini tam tikri socialiniai gebėjmai ir įgūdžiai: klausymosi gebėjimas, 

eiliškumo suvokimas, gebėjimas imituoti, sąmoningas veiksmas ar elgesys. Muzikos terapija 
ne natūralus, bet tikslinis susitikimas - paslauga. Siekiama, kad muzikuojančios grupės nariai 
aktyviai įsitrauktų, bendradarbiautų, mokytųsi įsiklausyti į kitą, suvokti savo ir kitų vaidmenis, 
prisiderinti, dirbti kartu, inicijuoti, tęsti, nutraukti arba pakeisti veiklą. 

Muzikos terapijoje instrumentinis muzikos atlikimas taip pat rekomenduojamas siekiant page¬ 
rinti bendrosios ir smulkiosios motorikos koordinavimą asmenų, turinčių judėjimo sutrikimų dėl 
neurologinių ligų (cerebrinis paralyžius, stuburo išvaržos, epilepsija, kt.), ortopedinių sutrikimų 
(įgimtos anomalijos, kaulų patologijos, skoliozės, raumenų distrofijos/atrofijos, kt.) ardei sveika¬ 
tos sutrikimų ar traumų sutrikdytos fizinės ir judesių raidos. Dažniausiai naudojami muzikavimo 
įgūdžių nereikalaujantys melodiniai ir nemelodiniai mušamieji, taip pat perkusiniai instrumentai. 
Muzikine ritmika pagrįsta veikla naudinga siekiant bendro judrumo, judesių lankstumo, manev¬ 
ringumo, didesnės judesių amplitudės, kūno pusiausvyros, koordinacijos. Muzikos ritmas ir pul¬ 
sas yra labai svarbūs aktyvinant motorikos centrus smegenyse, reguliuojant kvėpavimo ir širdies 
susitraukimų dažnį (autonominius procesus) bei palaikant fizinio aktyvumo motyvaciją. 

Grojimas instrumentais poromis ir grupėje gali padėti stiprinti dėmesį, pastabumą, atsakymo 
reakcijas; gali ugdyti empatijos ir bendradarbiavimo gebėjimus; suteikti galimybių išbandyti 
įvairius elgesio modelius bendraujant, partneriavimo ar vadovavimo stilius. 

Vaikams, kurie turi muzikinę patirtį, geba groti instrumentu, muzikos terapijoje siūloma atnau¬ 
jinti savo ryšį su muzika grojant įvairiais kitais instrumentais ir siekiant malonaus atsipalaida¬ 
vimo, nevertinimo, spontaniškumo, žaidybiškumo. O tiems, kuriems muzikavimas yra naujas 
potyris, - suteikti drąsos ir džiaugsmo kurti, ugdyti pasitikėjimą savimi ir kitais, savigarbą. 

Grojimo muzikos terapijos instrumentais techniką rekomenduotina naudoti siekiant ugdyti 
saviraišką, kūrybiškumą ir juos plėtoti. Instrumentinis muzikavimas pradedamas įvairiais ritmi¬ 
niais ar melodiniais instrumentais pritariant žinomoms dainoms, dramatizuojant pasakas arba 
akompanuojant ritmikai. Šioje veikloje vaikai išbando instrumentų grojimo būdą, tembrą, iš¬ 
raiškos galimybes, įgyja pradinių grojimo įgūdžių ir tokiu būdu pasirengia atlikti nesudėtingas 
instrumentines partijas instrumentinėse pjesėse 20 . 

Darbui su jaunesniais vaikais arba vyresniais specialiųjų poreikių turinčiais mokiniais gali būti 
naudojama alternatyvi notacija: 

• garsų aukštis žymimas spalvomis, atitinkami klijuojami spalvoti lipdukai ant klavišų, gi¬ 
taros grifo ir panašiai (Barentsen-Geelhoed, 1992; Brūzga, 2005); 

• spalvomis ir instrumentų simboliais, garso trukmės simboliais (Steinmo ir Naess, 1995); 

• pučiamųjų orkestro partitūrose naudojama trijų pirštų sistema - notacija remiasi trimis 
simboliais: 1, 2, 3. 

Muzikos terapijoje grojimo muzikos instrumentais tikslai nustatomi atsižvelgiant į vaiko svei¬ 
katos ir raidos poreikius „čia ir dabar". Dažniausiai siekiama stiprinti tam tikrus bendruosius 
gebėjimus, tai gali būti (Levin ir Levin, 1996; Aleksienė, 2001): 


20 Idėjų tokiam darbui galima pasisemti iš mūsų šalies autorių ikimokyklinio ir pradinio mokyklinio ugdymo 
metodikų (Balčytis, 1982; Piličiauskas, 1972; Katinienė, 1983,1988; Krakauskaitė, 1994; Velička, 1991 ir kt.). 

1. Motorikos lavinimas. Šiuo atveju svarbu rasti būdų stimuliuoti ir plėtoti gebėjimą judė¬ 
ti. G. Levin ir H. Levin rekomenduoja: 

• smulkioji motorika lavinama tik įgijus pakankamų stambiosios motorikos įgūdžių, to¬ 
dėl instrumentų naudojimo eiliškumas galėtų būti toks: vystyti rankos judesį iš peties 
(pvz., būgnai ir lėkštės), lavinti judesį nuo alkūnės (būgnelis, tamburinas), riešo ir al¬ 
kūnės judesys (trikampis, ksilofonas), sukamasis riešo judesys (marakasai, žvangučiai), 
pirštų judesiai (klavišiniai, styginiai, pučiamieji instrumentai); 

• taisyklinga laikysena, vestibiulinis aparatas lavinamas keliais instrumentais, kuriais 
grodamas žmogus visu korpusu pasisuka nuo vieno instrumento prie kito. Jeigu kli¬ 
entas labai susikaustęs ar spazmiškas - pradiniame etape instrumentai padedami 
arti vienas kito; 

• kairės ir dešinės rankų judesių diferenciacija ir koordinacija lavinama grojant skirtin¬ 
gus ritmus skirtingomis rankomis; 

• kūno judesių koordinacija, judėjimo laisvumas gerinamas grojant kryžminamais iš 
pečių rankų judesiais (pvz., grojama fortepijonu (pianinu) arba keliais skirtingo derini¬ 
mo būgnais, sustatytais ištiestų rankų plotyje). Šis stambiosios motorikos įgūdis taip 
pat svarbus toliau lavinti smulkiąją motoriką. 

2. Kognityvių (pažintinių) gebėjimų plėtotė. Instrumentinis muzikavimas lavina gebėjimą 

sukaupti dėmesį ir atmintį, o tai yra būtina kognityvių gebėjimų plėtotei. Muzikos tera¬ 
pijoje atliekant konkrečią veiklą siekiama: 

• gerinti eiliškumo, vėliau - matematikos suvokimą. Vaikas lengviau iš klausos būgnu 
atkartos terapeuto išbelstą ritmą „viens, du, trys, keturi", negu sudės eilę pagaliukų. 
Pavyzdžiui, džiugiai padainavus: „Tomas gali mums pagroti, Tomas gali suskaičiuoti - 
viens, du, trys!" (akordai fortepijonu, gitara ar kt. instrumentu), dažniausiai tiksliai ir 
laiku sulaukiama vaiko atsakymo, būgneliu pakartojant / išbeldžiant ritmą „viens, du, 
trys". Kitam siūloma skaičiuoti iki dešimties - kiekvienam pagal galimybes, orientuo¬ 
jant į „artimiausio vystymosi zoną"; 

• skirti spalvas, raides, skaičius ar simbolius. Priklijavus ant ksilofono plokštelių ar piani¬ 
no klavišų keleto skirtingų spalvų lipdukų (pažymint burdono kvintą), vaikas akompa¬ 
nuoja melodijai, klausydamasis žodinių nurodymų: „raudona", „geltona" ir 1.1. Išmo¬ 
kus skirti daugiau spalvų - plečiasi akompanavimo galimybės. Tada galima pradėti 
mokyti spalvinės notacijos. Šios veiksenos repertuarą gali sudaryti mėgiamos, nesu¬ 
dėtingos liaudies ar populiarios melodijos; 

• plėtoti kalbos ir kalbėjimo gebėjimus. Grojimas pučiamaisiais instrumentais ir instru¬ 
mentų tembro pamėgdžiojimas vokalizuojant gali stimuliuoti tam tikrų garsų artikulia¬ 
ciją. Dusliųjų ir skardžiųjų priebalsių gretinimas su konsonanso ir disonanso akordais taip 
pat padeda koreguoti tarimą, o muzikuojant nėra nuobodu kartoti tuos pačius garsus. 

3. Socialinių gebėjmų plėtotė - savivokos, bendravimo, elgesio ar kt. įgūdžiai: 

• „aš-tu", „aš-mes" ryšio suvokimui aktyvinti. Vaikai gebės sėkmingai integruotis gru¬ 
pėje tik kai išmoks klausytis vienas kito, groti vienas po kito, supras įstojimo ir kūrinio 
pabaigos signalus; 


• pageidaujamam tarpusavio elgesiui formuoti instrumentinis muzikavimas suteikia 
daug įvairių galimybių. Pavyzdžiui, grojimo grupėje instrumentais, žaidžiant „Orkest¬ 
rą" (žr. Metodiniuose prieduose), seka gali būti tokia: vaikai pasirenka instrumentus 
ir susėda pusračiu, terapeutas kartu su grupe dainuoja žinomą skaičiuotę, „iškritęs" 
tampa dirigentu, dirigentas mojuoja rankomis (diriguoja), visi groja, kai dirigentas nu¬ 
stoja diriguoti, visi turi sustoti groję, „užsižiopsojęs muzikantas" išeina iš rato ir sėda 
ant „tylos suolelio", žaidimas tęsiamas, kol dauguma sėdi ant „tylos suolelio". Socia¬ 
linių gebėjimų plėtotei šis žaidimas naudingas keliais aspektais: skatina inicijuoti so¬ 
cialinius kontaktus, prisiderinti grupėje; išmokti sutelkti dėmesį, suvokti priežasties ir 
pasekmės ryšį bei paklusti veiklos taisyklėms (ranka parodomiems ženklams „tyla", 
„pradėk", „garsiai", „tyliai"), skatinti draugiškumą ir pasitikėjimą grupėje, priimti kritiką 
ir mokytis iš savo klaidų („tylos suolelis"). 

4. Emocinių gebėjimų plėtotė. Grojimas muzikos instrumentais muzikos terapijoje gali 
būti skirtas ir emociniam patyrimui turtinti ir suvokti. Pavyzdžiui, siekiant plėtoti emoci¬ 
nę patirtį, vaikų grupė gali akompanuoti skambančiam trumpų įvairių nuotaikų pjesių 
(arba muzikos atkarpų popuri) įrašui. Stebint, kuri pjesė kuriam vaikui labiau patinka, 
jaudina, galima kviesti tą dalį akompanuoti po vieną, kad jis/ji galėtų labiau įsiklausyti, 
įsijausti, bet kartu suteikiant galimybę išgirsti emocinę įvairovę. 


1.3.2. Improvizacija muzikos terapijoje 21 

Muzikos terapijos improvizacijoje muzikos terapeutas ir klientas (paprastai ne muzikantas), pana¬ 
šiai kaip džiazo muzikantai, formuoja artimą tarpusavio santykį muzikinėje komunikacijoje. Muzi¬ 
kos terapija teikia galimybę terapeutui ir klientui susitikti ir pažinti vienam kitą per kartu kuriamą 
spontanišką garsinę formą. Šis muzikinis susitikimas gali integruoti įvairiausias muzikines, kultū¬ 
rines, etnines tradicijas, muzikos stilius, tačiau dėmesio centre visada yra tarpasmeninė sąveika. 
Muzikos terapijos improvizacijos tikslas ne „gera muzika", bet muzikuojant sukurtas terapeuto ir 
kliento „geras santykis". Todėl gali būti, pavyzdžiui, kad sėkminga muzikos terapijos improviza¬ 
cija muzikiniu požiūriu iš šalies gali skambėti fragmentiškai, padrikai, ir atvirkščiai, ritmiškai stabili 
ir melodinga improvizacija, skambanti kaip „pakankamai gera muzika", gali būti nepakankamo 
tarpasmeninio ryšio rezultatas. Taigi, muzikos terapijos improvizacija nėra tiesiog improvizacija, 
perkelta į terapinį mąstymą ar į sveikatinimo kontekstą (Pavlicevic, 2000). 

Klientas ir terapeutas reaguoja į vienas kitą kaip asmenys. Pavyzdžiui, kliento tempas daro įta¬ 
ką terapeuto tempui - bet ne todėl, kad tai muzikaliai tinka ar patinka, bet todėl, kad tai tinka 
palaikant tarpasmeninį santykį. Muzikuojant tempo, ritmo, melodinių intonacijų kaita, dina¬ 
mikos intensyvumas ir kiti muzikiniai ir plastiniai elementai tiesiogiai leidžia atskleisti ir pažinti 
emocionalią kliento būseną, emocionalią patirtį (Nordof, Robbins, 1971,1977; Aigen, 1998, kt.). 

Kaip teigia Pavlicevic (2000), muzikos terapeuto tikslas improvizuojant yra: 


21 Pagal Aleksienė V. Muzikos terapija socialiniame darbe. II dalis. Metodai. Vilnius: Vilniaus pedagoginio universi¬ 
teto leidykla, 2011; Aleksienė V. Sutrikusio intelekto vaikų muzikinis bendrųjų gebėjimų ugdymas. In: Neįga¬ 
liųjų meninis ugdymas: Metodikos ir terapijos aspektai. Sud. A. Piličiauskas. Vilnius: Kronta, 2005. 

1) ne kurti muziką su klientais, bet klausytis jų muzikinės raiškos ir priimti kaip tiesioginį 
prisistatymo „kaip aš egzistuoju ir jaučiuosi pasaulyje" faktą; 

2) pasiduoti ne muzikinės logikos ir estetikos diktatui, bet kliento saviraiškos diktatui; 

3) klausytis ir vertinti improvizaciją, atsižvelgiantį keliamus sveikatinimo tikslus. 

Todėl muzikos terapijos improvizacijose svarbiausi ne tiek muzikiniai įgūdžiai (kaip įprasta ma¬ 
nyti), bet kiti gebėjimai, tai yra: 

• palaikyti ir išplėtoti kartu su klientu kuriamą spontanišką garsinę-dinaminę formą 22 , 

• susieti skambančią muziką su jausmų raiška, 

• empatiškai įsijausti - įsiklausyti ir „suprasti" muzikinę improvizaciją kaip emocinę kalbą, 

• įtraukti klientą į tarpasmeninį „aš ir tu" santykį su terapeutu (ar kitu klientu) arba „aš ir 
kiti" santykį su grupe.Toks muzikavimas gali būti palyginamas su kalbiniu bendravimu, 
kuriam būdinga asmeniškumas, spontaniškumas, nuojauta, numatymas, sąveika ir bu¬ 
vimas „čia ir dabar". 

Muzikos terapijos klientai į tokį spontanišką intersubjektyvų muzikinį bendravimą įsitraukia 
intuityviai, tarsi žaisdami, panašiai kaip vaikai, dar nepradėję mokytis muzikos. 

Yra keletas visame pasaulyje pripažintų muzikos terapijos improvizacijos modelių ar mokyklų, tai: 

• Nordoff-Robbins, arba kitaip vadinama kūrybinės muzikos terapijos improvizacijos 
metodas (1977), pagrįstas humanistine-egzistencialistine psichologija ir pedagogika, 
efektyviai naudojamas siekiant sustiprinti neverbalinę komunikaciją, labiau individua¬ 
liame darbe. 

• Mary Priestly (1985) analitinės muzikos terapijos improvizacijos modelis, apibrėžiamas 
kaip būdas tirti pasąmonę kartu su muzikos terapeutu analitiku, naudojant garsinę iš¬ 
raišką, projekcijos technikas. Projekcinių muzikinių improvizacijų tikslas - padrąsinti ir 
padėti klientams išreikšti savo (suaugusiojo) jausmus su vaikišku nuoširdumu ir sponta¬ 
niškumu, energizuoti grupę ir atrasti problemas, kurios gali būti tiriamos toliau reflek¬ 
tuojant verbaliai. Šis metodas dažnesnis grupės terapijoje. 

• Juliette Alvin (1975) - vienas iš pirmųjų nedirektyviosios muzikos terapijos improvizacijos 
modelių. Alvin dirbo su autistiškais vaikas ir akcentavo vaiko poreikį improvizuoti laisvai. 

Praėjusio šimtmečio devintajame dešimtmetyje šie modeliai išpopuliarėjo ir buvo integruo¬ 
jami muzikos terapijos edukacijos programose. Jais remiantis plėtoti nauji klinikinės improvi¬ 
zacijos metodai ir naujos „mokyklos". Plačiau aprašoma K. Bruscia „Improvizaciniai muzikos 
terapijos modeliai" ( Improvisational models ofMusic Therapy ) (1987). Muzikos terapijos improvi¬ 
zacijos pradininkų metodai per pastaruosius dešimtmečius buvo išplėtoti ir šiuolaikinėje prak¬ 
tikoje dažniausiai naudojami integruojant įvairias improvizacijos technikas, eklektiškai. 


22 Visame gyvajame pasaulyje, taip pat ir mūsų elgesyje (balse, judesiuose, mimikoje ir kt.) pasireiškiantis di¬ 
namiškumas - dinaminės raiškos formos - gali būti atkuriamas ir muzika. Muzikos terapijos improvizacijo¬ 
je komunikuodami kuriame dinamines formas. Jomis išreiškiame save, pranešame vienas kitam apie save ir 
emocine atmintimi, ir protu suvokiame kaip džiaugsmą, pyktį, susirūpinimą, ir taip toliau. Dinaminė forma yra 
esminė muzikinio terapinio ryšio jėga, todėl terapeutas ir klientas turi emociškai įsitraukti į improvizaciją - 
kartu kuriamą garsinių dinaminių formų audinį (Pavlicevic, 2000). 

Vis dėlto yra esminiai etapai, kaip organizuoti muzikos terapijos improvizacijų procesą, siekiant 
terapijos tikslų, tai: muzikinės raiškos aktyvinimas, muzikinės raiškos atspindėjimas ir / arba 
prisiderinimas, muzikinės raiškos aktyvinimas konfrontuojant, muzikinės raiškos plėtotė, naujų 
muzikinės komunikacijos būdų integravimas: 

• Muzikinės raiškos aktyvinimas. Pirmasis žingsnis aktyvinant muzikinę improvizaciją - 
pasiūlyti klientui pasirinkti įdomų muzikos instrumentą, kuriuo lengvai išgautų gar¬ 
są. Svarbu, kad instrumentas būtų aiškaus tono, malonaus tembro (labai tinka įvairūs 
būgneliai, lėkštės, trikampiai). Jeigu klientas nereaguoja ar nedrįsta, galima padrąsinti 
žodžiu, parodyti, kaip reikia groti. Individualioje terapijoje, suprantama, muzikos tera¬ 
peutas improvizuoja kartu su klientu. Grupės terapijoje muzikos terapeutas dažniausiai 
taip pat kartu improvizuoja, nes specialisto dalyvavimas svarbus valdant procesą, pa¬ 
dedant kiekvienam grupės nariui aktualizuoti terapijos tikslus. 

• Muzikinės raiškos atspindėjimas ir/arba prisiderinimas. Kai klientas ar grupė jau sąmonin¬ 
gai groja, siekiama, kad pajustų bendrą pulsavimą. Muzikos terapeutas, įsiklausydamas ir 
įsijausdamas į kliento raišką, atspindėdamas ar prisiderindamas / sinchronizuodamas, pa¬ 
deda garsus susisteminti į atitinkamą „rėmą" - ritminę, melodinę ir harmoninę struktūrą. 

Galima tokia taktika (Bruscia, 1987): 

1) jeigu grojimas neužtikrintas, nesaugus ar reikia pagalbos - groti unisonu su klientu. Kai 
šis smūgiuoja pasitikinčiai ir yra pasirengęs sąveikauti ritmiškai, groti antifoniškai (vienas 
pagroja - kitas pakartoja); 

2) kai klientas pateikia trumpas smūgių serijas, kurios tarpusavyje nesusijusios - imituoti 
panašiai ir tuo pat metu „įteigti" naujas muzikines idėjas bei išplėsti jas iki viso ritminio 
takto. Siekti, kad „tu man - aš tau" motyvai susijungtų į vientisą muzikinę ir ritminę 
temą; 

3) jeigu klientas groja, jausdamas pastovų pulsą - pateikti ritmus ir melodijas, kurios iš 
pradžių susilietų su improvizacija, o vėliau papildytų. Pavyzdžiui, galima pabrėžti stip¬ 
riąsias takto dalis ir pateikti tempo, dinamikos kaitą. Bandyti atliepti vaiko emocinę bū¬ 
seną, girdimąjo ritminėse reakcijose; 

4) kai klientas nejaučia pulso, kai smūgiavimas nepastovus, neaiškus - galima imituoti 
šią raišką, akompanuoti kartojant ritminius ar melodinius motyvus ir bandyti kliento 
raiškoje išgirsti „šokio ritmą" ar motyvą ir juo remiantis pateikti išgrynintą šokio ritmo 
variantą. Tam ritmui improvizuoti melodiją, ją papildant įvairiomis muzikos išraiškos 
priemonėmis - dinamika, štrichais ir harmonija; 

5) jeigu kliento būgnijimas yra mechaniškas, įkyriai nuobodus - iš pradžių imituoti, vėliau 
groti poliritmiškus pavyzdžius arba sinkopuotą ritmą. Suteikti muzikinę prasmę groji¬ 
mui, pvz., vedant į ryškias muzikines kulminacijas arba papildant kliento instrumentinę 
improvizaciją dainuojamais rečitatyvais apie nuotaiką, klientą ar aplinką. Mechanišką 
grojimą gali suardyti pauzės, fermatos, štricho pakeitimas ir panašūs muzikos elemen¬ 
tai, kurie sužadina kliento budrumą; 

6) įtvirtinant muzikinio įstojimo ar eiliškumo įgūdį - tinka groti „aido" arba klausimo ir 
atsakymo būdu; 

7) skatinant ritminio piešinio kūrimą - galima pateikti trumpą ritmiškai aiškią frazę ir skatinti 
imituoti. Groti ir kartoti sustojant, laukiant kliento atsakomosios muzikinės reakcijos. Gali¬ 
ma pateikti žodžio ritmą ar kalbos ritmus, taip pat panaudoti žinomų dainų ritmus; 

8) įtvirtinant frazės suvokimą - panaudoti skirtingo tembro instrumentus (pvz., būgną ir 
lėkštę), naudojant juos diferencijuotai (pvz., būgną stipriajai takto daliai, lėkštę - silpnajai); 

9) melodinio ritmo suvokimą skatinti plojant ar išbeldžiant žinomos dainos melodinį ritmą. 

• Kliento muzikinės emocinės raiškos aktyvinimas konfrontuojant. Puoselėjama prasmingų 
muzikinių emocinių išgyvenimų patirtis. Suteikiama galimybė pajusti tempo pokyčius 
(vidutinis - greitas arba vidutinis - lėtas) ir susieti savo vidinį ritmą (pvz., skubotą) su 
emociniais išgyvenimais, kurie būdingi gyvam tempui, ir atvirkščiai. Pajusti dinamikos 
pokyčius (mf-f arba mf-p) ir garso intensyvumą logiškai susieti su atitinkama emo¬ 
cine būsena. Kliento jaučiama agresija, įtampa ar nepasitikėjimas gali tapti muzikiniu 
emociniu išgyvenimu, pavadintu „pavojus", o apatija - muzikine „ramybe". Taigi liguisti 
išgyvenimai gali būti transformuojami į emociškai priimtiną muzikinį patyrimą ir padėti 
peržengti asmenybės vystymąsi stabdantį „slenkstį". 

• Muzikinės emocinės raiškos plėtotė. Šiame etape gausiai naudojami muzikos išraiškos 
elementai - accelerando, ritenuto, crescendo, diminuendo, štrichų kontrastai ir kt., kurie 
natūraliai skatina ir vysto emocinį lankstumą, empatiją. Visą muzikos terapijos procesą 
lemia muzikos poveikis bei kliento ir terapeuto (grupės ir terapeuto) sąveika, tačiau 
trečiasis etapas yra emociškai intensyviausias. Emociniai proveržiai gali būti susiję su 
tarpusavio santykių „sužydėjimu" (susiderinimu) ir laimės būti kartu išgyvenimu, taip 
pat su konfliktais (kliento vidiniais, kliento-kliento, kliento-grupės, kliento-terapeuto). 
Konfliktai terapijoje yra naudingi kaip ženklai, žymintys emocijos proveržį, „atsivėrimą 
pokyčiui" ir galimą mikrovirsmą - žingsnelį terapijoje sveikatos tikslo kryptimi. Šių situ¬ 
acijų sprendimo sėkmę daugiausia lemia terapeuto empatija, intuicija, o grupinės mu¬ 
zikos terapijoje taip pat ir grupės narių dalyvavimas, jų atsinešti bendravimo / elgesio 
modeliai, kitoks situacijos matymas, įžvalgos (plačiau apie grupės dinamiką žr. 3 dalyje). 

• Naujų muzikinės komunikacijos būdų integravimas. Nuosekliai etapiškai („atspindėjimas 
ir prisiderinimas", raiškos aktyvinimas ir raiškos plėtotė) muzikos terapijos procese klien¬ 
tas pradeda susieti muzikavimą su savo vidaus pasauliu, pradeda geriau suvokti mu¬ 
zikinio bendradarbiavimo esmę ir taisykles. Jis išmoksta klausytis savęs ir kito, savęs ir 
kitų, pasirengia bendradarbiauti grupėje - o tai yra esminiai įgūdžiai, ugdant asmeninę 
ir socialinę kompetencijas. 

Muzikos terapijos improvizacija kaip metodas suteikia saugią kūrybinę erdvę klientui be žo¬ 
džių išreikšti mintis ir jausmus. Tam nebūtinas muzikinis pasirengimas ar muzikiniai gabumai. 
Improvizacija kaip metodas padeda sukurti trišalį kliento (individo ar grupės), muzikos ir te¬ 
rapeuto ryšį. Kai žodžiai nepadeda ar negalimi, kai emocijas yra per sunku ar neįmanoma 
išreikšti žodžiais, susitikimas išreiškiant save garsais gali užpildyti tuštumą. Kai pasitikėjimas ir 
bendravimas su kitais yra sugriautas dėl atstūmimo, nesirūpinimo ar prievartos, improvizacija 

užtikrina galimybę atkurti emociškai tiesioginio ir prasmingo kontakto patyrimą. Kai žmogaus 
mokymosi gebėjimai yra riboti, muzikos terapijos impovizacija gali būti „sėkmės mokykla" iš¬ 
bandant įvairius muzikos garsus, tembrus, priemones, elgesio ir bendravimo būdus, auginant 
savivertę ir pasitenkinimą gyvenimu. 

Šio metodinio leidinio Metodiniuose prieduose pateikiama muzikos terapijos improvizacijos 
veiksenų pavyzdžių. 


1.3.3. Dainų kūryba muzikos terapijoje 23 

Muzikos terapijoje dainų kūryba apibrėžiama kaip „žodžių bei muzikos kūrimo ir / ar įrašymo 
procesas, atliekamas terapinių (kliento (klientų) - terapeuto) santykių kontekste ir skirtas psi¬ 
chosomatiniams, emociniams, pažinimo ir komunikacijos poreikiams tenkinti" (Baker, VVigram, 
2005, p. 247). Tai yra vienas iš aktyviosios muzikos terapijos metodų, bet reikia pažymėti, kad 
yra daugybė šio metodo taikymo variantų bei įvairiausių technikų 24 K. Bruscia (1998) skiria 
penkis pagrindinius dainų kūrinio variantus: 

Dainos rašymas: klientas sukuria originalią dainą ar jos dalį (pvz., žodžius, melodiją, akompani¬ 
mentą) su terapeuto kintama technine pagalba. Į šį procesą įeina galutinio produkto užrašy¬ 
mas ir įrašymas. 

Dainos parodijos: klientas pakeičia dainos žodžius, frazes ar visą tekstą, išlaikydamas melodiją ir 
standartinį akompanimentą. 

Instrumentinė dainos kompozicija: klientas su terapeuto technine pagalba sukuria originalų 
instrumentinį akompanimentą ar jo dalį (pvz., melodiją, ritmą, akompanimentą). 

Natų rašymas: klientas sukuria natų sistemą ir jos pagalba - kūrinį arba užrašo sukurto kūrinio 
natas. 

Muzikiniai koliažai: klientas pasirenka ir įraše eiliškumo tvarka išdėsto garsus, dainas, muziką ir 
jų fragmentus. Toks įrašas padeda analizuoti autobiografines ar terapines problemas. 

Dainų rašymas apima labai įvairius terapijos tikslus, susijusius su labai skirtingais sveikatos po¬ 
reikiais ir lūkesčiais. Muzikos terapeutai šį metodą naudoja ir kaip pragmatinių įgūdžių tobuli¬ 
nimo ar skausmo valdymo priemonę, ir kaip veiksmingą jausmų išliejimo būdą. Dainų kūrimas 
padeda išreikšti mintis, emocijas ir jausmus, dėl to kuriamų dainų temos yra dažnai susijusios 
su klientų emociniu išgyvenimu ir svarstoma problema, patirtimi ir konfliktais, su kuriais jie 
susidūrė arba tikisi susidurti terapijoje (VVigram, 2005, p. 249). 

Kuriant dainą reikia tam tikrų lanksčių technikų, prisitaikant prie kliento sveikatos poreikių ir 


23 Pagal V. Aleksienė (2011). 

24 Terapijoje metodas - vienas iš pasirinktų darbo būdų; technikos - tai atlikimo strategijos, muzikinės veikse¬ 
nos ir konkretūs terapeuto inicijuojami muzikiniai kliento potyriai, t. y. kompleksas priemonių, siekiant sėk¬ 
mingai metodą taikyti. 

įvertinant realias galimybes. Juk daugelis klientų nėra bandę tokios veiklos ir, kita vertus, jie 
supranta, kad tiek poezijai, tiek muzikai kurti reikia talento, įgūdžių ir gali būti labai sudėtinga 
ir reikėti daug jėgų. Tai gali atrodyti neadekvatus iššūkis. Tačiau muzikos terapijos klinikinėje 
praktikoje atrastos ir patikrintos dainų kūrimo strategijos ir technikos suteikia klientams gali¬ 
mybę pasiekti šį tikslą išvengiant sunkumų. O klientui sukurta daina - tai vertybė ne tik jo (jos) 
kūrybinės saviraiškos ir savirealizacijos, estetinio pasitenkinimo, bet ir savigarbos, savo reikš¬ 
mės suvokimo aspektu. Daina proceso finale dažniausiai užrašoma ar įrašoma į CD ir tampa 
„objektu" (nors kartais daina gali būti labai intymi, konfidenciali, tad klientas nenori jos įrašyti ir 
viešinti). Daina tampa terapiniu jausmų ir emocijų konteineriu. Dainų kūrimas kaip muzikos te¬ 
rapijos metodas pateikia ir materialų meninį rezultatą užrašytos dainos pavidalu. Šis metodas 
artimas dailės terapijai, kur klientas ir terapeutas kaupia medžiagą (piešinius, tapybos darbus, 
kt.), kuri reprezentuoja terapijos procesą. Tai yra apčiuopiamas produktas, klientas gali pama¬ 
tyti koks jis(ji) buvo ir koks yra. įrašyta daina - taip pat realus rezultatas. įrašant dainos kūrimo 
etapus, galima daug kartų klausytis, suvokti ir interpretuoti procesą. Dainos žodžiai aiškiausiai 
atspindi terapinį pokytį kognityviniu aspektu, o muzika fiksuoja subtiliausius emocinius poky¬ 
čius (VVigram, 2005, p. 249-257). 

Technikos, kurias muzikos terapeutai naudoja palengvinti dainos rašymą, yra labai svarbios. Kiek¬ 
vienas pasirenka sau tinkamesnį būdą - vieni pradeda nuo žodžių, kiti nuo melodijos ar nuotai¬ 
kos/dermės, ar akompanimento.Toliau pateikiamos dainų žodžių ir muzikos kūrimo technikos. 

Žodžių kūrimo technikos (min. aut., p. 258-260): 

• Terapinis lyrikos kūrimas. Tai struktūriškai apibrėžtas būdas, kuriuo pirmiausia sukuriami 
dainos žodžiai ir tik vėliau - muzika. 

• Vadovavimas laisvam smegenų šturmui. Naudojant šią techniką pacientas skatinamas 
kalbėti laisvai bet kuriomis temomis, o terapeutas užsirašo ir vėliau išskiria ryškiausias 
temas ir pastabas. 

• Vadovavimas originaliems žodžiams ir muzikai. Tai penkių žingsnių dainų rašymo procesas, 
vadovaujant pacientui kuriant žodžius ir siūlant muzikinius pavyzdžius, iš kurių renkamasi. 

• Žodžių pasirinkimas iš žodžių sąrašo. Terapijos metu pateikiamas žodžių ir simbolių są¬ 
rašas, sudarytas iš istorijų, kuriomis klientas pasidalijo, ar iš dainų, kurias klientas ir tera¬ 
peutas dainavo arba klausėsi terapijos seansų metu. 

• Kliento savarankiškai kuriami žodžiai. Terapijos metu klientas spontaniškai taria kelis žo¬ 
džius/ eilutes, kuriuos terapeutas suformuoja į dainą naudodamasis laisva (baltosios 
eilės) arba eiliuota struktūra. 

• Klientas rašo eilėrašti. Kartais klientai bendradarbiauja kuriant dainą pateikdami medžia¬ 
gą eilėraščio forma. Terapeutas kūrybos procese padeda tobulinti minties ir emocijos 
raišką, tad dainos žodžiai galutinėje versijoje gali keistis. 

• Vaidmenų pasirinkimas ir vaidinimas. Klientui pateikiamos vaizdinės priemonės, sti¬ 
muliuojančios žodžių kūrimą - klientai terapijos metu vaidina, naudodamiesi lėlėmis, 
netikrais mobiliaisiais telefonais, dailės priemonėmis ir pan. 

• Formos užpildymo technika. Ši technika naudojama pasirinktai žinomai dainai. Gali būti 
pasirenkama ir naudojama asmeniškai svarbi daina, su kuria klientas yra susijęs. Ši tech- 




nika suteikia daugiau struktūros klientams, kuriems sunku atvirauti arba generuoti min¬ 
tis, arba kuriems sunku pradėti. Be to, ši technika gali būti naudojama kaip pradinis 
žingsnis klientui, kuriam sunku pradėti. 

Dainos parodijos technika. Taikant šią techniką naudojama jau sukurta muzika, pagal kurią 
originalios dainos žodžiai visiškai pakeičiami kliento sukurtais žodžiais. Daugeliu atvejų 
labai sėkmingas gali būti Formos užpildymo ir Dainos parodijos technikų derinys. 

Dainos koliažo technika. Dar viena technika, kuri gali pagelbėti klientams, turintiem sun¬ 
kumų identifikuoti ar artikuliuoti savo emocijas. Klientui pasiūloma išsirinkti asmeniškai 
prasmingus žodžius iš dainų sąsiuvinių ar CD viršelių, kur užrašyti dainų žodžiai. Iš su¬ 
rinktų žodžių sukuriamos eilės kliento dainai. 

Rimo naudojimo technika. Kuriant dainos struktūrą, gali būti naudojamas žodžių ri¬ 
mavimas. Jeigu klientas sugeba sukurti žodžių sarašą, kuris rimuojasi su pagrindiniais 
žodžiais, kuriuos jie apima, tada ši technika yra geras būdas plečiant ir organizuojant 
dainos idėjas. 

Žinomų dainų žodžių vartojimas. Terapijos metu klientai vartoja sukurtų dainų žodžius. 

Anksčiau sukurtos poemos / eilėraščiai/žodžiai/. Klientai atsineša poemą, eilėraštį arba 
žodžius, kuriuos jie parašė anksčiau, kažkokioje kitoje situacijoje. 

Namuose kuriamų dainų tobulinimas. Tarp užsiėmimų klientai rašo žodžius namuose ir 
toliau plėtoja ir tobulina idėjas ar poetinius vaizdinius muzikos terapijos seanso metu. 

Spontaniškai struktūruotos istorijos kūrimas. Pradedant nuo terapeuto „Vieną kartą...", kli¬ 
entas kartu su terapeutu (ar kitais klientais) sukuria improvizuotą istoriją. 

Dainų kūrimas atskiromis dalimis. Dainos rašymo procesas suskirstomas į tam tikras dalis 
(žingsnius), kurios stabdo spontaniško kūrimo procesą, jeigu tai kelia nerimą ar suteikia 
per daug įtampos pacientui. 

Savasties aspektų išreiškimas. Istorijos pasakojimo metodas, padedantis atskleisti kliento 
mintis ir jausmus, savęs atspindėjimą ir pasąmonę. 

Terapeutas - raštininkas. Terapeutas registruoja klientų spontaniškai kuriamus žodžius ar 
frazes ir padeda juos struktūruoti į tinkamą eilėraščio formą. 

Atviri klausimai. Naudojami norint surinkti daugiau informacijos apie temą, pavyzdžiui: 
„Minėjai, kad turi daugybę svajonių ateičiai, ar galėtum daugiau apie tai papasakoti?" 
Tiesioginiai klausimai. Technika naudojama gauti daugiau informacijos iš paciento, pa¬ 
vyzdžiui, „Ar šitos viltys ir svajonės sustiprina tave šiuo metu?" 

Taip, ne arba pasirenkamieji klausimai. Naudojami, siekiant padėti pacientams priimti 
sprendimą pasirenkant dainos temą, pavyzdžiui „...norėtum, kad daina būtų apie da¬ 
bartį, praeitį ar ateitį?" 

Struktūrinis performavimas. Naudojamas iš „smegenų šturmo" žodinės medžiagos for¬ 
muojant dainą. Klientas skatinamas galvoti, kaip savo pateiktą medžiagą įkomponuoti 
posmuose ar priedainyje. Terapeutas kartu su klientu iš transkribuoto teksto atrenka ir 
perrašo tinkamus žodžius ir sugrupuoja idėjas į dainos struktūrą. 

Strateginis dainų kūrimas. Iš anksto kuriama daina konkrečiam klientui, nustačius konk¬ 
retų strateginį tikslą. 

Dainos muzikos kūrimo technikos (VVigram, 2005, p. 260-261): 

• Improvizacija. Daina kuriama spontaniškai instrumentu ar balsu. 

• Muzikinių garsų efektai. Naudojami muzikos instrumentai kuriant garsų efektus istorijai 
arba eilėraščiui. 

• Žodžio nuspalvinimas. Kuriama muzika, kuri iliustruoja vaizdinio, žodžio ar frazės emociją. 

• Išankstinių melodijų arba melodijų dalių naudojimas. Klientai pasirenka melodijas ar me¬ 
lodijų dalis iš esamų dainų, kad inspiruotų arba struktūruotų muzikinę kompoziciją. 

• Terapeuto sukurtas ir kliento priimtas sprendimas. Klientas aiškiai identifikuoja terapeutą 
kaip „atsakingą" už muzikos kūrimą, terapeutas pasiūlo sprendimo galimybes, o klien¬ 
tas renkasi labiau patinkantį variantą. 

• Melodijos improvizacija pagal2/4 akordų modelj Naudojama paprasta 2 ar 4 akordų 
harmoninė seka (šablonas) kuriant atmosferą, kuri dera su tema, išsakyta tekste. Ši seka 
naudojama „apšilti", kol klientui tampa pažįstama, tada šiame fone improvizuojama 
melodija. 

• Stiliaus nustatymas. Dainos muzika kuriama atsižvelgiant į paciento mėgiamą stilių ir 
dainos žanrą. 

• Spontaniškai grindžiama melodija. Klientas renkasi akordų sekas, kurių harmoninė struk¬ 
tūra suteiks kontekstą žodžiams, nuotaikai ir melodijai. 

• Melodijos užrašymas sesijos metu. Terapeutas sesijos metu užrašo melodijos trumpi¬ 
nius - užuominas, kurios padeda po sesijos atgaminti ir užrašyti melodijas. Taip pat 
galima užrašyti ir akordus ar jų progresijas. 

• Kolektyvistinis. Dainos, įtraukiančios daugiau žmonių, apimančios improvizuotus dviejų 
ar daugiau pašnekovų dialogus (naudojama klausimo ir atsakymo struktūra), suteikian¬ 
čios postūmį intensyviai emocijų raiškai. 

• Dainos-pasakojimai. Dainos žodžiai rečituojami vienu tonu ar kaip ritmizuotas mono¬ 
toniškas kalbėjimas ribotame melodiniame diapozone (riapas). Šia technika atliekamos 
„sakytinės dainos". Dainos gali būti palydimos instrumento (pvz., gitaros) akompani¬ 
mento, jų struktūra gali būti posminė arba ištisinė, taip pat naudojamas pasikartojantis 
priedainis, norint pabrėžti specifinį turinį, klientui aktualų turinį. 

Toliau pateikiamas darbinis dainos kūrimo muzikos terapijoje modelis, kuriame tam tikrais eta¬ 
pais apibūdinamas kūrimo procesas ir pasiūlomi tinkamiausi metodai, kurie (vienas ar keli iš jų) 
gali būti taikomi atitinkamai per kiekvieną proceso etapą 25 : 

I etapas: Įvadas Į dainos kūrimą. Metodai: 1) improvizavimas integruojant istorijos kūrimą; 2) te¬ 
rapeuto pasiūloma idėja diskusijai; 3) klientas pasirenka dainos idėją. 

II etapas: Lyrinio teksto formulavimas. Metodai: 1) temos išryškinamos smegenų šturmo 
technika; 2) temos spontaniškai pasiūlomos (kliento ir / ar terapeuto); 3) žodžiai pasiūlomi 
pagal kliento ar terapeuto iškeltus probleminius klausimus; 4) klientas atneša anksčiau 
sukurtus žodžius (eilėraštį ar pan.). 

III etapas: Muzikinės medžiagos plėtojimas. Metodai: 1) improvizuojama; 2) improvizuojama 
pagal struktūruotą harmoninį rėmą (kliento ar terapeuto); 3) klientas kuria ir melodiją, ir 
harmoniją; 4) terapeutas siūlo idėjas - trumpus melodinius fragmentus ar melodiją lydin¬ 
čius akordus. Klientas priima arba atmeta; 5) terapeutas sukuria muziką kliento žodžiams. 

IVetapas: Dainos užrašymas. Metodai: 1) užrašomas tik lyrinis tekstas; 2) užrašomas lyrinis 
tekstas ir melodija; 3) lyrinis tekstas, melodija ir akordų harmoninė struktūra (gitarai ar 
pianinui); 4) lyrinis tekstas, melodija, harmonija ir akompanimentas - visa versija. 

V etapas: Dainos atlikimas. Metodai: 1) klientas irterapeutas kartu padainuoja dainą; 2) dai¬ 
na atliekama kitiems klientams ir / arba personalui; 3) daina atliekama šeimos nariams ir 
draugams. 

VI etapas: Dainos įrašymas. Metodai: 1) daina originalia forma įrašoma klientui ir terapeutui 
bendradarbiaujant; 2) grupinė daina - grupės daromas įrašas; 3) daina įrašoma profesio¬ 
naliai (instrumentuotė, masteringas, kt.). 

Šis modelis siūlomas kaip lengvai pritaikoma dainos kūrimo proceso struktūra ir naudojamas 
su aptartomis žodžių ir muzikos kūrimo technikomis. 


25 Modelis „Lankstus dainos kūrimo terapijoje būdas" (Flexible Approach to Songvvriting in Therapy) (VVigram, 
2005, p. 262-263). 

1.4. Integratyvūs metodai ir priemonės 

Muzikos terapijos užsiėmimuose taip pat naudojami vadinamieji integratyvūs muzikos terapi¬ 
jos metodai, kuriuose integruojami kitų menų terapijų ir žaidimo terapijos elementai: 

• muzikos klausymasis ir judėjimas; 

• muzikiniai terapiniai žaidimai; 

• muzikiniai psichodraminiai žaidimai; 

• muzikinis koliažas. 


1.4.1. Muzikos klausymasis ir judėjimas 

Muzikos klausymasis ir judėjimas 26 - taikomas siekiant stimuliuoti, intensyvinti judesį, išplėsti 
atliekamo judesio diapazoną, motyvuoti atlikti fizinius pratimus, palaikyti ir stiprinti stambio¬ 
sios bei smulkiosios motorikos funkcijas. Muzikos ir judesio integracija yra labai organiška. Ju¬ 
dėjimas pagal muziką - tai nebūtinai šokis arba - dar ne šokis. Muzikinio ugdymo kontekste 
ši veikla vadinama ritmika, kurios metu vaikas pajaučia ir suvokia save patį, lavina orientaciją 
erdvėje, išbando įvairios krypties ir intensyvumo judesius. Muzikiniam ugdymui(si) yra svar¬ 
bu išmokyti išraiškingai perteikti muzikinį vaizdą judesiais ir paspartinti bei pagilinti muzikos 
suvokimą, o muzikos terapijoje visų pirma siekiama paspartinti ir pagilinti kūno bei judesio 
suvokimą ir / ar lavinti ir plėtoti kitus bendruosius motorikos, pažinimo, bendravimo ar emo¬ 
cinius gebėjimus: 

Kiekvienas asmuo turi natūralų vidinį ritmą, prisitaiko ir su džiaugsmu išbando išorinę ritmi¬ 
nę įvairovę. Pratybose suteikiama galimybė laisvai judėti (siūbuoti, žingsniuoti, mojuoti) savo 
ritmu, priderinant muziką prie judesių. Siekiama, kad klientai suvoktų judesio ir girdimos mu¬ 
zikos ryšį, todėl dažnai terapeutas improvizuoja arba pritaiko muziką taip, kad muzikos me¬ 
lodinė linija, tempas, dinamika, agogika ir štrichai atspindėtų veiksmus. Muzikinės frazės ilgu¬ 
mas padeda suvokti reikiamą judesio amplitudę, muzikos dinamika - judesio intensyvumą, o 
tempas - judesio greitį. Garsų aukštis nurodo ir padeda prisiminti judesio kryptį. Taigi muzika 
tarsi struktūruoja veiklą ir sukuria prasmingą ir emociškai išraiškingą „rėmą" judesiams. Ji veikia 
kaip jėga: 

• stimuliuojanti veiksmo numatymo gebėjimą; 

• skatinanti judesio tikslingumą ir tikslumą; 

• suformuojanti kūno vaizdinį atmintyje. 

Kaip ir muzikinė improvizacija, judėjimas pagal muziką ir komunikacija vystosi etapiškai. Pirma¬ 
jame etape yra taikoma „atspindėjimo" ir „prisiderinimo" technikas. Muzika dažniausiai impro¬ 
vizuojama. Vėliau, kai susiformuoja psichomotoriniai ir muzikiniai vaizdiniai, skatinama imituoti 
judesį, siekti norimo tempo, judesių amplitudės, t. y. skatinti spontaniškumą, laisvą saviraišką. 


26 Parengta pagal Aleksienė V. (2001). 

Kai dirbama su jaunesniais vaikais ir su klientais, turinčiais judėjimo, komunikacijos ar moky¬ 
mosi sunkumų, svarbu neskubinti proceso, nes tik kai pradedama sąmoningai imituoti ju¬ 
desius, galima galvoti apie jų integravimo į grupę galimybę, poros sudarymą. Todėl šiame 
etape mokoma judesių pagal visai grupei numatytą muzikinę programą. Tačiau ir šiuo atveju 
kiekvienam yra reikalinga „prisiderinimo" fazė, kad judesius jis mokytųsi atlikti sąmoningai, 
emocionaliai, kūrybiškai, o ne mechaniškai. 

Judant pagal muziką yra svarbu įvardyti emociją, kad vaikas asimiliuotų jausminį ir motorinį 
patyrimą. Pažymėtina, kad net ta pati - visai grupei naudojama muzikinė medžiaga, prisitai¬ 
kant prie individo, kaskart įgauna naują, būdingą konkrečiam klientui išraišką. Tai pagilina jos / 
jo kūno judesių ir emocijų suvoktį. Todėl muzikos įrašai nerekomenduojami nei pirmame, nei 
antrame etape. 

Trečiame etape muzikos teraputas stengiasi sumažinti teikiamą fizinę ir žodinę paramą, palie¬ 
kant „senai pažįstamai" - muzikai - priminti veiksmų eigą, judesio tempą, amplitudę ir išraiš¬ 
ką (šiuo atveju galima naudoti ir muzikos įrašus). Žinomos muzikos struktūra suteikia klientui 
saugumo jausmą, taip pat savarankiškumo pojūtį. Dirbant su vaikais reikšminga, kad tuo būdu 
yra mažinamas ir priklausomumas nuo suaugusiųjų. Svarbu skatinti savarankiškai kurti judesį, 
žadinti vaizduotę ir emocionalumą, provokuojant emocinę-plastinę išraišką intriguojančiais 
pasakojimais, temomis, vaidmenimis, siūlomais judėjimui pagal muziką. 

Judėjimas poromis ar bendrai grupėje skatina bendravimą, socializavimąsi. Čia jau reikalingi 
išplėtoti gebėjimai suvokti savo kūną ir valdyti judesius: 

• tam tikru laiku; 

• konkrečia kryptimi; 

• koordinuojant su girdimaisiais ir regimaisiais pojūčiais; 

• derinant su kitų judesiais. 

Muzikos terapijoje taikomas judėjimas pagal muziką yra aktualus įvairaus amžiaus klientų terapi¬ 
joje, bet ypač nedrąsiems, užsisklendusiems vaikams, paaugliams, jaunuoliams. Dirbant su tokiais 
klientais muzikos terapija siekiama progresuojančio ritminio - emocinio labilumo ir ekspresyvu¬ 
mo. Emilio Žako Dalkrozo muzikinio ugdymo koncepcijoje pabrėžiama ritmo pojūčio įvaldymo 
reikšmė asmenybės muzikiniam vystymuisi (plačiau 2 dalyje). P. Nordoffas ir C. Robbinsas (1977) 
teigia, kad išvystytas jautrumas ir laisvumas pagrindinio ritminio smūgio pokyčiams yra adekva¬ 
tus asmenybės išlaisvinimui. Ritmas kaip stuburas palaiko visą asmenybės struktūrą (Aleksienė, 
2011 ). 

Metodiniuose prieduose pateikiama Judėjimo pagal muziką veiksenos pavyzdžių. 

1.4.2. Muzikiniai terapiniai žaidimai 

Muzikiniai žaidimai 27 - vienas iš populiariausių muzikos terapijos metodų, ypač dirbant su vai¬ 
kais, paaugliais, jaunuoliais. Žaidimai - svarbi ir daugiaplanė žmogaus gyvenimo dalis. Žaidi¬ 
mai gali būti pramoga ir laisvalaikio praleidimas, sveikatos stiprinimas ir mąstymo lavinimas, 
pasaulio pažinimo ir saviraiškos būdas, kūrybiškumo ir fantazijos ugdymas. Žmogaus vaikys¬ 
tė - ištisa žaidimų grandinė, kai jis žaidžia vienas, dviese su kitu asmeniu ar grupėje. Žaisdamas 
vaikas vystosi fiziškai, emocionaliai, intelektualiai ir socialiai. Žaidimų turinys, jų kokybė ir kryp¬ 
tingumas turi tiesioginę įtaką individo vystymuisi. Kita vertus, kūrybingo suaugusio žmogaus 
gyvenimas turtingas žaidybinių elementų. 

XX amžiaus viduryje psichoanalitinės krypties psichoterapijoje buvo sukurta žaidimų terapijos 
metodika (Axline, 1969), kurios principai artimi C. Rogerso nedirektyvaus humanistinio ugdy¬ 
mo principams. Šiuolaikinės vaikų psichoterapijos koncepcija remiasi A. Freudo požiūriu, kad 
žaidimas yra pagrindinis vaikų saviraiškos būdas. Žaidimas visada pasiseka, nes numatomas 
rezultatas - tai žaidimo procesas, kur vaikai turi sutelkti dėmesį suplanuotoje, bet nedirekty- 
vioje veikloje. Vaikai noriai kartoja žaidimą, į jį įsitraukia ir mažiausiai aktyvūs, nedrąsūs vaikai. 
Žaidimo elementai, kaip mokymosi ir išmokimo motyvacija, vis gausiau naudojami įvairiose 
ugdymo programose. 

Muzikiniai žaidimai muzikos terapijoje - puikus socialinių įgūdžių ugdymo įrankis. Žmogaus 
raida yra procesas, kurio metu augantis asmuo įgyja vis platesnį, labiau diferencijuotą ir pagrįs¬ 
tą suvokimą apie aplinką; tai motyvuoja įsitraukti į įvairiausią veiklą ir taip daugmaž atsiskleisti, 
patirti, palaikyti, sustiprinti arba pertvarkyti aplinkos formą ar turinį. 

Iki šiol, analizuojant muzikos terapijos taikymą, daugiausia buvo remiamasi humanistine ir psi- 
choanalitine teorijomis. Bet muzikos terapija apima ir praktiką, grindžiamą socialinio išmoki¬ 
mo teorija. Jos akcentuojami teiginiai yra aktualūs socialinei kompetencijai ugdyti: 

• mokomasi vykstant žmogaus ir socialinės aplinkos sąveikai, 

• elgesys yra nuoseklių aplinkybių padarinys, 

• sociumas lemia daugelį žmogaus veiksmų, 

• keičiant aplinkos sąlygas, galima keisti ir elgesį. 

Vėlesnės kartos teoretikai (A. Bandūra ir kt.) pabrėžia mokymosi stebint ir imituojant, t. y. el¬ 
gesio modeliavimo, reikšmę. Muzikos terapijoje taip pat planuojamos situacijos, kuriomis 
tikimasi išmokyti naujų elgesio būdų, sąmoningai tiesiogiai formuoti socialinius įgūdžius ir 
pageidaujamą elgesį. Elgesio modeliavimas muzikos terapijoje padeda siekti socialinei grupei 
priimtinų bendravimo ir bendradarbiavimo būdų. 

Žaidžiant žaidimus per grupinės muzikos terapijos pratybas yra modeliuojama: 

• Aplinka kaip ritualo forma: kėdės, muzikos instrumentai ir kitos priemonės išdėstomos 
remiantis planuojamos veiklos seka ir estetiniu patrauklumu; 

• Muzikinė veikla kaip ritualas, kurį sudaro: a) pasikartojanti veikla - struktūrizuotas užsi- 


27 Parengta pagal Aleksienė V. (2001). 

ėmimo „rėmas", pvz., pasisveikinimo daina - muzikos klausymasis - pasirinkto kūrinio 
atlikimo mokymasis - atsisveikinimo daina, b) nauja veikla - pvz., improvizacija, muzi¬ 
kinis žaidimas ir pan. Muzikiniuose žaidimuose įvedamos elgesio taisyklės arba vaid¬ 
menys - elgesio modeliai, taikoma sportinių žaidimų „baudos suolelio" taisyklė kaip 
drausminimo būdas ir kt.; 

• Nemuzikinė veikla, susidedanti iš tokios veiklos, kaip antai: sustatyti ar išardyti kėdžių 
„ratą", panaudoti veiklai ar vaidmeniui tinkamą muzikos instrumentą ar kitą priemonę, 
pan. 

Muzikos terapijos grupės dalyvis turi teisę laisvai pasireikšti, būti priimtas, suprastas, įvertintas, 
bet jis (ji) turi teisę ir laisvai išeiti. Todėl, nors muzikos terapeutas siekia, kad visi sėdėtų „rate", 
bendrautų, tačiau nedraudžiama išeiti už jo ribų. Kita vertus, maloni muzikinė veikla ir grupė 
daro įtaką individui - grupinio ugdymo sociologinis pagrindimas remiasi prielaida, kad gru¬ 
pės spaudimas padeda individui greičiau priimti elgesio taisykles ir naują savęs kaip grupės 
nario vaizdą. 

Muzikinę veiklą grupės užsiėmimuose organizuojant žaidimo forma yra kuriamos situacijos, 
kuriomis mokomasi savo elgesį derinti su kitais. Socialiniai vaikų ar paauglių kontaktai, atsi¬ 
randantys pasirenkant/pasidalijant muzikos instrumentais, stebint ir fiksuojant bendraamžių 
grupės narių ir muzikos terapeuto bendravimą, grojant ir mokantis klausytis savęs ir kito 
duetuose, ansambliuose, - tai daugybė socialinio bendravimo formų. Muzikuojant randasi 
tarpasmeniniai ryšiai, paaugliai koordinuoja savo veiksmus su partneriu, stengiasi suprasti 
vieni kitus. 

Žaidžiant muzikinius žaidimus siekiama labai įvairių emocinių ir socialinių įgūdžių tikslų: 

• gebėti tinkamai pradėti ir baigti kontaktą; 

• gebėti išklausyti kitą ir pačiam pasireikšti; 

• mokytis duoti ir imti; 

• įgyti drąsos kurti, eksperimentuoti, ieškoti naujų raiškos, veiklos, elgesio būdų; 

• plėtoti neverbalinę komunikaciją; 

• aiškiau suvokti savo kūną, jausmus, emocijas; 

• didinti empatiją ir kooperacijos gebėjimus; 

• didinti pasitikėjimą ir savivertę; 

• ugdyti kūrybiškumą, vaizduotę, improvizavimo gebėjimus; 

Šio leidinio Metodiniuose prieduose pateikiama įvairių muzikos terapijoje taikomų muzikinių 
žaidimų pavyzdžių. 

1.4.3. Psichodraminė muzikinė improvizacija 28 

Muzika yra tobuliausia emocijų kalba, perteikianti subtiliausius emocijos atspalvius. Emoci¬ 
joms išreikšti naudojamos įvairios muzikos priemonės, pavyzdžiui, liūdesiui ir introspekty- 
vioms emocijoms išreikšti: lėtas tempas, minkšti, tolydūs garsai, minoras. Mažorinės tonaci¬ 
jos, ryškus tempas, trumpesnės frazės, didesnis garsumas - pozityvesniems ir dinaminiams 
jausmams išreikšti. Psichodramos 29 elementai muzikos terapijoje padeda iškelti problemas ir 
jausmus išgyventi giliau, įvairiapusiškiau, jausmus irsavo elgesį suprasti geriau, nes jausmai yra 
išreškiami suteikiant jiems konkretų pavidalą-vaidmenį. 

Muzikinės psichodramos šerdis - muzikinė improvizacija, dažniausiai grupinė. Grupės paskir¬ 
tis - bet kuriuo momentu kurti improvizacinę muziką ir taip iliustruoti plačią emocijų įvairovę. 
Dažniausiai muzikinėje psichodramoje naudojama laisva improvizacija be jokių modalinių, 
tonalinių ar kitų formalių muzikinių apribojimų. 

Improvizacinis ansamblis turėtų būti ne didesnis kaip 6-8 žmonės. Šioje veikloje labai svarbi gar¬ 
so spalva, todėl svarbu turimas instrumentarijus (apie instrumentus - Metodiniuose prieduose). 
Daugiausia naudojami derinamieji ir nederinamieji perkusiniai instrumentai: metalofonai (kurie 
gali būti suderinti pentatonika ar atitinkamomis dermėmis), gongai, barškučiai, būgnai, tambu¬ 
rinai, atskiri eilėgarsį sudarantys toniniai pučiamieji {tone bars) ir kt. Gyva improvizacinė muzika 
yra esminė, siekiant emocinio lankstumo. Improvizacinis ansamblis neapsiriboja instrumentiniais 
garsais, bet naudoja ir vokalinius - dainavimą ir bet kokį kitą garsą balsu. Pakeltas balsas gali pa¬ 
ryškinti pyktį, chaosą, verksmas, dejonė - sustiprinti instrumento liūdno garso aštrumą. 

Josephas J. Moreno (1999), muzikos terapeutas ir psichodramistas (psichodramos kūrėjo J. Mo- 
reno sūnėnas), sukūrė integracinį muzikinės psichodramos modelį, kurį grindžia improvizacinės 
analitinės muzikos terapijos modelio (Priesly) projekcinėmis technikomis kaip „būdu klientui 
kartu su muzikos terapeutu tirti pasąmonę naudojant garsinę išraišką". Projekcinių muzikinių 
improvizacijų tikslas - padrąsinti nuoširdžiai jausmų raiškai, padėti klientui išreikšti savo jausmus 
su vaikišku nuoširdumu ir spontaniškumu. Toliau pateikiami metodiniai pasiūlymai individualiai 
ir grupinei muzikos improvizacijai naudojant psichodramos elementus: 

1. Individuali (solo) psichodraminė improvizacija muzikos terapijos grupėje. Psichodramos gru¬ 
pė susėda ratu ar pusračiu, muzikos instrumentai sudėti centre ant grindų, penkių-aš- 
tuonių asmenų grupė 30 sudaroma direktyviai arba savanoriškai. Grupės dalyviai paska¬ 
tinami pasirinkti pageidaujamą saviraiškai instrumentą. Tada kiekvieno nario paprašoma 
sukurti solo improvizaciją, išreiškiant, kaip jaučiasi arba kaip jautėsi kokioje nors gyvenime 
situacijoje. Improvizacijos įrašomos. Tai efektyvi projekcinė technika - galima atpažinti 
įvairius jausmus, suprojektuotus muzikiniuose kliento „atsiskleidimuose". 


28 Parengta pagal Joseph J. Moreno „Acting Your Inner Music: Music Therapy and Psychodrama", 1999, MMB 
Music (cit. Aleksienė, 2011). 

29 Psichodrama - psichoterapijos metodas, autorius Jacob Moreno. 

30 Pastaba: dirbant ugdymo kontekste su normalios raidos vaikais ar asmenybės augimo suaugusių grupėmis, 
dalyvių skaičius gali būti didesnis, bet rekomenduojama ne daugiau kaip 12 asmenų. 

Klausantis įrašo reikėtų atkreipti dėmes į: 

• dinamiką, t. y. muzika garsi ar minkšta, kaip dinamika susijusi su bendru individo vaizdu, 
ar nėra didelių dinamikos kontrastų? 

• struktūrą - ar muzika nenutrūkstanti, plaukianti, ar su nutrūkimais, staigiais pokyčiais, 
organizuota ar chaotiška? 

• energiją - ar skamba silpnai ir apatiškai, ar muzika sukelia kryptingumo, pasitikėjimo, 
apibrėžtumo jausmą? 

• judėjimą (pulsą, ritmą, tempą) - ar muzika ritmiška, ar muzika neša greitą judėjimą, ar 
yra lėta, gal gedulinga? 

• kaip individas naudoja instrumentą - ar kūrybiškai ištiria instrumento galimybes, jomis 
pasinaudoja (erdvinėmis ir garso galimybėmis), ar asmuo suvaržytas ir pasinaudoja tik 
minimaliais potencialiai stipraus ir ekspresyvaus instrumento pranašumais? 

• lankstumą - ar individo improvizacija išlaiko tuos pačius bruožus per visą terapijos lai¬ 
ką? kokių yra pokyčių, kaip jie galėtų atspindėti asmens gyvenimo situaciją? 

• ribų valdymas - kaip individas geba improvizuodamas išsitekti laiko rėmuose, ar atsisklei¬ 
džia improvizacijoje, ar improvizacija ribota ir neatskleidžia jausmų, o gal ištęsta ir miglota? 

įrašytos improvizacijos išklausomos ir bendrai grupėje aptariamos. Kiekvienas narys skatinamas 
apibrėžti jausmus, kuriuos patyrė klausydamasis improvizacijų - kaip pajautė kiekvieno „solisto" 
būseną. Svarbu grupės dalyvius išmokyti pasisakant laikytis nevertinimo, geranoriškumo taisyk¬ 
lės, kalbėti tik savo asmeniu - be priekaištų ar kaltinimų, pamokymų kitam. Pasisakius grupės na¬ 
riams, kiekvienas improvizavęs individas („solistas") kviečiamas papasakoti savo istoriją ir išreikšti 
savo jausmus. Beje, neteisingi grupės interpretavimai skatina individą dar stipriau patvirtinti savo 
jausmus. Jeigu muzikos terapeutas nuolat pastebi kurio nors dalyvio prisitaikėliškumą, gali tyčia 
neadekvačiai interpretuoti, kad sustiprintų kliento agresiją pasakyti: „Ne, ne taip! Ir papasakoti 
savo tiesą. Be to, svarbu suprasti, kad ne kiekviena improvizacija atskleidžia problemą. Gali būti 
stiprus prieštaravimas tarp muzikinės ir verbalinės ekspresijų. Staigus tiesmukas tokio prieštaravi¬ 
mo pastebėjimas gali būti net kenksmingas. Ne visi klientai grupėje jaučiasi vienodai saugūs būti 
atviri. Individas pats pajaus, kada bus pasirengęs atsiskleisti, o psichologinis pasiruošimas paska¬ 
tins gilesnei savižvalgai. Galutinis individualių improvizacijų tikslas - atpažinti klientų sveikatos 
poreikius, labiausiai kankinančius juos klausimus irsujais dirbti. Pavyzdžiui, dar kartą improvizuoti 
tą pačią situaciją, tik jau kitaip ją suvokiant; arba improvizuoti kito reikšmingo šioje situacijoje 
asmens jausmus - įsijausti į kitą toje istorijoje, pabūti „kito kailyje". 

2. Grupės psichodraminė muzikinė improvizacija. Toks pats grupės formavimas gali būti 
panaudotas ir grupės muzikinėje improvizacijoje. Subgrupė iš 5-6 asmenų. Kiekvienas 
grupės narys pasirenka vieną instrumentą, kuris jam atrodo patraukliausias ir su kuriuo 
jis jaučiasi patogiausiai. Labai naudinga turėti kiekvienos rūšies tik po vieną instrumen¬ 
tą, kiekvieną su skiriamosiomis savybėmis, kad klausantis įrašytos muzikos būtų leng¬ 
viau atpažinti kiekvieno grupės nario muzikinį vaidmenį. 

Muzikos terapeutas paprašo visų grupės narių pradėti improvizaciją, kuri bus įrašoma, prieš 
tai grupei paaiškinama, kad nėra jokių išankstinių improvizacijos atlikimo ar trukmės sąlygų. 

Tai - grupės prerogatyva. Psichodraminėse grupės improvizacijose dažniausiai improvizuo¬ 
jama tiriant aktualią temą. Tai gali būti solo improvizacijoje išryškėjusi grupei svarbi ar įdomi 
tema, gali būti muzikos terapeuto pasiūlyta tema, gali būti ir laisva improvizacija - ypač tera¬ 
pijos proceso pradžioje siekiant pažinti grupę. Kiekvienas asmuo ar keli gali inicijuoti muziką 
ar atvesti grupę iki pabaigos. Kiekviena grupė unikali. Netgi tos pačios grupės nariai sukurs 
kitokią muziką kiekvienos kitos improvizacijos metu. Nuo pat improvizacijos pradžios muzikos 
terapeutas turėtų išlikti tylus iki visiškos jos pabaigos, kurią nurodys ilgesnės tylos laiko tarpas. 
Svarbu išlaukti, nepamanyti anksčiau, jog pasiekta tikroji pabaiga - dažnai atsitinka, jog po 
trumpos pauzės kai kurie grupės nariai vėl pradeda groti ir inicijuoja naujas muzikines kryptis. 

Šios iniciatyvos gali būti labai svarbios terapijoje. Kai improvizacija tikrai baigiasi, visa grupė 
klausosi muzikinio įrašo. Aptariama, kas įvyko: 

• kas grupėje inicijavo muziką? 

• kurio grupės nario muzika dominavo? 

• kurie grupės nariai buvo muzikaliai remiami kitų? 

• ar buvo tokių, kurie atrodė užsidarę savo muzikinėse ekspresijose? 

• kurie grupės nariai atrodė pasyvūs ir negalėjo realizuoti savo pačių muzikinių iniciatyvų? 

• gal kai kurie grupės nariai atkakliai priešinosi bendram grupinės muzikos charakteriui, 
maištaudami ar be perstojo stengdamiesi vesti grupę sava kryptimi? 

• kokios komunikacijos ir ryšių gijos, atrodo, užsimezgė tarp tam tikrų grupės narių? 

• kokie svarbūs simbolinio muzikinio perkėlimo (pvz., „kaip mano tėvas", „kaip akmuo", 
„kaip pjūklu, net ausis skaudėjo") ženklai galėjo būti akivaizdūs? 

Jeigu grupė atliko laisvą improvizaciją - keičiamasi instrumentais, kad dalyviai eksperimen¬ 
tuotų komunikacijos galimybėmis; jeigu probleminė istorija - keičiamasi vaidmenimis, kad 
grupė turėtų įvairiapusiškesnį situacijos matymą problemos analizei, įžvalgoms ir galimiems 
problemos spendimo būdams atrasti. 

Kaip pažymi J. J. Moreno (1999), muzika gali būti kaip metafora socialiniams klausimams 
tiek apie santykius šeimoje ar klasėje, tiek ir platesniame kontekste, pavyzdžiui, politinės 
partijos, grupiniai susiskirstymai. Gali būti pasirinkta ir sukuriama grupės daina. Liberalai 
pasirenka roko stilių, repuoti pačių sukurtus žodžius, konservatoriai - adaptuoti patriotinę 
dainą, pridedant naują tekstą savo požiūriui išreikšti. Muzikos terapeutas gali atskirti grupes 
ir leisti paruošti muziką. Grįžus - muzikinė konfrontacija ar muzikinės varžybos. Tokia veikla 
stimuliuoja grupės energiją ir įsitraukimą. Taigi muzikos terapijos ir psichodramos technikų 
junginys (integratyvus metodas) yra labai efektyvus socialinei kompetencijai ugdyti. 

Muzikos terapijoje integruojamos dailės arba poetikos technikos, pavyzdžiui: 

Muzikinis koliažas - muzikos klausymosi ar improvizacijos metu patiriamų jausmų perkėlimas 
į kitą meninę raišką - paveikslo kūrimas iš spalvoto popieriaus ar medžiagos skiautelių arba iš 
spalvotų iškarpų, fotonuotraukų ar pan. Muzikos stimuliuoti piešiniai gali suteikti papildomos 
neverbalinės informacijos apie vaiko išgyvenimus. 

Muzikinis haiku - haiku technika spontaniškai parašyto eilėraščio muzikinis įgarsinimas, sin¬ 
tezuojant pasirinkto gamtos objekto ir „vidinio aš" projekcijas. Muzikinė poetinių metaforų 
improvizacija padeda siekiant geriau suvokti ir valdyti savo jausmus. 

Menų terapijų ir / ar žaidimų elementų pritaikymas muzikos terapijoje yra neišsemiamas. In¬ 
tegraciniai muzikos terapijos metodai padeda sužadinti ir visapusiškai išplėtoti kūrybiškumą, 
ugdyti savivokos, mąstymo, sisteminimo, sintezės gebėjimus. 

Šioje dalyje trumpai apžvelgti naudojami muzikos terapijos metodai. Suprantama, kad muzi¬ 
kos terapija neatsirado tuščiame lauke. Dauguma muzikos terapijos pradininkų buvo profesio¬ 
nalūs muzikai, išsilavinimą įgiję muzikinio ugdymo mokyklose. Kitame skyriuje bus ieškoma 
muzikinio ugdymo ir muzikos terapijos metodų sąsajų. 


II DALIS. 

MUZIKOS TERAPIJOS 
METODŲ NAUDOJIMAS 
BENDROJO LAVINIMO MOKYKLOS 
MUZIKOS IR NEFORMALIOJO 
UGDYMO PROGRAMOSE 

Šiandien pasaulyje plačiai diskutuojami klausimai: „Ar meninis ugdymas skirtas tam, kad būtų 
išugdytas gebėjimas branginti meną kaip atskirą dalyką, ar tai turi būti tik priemonė, skatinanti 
kitų dalykų mokymąsi?", „Ar meno turi būti mokoma tik paties meno plėtotės labui, ar sie¬ 
kiant žinių, įgūdžių ir vertybių, įgyjamų pasitelkiant meninį ugdymą (ar dėl vieno ir kito)?", „Ar 
meninis ugdymas yra skirtas daliai gabiųjų atskirose meno srityse, ar meninis ugdymas skir¬ 
tas visiems?" (Pasaulinės UNESCO konferencijos baigiamasis dokumentas „Meninio ugdymo 
gairės", 2006 03). Šie klausimai aktualūs ir mūsų šalyje, įvairūs požiūriai ir nuomonės išsakomos 
svarbiuose strateginiuose valstybės dokumentuose. 


Sveikos asmenybės ugdymo nuostatos 
strateginiuose valstybės dokumentuose 

Neformaliojo vaikų švietimo koncepcijoje vaikų neformaliojo ugdymo (ir meninio) tikslai aktuali¬ 
na kompetencijų ugdymą kaip priemonę formuoti asmenį, gebantį tapti aktyviu visuomenės 
nariu, sėkmingai veikti visuomenėje, padėti tenkinti pažinimo, lavinimosi ir saviraiškos porei¬ 
kius. Koncepcijoje keliami neformaliojo vaikų švietimo uždaviniai atskleidžia platesnių ugdy¬ 
mų nuostatų, įgūdžių ir gebėjimų spektrą: saviraiškos poreikio tenkinimas, pilietiškumo, tautiš¬ 
kumo ugdymas, demokratiškas požiūris į pasaulėžiūros, įsitikinimų ir gyvenimo būdų įvairovę. 
Pažymimas gebėjimas kritiškai mąstyti, rinktis ir orientuotis dinamiškoje visuomenėje. Atskirai 
koncepcijoje skiriama dėmesio asmens socialinės integracijos problemoms spręsti: mažiau 
galimybių turinčių (esančių iš kultūriškai, geografiškai, socialiai ir ekonomiškai nepalankios 
aplinkos), ypatingų poreikių (turinčių specialiųjų poreikių, negabių bei itin gabių ir talentingų) 
vaikų, iškritusių iš švietimo sistemos, integravimas į visuomeninį gyvenimą, socialinių proble¬ 
mų sprendimas. Neformaliuoju vaikų švietimu siekiama ugdyti vaikų, paauglių, jaunuolių as¬ 
meninę, edukacinę, socialinę kompetencijas ir tikimasi, jog ugdytiniai jas sugebės taikyti savo 
asmeniniame, visuomeniniame, profesiniame gyvenime. 

Neformalusis ugdymas bendrojo lavinimo mokykloje vyksta įvairiomis formomis ir apima įvai¬ 
rias kompetencijų ugdymo sritis. Neformaliuoju būdu įgyjamos kompetencijos turi tiesioginę 
įtaką sėkmingam vaiko ugdymuisi) formaliojo švietimo sistemoje, padeda vaikui tapti bran¬ 
džia asmenybe, gebančia atsakingai spręsti savo problemas ir aktyviai veikti bendruomenėje, 
visuomenėje ir įsitvirtinti darbo rinkoje. Mokyklos dažnai skiria formaliojo ir neformaliojo ugdy¬ 
mo valandas bendriems, išplėstiniams moduliams kurti, kurie padeda mokiniams įvairiapusiškai 
plėtoti ir gilinti žinias ir įgūdžius. Neformalusis meninis ugdymas turi didelę svarbą daugumoje 
Lietuvos mokyklų. Tai lemia susiklosčiusios tautos, mokyklų, kurios iki šiol dažnai atlieka ne tik 
ugdymo funkcijas, bet ir yra tikri kultūros židiniai vietos bendruomenėms, tradicijos. 

Mokytojai, rengdami neformaliojo ugdymo programas, vadovaujasi Bendrųjų iš valstybės 
ir savivaldybių biudžetų finansuojamų neformaliojo švietimo programų kriterijų aprašu, pa¬ 
tvirtintu Lietuvos Respublikos švietimo ir mokslo ministro 2005 m. gruodžio 30 d. įsakymu 
Nr. ISAK-2695, kuriame nusakoma programų paskirtis, apibrėžiama jų struktūra. 

Bendrojo lavinimo mokyklų atnaujinto ugdymo turinio programose meninis ugdymas glau¬ 
džiai siejamas su ugdymu menu, t. y. su plačiai suprantama įtaka emocinei, dvasinei, intelek¬ 
tinei, fizinei mokinių brandai. Meninė mokinių kūryba ir meno suvokimas atspindi dvasinį jų 
pasaulį - tai, ką patyrė, suprato, išsiaiškino, ką mano esant vertinga arba nevertinga kaip žmo¬ 
nės ir kaip piliečiai. Tiek mokinių meninės kūrybos gebėjimai, tiek ja perteikiamas ugdymo(si) 
turinys laikomi lygiai svarbūs. Tik tada galima tikėtis, kad meninio ugdymo rezultatai pasirodys 
ne vien kūriniais, bet ir mokinių elgesiu, bendravimu, kasdieniu gyvenimu. Šiuo požiūriu pačių 
mokinių meninė raiška yra reikšmingiausia veikla. Ji - savitas veidrodis, į kurį žvelgdami moki¬ 
niai gali pažinti save, savo vidaus pasaulį ir jį keisti. 

Pažymima, kad meninio ugdymo dalykų bendrųjų programų turinys taip pat padeda ugdyti 
bendrąsias mokinių kompetencijas: mokėjimo mokytis, komunikavimo, pažinimo, socialinę, 
iniciatyvumo ir kūrybingumo, asmeninę, reikalingas sėkmingai veikti įvairiose gyvenimo ir 
darbo srityse. įgytus jų pagrindus mokiniai tobulins mokydamiesi visą gyvenimą. 

Rekomenduojama, kad meninio ugdymo elementai turėtų būti integruojami į kitų moko¬ 
mųjų dalykų pamokas siekiant gerinti mokymo ir mokymosi kokybę. Panaudojant menus, 
lengvai pažadinamos teigiamos emocijos, įveikiama nereikalinga įtampa, palengvinamas 
bendravimas - taip sukuriamos palankios protinei veiklai sąlygos. Mokymasis meninėje aplin¬ 
koje yra patrauklesnis, jis spartesnis, pasiekti rezultatai ilgiau išlieka. Meninio ugdymo dalykų 
pamokose sukuriamos dar didesnės galimybės mokiniams patirti emocinę iškrovą, spręsti vi¬ 
dinius ir tarpasmeninius konfliktus, patirti kūrybinį džiaugsmą, moralinį pasitenkinimą, ugdytis 
pasitikėjimą, - visos šios psichologinės pasiekos yra labai svarbios. 

Bendrojo lavinimo mokyklos vis dar susiduria su sunkumais ugdydamos ypatinguosius vaikus, 
kurių poreikiai yra ypač individualūs. Daugėja mokinių, kurie auga nepalankioje socialinėje 
arba emocinėje aplinkoje, taip pat individualių ugdymosi poreikių turinčių mokinių, kuriems 
ugdyti kiekvienu atveju reikia rasti tinkamų būdų ir priemonių. Mokyklose dažnai pasitaiko 
neadaptyvaus mokinių elgesio, patyčių atvejų. Mokytojams tenka derinti metodus ir mokymo 
būdus, individualizuoti mokomąją medžiagą ir patį procesą pagal vaikų poreikius, o tam daž¬ 
nai stinga ne tik laiko, išteklių, bet ir mokytojų kompetencijos. Muzikos ir kitų menų terapijos 
metodų taikymas ypač prasmingas tose bendrojo lavinimo mokyklose, kuriose integruotai 
ugdomi vaikai, turintys mokymosi, socialinės adaptacijos, judėjimo negalią. Tose mokyklose 
mokytojai skatinami ieškoti įvairių būdų, padedančių integruoti mokinius į mokyklos gyveni¬ 
mą, ugdyti jų asmeninę ir socialinę kompetenciją. 

Bendrieji programų akcentai daugiausia skirti mokinių muzikinei kultūrai ugdyti, muzikos, kaip 
reiškinio, analizei ir jai pritaikyti kasdieniame gyvenime. Deja, bendrojo lavinimo mokyklų me¬ 
ninio ugdymo programose dėmesys mokinių emociniam ugdymui yra labai epizodiškas ir 
nepakankamai įvertintas. Juk dažnai netinkamo vaikų elgesio priežastys yra vaikų ir suaugu¬ 
siųjų „emocinis neraštingumas", iš to kylantys bendravimo sunkumai, t. y. negebėjimas suvokti 
savo emocijų, rasti tinkamų emocijų raiškos, emocijų valdymo ir jų ugdymo būdų. Pasak psi¬ 
chologų, būtina ugdyti emocinio patyrimo ir racionaliojo žinojimo dermę. Dažnas paradok¬ 
sas šiuolaikinėje visuomenėje yra tai, kad labai aukštą intelekto koeficientą turintys žmonės 
gali būti „emociniai beraščiai" tvarkydami, pvz., asmeninį gyvenimą. Pasak Danielio Golemano 

(2007), žmogus turi du protus - vienas mąsto, kitas jaučia. Abu remiasi skirtingomis smege¬ 
nų sričių funkcijomis ir veikia išvien: emocinė informacija pasiekia racionaliojo proto valdas, 
kurios laipsniškai „išmoksta" įvertinti emocinį žinojimą. Remiantis šiuolaikinėmis neurologijos, 
psichologijos mokslo žiniomis, atmetama teorija, kuri siekė nuo jausmų nepriklausomo pro¬ 
to. Mokslininkų nuomone, žmogaus raidoje pradinius impulsus bendrauti, veikti, kurti visada 
teikia emocinis protas. Jie pažymi, kad nevaldomi emocijų proveržiai būdingi žmonėms, kurie 
nesugeba suvokti savo jausmų, jų įvardyti, įvertinti, pažaboti ir nukreipti. Empatiškumą, emo¬ 
cinį jautrumą kitų žmonių atžvilgiu, gebėjimą atpažinti, įvardyti emocines būsenas, atspėti tų 
būsenų turinį ir reikšmes psichologijos literatūroje įprasta vadinti emociniu intelektu (Goleman, 
2003). 

Muzikos terapijos metodų taikymas bendrojo lavinimo mokykloje nagrinėtinas keliais aspektais: 

1. Kaip savarankiška neformaliojo ugdymo veikla, kurios metu naudojant muzikos terapijos 
metodus siekiama ugdyti vaiko asmeninę, socialinę, komunikacinę kompetencijas; 

2. Epizodiniai muzikos terapijos metodų integravimo į muzikinio ugdymo procesą, tra¬ 
dicinių ugdymo formų - pamokų ar neformaliojo ugdymo užsiėmimų būdai (pvz., 
choro, instrumentinio ansamblio ar pan.), siekiant padėti vaikams sėkmingiau mokytis, 
greičiau patirti sėkmę, geriau jaustis pamokose. 

Pirmoje šio metodinio leidinio dalyje minėta, kad muzikos terapijos tikslai iš esmės skiriasi nuo 
muzikinio ugdymo tikslų (žr. 1 lentelę). Todėl bendrojo lavinimo mokyklos muzikos mokytojai, 
suvokdami muzikos terapijos esmę ir žinodami pagrindinius muzikos terapijos metodus, savo 
pamokose ar tradiciniuose neformaliojo ugdymo užsiėmimuose, dirbdami net su didelėmis 
mokinių grupėmis (klasėmis), gali pritaikyti tam tikrus muzikos terapijos elementus siekdami 
optimizuoti mokymąsi - ypač emocinės ir socialinės kompetencijos plėtotės procesą. 

Mokytojams svarbu suvokti, kad muzikos terapijos metodų naudojimas bendrojo lavinimo 
mokykloje yra neatsiejamai susijęs su muzikinio ugdymo metodais ir būdais, taikomais įpras¬ 
toje ugdymo praktikoje ir jų nulemtai veiklai. Muzikos terapijos metodai dažnai susisiję su mu¬ 
zikinio ugdymo metodais, todėl mokytojams ugdant mokinių emocinį suvokimą, jų socialinę 
kompetenciją, yra svarbu suvokti taikomų muzikinio ugdymo ir muzikos terapijos metodų 
tikslingumą, jų pritaikymo, modeliavimo galimybes ieškant tikslingos sąveikos su ugdytiniais, 
siekiant sėkmingai juos ugdyti. 

Bendrosiose programose skiriamos trys pradinio ir pagrindinio ugdymo koncentro muzikos 
dalyko mokymosi veiklos sritys: 

1. Muzikinė raiška. Ji apima mokinių dainavimo, grojimo, kūrybos ir pasirodymo gebėjimų, 
būtinų žinių ir supratimo, būtinų šios veiklos nuostatų ugdymą. Muzikuodami, kurdami 
ir dalyvaudami kultūriniuose renginiuose mokiniai išmoksta taikyti būtinas muzikos 
kalbos žinias, turtinamas muzikinis jų žodynas, plėtojama akustinė patirtis. 

2. Muzikos klausymasis, apibūdinimas ir vertinimas. Tai - mokinių akustinės patirties ir mu¬ 
zikinio žodyno plėtra remiantis įvairių kultūrų ir laikotarpių muzikos kūrinių pavyzdžiais; 
muzikos suvokimo ir meninių išgyvenimų, estetinių įspūdžių išreiškimas žodžiu, analiti¬ 
nių ir vertinimo gebėjimų ugdymas, muzikinių sąvokų žodyno įvaldymas; 

3. Muzikos pažinimas socialinėje ir kultūrinėje aplinkoje yra įvairių muzikinių reiškinių, tra¬ 
dicijų, muzikos reikšmingumo visuomenės gyvenime tyrimas ir asmeninės muzikinės 
patirties savistaba. 

Muzikos terapijoje naudojami metodai siejami su konkrečiais muzikos potyriais ir jų sukūrimo 
būdais (plačiau 1.1.3.). Taigi keturi muzikos potyriai - muzikos klausymasis, atlikimas, improvi¬ 
zavimas, kūrimas yra siejami su pagrindiniais muzikos terapijos metodais. Kiekvienas jų turi 
daugybę variantų, priskiriamų tam tikrai grupei (kategorijai), pavyzdžiui, įvairūs klientų įtrau¬ 
kimo į muzikos improvizavimą variantai yra priskiriami prie improvizacinių metodų, o kliento 
įtraukimas į muzikos atkūrimą - prie „atlikimo" metodų; įtraukimas į muzikinę kūrybą - prie 
„kūrybos" metodų, o įtraukimas į muzikos klausymąsi - „klausymosi" metodų (Bruscia, 1998, 
p. 114, cit. Aleksienė, 2011). Visi šie metodai atitinka muzikinio ugdymo metodus ir strategijas. 
Esminiai skirtumai - numatomi rezultatai ir keliami uždaviniai. 

Muzikos mokymo programose aktualu sustiprinti sveikos asmenybės ugdymo turinį, tad 
mokytojams svarbu apgalvoti ugdymo muzikos pamokų ar neformaliojo muzikinio ugdymo 
užsiėmimų startegijas. Pasinaudodami muzikos terapijos idėjomis mokytojai gali spręsti ne¬ 
mažai problemų, su kuriomis susiduria klasėje. J sveikatą orientuotų uždavinių iškėlimas bei 
netradicinis įprastų metodų pritaikymas ir gali padėti spręsti klasės valdymo ir veiklos organi¬ 
zavimo problemas, labiau motyvuoti mokinius įsitraukti į veiklą, padėti suburti klasę ar meninį 
kolektyvą bendriems tikslams, integruoti į veiklą specialiųjų ugdymosi poreikių turinčius ar 
šiaip nedrąsesnius, uždaresnius vaikus, paskatinant juos aktyviau reikštis, kartu žaisti, labiau 
pažinti vieni kitus ir mokytis bendradarbiauti 31 . Šiuo atveju išskirtinis yra mokytojo vaidmuo 
parenkant mokiniams aktualią ir patrauklią mokymo(si) medžiagą, modeliuojant emociškai 
saugią, motyvuojančią ugdymo(si) aplinką. 


31 įprastose muzikos pamokose yra neįmanoma pritaikyti visų muzikos terapijos metodų ir principų ir nereko¬ 
menduojama tiek dėl mokinių skaičiaus grupėje, tiek dėl tos grupės vaikų ugdymosi poreikių. 

2.2. Muzikos terapijos elementai bendrojo 
muzikinio ugdymo procese 

Muzikos terapijos metodų ar jų elementų naudojimas bendrojo lavinimo mokyklose turi rem¬ 
tis esama muzikinio ugdymo metodologine baze, praturtinant ją inovatyviais metodais, pa¬ 
skatinant mokytojus kitaip modeliuoti ugdymo tikslus ir pačią veiklą; tai padėtų mokiniams 
ugdytis socialines kompetencijas, plėstų emocinį jų intelektą. 

Muzikos mokymui Lietuvos mokyklose pagrindą padėjo žymiausių pasaulio muzikinio ugdy¬ 
mo sistemų Z. Kodaly, K. Orffo, S. Suzuki, E. Ž. Dalkrozo idėjos, kurios buvo pritaikytos mūsų 
šalies muzikos pedagogų (V. Krakauskaitės, E. Balčyčio, A. Piličiausko, E. Veličkos, R. Girdzi¬ 
jauskienės, L. Navickienės ir kt.) metodiniuose darbuose. Remiantis pasaulyje pripažintomis 
sistemomis kuriami muzikos vadovėliai, moksliniai darbai, rašomos monografijos. Šių idėjų 
pritaikymas analizuotas ir mokslininkų, pirmųjų muzikos terapijos metodų taikytojų (V. Alek¬ 
sienės, A. Vilkelienės, J. Šinkūnienės, L. Kačiušytės-Skramtai ir kt.) darbuose, skirtuose ypatingų¬ 
jų poreikių mokinių bendrųjų gebėjimų ugdymui optimizuoti. Pedagogų irterapeutų idėjos ir 
taikomi metodai glaudžiai susiję jų taikymo pobūdžiu, tačiau kiekvienu atveju keliami skirtingi 
tikslai bei skirtingai vystomas ir interpretuojamas procesas, vertinami rezultatai. Muzikos pe¬ 
dagogai ugdymo procese daugiausia dėmesio skiria muzikinės kultūros pažinimui ir mokinių 
meninei raiškai vertinti. O terapiniu požiūriu muzikavimo procesas vertinamas visų pirma kaip 
komunikacijos procesas, padedantis peržengti tam tikrus vaiko raidos slenksčius, ugdyti(is) 
kompetencijas, formuoti(is) asmenybei. 

Siekiant stiprinti sveikos asmenybės ugdymo procesą, trumpai reikėtų apžvelgti žinomas mu¬ 
zikinio ugdymo sistemas, išryškinti muzikos terapijai artimas idėjas. 


2.2.1. Emilio Žako Dalkrozo muzikinio ugdymo idėjos 

Muzikos mokytojams yra gerai žinoma šveicarų kompozitoriaus, muzikos pedagogo Emilio 
Žako Dalkrozo (Emile Jaques Dalcroze) muzikinio ugdymo sistema (1930), kurioje ypatingas 
dėmesys skiriamas ritminiam lavinimui. Dalkrozas siūlė vaiką ugdyti pasitelkus ritmą, plastinį 
kūno judesį. Ritmą jis suvokė kaip visa organizuojantį tarpusavyje susietą pradą, apimantį tiek 
kosmoso struktūras, tiek žmogaus organizmo veiklą - kvėpavimo, pulso, kraujotakos, kūno 
judesių, kt. ritmų kompleksą (Vilkelienė, 2003, p. 30). Dalkrozo muzikinio ugdymo koncepci¬ 
joje ritmas yra suvokiamas ne kaip atskiras muzikos elementas, bet susietai su muzikos kūri¬ 
nio struktūra, forma, išraiškos pobūdžiu bei susijęs su emocine žmogaus ir muzikos sąveika. 
Ritmika šioje sistemoje yra muzikalumo ir kūrybiškumo ugdymo pagrindas, bazinis muzikos 
suvokimo ugdymo etapas, autoriaus pavadintas euritmija. 

Dalkrozas siekė muzikinio ugdymo visybiškumo, žmogaus emocine reakcija ir jausminiu pa¬ 
sauliu pagrįsto mokymo. Jis tikėjo įgimtu muzikalumu ir pabrėžė, jog muzikalumas - indivi¬ 
dualus žmogiškasis fenomenas, tam tikra psichologinė asmens charakteristika. Todėl šioje 
koncepcijoje keliamas ugdymo uždavinys - puoselėti kiekvieno vaiko unikalias savybes ir 

ugdyti emocijų turtingą ir kūrybišką asmenybę. Dalkrozo mokymas grindžiamas aktyviu mu¬ 
zikavimu, improvizacija, nes tik taip atliekama muzika gyvai ir nepakartojamai kinta, neuž¬ 
slopindama natūralios motorinės ir emocinės reakcijų tėkmės; spontaniškai atliekamos mu¬ 
zikos inspiruoti emociniai išgyvenimai turi įtakos judesio, veiksmo plastikai (Aleksienė, 2001, 
p. 28-29). 

E. Ž. Dalkrozo muzikinio ugdymo sistema, susiformavusi XX a. pabaigoje, tebėra reikšminga 
ir XXI amžiuje. Muzikinis ugdymas šio pedagogo koncepcijoje tolygus emociniam ugdymui, 
šių dienų ugdymo programose glaudžiai siejamam su asmeninių ir socialinių kompetencijų 
ugdymu ir plėtojimu. Mūsų šalies muzikos pedagogikoje yra svarbūs Dalkrozo muzikinio ug¬ 
dymo (euritmijos) principai: ritminio ugdymo primatas, ritmo pajautimo emocinės prigimties 
akcentavimas, ritmikos siejimas su muzikavimu, judesiu ir emociniu išgyvenimu. Muzikos pe¬ 
dagogai kūrybiškai taiko Dalkrozo muzikinio ugdymo sistemos komponentus: 

• Euritmiją - ugdant vaikų gebėjimą suvokti ir išreikšti muziką (melodijos, ritmo, dinami¬ 
kos, harmonijos, formos ir stiliaus supratimą) viso kūno judesiais, integruoti fizinę ir psi- 
choemocinę veiklą. Metodas ypač aktualus jaunesniojo amžiaus mokinių muzikiniam 
ugdymui bei specialiųjų mokymosi poreikių turinčių vaikų ugdymui 32 . 

• Solfedžio - lavinant muzikinę klausą, balsą, intonaciją, frazuotę ir vidinį girdėjimą - ge¬ 
bėjimą įsivaizduoti muziką mintyse. Šiam tikslui E. Ž. Dalkrozas naudojo originalią nota¬ 
ciją, naudojant tam tikrus judesius (Jareckaitė, Rimkutė-Jankuvienė, 2010). 

• Improvizaciją (kaip integralią euritmijos ir solfedžio veiklos dalį) - individo raiškai. Im¬ 
provizuoti pagal šį metodą pradedama perkusiniais instrumentais arba balsu, vėliau - 
fortepijonu. Improvizuojama bet kokiu stiliumi: džiazo, roko, šiuolaikinės, klasikinės ar 
romantizmo muzikos, nes muzika pirmiausia yra saviraiškos forma. Svarbiausia muziką 
atrasti pačiam sau - tai labiau muzikinis atradimas nei imitacija. 

Dalkrozo ugdymo idėjomis rėmėsi beveik visos vėliau susiformavusios muzikinio ugdymo sis¬ 
temos, tarp jų ir lietuviškoji. 

Analizuojant muzikinio ugdymo ir muzikos terapijos ryšį, Dalkrozo koncepcija taip pat aktuali. 
Pirma, remiamasi emocijomis. Žinoma, kad emocinė vaiko sritis labiausiai paslanki ugdymui; 
emocinis sužadinimas turi tiesioginę įtaką motyvacijos sistemai; ugdytojo jautrumas ir em- 
patija vaiko būsenai padeda sukurti psichologiškai saugų tarpusavio ryšį. Tai tampa ugdymo 
pradžios tašku. Muzikos terapijoje emocinis ugdytojo ir ugdytinio ryšys yra pirminė terapijos 
proceso sąlyga. Antra, Dalkrozo muzikinio ugdymo sistemai yra būdingas individualumo in¬ 
tegravimas, kuriam padeda improvizacija - unikalumą teigiantis ir plėtojantis muzikavimas. 
Improvizacija muzikos terapijoje yra pagrindinis sveikatos problemų atpažinimo, sutrikimų 
korekcijos, terapijos proceso vertinimo metodų. Trečia, ritmas suvokiamas kaip emocinio - 
muzikinio vystymosi pagrindas. Terapijoje ritmo pajautimas ir organizavimas yra vienas iš 
svarbiausių uždavinių siekiant kūno, proto ir dvasios darnos. Ketvirta, Dalkrozas kviečia mė- 


32 Vienas iš E. Ž. Dalkrozo muzikinio ugdymo sistemos adaptacijos variantų yra logoritmika (Volokova, 1985). 
Šis metodas taikomas kaip aktyvi terapijos forma koreguojant kalbos vystymąsi, o jo elementai sėkmingai 
pritaikomi muzikos pamokose (Kačiušytė-Skramtai, 2002, p. 34). 

gautis muzka, euritmijos metodas suteikia muzikavimui hedonistinį pobūdį - tai ypač akualu 
muzikos terapijos kontekste. 

Svarbu pažymėti, kad E. Dalkrozo muzikinio ugdymo koncepcija turėjo įtakos K. Orfo, S. Suzu- 
kio pedagogikai. Su Dalkrozu siejama R. Šteinerio antroposofinio ugdymo sistema, o pastarojo 
antroposofinio meninio ugdymo idėjos (t. y. Dalkrozo mokymas) turėjo įtakos aktyviosiosios 
improvizacinės muzikos terapijos - Nordoffo-Robbinso improvizacinės muzikos terapijos mo¬ 
delio, kitaip vadinamos kūrybinės muzikos terapijos, formavimuisi (Aleksienė, 2001, p. 29). 

Šios metodinės medžiagos prieduose pateikiama muzikos terapijos improvizacijos ir žaidimų 
pavyzdžių, kuriuose gausu muzikos ir judesių elementų. 


2.2.2. Karlo Orfo muzikinio ugdymo koncepcijos ir muzikos terapijos sąsaja 

Vokiečių kompozitorius Karlas Orfas (Carl Orff) žinomas ne tik savo kūryba, bet ir originalia 
vaikų muzikinio ugdymo sistema, kurios ištakos - antikos teatro tradicija 33 , glaudžiai siejanti 
poeziją, judesį, muziką - dainavimą, grojimą, improvizaciją. 

Pagrindiniai Orfo muzikinio ugdymo koncepcijos (1975) principai atskleisti jo veikale pedago¬ 
gams „Schulvverk": 

1. Kūryba - žmogaus dvasingumo ugdymo komponentas. Ji paremta natūraliais porei¬ 
kiais kūno judesiu išreikšti emocijas, sieti meninę veiklą su aplinka, tradicijomis. 

2. Muzikos, šokio, teatro ir kalbos integracija padeda pajusti atskirų dalykų ryšį ir kartu 
susidaryti visuminį meninį vaizdą. 

3. Klausymo įgūdžiai ir artistiškumo ugdymas - muzikuodami ugdytiniai išmoksta sukaup¬ 
ti dėmesį, aktyviai klausyti savęs ir kito, jie įpranta išreikšti save kitų akivaizdoje (scenoje). 

4. Muzikos improvizavimas, muzikos atlikimas pradiniuose etapuose - elementarus 
muzikavimas, paremtas ostinato ritmais, nesudėtingomis intonacijomis, nesudėtingu 
akompanimentu, padeda emociškai išgyventi muzikos žavesį, o vėliau - suvokti ją 
racionaliai (Vilkelienė, 2003, p. 31). 

K. Orfas daugiausia dėmesio skyrė muzikavimui, improvizavimui, kūrybiškumui ugdyti. Jo 
muzikinio ugdymo sistemos pagrindinis tikslas - per muzikos pažinimą ir kūrybą sužadinti 
geriausius žmoniškuosius vaiko bruožus: dvasingumą, taurumą, gerumą, meilę bei pagarbą 
sau ir kitiems žmonėms. 

K. Orfo muzikinio ugdymo sistema remiasi instrumentinio muzikavimo prioritetu. Siekdamas 
įgyvendinti savo pedagogines idėjas, Orfas ieškojo instrumentų, kurie atitiktų jo keliamus rei¬ 
kalavimus, tai: 

• instrumentai, kurie maloniai ir gražiai skamba; 

• instrumentai, kuriais galima muzikuoti nuo pirmųjų muzikos pamokų; 


33 Graik. mušike- menas, jungiantis judesį, muziką, pantomimą. 

• instrumentai, kurie optimaliai suteikia galimybę pradedančiųjų muzikinei saviraiškai; 

• intrumentai, kuriais įmanoma išmokti groti per ganėtinai trumpą laiką. 

Bendradarbiaudamas su K. Saksu ir K. Maendleriu, K. Orfas ieškojo instrumentų įvairiose pa¬ 
saulio šalyse, atrinko tinkamiausius, kurių pavyzdžiu pradėti gaminti vadinamieji Orfo muzikos 
instrumentai, labai tinkami pradinio muzikinio ugdymo ir muzikos terapijos užsiėmimuose. 
Jie patogūs, universalūs, pritaikomi įvairiems poreikiams. Kaip pažymi A. Vilkelienė, Orfo inst¬ 
rumentarijus leidžia įvairių galimybių turintiems ugdytiniams išreikšti savo kūrybinius suma¬ 
nymus. Ksilofonai, varpeliai, metalofonai, timpanai, būgneliai, lėkštės, dūdelės, išilginės fleitos, 
specialiai suderinti styginiai (gitaros ir kt.) - tai instrumentai, kuriais grodamas vaikas mažiau¬ 
siomis pastangomis pasiekia rezultatą, spontaniškai pajunta garso grožį ir juo gėrisi (2003, 
p. 32). 

Tokio muzikavimo svarbiausias tikslas ne įgūdžių įgijimas ir demonstravimas, o pati muziki¬ 
nė veikla, kuri, tapdama kūrybiniu procesu, stimuliuoja muzikinę kūrybą, turi įtakos ir ugdyti¬ 
nio asmenybės augimui. Tiek ugdymosi, tiek sveikatos požiūriu itin svarbi šio metodo sąlyga 
yra vaiko aktyvi emocinė pozicija, aktyvus įsitraukimas į veiklą, naujo suradimas, saviraiškos 
džiaugsmas. Reikšmingos yra ir teigiamos paskatos, moralinis palaikymas pradedant mokytis 
muzikuoti.Tai pozityvios emocijos, kurios nulemia ugdymo sėkmę (Kačiušytė-Skramtai, 2002). 

Šio metodo idėjos labai lengvai gali būti pritaikytos siekant ugdyti vaikų socialinius įgū¬ 
džius. Orfo muzikos instrumentai yra labai tinkami grupinėms improvizacijoms organizuoti. 
Skirtingas muzikos instrumentų tembras, galimybė jį pasirinkti ir lengvai pakeisti sudaro 
sąlygas mokiniams pamokos metu išreikšti emocines būsenas, labiau suvokti neverbaliniais 
būdais perteikiamą emocinę informaciją. Mokytojas įvairiai gali organizuoti improvizaci¬ 
jas, derinti jas su klausoma muzika, judesiu, dainavimu ir pan. Grupinės improvizacijos gali 
padėti vaikams ugdytis bendravimo ir bendradarbiavimo įgūdžius, kuriuos vėliau galima 
pritaikyti kitoje kūrybinėje ar mokomojoje veikloje. Tikslinga pamokose taikyti laisvą im¬ 
provizaciją - dialogą, klasei siekiant įvertinti emocinį jų turinį. Organizuojant tokią veiklą, 
svarbu atsižvelgti į mokinių amžių ir įtraukti mokiniams aktualias temas. Šiuo atveju me¬ 
džiagą mokyti muzikos mokytojas gali rinktis atsižvelgdamas į vaikų poreikius, gabumus ir 
įgūdžius, taip pat į turimas priemones (instrumentai ir kitos papildomos priemonės) (Jarec- 
kaitė, Rimkutė-Jankuvienė, 2010). Grupės instrumentines improvizacijas galima pateikti kaip 
programines temas. Jaunesnio amžiaus vaikų grupinės improvizacijos gali būti siejamos su 
konkrečiais literatūros veikėjų išgyvenimais ar jų aplinkos nulemtomis situacijomis, kurios 
sukelia vaikams aktualius jausmus. Vyresnėse grupėse galima improvizuoti apie patiriamus 
jausmus, kai klasėje vyksta konfliktas, ar perteikti - „pagroti" emociją, kai įvyksta kažkas labai 
svarbaus ir džiugaus. Galima paskatinti mokinius panirti į kūrybą deklamuojant eilėraščius ar 
eiliuojant žodžius ir kuriant jiems melodiją ar pritariant improvizuotu akompanimentu muzi¬ 
kos instrumentais ar judesiu. Tokios veiklos rezultatas - patiriamas kolektyvinio muzikavimo 
džiaugsmas ir tuo pat metu ugdomas gebėjimas išklausyti, empatiškai jausti kitą / kitus; 
gebėjimas užmegzti ir palaikyti tarpusavio santykius, pasitikėti savimi ir kitais, bendrauti ir 
bendradarbiauti. 

K. Orfo muzikinio ugdymo idėjomis ir principais grindžiama dauguma šiuolaikinių muzikinio 
ugdymo metodikų. Taip pat ši pasaulyje plačiai žinoma muzikinio ugdymo sistema pritaikyta 
specialiajam muzikiniam ugdymui (Bitcon, 1976 ir kt.), muzikos terapijoje (Orff, 1974 ir kt.). Kaip 
pažymi W. B. Davis, K. E. Gfeller, M. H.Thaut (2008), dirbant „Orff-Schulvverk" metodu yra nau¬ 
dojami kalbos elementai, ritmas, judesys, šokis, daina mokant vaikus pažinti pasaulį, supras¬ 
ti sąvokas. Toks holistinis mokymo(si) būdas yra ypač svarbus ugdant specialiųjų ugdymosi 
poreikių, raidos sutrikimų turinčius vaikus, nes padeda pažadinti, suaktyvinti visus pojūčius ir 
koreguoti fizinį ar psichinį atsilikimą. 

Gertrūda Orf (Orff, 1974), Karlo Orfo duktė, dirbo su neįgaliais vaikais, siekdama padėti neįga¬ 
liajam pajusti save, atsiskleisti fiziniame ir socialiniame pasaulyje, išplėtoti kūrybinius, žaidimi- 
nius, spontaniškumo gebėjimus. Jos muzikos terapijos metodas pagrįstas K. Orfo sistemos 
principu - „minimum pastangų - maksimum džiaugsmo" ir pačiu natūraliausiu vaiko porei¬ 
kiu -judėti, žaisti, improvizuoti įvairius ritmus, pasitelkiant kūno judesius, instrumentus, balsą. 
G. Orf atskleidžia platų K. Orfo metodikos ir priemonių pritaikymą: įgūdžių nereikalaujantis 
muzikavimas patraukliais, kokybiškai skambančiais Orfo muzikos instrumentais grojant solo, 
duetu, ansambliu suteikia neišsemiamų galimybių psichomotoriniam vaiko vystymuisi; instru¬ 
mentai patogūs groti, puikiai dera su rankų, kūno judesiais (ritmo elementai) bei dainavimu 
(intonavimo elementas); tikslingai parinkti instrumentai padeda vystyti reikalingus judesius ar 
raumenų grupes, akies - rankos koordinaciją, būtinus geresniam vaiko prisitaikymui ir ugdy¬ 
muisi; grupinis muzikavimas leidžia diegti priimtino elgesio, bendravimo įgūdžius; fonetinė 
ritmika lavina kalbos organus ir stimuliuoja kalbos vystymąsi. Vaikams, turintiems raidos, judė¬ 
jimo sutrikimų, patariama naudoti dar labiau pritaikytus instrumentus, kurie jiems palengvintų 
muzikavimo procesą grupėje. Pavyzdžiui, vieno tono dėžutės, įvairūs tembriniai instrumentai. 
Mokytojai gali suderinti pamokoje naudojamus instrumentus, pvz., gitaros ar kanklių stygas 
vienu garsu ar pentatonikos derme (priklausomai nuo grupės muzikavimo poreikio) ir padėti 
negalią turintiems vaikams sėkmingai įsilieti į klasės ar grupės muzikavimo procesą. Ugdant 
specialiųjų poreikių vaikus muzikos pamokose mokytojams dažnai tenka griebtis alternaty¬ 
viosios notacijos priemonių, padedančių vaikams geriau orientuotis muzikavimo procese ir 
perprasti muzikos kalbos elementus. Alternatyvios muzikos notacijos taikymo pavyzdžių re¬ 
komendacijas yra parengęs ir lietuvos muzikos pedagogas R. Brūzga (2005). Jis siūlo atsižvelgti 
į sutrikimo pobūdį, bendradarbiaujant su specialistais išsiaiškinti ugdytinio suvokimo, regėji¬ 
mo, judėjimo galimybes ir pritaikyti muzikos partitūrą naudojant spalvas, simbolius ar mišrius 
alternatyvios notacijos variantus. 

Būtina pažymėti, kad Orfo sistemoje improvizacija remiasi muzikinio elgesio kopijavimu, imi¬ 
tacija, dialogu, taigi imitavimo gebėjimas yra būtinas vadinamosios Orfo muzikos terapijos 
grupės muzikavimui. Tai ne visada tinkama, kai, pavyzdžiui, sutrikusios raidos vaiko protinis 
išsivystymas dar nėra pasiekęs sąmoningo kopijavimo stadijos ir jis nesuvokia „aš - tu" ryšio 
ir eiliškumo, būtino elementariam muzikiniam dialogui. Be to, šiems vaikams būdinga moky¬ 
mosi motyvacijos stoka. Todėl, dirbant su jaunesnio amžiaus ar lėtesnio vystymosi vaikais, re¬ 
komenduotina naudoti Nordofo-Robinso ( Nordoff-Robbins ) improvizacinės muzikos terapijos 
techniką, kuri padės parengti juos elementariam muzikavimui grupėje (Aleksienė, 2001, p. 43). 

2.2.3. Zoltano Kodajaus muzikinio ugdymo sistemos 
ir muzikos terapijos sąsaja 

Šiuo metu bendrojo lavinimo mokyklos muzikos pamokose ir neformaliojo ugdymo užsiė¬ 
mimuose vis dar neabejotinai reikšmingiausia mokinių vokalinė veikla. Tai lemia tautos mu¬ 
zikavimo tradicijos, dainavimo veiklos organizavimo paprastumas ir prieinamumas. Lietuvos 
muzikos pedagogai dainavimo reikšmę muzikinio ugdymo procese grindžia Zoltano Koda¬ 
jaus (Zoltan Kodaly) (1882-1967) - vengrų kompozitoriaus, pedagogo, etnomuzikologo ir vi¬ 
suomenės veikėjo sukurtos muzikinio ugdymo sistemos idėjomis. 

Z. Kodajus dar trečiajame XX amžiaus dešimtmetyje teigė, kad muzika turi priklausyti visiems, 
be muzikos mokymas nėra visavertis. Kodajaus muzikinio ugdymo sistemos (1971) pagrin¬ 
das - chorinis dainavimas, sutelkiantis bendram išgyvenimui, žmonių bendrumo jausmui. Jis 
tvirtino, kad muzikos šaknys - dainavimas, nes žmogaus balsas tobuliausias, visiems prieina¬ 
mas instrumentas. Vienas iš svarbiausių Z. Kodajaus sistemos principų: kiekvieno - suaugu¬ 
siojo ar vaiko saviraiškos priemone turi tapti dainavimas - liaudies daina. Anot jo, kaip ir kalba 
dainavimas yra natūrali vaiko veikla, balsas - natūralus muzikos instrumentas, o chorinis daina¬ 
vimas, suburiantis drauge muzikuoti, yra demokratiškiausia visuotinio bendravimo su muzika 
forma. Todėl muzikinį ugdymą jis siūlo pradėti nuo dainavimo. 

Per dainavimą kiekvienas mokinys turi galimybę įgyti muzikinį raštingumą, pažinti ir mylėti 
savo liaudies muzikos palikimą ir didžiąją pasaulio muziką. Tai yra visuminė, dainavimu pagrįs¬ 
ta programa, kuri apima siekį išmokyti muzikuoti ir transformuoti tai į mokymąsi skaityti, rašyti, 
improvizuoti ir kurti. 

Visuotinis muzikinis raštingumas - pagrindinis Z. Kodajaus muzikinio ugdymo sistemos tiks¬ 
las. Daug dėmesio jo sistemoje skiriama muzikiniam raštui ugdyti: taikoma reliatyvioji solfe- 
džiavimo sistema, padedanti vystyti toninių funkcijų jausmą, tobulinti mokinių solfedžiavimo 
gebėjimus. Z. Kodajaus metode įtvirtintas natų verčių žymėjimas specialiais skiemenimis, reiš¬ 
kiančias jų trukmes. Naudojami rankų ženklai kaip vaizdinė priemonė dainuojant pratimus, 
dainas. Pagal šį metodą muzikos skaitymo ir rašymo mokymą rekomenduojama pradėti nuo 
septynerių metų. Vaikai mokomi sudaryti ritminius darinius, solfedžiuoti paprastas trijų natų 
vaikiškų dainų melodijas. Aukštesnėse klasėse yra mokoma(si) dermių iralteruotųgamų, įtrau¬ 
kiama teorija ir harmonija. Su absoliučiais natų pavadinimais supažindinama žemesnėse klasė¬ 
se ir vėliau jie vartojami pakaitomis su reliatyviojo solfedžiavimo elementais. 

Kodajaus sistemoje pabrėžiama muzikos rašto mokymo svarba, teigiama, kad muzikinė kūry¬ 
ba ir improvizavimas įmanomas tik įvaldžius muzikinį raštą, jo organizavimo būdus ir sukau¬ 
pus atitinkamą muzikinių intonacijų kiekį. Šios muzikinio ugdymo idėjos yra itin aktualizuoja¬ 
mos Lietuvos bendrojo lavinimo ir neformaliojo ugdymo muzikos mokyklų programose, nors 
sulaukia nemažai kritikos dėl 1) sąlygų išskirtinumo - muzikos pamokos vedamos kiekvieną 
dieną; 2) vienpusiškumo - muzikos mokymas sutelktas į dainavimą iš natų; 3) siauro muziki¬ 
nės patirties turinio, grindžiamo vien nacionaliniu folkloru ir klasikine muzika; 4) racionalizavi- 
mo - Kodajus deklaruoja emocijų svarbą, bet specialiai neugdo emocinio jautrumo muzikai, 

pabrėždamas dainavimo reikšmę bei balso tobulinimą, jis tarsi užmiršta dainuojantį asmenį 34 
(Aleksienė, 2001, p. 30). 

Pedagoginė Z. Kodajaus muzikinio ugdymo sistema, siekianti ugdyti ne muzikų elitą, bet kiek¬ 
vienam vaikui padaryti muziką artimesnę, sutampa su principiniais muzikos terapijos teigi¬ 
niais, jog kiekvienas yra muzikalus, kad muzika turi poveikį žmogaus kūnui, protui, dvasiai ir 
yra reikalinga visiems. Muzikos terapijai Kodajaus koncepcija reikšminga dėl vokalo, dainavimo 
sureikšminimo. Daina / dainavimas neįgaliesiems ar sergantiems žmonėms yra labai tinkama 
veikla, daugumai (išskyrus retus atvejus) yra lengviau dainuoti nei groti muzikos instrumentais. 
Pirmoje šio leidinio dalyje aprašoma dainavimo svarba žmogaus sveikatai ir gyvenimo koky¬ 
bei: padeda gerinti žmogaus fiziologinę ir psichologinę būklę, lavinti kalbą, stiprinti žmonių 
bendravimą, jų savijautą grupėje, daina kaip saviraiškos forma, padeda kuriant ar atkuriant 
žmogaus savivertę, ir 1.1. 

Z. Kodajaus muzikinį ugdymą ir muzikos terapiją sieja grupinio muzikavimo (chorinio daina¬ 
vimo) kaip socialinio sąveikavimo reiškinio suvokimas ir vertinimas. Svarbu, kad dainavimas 
gali būti pritaikomas darbui su didelėmis žmonių grupėmis. Šiuo atveju mokyklai ar mokinių 
klasei - siekiant susitelkimo arba bendruomenės tradicijų / ritualų kūrimo. Tokiu tikslu sukurta 
ar pritaikyta daina padeda ir mokytojams, ir įvairių gebėjimų ir poreikių turintiems mokiniams 
pasijusti svarbiais, reikšmingais mokyklos / klasės bendruomenės nariais. Integruojant ugdy¬ 
mo ir sveikatinimo siekius, transformuojasi muzikavimo uždaviniai - šalia muzikos rašto mo¬ 
kymo svarbus tampa socialinis kontaktas, kalbėjimo procesų lavinimas, atskirų vaikų integravi¬ 
mas į grupę. Mokytojas turi rasti tinkamą medžiagą ir ją tikslingai pritaikyti mokinių ugdymosi 
poreikiams tenkinti. Šio leidinio Metodiniuose prieduose pateikiama dainelių, kurios skirtos 
savęs pažinimui ir mokinių bendravimui skatinti. 

Pirmoje dalyje išsamiai aprašomos dainų kūrimo, aranžavimo, pritaikymo įvairių poreikių kli¬ 
entų grupėms galimybės. Bendrojo lavinimo mokyklos muzikos pamokose mokiniai taip pat 
skatinami kurti dainas, joms pritaikyti akompanimentą. Šiam tikslui mokytojai gali puikiai pritai¬ 
kyti mokymosi bendradarbiaujant strategijas ir įvairiais būdais dainų kūrimą ir atlikimą paversti 
mokinių socialinę sąveikę skatinančiu, empatijos ugdymo ir emocinės raiškos procesu. Moky¬ 
tojas, pasirinkęs dainos kūrimo strategiją, gali modeliuoti procesą taip, kad paskatintų vaikus 
bendradarbiauti, padėti vieni kitiems. Pavyzdžiui, galima kurti dainą kokiai nors klasės konflik¬ 
tinei situacijai išgvildenti. Būtų galima tokia seka: vaikai siūlo iš šios situacijos reikšmingiausius 
žodžius, vėliau pasirinkę 3-4 žodžius grupėse surimuoja po ketureilį, vėliau paskatinami jį su¬ 
vaidinti klasės draugams ir aptarti. Galiausiai sukurti ketureiliams melodiją, ją užrašyti patiems 
ar su mokytojo pagalba. Atrasti pritarimui tinkamus instrumentus. Rezultatas - klasė gali turėti 
savo sukurtą, vienijančią dainą. Organizuojant tokią veiklą mokytojams yra labai svarbu gerai 
pažinti mokinius, nevengti netikėtų situacijų klasėje kūrybinio proceso metu, bendradarbiauti 
su mokiniais padedant išspręsti kylančias problemas. Šis kelias nėra lengvas ir patogus mokyto¬ 
jui, tačiau teikia daug naudos ir kūrybinio džiaugsmo mokinimas. įvairių dainelių, dainuojamųjų 
žaidimų pavyzdžių galima rasti šios metodikos prieduose ir juos kūrybiškai prisitaikyti. 


34 Lot. persona - asmuo, asmenybė. Lot. persona - per garsą. 

2.2.4. Šiniči Suzukio muzikinio ugdymo sistemos ir muzikos terapijos sąsaja 

Japonų smuikininko, humanistinės filosofinės krypties pedagogo Šiniči Suzukio {Shinichi 
Suzuki) (Evelyn, 1993) muzikinio ugdymo koncepcija antrojoje XX a. pusėje padarė didelį 
poveikį daugelio šalių muzikinio ugdymo sistemoms. Suzukio metodas pagrįstas tikėjimu, 
jog kievienas vaikas turi neribotą muzikinį potencialą, todėl jo muzikiniai gebėjimai gali ir turi 
būti ugdomi kaip ir gimtoji kalba. Jis teigė, kad visi vaikai gali išmokti groti muzikos instru¬ 
mentais taip pat natūraliai, kaip ir kalbėti gimtąja kalba, tačiau tam būtina sąlyga - ankstyva 
palanki muzikinio ugdymo aplinka, kaip ir gimtosios kalbos žodžių natūralus skambėjimas 
mažylio aplinkoje. Savo metodą pedagogas vadino „talento ugdymu", „motinos kalbos me¬ 
todu", nes tiek vaikui mokantis kalbėti, tiek mokantis muzikos veikia šie veiksniai: klausymasis, 
motyvacija, kartojimas, mokymasis „žingsnis po žingsnio", atmintis, žodynas, tėvų įtraukimas, 
meilė. Šis metodas remiasi tiek psichofizinėmis vaiko galimybėmis, tiek artimiausios vysty¬ 
mosi zonos numatymu, todėl čia lyg susilydo humanizmą teigiantis tikėjimas vaiko vystymo¬ 
si potencija ir bihevioristiniai išmokimo, kopijavimo kartojant ir skatinant būdai (Aleksienė, 
2001, p. 31-32). 

Suzukio humanistiniai idealai ir muzikinio ugdymo principai aktualūs ir muzikos terapijoje: 

• Tėvų (globėjų) atsakomybė ir dalyvavimas ugdymo procese. Tėvai įtraukiami į muzikos 
mokymosi procesą, jie tęsia darbą, drauge muzikuodami su vaiku namuose. 

• Ankstyvo muzikinio ugdymo reikšmė. Ankstyvaisiais metais intensyviausiai vystosi vai¬ 
ko protas, motorika, kalba, todėl muzikinį ugdymą reikia pradėti kuo anksčiau - tai 
skatina raidą. 

• Klausymasis muzikos. Mažas vaikas išmoksta kalbėti, kai girdi kalbą, todėl, norint išmo¬ 
kyti muzikos, reikia, kad vaikas nuolat ją girdėtų. Kokią muziką girdės - tokią supras, tad 
svarbu muzikos kokybė. 

• Kartojimas. Muzikos mokomasi kartojant, panašiai kaip vaikas kartoja žodžius, plėsda¬ 
mas savo žodyną. 

• Paskatinimų svarba. Mokinys nuolat pagiriamas, paskatinamas už pastangas, tarp vai¬ 
ko, jo tėvų ir pedagogų kuriama geranoriška atmosfera. 

• Mokymasis drauge su kitais vaikais. Muzika atveria kelią socialiniams santykiams; vaikas 
motyvuojamas muzikuoti - groti ansamblyje ar orkestre drauge su kitais, ugdomas 
bendruomeniškumas. 

• Muzikinio rašto mokymasis tik įgijus elementarius muzikavimo įgūdžius. Niekas vaiko 
nemoko skaityti ir rašyti, kol jis nemoka kalbėti, tad ir mokantis muzikos - pirmiausia 
išmokstama taisyklingai kvėpuoti, groti muzikos instrumentu, intonuoti, tik paskui - 
skaityti ir užrašyti natas (Vilkelienė, 2003, p. 35). 

Š. Suzukio koncepcijoje pabrėžiamas ne profesionalų rengimas, bet muzikinis auklėjimas, sie¬ 
kiama padėti kiekvienam vaikui aktualizuoti savo žmogiškąsias galias. Suzukis pabrėžė pa¬ 
grindinį tikslą - išugdyti kultūringą pilietį. Jis tikėjo, jog vaikui sudarant sąlygas nuo gimimo 
girdėti skoningą muziką ir vėliau mokytis ją atlikti, yra vystomas darbštumas, drausmingumas, 


2 DALIS 


kantrybė ir, svarbiausia, - jautri širdis. Dirbant Suzukio metodu, j vaiko muzikalumo ugdymą 
įtraukiama visa šeima 35 , visų pirma motina. 

Suzukio idėjos turėjo įtakos daugelio muzikinio ugdymo, specialaus muzikinio ugdymo, mu¬ 
zikos terapijos teorijoms ir praktikai. Pavyzdžiui, P. Nordoffo ir K. Robbinso muzikos terapijos 
metodo esmė - tikėjimas įgimtu žmogaus muzikalumu yra artima Suzukio koncepcijai, ta¬ 
čiau jie akcentuoja ne išorinį, bet vidinį ugdymusi. S. Suzukio muzikinio ugdymo ir Nordoffo ir 
Robbinso muzikos terapijos koncepcijas sieja ypač akcentuojamas, procese taikomas kalbos 
mokymosi, vaiko ir motinos ryšio modelis. Muzikos terapijoje ypač svarbus yra „motiniškas", 
geranoriškas bendravimo principas, augimą skatinantis aplinkos kūrimas. Palanki ir vaiko jaus¬ 
mus puoselėjanti atmosfera, garantuojanti emocinę šilumą ir saugumą mokymosi procese, 
bei muzikinės medžiagos išdėstymas žingsnelis po žingsnelio sunkėjančia seka išmoko vaiką 
pasitikėti savimi, mylėti ir džiaugtis muzika. 


2.2.5. E. Gordono muzikinio ugdymo sistemos ir muzikos terapijos sąsaja 

Viena iš jaunesnių, pasaulyje populiarių muzikinio ugdymo koncepcijų - JAV muzikos peda¬ 
gogo, psichologo E. Gordono sukurta muzikinio ugymo sistema (1994). E. Gordono moksliniai 
tyrinėjimai yra labai reikšmingi muzikinių gabumų, audiacijos, muzikos mokymosi teorijos, 
toninių ir ritminių darinių bei muzikinio ugdymo vaikystėje ir labai ankstyvame amžiuje sri¬ 
tyse. Jis yra šešių muzikinių gabumų testų, taip pat daugelio knygų, straipsnių ir mokslinių 
monografijų autorius. E. Gordonas tiria muzikinio ugdymo įtaką naujagimiams nuo vieno iki 
aštuoniolikos mėnesių ir tų įgūdžių svarbą nuo aštuoniolikos mėnesių iki trejų metų. 

Nors E. Gordono tyrimo laukas - ankstyvojo amžiaus vaikų muzkinis ugdymas, jo atradimai ir 
metodiniai pastebėjimai yra svarbūs bendrojo lavinimo mokyklos jaunesniojo amžiaus mo¬ 
kinių muzikiniam ugdymui bei muzikos terapijos metodams naudoti. Svarbu, kad E. Gordo¬ 
nas išskiria ir apibrėžia muzikinių gabumų ir muzikinių pasiekimų sąvokas. Jo nuomone, svar¬ 
bu suprasti du žodžius: „galimybės" ir „demonstravimas". Anot E. Gordono, vaiko galimybės 
daugeliu atvejų yra kur kas didesnės, nei jis jas atskleidžia. Muzikinė aplinka yra vienintelis 
ir svarbiausias vaiko muzikinių gabumų lavinimo veiksnys. Kadangi iki devynerių metų vai¬ 
ko muzikiniai gabumai priklauso nuo prigimties ir aplinkos veiksnių, pirmuosius devynerius 
metus jie vadinami lavinamaisiais muzikiniais gabumais. Sulaukus devynerių metų aplinkos 
veiksnys nebeturi įtakos vaiko muzikiniams gabumams, todėl vėliau jie vadinami stabiliaisiais 
muzikiniais gabumais. Muzikiniai gabumai stabilizuojasi, o pasiekimus galima lavinti (Jareckai- 
tė, Rimkutė-Jankuvienė, 2011). Terapiniu požiūriu yra svarbus šio metodo principas, skatinantis 
išryškinti vidines potencines vaiko galimybes. Atliktų tyrimų duomenys patvirtina, kad vaikai, 
kuriems muzikos terapijos sesijų metu pavyko atsiskleisti, lavinti savo muzikalumą ir jį pade¬ 
monstruoti, įgijo didesnę savivertę, labiau pasitikėjo savimi, gerėjo jų rezultatai kitose terapijo¬ 
se. E. Gordono aprašomas ir taikomas muzikinio audijavimo principas yra priimtinas muzikos 


35 Tėvai apmokomi padėti vaikui įvaldyti muzikinę kalbą. 





terapijoje, kai siekiama skatinti vaiką atkartoti, imituoti, t. y. kaupti muzikinių intonacijų bagažą 
bei jų pagalba plėtoti komunikacinius ir socialinius gebėjimus. Metodas pritaikomas muzi¬ 
kos pamokose visiems kartu dainuojant, žaidžiant vokalinius žaidmus. Jų metu galima derinti 
grupinį ir individualų muzikavimą bei skatinti vaikus improvizuoti balsu leidžiant jiems patirti 
kūrybos džiaugsmą. Mokytojai dažnai taiko balso lavinimo pratybas pamokose ar choro užsi¬ 
ėmimuose. Šis procesas gali būti „žaidžiamas", įtraukiant vaikus į vokalinių pratimų skiemenų 
ar motyvų kūrimą bei atlikimą tiek individuliai, tiek grupėmis. Procesas tokiu būdu tampa 
kūrybiniu, motyvuoja mokinius veiklai. E. Gordono nuomone, muzikos ir kalbos mokymosi 
būdai yra panašūs, todėl šio metodo taikymas turėtų būti naudingas ne tik vaikų muzikiniams 
gebėjimams, bet ir kalbos funkcijoms ugdyti. 


2.2.6.Muzikos klausymosi ypatumai organizuojant 
muzikinio ugdymo ir muzikos terapijos veiklą 

Pirmojoje metodikos dalyje analizuojami relaksacinės muzikos terapijos metodai ir jų naudo¬ 
jimas ugdymo srityje. Jie remiasi muzikos klausymo veikla, kuri turi didelę reikšmę bendrojo 
lavinimo mokyklos muzikos programoje. Terapijos procese keliami tikslai mokyklos pamoko¬ 
se, greičiausiai, nebus visiškai įgyvendinti vien dėl klasių dydžio ir mokinių ugdymosi poreikių 
įvairumo. Tačiau kai kurie muzikos terapijos metodų elementai jau yra taikomi, o kitus pasitel¬ 
kus šią metodinę medžiagą galima pritaikyti. 

Lietuvos mokyklos bendrojo ugdymo muzikos pedagogai (V. Krakauskaitė, E. Balčytis, A. Pili- 
čiauskas ir kt.) rekomenduoja taikyti įvairias muzikos klausymo formas, atsižvelgiant į mokinių 
amžių kelti klausymo tikslus. Tačiau muzikos klausymas daugeliu atvejų skiriamas tik muziki¬ 
nei kultūrai pažinti, muzikinių struktūrų, stilių analizei, paviršutiniškai nusakyti muzikos po¬ 
būdį. Dažnai ignoruojama emocinė muzikos kūrinio informacija, kuriją pavykus atskleisti ir 
aktualizuoti, galėtų padėti mokiniams: muzika, jos keliami vaizdiniai, emocijos, prisiminimai ir 
pokalbiai apie juos padėtų mokiniams geriau pažinti savo jausmus ir potyrius. Klausomos mu¬ 
zikos poveikį ir bandymą verbalizuojant aktualizuoti muzikos perteikiamą informaciją buvo 
bandoma diegti sovietmečiu Rusijoje ir kai kuriose kitose tuometės Sovietų sąjungos respub¬ 
likose labai intensyviai propaguojant rusų kompozitoriaus ir visuomenės veikėjo Dmitrijaus 
Kabalevskio parengtą muzikinio ugdymo programą (1975), kurioje į pirmą vietą iškeliamas 
muzikos klausymasis. „Trys banginiai" - maršas, daina, šokis - tai trys pagrindinės muzikos 
sritys, per kurias vaikai vedami į didžiąją muziką. D. Kabalevskio muzikinio ugdymo sistemos 
tikslas - ugdyti mokinių muzikinę kultūrą kaip itin svarbiąją dvasinės kultūros dalį. Svarbiausi 
mokymo būdai - pokalbiai apie muziką, jos klausymasis, apmąstymas. Nors D. Kabalevskio 
parengta vaikų muzikinio ugdymo programa buvo arčiausiai realių sąlygų (vienintelė iš visų 
minėtų sistemų buvo taikoma vienai muzikos pamokai per savaitę), tačiau ir ji dėl kai kurių 
savo vienpusiškumų (pernelyg mažai dėmesio skiriama vaikų prigimtį atitinkančiam aktyviam 
dalyvavimui muzikinėje veikloje, vaikai per staigiai orientuojami į „pasaulinę muzikinę kultūrą", 
pernelyg skatinami žodiniai muzikos kūrinio turinio aiškinimai ir kt.) sulaukė daug kritikos ir 
nedaug kurteprigijo (Kačiušytė-Skramtai, 2006). 

Kitas muzikos terapijos metodams artimas, muzikos suvokimo gebėjimų ugdymui pritaikytas 
būdas yra A. Piličiausko (1998) sukurta ir L. Navickienės (2001) išplėtota muzikos klausymo(si) 
ir pažinimo koncepcija. Ugdytinis mokomas ne pasyviai mėgautis muzikos garsais, bet ak¬ 
tyviai per santykį „subjektas-subjektas" bendrauti su klausomu ir atliekamu muzikos kūriniu. 
Ugdytinis pamažu per muzikos intonavimo procesą išgyvendamas rezonuojamus jautulius 
ir juos verbalizuodamas, t. y. perkeldamas j sąmoningą emocijų ir jų loginės sekos lygmenį, 
suvokia muzikos kūrinį. Toks muzikos kūrinio suvokimas visų pirma apibūdina patį suvokėją, 
jo vidaus pasaulį ir, be abejo, yra individualus. Praktiniam muzikos pažinimo modeliui įgy¬ 
vendinti rekomenduojami intonavimo prasmės įsisąmoninimo metodas (IPM) ir asmeninės 
prasmės įsisąmoninimo metodas (APM). Šių metodų taikymą lemia ugdytinių amžiaus grupių 
ypatybės ir jų gebėjimai. Jaunesniojo amžiaus vaikai dėl kuklaus intonacijų, asociacijų bagažo, 
nedidelės gyvenimo patirties gali nesugebėti atlikti APM rekomenduojamų užduočių. Todėl 
šiuo atveju tikslingiau apsiriboti IPM metodo principų išmokimu bei L. Navickienės emocinio 
imitavimo metodo (EIM) principų taikymu. EIM - mokinių gebėjimų ir saviugdos skatinimo 
būdas, imituojant kūrinio emocinių intonacijų arba menamo herojaus išgyvenimų turinį, su¬ 
žadinamą kitų meno rūšių integracija. Pats metodas skirtas ugdomajam turiniui sujausminti, 
t. y. harmonizuoti. 

Vertinant minėtų metodų terapinį pobūdį, galima rasti daug bendrų sąsajų su muzikos tera¬ 
pijoje taikomu muzikos klausymo kuriant vaizdinius metodu. Muzikos terapijos pradininkai 
Lietuvoje (Aleksienė, 2001; Šinkūnienė, 2001; Vilkelienė, 2000; Kačiušytė-Skramtai, 2002 ir kt.) 
pritaikė IPM metodą įvairaus amžiaus ir skirtingus sutrikimus turinčių vaikų ugdymui optimi¬ 
zuoti muzikine veikla. Atsižvelgiant į ugdytinių ugdymosi poreikius, muzikos klausymui mo¬ 
deliuojamos tokios pedagoginės situacijos, kurios padėtų plėtoti tam tikras ugdymo sritis. 
Verbalizuojant meninius išgyvenimus, ugdytinis ir ugdytojas modeliuoja asmeninę kūrinio 
suvokimo prasmę. Tai yra vertinga informacija ugdytojui ar terapeutui, padedanti suvokti mo¬ 
kinio vienokio ar kitokio elgesio priežastis, suvokti jo pasaulėžiūrą. Šis metodas padeda ugdy¬ 
tiniui ne tik pajusti meninį vaizdą, bet ir geriau įsisąmoninti save. Pabrėžiama, kad IPM, APM, 
EIM taikymas įmanomas tik esant pasitikėjimo ir geranoriškumo atmosferai ir esant ugdytinio 
ir ugdytojo sąveikai saugioje aplinkoje. Šis būdas dar vadinamas „muzine savivoka" ir sieja¬ 
mas su asmenybės auklėjimu ir dorinimu. Metodai glaudžiai susiję su receptyviosios muzikos 
terapijos metodų principais: siekiama, kad ugdytiniai turėtų galimybę išreikšti savo emocijas 
žodžiais, meno vaizdiniais. Išsakydami savo emocijas, kad ir kitų literatūros veikėjų, personažų 
ar pan. vaidmenyse, mokiniai turi galimybę geriau suvokti įvairias gyvenimo situacijas ir jų 
keliamas emocijas, padedant mokytojui ar grupei įsigilinti į jas, suprasti. Tikėtina, kad giles¬ 
nis savęs pažinimas padės vaikams geriau ugdytis socialines kompetencijas, išvengti gilesnių 
emocinių ir elgesio sutrikimų. 

Muzikos klausymo(si) metodų pritaikymas pamokoje šiuo atveju tampa tam tikra vaiko savi¬ 
jautos diagnostikos priemone: skatinant vaikus suvokti savo ar kito veikėjo emocijas, jie gali 
išsakyti, išreikšti savo išgyvenimus, nuotaikas, baimes irt. t. Minėtų autorių atliktų tyrimų metu 
buvo pastebėta, kad ugdytiniai daugiausiai fiksuoja tokius išgyvenimus ir suteikia skamban¬ 
čiai muzikai tokią prasmę, kuri tuo metu jiems aktualiausia, reikšmingiausia, pageidaujama. 
Visa tai pasireiškia lyg nepastebimai, bet visada dėsningai ir determinuotai. Muzikos kiaušy- 

mo metu suvoktų emocijų verbalizavimas yra naudingas ir kalbos vystymo, jos produkavimo 
požiūriu: vysto vaiko rišlią kalbą, plėtoja jo saviraišką kalba, tam tikrais atvejais atlieka terapinę 
„užsimiršimo" funkciją nugalint bendravimo ir kalbėjimo barjerus, taip pat veikia kaip ugdyti¬ 
nio ir ugdytojo bendravimo, jų dialogo kūrimo priemonė. Tai yra ir kūrybinis procesas, kuris 
pažeidžiamai asmenybei yra svarbus tiek psichoterapiniu požiūriu, išsakant savo emocines 
būsenas, neigiamą patirtį, kaupiant asociacijų ir vaizdinių bagažą, kuris neabejotinai yra bū¬ 
tinas sėkmingai kalbos raidai, taip pat bendrauti su kitais žmonėmis ir kūrybiškumui ugdytis 
(Kačiušytė-Skramtai, 2006). 

Tiek pedagoginiu, tiek terapiniu požiūriu tikslingai organizuotas muzikos klausymas yra aktyvi 
ugdytinio ir ugdytojo (ar kliento ir terapeuto) psichinė veikla. A. Piličiauskas (1998) teigė: 

• muzika pajėgi klausytojo psichikoje modeliuoti būsenų atsiradimą, jų kaitą ir išnykimą, 
neapibrėždama konkrečios jų reikšmės; 

• klausytojas privalo būti sąmoningai aktyvus, stengtis visa savo psichika rezonuoti (mu¬ 
ziką) ir taip išsiaiškinti kūrinyje lyg ir užkoduotų išgyvenimų reikšmę, turinį ir jų plėtotę; 

• norint įsisąmoninti kūrinio poveikio rezultatą, būtina patiriamus jautulius verbalizuojant 
pervesti į emocijų lygį bei suprasti priežastinį loginį atskirų įsisąmonintų emocijų ryšį. 

Tokiu būdu klausytojo (suvokėjo) potyriai transformuojami į meninį vaizdą, kurio dėka geriau 
pažįstamas pats suvokėjas, t. y. klausytojas geriau pažįsta pats save.Tai skatina gilesnį savęs su¬ 
vokimą. Mokyti aktyviai klausytis muzikos ir reflektuoti - reiškia spręsti ugdymo(si) problemą. 
Padėti mokytis reflektuoti, įvardyti patiriamas emocijas - vienas iš svarbių ugdymo ir terapijos 
uždavinių. 

Aptarti muzikos pamokose taikomi muzikos klausymosi metodai yra labai artimi receptyvio- 
sios muzikos terapijos metodams, kurie yra aprašyti pirmojoje metodikos dalyje: muzikos klau¬ 
symasis kuriant vaizdinius, diskusija apie dainą, prisiminimų skatinimas daina ir pan. Akivaizdu, 
kad muzikos mokytojas negali pamokoje „panirti" į kiekvieno vaiko aktualizuojamą muzikos 
prasmę ir ja remiantis modeliuoti procesą. Procesas nagrinėtinas klasės lygmeniu, kai vaikų 
generuojamos idėjos padėtų kurti tam tikrus bendrus rezultatus: piešiniai, koliažai, „minčių 
lietūs", suvaidintos inscenizacijos ar sukurtos pasakos ir pan. Veiklą organizuojant klasėje būtų 
tikslinga taikyti mokymosi bendradarbiaujant strategijas keliant joms tikslingus, „terapinius" 
uždavinius. 

Muzikos klausymas pamokoje gali turėti ir relaksacinę reikšmę. Dažnai mokinių dienos režimas 
būna labai įtemtas, jie į muzikos pamoką gali ateiti sudirgę, pavargę ar priešiškai nusiteikę. To¬ 
kiu atveju tikslinga klausytis muzikos ir leisti vaikams nusiraminti panaudojant tam tinkamus 
muzikos pavyzdžius. Svarbu tinkamai nuteikti mokinius ir sukurti aplinką, kurioje tokia veikla 
galėtų sėkmingai įvykti. Pavyzdžiui, su paaugliais rekomenduojama naudoti degančią žvakę 
kaip dėmesio sukoncentravimo ir atmosferos sukūrimo priemonę. Jaunesniems vaikams ga¬ 
lima pasiūlyti „pamiegoti" ir susapnuoti „pasaką" ir pan. Relaksacinį muzikos klausymą galima 
paversti kūrybiniu procesu, muzikos klausymosi metu nukreipiant vaikų mintis į malonius da¬ 
lykus. Po klausymosi galima piešti, rašyti ar pasikalbėti apie savijautą. Rekomendacijos, kaip 

vykdyti muzikos relaksaciją, plačiai aprašytos pirmojoje metodikos dalyje. Metodiniuose prie¬ 
duose yra pateikiamas muzikinei relaksacijai tinkamų muzikos kūrinių sąrašas. 

Apibendrinant antrąją dalį galima teigti, kad muzikos terapijos metodų ar jų elementų in¬ 
tegravimas bendrojo lavinimo mokyklos ugdymo procese gali būti pakankamai eklektiškas, 
tačiau visada išlaiko komunikacinį muzikinės raiškos tikslą, praturtina muzikinio ugdymo pro¬ 
cesą naujais, mokinių motyvaciją ir socialinį bendravimą skatinančiais muzikos terapijos me¬ 
todais ar jų elementais. 

Mokytojas, įvertindamas kiekvienos klasės situaciją (mokinių skaičių, specialiųjų poreikių mo¬ 
kinių ugdymosi poreikius), gali lanksčiai pritaikyti siūlomą medžiagą ar jos dalį. 

Keletas rekomendacijų, į ką mokytojai turėtų atkreipti dėmesį pritaikydami muzikos terapijos 
metodų elementus pamokoje: 

1. Jeigu muzikos pamokoje dalyvauja specialiųjų ugdymosi poreikių mokinys, reikėtų 
ieškoti būdų (žaidimo, dainelės), kurie paskatintų integracijos procesą klasėje, leistų 
specialiųjų poreikių mokiniui patirti sėkmę: pritaikant instrumentą, aplinką, partitūrą, 
suteikiant jam galimybę pasireikšti improvizuojant, o visai klasei padėti suprasti, kad 
muzikuoti gali visi sėkmingai. 

2. Kai klasė yra triukšminga, nenusiteikusi darbui, nesusikoncentruojanti, muzikos moky¬ 
tojas gali pamokos pradžioje pasitelkti dėmesį koncentruojantį muzikinį žaidimą, kuris 
padėtų suaktyvinti vaikų dėmesį ir padidintųjų darbingumą, arba, atvirkščiai, - padėtų 
sukoncentruoti jų dėmesį. 

3. Jeigu klasėje kyla konfliktas, mokytojas gali pasitelkdamas muzikos improvizaciją pa¬ 
skatinti mokinius išreikšti emocijas, jas kartu aptarti. Šiuo tikslu galima klausytis muzi¬ 
kos, skatinti kylančius vaizdinius išreikšti judesiu, piešiniu ar pasakojimu. 

4. Kai klasė yra nevieninga, susiskaldžiusi, pritaikytas muzikos žaidimas gali padėti visiems 
labiau susivienyti, išmokti susivienyti dėl vieno tikslo. 

Šiuo atveju yra svarbi mokytojo motyvacija pasitelkti muzikos terapijos metodus siekiant 
ugymo procesą priartinti prie vaikų poreikių, paskatinti vaikus mąstyti, suvokti save ir pažinti 
muziką kaip priemonę, padedančią bendrauti ir pažinti kitus žmones. Gilesnis muzikos tera¬ 
pijos metodų taikymas būtų aktualus ir realiai įgyvendinamas bendrojo lavinimo mokykloje 
tikslingai organizuotame neformaliojo ugdymo procese, ypač ugdant mokymosi ar socialinės 
intgeracijos problemų turinčius vaikus. Ko ir kaip mokyti, kada ir kokia seka, lemia bendras 
vardiklis - vaiko ar tam tikros vaikų grupės individualios savybės ir elgesio ypatumai, psicho¬ 
loginiai vaiko raidos aspektai. 

3.1. Vaiko asmeninės ir socialinės 

kompetencijos ugdymas muzikos 
terapijos metodais 


3.1.1. Socialinių gebėjimų ugdymo galimybės muzikos terapijoje 

Šiuolaikinėje visuomenėje žmogui svarbios savybės - pozityvus savęs vertinimas, iniciaty¬ 
vumas, gebėjimas atlikti lyderio vaidmenį, komunikabilumas - glaudžiai susijusios su dvasine 
ir fizine jo sveikata. Sveikata yra kasdienio gyvenimo šaltinis, o ne gyvenimo tikslas, ji apima 
socialines, asmenines ir fizines galimybes. Gera sveikata leidžia žmonėms gyventi visavertį gy¬ 
venimą, kuris reiškia daug daugiau nei biologinis kelias nuo gyvybės pradžios iki mirties. Gy¬ 
venimas - nuolatinė fizinių, psichologinių, socialinių, ekonominių ir kitų aspektų raida. Kad 
vaikai galėtų prisitaikyti šiandieniame gyvenime, rastų savo vietą, mokėtų įveikti gyvenimo 
sunkumus, svarbu nuo mažens juosto mokyti, ugdant socialines jų kompetencijas. 

Socialinė kompetencija - asmens gebėjimai prisitaikyti visuomenėje ir elgtis pozityviai, veiks¬ 
mingai įveikti kasdienio gyvenimo poreikius ir problemas.Tai tokie gebėjimai, kurie jau¬ 
niems žmonėms padeda išlaikyti psichinę sveikatą ir pasitikėjimą savo jėgomis, kai jie susidu¬ 
ria su gyvenimo realijomis. Pasaulinė sveikatos organizacija pateikė tokį sveikatos apibrėžimą: 
„Sveikata yra visiškos fizinės, dvasinės ir socialinės gerovės būsena, o ne vien ligos ar negalios 
nebuvimas." Pirmoje knygos dalyje minėta, kad muzikos terapijos svarbiausi tikslai - žmogaus 
sveikatos stiprinimas ir gyvenimo kokybės gerinimas. 

Nacionalinių ir tarptautinių tyrimų rezultatai akivaizdžiai rodo, kad jauni žmonės (tame tarpe 
vaikai) Lietuvoje - vieniši, nelaimingi, nesaugūs, nusivylę, neveiklūs ir abejingi. Jie linkę tyčio¬ 
tis iš kitų, ir patys kenčia nuo psichologinio smurto 36 . Nepakankamas dėmesys neformaliam 
vaikų ugdymui, nesugebėjimas racionaliai naudoti laisvą laiką, nevisavertė gyvenimo koky¬ 
bė - daugelio psichologinių, elgesio ir socialinių vaikų problemų (smurto, patyčių, nusikalti¬ 
mų, savižudybių, alkoholizmo, narkomanijos) priežastis. Europos Sąjungos šalių patirtis rodo, 
kad prevencinės programos, atsižvelgiančios vien į vaiko pažintinius procesus, veik nekeičia 
jo elgsenos ir socialinės sąveikos. Norint išvengti priekabiavimo, žalingų įpročių, priklauso¬ 
mybės ligų ir gyvenimo krizių sukeliamų vaiko elgesio sutrikimų, būtina sudaryti sąlygas ir 
galimybes mokinių veiklai, grindžiamai bendradarbiavimu, ir į tą veiklą įtraukti mokinius. Tik 
tokioje veikloje mokinys įgis ir tobulins socialinio bendrabūvio įgūdžius, ugdysis atsakomy¬ 
bę, atjautą, pasitikėjimą savimi ir atsparumą rizikos veiksnių poveikiui. 

Neformaliojo vaikų švietimo koncepcijoje (2005 m. gruodžio 30 d. Nr. ISAK-2695, Valstybės žinios. 
2006-01-12, Nr. 4-115) teigiama, kad įgyta neformaliojo ugdymo patirtis yra didelis indėlis į as¬ 
menybės tobulėjimą ir aktyvaus pilietiškumo skatinimą. Neformaliojo vaikų švietimo tikslas - 


36 Eurobarometro tyrimų duomenimis, šiandien Lietuvoje neveiklaus, apatiško, nemotyvuoto jaunimo dalis sie¬ 
kia 43 proc. Palyginti su situacija kitose Europos šalyse, šis skaičius - labai didelis. 

ugdant kompetencijas formuoti asmenį, sugebantį tapti aktyviu visuomenės nariu, sėkmingai 
veikti visuomenėje, padėti tenkinti pažinimo, lavinimosi ir saviraiškos poreikius. Neformaliojo 
vaikų švietimo uždaviniai: ugdyti ir plėtoti vaikų kompetencijas tenkinant saviraiškos poreikį; 
lavinti gebėjimą kritiškai mąstyti, rinktis ir orientuotis dinamiškoje visuomenėje; spręsti mažiau 
galimybių turinčių, rizikos grupei priklausančių ar ypatingų poreikių turinčių vaikų psichosocia- 
lines problemas. 

Neformaliojo ugdymo koncepcijos projekte 37 (2009) apibrėžiama, kad neformalusis ugdymas - 
neformaliojo švietimo dalis, skirta vertybinėms nuostatoms, asmeniniams gebėjimams (pasi¬ 
tikėjimui savimi, savarankiškumui, atsakomybei ir kt.), socialiniams įgūdžiams (bendradarbia¬ 
vimui, bendravimui ir kt.) ugdyti. Neformalusis ugdymas - metodas, kuriuo praktiškai ugdomas 
vaiko ar jaunuolio sąmoningumas, savivoka, savarankiškumas ir vertybinės nuostatos. 

Muzikos terapijos programa mokinių asmeninei ir socialinei kompetencijai ugdyti - tai neforma¬ 
liojo ugdymo priemonė, kuria siekiama sujungti pažintinio, emocinio ir komunikacinio lavini¬ 
mo tikslus, akcentuojant muzikinio terapinio proceso organizavimo principus ir metodus. 
Vaiko 38 ugdymas taikant muzikos terapijos metodus - sisteminis procesas, kurio tikslas - muzi¬ 
kinės raiškos priemonėmis siekti teigiamos sąveikos, dvasinės vaiko harmonijos, kiekvienam 
pagal poreikius ir gebėjimus teikiant muzikinės kalbos žinių ir įgūdžių kaip būtinos jų soci- 
alizacijos prielaidos. Muzikos terapijos integracija į neformalųjų ugdymą mokykloje išplėstų 
vaiko socializacijos galimybes tiek individualioje, tiek grupinėje veikloje. 

Muzikos terapijos programos tikslai - kryptinga pozityvia muzikine veikla keisti netinkamas 
mokinių nuostatas, elgesio modelius, puoselėti mokinių sveikatingumą ir sveiką gyvenseną, 
vykdyti elgesio krizių, žalingų įpročių, priklausomybės ligų prevenciją. Muzikos terapijos prog¬ 
rama asmeninei ir socialinei kompetencijai ugdyti siekiama padėti vaikams ir jaunimui: 

• ugdytis savigarbą, savo vertės suvokimą ir pasitikėjimą savimi; 

• ugdytis atsparumą rizikos veiksniams; 

• formuotis komunikacinius įgūdžius, vertybes ir nuostatas, reikalingus aplinkos spau¬ 
dimui atlaikyti ir krizėms įveikti; 

• teigiamai vertinti save ir kitus, formuotis tolerantišką požiūrį į aplinką; 

• sąžiningai, garbingai ir atsakingai veikti siekiant tikslo, numatant savo elgesio padarinius. 

Muzikos terapijos įtaka vaiko asmenybės raidai, socializacija muzikine raiška ypač paveiki: tyri¬ 
mais įrodyta meninės raiškos įtaka skirtingų socialinių grupių santykiams, jų reikmėms ir inte¬ 
resams, meninių išgyvenimų reikšmė vaikų bendravimui ir sąveikai (Corke, 2002; Cohen, 2005; 
Oldfield, 2006). 


37 <http://www.lvjc.lt/uploads/File/kiti/2009/neformaliojo_ugdymo_koncepdjos_projektas.doc>. 

38 Šioje metodikos dalyje kalbama apie vaikus neišskiriant amžiaus grupių ir atskirai neanalizuojant psicholo¬ 
ginių amžiaus tarpsnių ar raidos ypatumų. Dirbantis pagal muzikos terapijos programą pedagogas, mode¬ 
liuodamas programos turinį ir parinkdamas atitinkamus metodus, juos pritaiko atsižvelgdamas į konkretaus 
amžiaus vaikų ar jaunuolių poreikius. 

Muzikos terapijos programa yra grindžiama šiomis metodologinėmis nuostatomis: 

1. Vaikas funkcionuoja kaip vientisa būtybė, nedaloma į intelekto, jausmų, vertybių ar 
gebėjimo bendrauti sritis, todėl negalima išskirti ir analizuoti socializacijos problemų 
atsietai nuo paties vaiko asmenybės. 

2. Muzikos ir aktyvios muzikinės raiškos poreikis yra būdingas absoliučiai daugumai vaikų, 
neatsižvelgiant j jų muzikinius gebėjimus, kuriuos reikia vertinti besąlygiškai teigiamai; 

3. Yra glaudus muzikos ir kitų menų (šokio, judesio, draminės raiškos, poezijos) ryšys, to¬ 
dėl muzikinės išraiškos priemonių integravimas - neverbaliniai meno modalumai, yra 
svarbiausios psichoterapinės meno galimybės. 

4. Socialinės ir komunikacinės kompetencijos, kurios įgyjamos teigiamoje emocinėje mu¬ 
zikinėje aplinkoje, turi teigiamą įtaką asmenybiniams vaiko raidos pokyčiams. 

5. Vaiko elgesys - tai jo bendravimo forma, todėl, siekiant socializacijos proceso efekty¬ 
vumo, diagnostinis vaiko vertinimas turėtų būti ir prognostinis, numatant raidos dina¬ 
miką ir perspektyvas. 

Muzika yra unikali socialinio ugdymo priemonė, padedanti vaikų socialinei sąveikai, savimonei, 
savitvardai, socialiniam sąmoningumui ir priimti atsakingus sprendimus. Socialiniai gebėjimai pri¬ 
klauso nuo individualių vaiko savybių: mąstymo savitumo, neuromotorinių, sensorinių gebėji¬ 
mų ir elgesio ypatumų. Sujungiant asociatyvinę ir kognityvinę muzikinę raišką, dėmesys sutel¬ 
kiamas tiek į vaiko funkcines galimybes, tiek į išorines sąlygas. Svarbiausia muzikavimo prielaida 
terapijoje tampa sąlygos ir aplinkybės, kuriomis muzikinė raiška, modeliuodama, struktūruoda- 
ma ir imituodama veiklą, galėtų sukurti sąveiką ir atkurti grįžtamąjį ryšį (Šinkūnienė, 2005). 

Muzikos terapijos poveikį vaiko socialiniams gebėjimams galima pagrįsti šiais argumentais: 

1) aktyvios muzikinės raiškos suvokimas visada bus pagrįstai subjektyvus, t. y. kiekvienam 
vaikui turintis savitą asmeninę prasmę (Piličiauskas, 1998), suteikiant galimybę pateikti 
daugybę teisingų atsakymų, lemiančių vaiko sėkmės patyrimą; 

2) muzika - jausmų kalba; atverdama emocinių santykių galimybes, ji sudaro sąlygas ak¬ 
tyvinti bendravimą, sukurti artimą dvasinį ryšį; 

3) muzikinė raiška, grindžiama intonavimo ir kalbos, judesio ir muzikos bendrystės princi¬ 
pais, leidžia vaikui išreikšti asmeninę prasmę, kuri muzikiniam komunikaciniam proce¬ 
sui suteikia individualizuotą turinį; 

4) pedagogo (terapeuto) ir vaiko tarpasmeninės prasmės suvokimas sukuria prielaidas 
pagrįsti stebimus vaiko socialinės raidos pokyčius. 

Procesai muzikos terapijoje vyksta dėl unikalios galimybės įtraukti asmenį į vidinės struktūros, 
saviorganizavimo ir santykių su kitais patirtį. Suformuluotos septynios muzikos terapijos pa¬ 
tirties sritys (arba elementai), pavadinti „muzikavimo sritimis“ („feld of piay'j, kurios turi savo 
kokybę: estetika (nuojauta), muzikinė erdvė (intymumas), muzikavimo sritis (nuostaba), ritualas 
(pasikartojimas),ypatinga sąmonės būsena (rimtis ar skrydis), stiprybė (intensyvumas) ir kūrybinis 
procesas (raminimas ar aktyvinimas). Teigiant, kad muzika yra energetinė sistema, atskleidžia¬ 
ma, kokie kūrybiniai procesai ar kokybiniai pokyčiai muzikuojant vyksta šioje energetinėje sis¬ 
temoje, taikant muzikinius terapinius metodus (McPherson, 2006; Kenny, 1996). 



Socialinės kompetencijos ugdymosi intencijas muzikiniame terapiniame procese galima api¬ 
brėžti tokiais požymiais: 

• intonacinis- ritminis (gebėjimas iš muzikinių garsų ar žmogaus balso intonacijų suprasti 
jo nuotaiką); 

• kūno - kinestetinis (gebėjimas suprasti neverbaliai perduodamą informaciją); 

• bendravimo, t. y. visuomeninis - socialinis (gebėjimas aplinkinius žmones priimti tary¬ 
tum informacijos šaltinį tobulėti). 

Muzikos terapijos metodų taikymas bendrojo lavinimo mokyklose praturtintų naudojamų 
metodikų kompleksą. Tai nėra „menas menui" programa. Ši programa - tarpdisciplininė me¬ 
todika, kurioje „persikloja" muzikinis ugdymas ir terapija. Kiekvienas specialistas: meno pe¬ 
dagogas, menų terapeutas, specialusis pedagogas, laisvalaikio pedagogas, psichologas, ki- 
neziterapeutas, naudodamas šią metodinę programą gali įeiti pro „savo duris" ir rasti būdą 
pagal savo kompetencijas pritaikyti programą savo keliamiems tikslams, optimizuojant vaiko 
ugdymo(si) ir gyvenimo kokybę (Aleksienė, 2010). 

Muzikos terapijos programa mokinių asmeninei ir socialinei kompetencijai ugdyti apima tris 
pagrindines temines grupes: 

1. Savęs pažinimo temos: kūno pažinimas, emocijų pažinimas, mąstymo pažinimas ir elge¬ 
sio pažinimas. 

2. Bendravimo su kitu temos: atspindėjimas, prisiderinimas, eiliškumas ir darnus veikimas 
poroje. 

3. Bendravimo grupėje, bendradarbiavimo temos: grupės formavimasis, tarpusavio suside¬ 
rinimas grupėje, atsakomybė už grupę, bendradarbiavimas grupėje ir komandiškumas. 

Muzikos terapijos programa sudaroma atsižvelgiant į konkrečių vaikų ugdymo tikslingumą ir 
galimybes: numatant ir siekiant išsikeltų tikslų parenkami ir taikomi atitinkami muzikos terapi¬ 
jos metodai. Sudarant muzikos terapijos grupes, atrenkant vaikus dalyvauti šioje programoje, 
reikia atsižvelgti į amžiaus grupę, problemiškumo sritis ir vaikų poreikius, tad muzikos pedago¬ 
gui reikėtų bendradarbiauti su mokyklos psichologu, socialiniu pedagogu ar klasių auklėtojais. 

Toliau pateikiami asmeninės ir socialiniės kompetencijos ugdymo siekiniai, tikslas ir uždaviniai, 
išsiaiškinama, kaip muzikinėje veikloje, taikant muzikos terapijos metodus, atskleidžiamos jų 
ugdymo galimybės. 


3.1.2. Savęs pažinimas 

Pirmoji Muzikos terapijos programos asmeninei ir socialinei kompetencijai ugdyti dalis - Savęs pa¬ 
žinimas apima tokias temas: kūno pažinimas, emocijų pažinimas, mąstymo pažinimas ir elge¬ 
sio pažinimas. 

Muzikos terapijos mokslininkų darbuose tiriamos muzikos ir asmens tapatumo temos (Ruud, 
1997) aiškinant asmens identiteto, emocijų, asmeninės ir socialinės erdvės ryšių sąsajas. Nuro¬ 
doma, kad, viena vertus, muzika brėžia ribą tarp „manęs ir kitų", plėsdama savivokos ribas, kita 

vertus - suteikia galimybę patirti priklausomybę tam tikrai socialinei grupei. Muzika gali būti 
geresnė asmens tapatumo metafora nei pats organizmas: gyvenimo praktikoje mes kuriame 
savo identitetą tuo pačiu būdu kaip kompozitorius kuria ar atlikėjas groja muziką. Galima in¬ 
terpretuoti muzikos ir gyvenimo kokybės lygiagretes, muzikos prasmės ir ekspresijos sąsajas 
(Ruud, 1997). 

Emocinio intelekto ugdymas. Emocinio (asmeninio) intelekto ugdymo svarba vaiko socializa- 
cijoje - savo jausmų pažinimas, emocijų valdymas, gebėjimas siekti tikslo, gebėjimas įžvelgti 
ir atpažinti kitų žmonių jausmus (empatija), suprasti žmonių tarpusavio santykius. Kai vaiko 
emocijos ir protas apkraunami netolygiai - jie tampa atvirkščiai proporcingi. Vaikai muzikinės 
ekspresijos galimybių dėka susiduria su savo jausmais, kūno reakcijomis ir tokiu būdu mokosi 
tuos jausmus pažinti (Juslin, 2001). Savo jausmų supratimas yra esminis gebėjimas, kurio dėka 
pamažu atsiranda kritinis savęs vertinimas, ugdosi savivoka ir savikontrolė. 

Muzikos sukeliamų jausmų neįmanoma išversti į kokią nors kalbą, nes, nepaisant jų ypatumo, 
detalumo ir konkretumo, jausmai yra nenusakomi. Todėl jausmų negalima išmatuoti įprasta 
žodžio reikšme: negalint tiksliai nustatyti jų vidinės prigimties, neįmanoma nustatyti ir pa¬ 
tikimų jų išorinių ženklų (Reimeris, 2000). Tačiau dėl savo dinamiškos struktūros muzika gali 
išreikšti patį gyviausią ir tiesioginį patyrimą, kurio neįmanoma perteikti kalba. Toninės struk¬ 
tūros turi didelį loginį panašumą į žmogaus jausmo formas - į kilimo ir silpnėjimo, kovos ir 
susitaikymo, smarkaus susijaudinimo, ramybės ar svajingų akimirkų formas. Ne tiek į abstraktų 
džiaugsmą ar liūdesį, kiek į šių jausmų stiprumą, į „viso ko gyvybiškai svarbaus didingumą, 
trumpumą ir amžiną slinktį", muzika - „toninis emocinio gyvenimo analogas" (Langer, 1980, 
p. 356). Muzikos struktūra yra ta pati jausmo loginė forma, įkūnyta grynais, ritmingais garso ir 
tylos pasikartojimais. 

Daugelyje mokslinių šaltinių nagrinėjama teigiamų emocijų įtaka neurologinei, psichinei ir 
fiziologinei asmens raidai (Greenspan, 2003; Riggio, Feldman, 2005). Išorinė emocijų ekspresija 
veikia ne tik socialinę komunikaciją, bet ir kitas adaptacines funkcijas: individualų ir socialinį 
vystymąsi, tarpasmeninių ryšių formavimąsi. Nors emociniai išgyvenimai yra asmeninis pa¬ 
tyrimas, jų išraiška - socialus reiškinys. Daugelio emocinių išraiškų kodavimas ir dekodavimas 
tapatūs viso pasaulio žmonėms, neatsižvelgiant į jų kultūrą, kalbą ar išsilavinimą. 

Labai svarbi Muzikos terapijos programos pozicija, kad emocinį intelektą, t. y. esminius savęs 
pažinimo - savivokos gebėjimus, galima ugdyti(s) įvairiais amžiaus tarpsniais. Vaikystė - laiko¬ 
tarpis, kai galima lengviausiai formuoti visus asmenybės pamatus, kartu ugdyti vaikų jausmus. 
Muzikinė veikla - vienas iš priimtiniausių būdų ugdyti vaikų emocijas, muzikos terapijos me¬ 
todų kontekste - muzikinės reakcijos yra tapatinamos su emocinėmis reakcijomis. Muzikavi¬ 
mas ir jo metu perteikiama „emocinė informacija" yra unikalus būdas muzikos pagalba padėti 
mokiniams „atspindėti" ir atpažinti savo emocines būsenas, jas suvokti ir mokytis jas valdyti 
bei išreikšti tinkamais būdais. 

Judesio ir muzikos integracijos reikšmė. Judesio naudojimas muzikinėje veikloje yra galinga sa¬ 
viraiškos, geros savijautos ir komunikacijos priemonė, turinti įtakos vaiko fiziniam ir protiniam 
vystymuisi. Judesio krypties ir ribų ypatumai, judesio elementai: svoris, erdvė, laikas ir tekėji¬ 
mas (sklandumas) gali išreikšti skirtingus požiūrius, priežastis, tikslus ir ketinimus. Todėl vaiko 

judesių potencialo atskleidimas - pradžios taškas tikslingiems, kontroliuojamiems judesiams 
lavinti 39 . Pajaučiant ir suvokiant asmeninio judesio stilių ugdosi vaiko savivoka. Pagrindiniai 
judesių raiškos principai: 

1) skatinti vaiką savo natūralų judesį perkelti j muzikinę raišką ir vadovauti šiam procesui; 

2) išsaugoti natūralią vaikų spontaninę raišką; 

3) padrąsinti vaiko kūrybinę ekspresiją ir derinti ją su racionaliomis žiniomis. 

Erdviniam savo kūno suvokimui reikia pritaikyti ritmo ir judesio pojūčių lavinimo pratimus, 
per ritminį struktūravimą suteikiant vaikui galimybę pajausti savo judesį. Taip tarpusavio ryšio 
dėka, komunikuojant judesiu, vyksta šie procesai (Šinkūnienė, 2001): 

1) vaikui atsiranda savojo aš suvokimas, plečiama vaiko motorinė patirtis; 

2) atkartojant vaiko judesį, atsiranda galimybė tiesiogiai pajausti vaiko būseną; 

3) vaikas pajunta, kad gali veikti savarankiškai (o tai itin svarbu), ir gali turėti įtakos kitam 
žmogui (terapeutui); 

4) atsiranda tarpusavio pasitikėjimas, teigiama emocinė priklausomybė; 

5) keičiantis muzikos tempui, ritmui, dinamikai, kinta ir vaiko judesio diapazonas; 

6) emocinėje aplinkoje vaikas tampa suinteresuotas išreikšti save kuo įvairesniais būdais, 
t. y. atsiranda kūrybos elementai; 

7) emocinio ryšio pagrindu įgyjamas pasididžiavimo savimi, užtikrintumo jausmas. 

Taigi, muzikinė raiška sujungia kūną, protą ir jausmus (prigimtį, vaizduotę ir muziką) - visuminę 
vaiko patirtį, suteikdama tiek laisvės, tiek ribų pojūtį. Kūrybiškumas ir pasikartojimas, priežastis 
(garsas, judesys) ir pasekmė (tyla, ramybė), čia ir dabar pasiekiamas asmeninės raiškos rezulta¬ 
tas suteikia muzikai vaikų asmeninės ir socialinės kompetencijos ugdymo priemonės statusą. 

Terapinio muzikavimo vertės kriterijai. Kaip įvertinti muzikinės raiškos poveikį vaiko savęs pažinimui 
ir socialiniams gebėjimams? Ekspresyvi vaiko muzikinė raiška yra jausmų įkūnijimas, subjektyvius 
išgyvenimus pateikiant objektyviai. Garsas ar judesys - pagrindinė poveikio priemonė, tačiau 
muzikos terapijos tikslas - ne muzikinės raiškos kokybė, kurią sudaro intonavimo tikslumas, so¬ 
drus tembras, judesio grožis ir pa n., o jų emocinė prasmė ir vaiko būsenos atskleidimas. Todėl pa¬ 
grindinis terapinės muzikos interpretavimo principas tvirtina, kad klaidingų garsų ar judesių nėra. 

Taigi muzikos, kaip socialinės kompetencijos ugdymo priemonės, naudojimas neturi estetinio 
tikslo. Tačiau vis dėlto toks raiškos būdas gali būti dvigubai malonesnis, o sukurtas įspūdis 
gerokai gražesnis, nes suteikia vaikui asmeninės prasmės (kūrybos) džiaugsmą. Kuriant ir kon- 
templiuojant ką nors reikšminga - tai, kas turi vaikui realią praktinę prasmę (naudą), patiria¬ 
mi ne mažiau stiprūs įspūdžiai, nei klausant ar atliekant žinomą kūrinį. Svarbu, kad muzikiniu 
būdu išsireikšdamas, komunikuodamas ir atrasdamas naujų įspūdžių, vaikas juos suvokia ir 
priima kaip naują socialinę patirtį. Aktyvi muzikinė terapinė veikla, suteikdama vaikui galimybę 
perteikti emocijas, išlaisvina jį, sudarydama psichoterapinio poveikio prielaidas. 


39 Per judesį vaikui suteikiama galimybė patirti ir suvokti tokias sąvokas: greitai - lėtai, įtampa - atsipalaidavi¬ 
mas, stipriai - silpnai, sunkiai - lengvai, ekspansyviai - koncentruotai, uždarai - atvirai, plaukiančiai - nejud¬ 
riai, viduje - išorėje, tiesiai - vingiuotai, aukštyn - žemyn. Jų įvairovė priklauso nuo minėtų judesio elementų 
pokyčių. 

3.1.3. Tarpasmeninė komunikacija 

Muzikos terapijos programos asmeninei ir socialinei kompetencijai ugdyti antrosios dalies - Ben¬ 
dravimo su kitu temos: atspindėjimas, prisiderinimas, eiliškumas ir darnus veikimas poroje. 

Poreikis bendrauti - prigimtinė kiekvieno asmens psichikos ypatybė. Komunikavimo kompe¬ 
tencija suprantama kaip kalbinių, regos, bendravimo, technologinių ir socialinių gebėjimų 
visuma. Komunikavimo procesas apima adresantą, kuris kuria ar perduoda tekstą („tekstas" 
suprantamas plačiąja reikšme: tiek žodinis, tiek nežodinis), ir adresatą, kuris suvokia tekstą. 
Komunikacijos procesas vyksta konkrečiomis aplinkybėmis, nuo kurių priklauso perduoda¬ 
mos informacijos pobūdis, komunikacijos proceso dalyvių elgesys, informacijos suvokimas ir 
atsakas j ją. Komunikavimo gebėjimai - vieni svarbiausių informacinėje visuomenėje gyve¬ 
nančiam žmogui. Todėl svarbu šiuos gebėjimus lavinti visame ugdymo procese. Kalbinės 
komunikacijos mokoma gimtosios ir užsienio kalbų pamokose, tačiau to neužtenka šiems ge¬ 
bėjimams išugdyti. Muzika gali būti vienas iš svarbių įvairaus amžiaus vaikų raidos ir tarpasme¬ 
ninės komunikacijos gebėjimų ugdymo stimulų. 

Muzika kaip bendravimo su kitu priemonė. Kalbos ir muzikos mokymas susijęs su auraliniais im¬ 
pulsais. Kūdikių tyrimai rodo, kad gebėjimas atpažinti ir atgaminti garsų pavyzdžius įgyjamas 
kur kas anksčiau už kalbos apraiškas: „mes gimstame, jau turėdami suvokimą apie ritmiškai ir 
melodiškai suderintą tarpusavio sąveiką, per kurią komunikuojame su aplinka ir patenkame į 
socialųjį pasaulį" (Schogler, 1998, p. 42). Kūdikis ir bendravimo partneris improvizuoja „kūrinį", 
turintį integruotą ir sumodeliuotą formą, demonstruodami abipusį supratimą ir dialoginę są¬ 
veiką. 

Kalba, kurią dauguma motinų vartoja kalbėdamos su savo kūdikiais, labiau muzikinė nei žodi¬ 
nė: intonacijos ypač raiškios, pasikartojančios, o tam tikrų akcentuotų skiemenų kirčiai pabrė¬ 
žiami. Žodžių reikšmė yra nesvarbi, nes kūdikis reaguoja į balso kokybę, pažįstamus garsus ar 
intonacijos pasikeitimus. Motinos kalbą jis suvokia kaip reliatyviai nediferencijuotą visumą, t. y. 
nesuprasdamas žodžių reikšmės, elgseną reguliuoja kalbos intonacijos ir „kūno kalba", kuri gali 
būti interpretuojama kuo įvairiausiais būdais. Neverbalinis motinos ir kūdikio bendravimo mo¬ 
delis - tai koordinuota, sinchroniška (kopijuojanti, imituojanti) sąveika, primenanti muzikantų 
duetą. 

Muzikos mokymosi teorijoje (Gordonas, Cameronas, 1994), naudojant nuo garso prie ženklo 
(simbolio) metodą, atsiskleidžia tokie muzikavimo bruožai: 1) nuoseklus judėjimas nuo be¬ 
reikšmių garsų, intonacijų prie reikšmingų ritminių ir toninių simbolių interpretavimo, 2) pa¬ 
stovus judėjimas per įvairius lygmenis, plečiant muzikinį žodyną ir jo sudėtingumą, 3) skie¬ 
menys jungiami su garsų dariniais, o ne su atskiromis natų vertėmis; garsą reprezentuojantys 
skiemenys - tai „tarpinė kalba", paskui išmokstama tuos ženklus suprasti. Interpretuojant šį 
metodą komunikatyvumui muzikine raiška ugdyti, galimi tokie etapai: 1) asmeninių garsų (ju¬ 
desių etc.) interpretacija, 2) kūrybiškumas ir improvizacija, 3) teorinis supratimas ir refleksija. 

Taigi tarpasmeninė bendravimo su kitu komunikacijos ugdymo metodika pagrįsta muzikine kal¬ 
ba - pasikeitimu paprastais ir pažįstamais garsais, intonacijomis ir melodijų motyvais, ritminių 
darinių pasikartojimu. Kai klausomės kieno nors šnekos, visų pirma išgirstame balso skam- 


3 DALIS 


bėjimą, o kai įsiklausome (klausymas ir mąstymas tuo pačiu metu), tai girdimiems garsams 
suteikiame prasmę. Tas pat ir su muzika, tik skirtumas toks, kad muzikoje naudojami toniniai ir 
ritminiai dariniai, o kalboje vartojami žodžiai (Gordonas, Cameronas, 1994). Tad muzikinių gar¬ 
sų darinius naudojant vaiko saviraiškai ir komunikacijai, suteikiant jiems prasmę, o ne tiktam, 
kad tie garsai būtų išmokti, toninė ir ritminė muzikavimo struktūra, kūrybiškumo skatinimas, 
nuosekliai pereinant į vis sudėtingesnę pakopą, gali būti pritaikyti komunikacinei kompeten¬ 
cijai ugdyti. 

Siekiant terapinių tikslų, analizuojant muziką kaip emocinį sąveikos būdą, ištirta, kad muzika, 
kaip emocinės komunikacijos forma, gali pakeisti verbalinę komunikaciją (Oldfield, 2006; Jus- 
lin, 2001; Bang, 1998). Kadangi kalbos ir muzikos suvokimas kyla skirtingose smegenų dalyse, 
vaikas, kurio pažeista smegenų dalis, atsakinga už kalbą, vietoje jos gali naudoti muzikinę 
komunikacinę sistemą. Todėl ypač vertinga įtraukti į terapinę grupę vaikus, turinčius kalbos, 
bendravimo, tarpusavio supratimo ar kitokių komunikacinių sutrikimų. 

Muzikinė kalba ir intonacijos. Interpretuojant muzikos turinį, intonacija atlieka lemiamą, galima 
sakyti, absoliutų vaidmenį. Kalbos intonacija - garsinė objektų ar reiškinių išraiška, o muzikos 
intonacija - kalbos intonacijos atspindys muzikoje. Intonacijos galimybės perteikiant informa¬ 
ciją atsiskleidžia teiginiu, kad „muzikos išraiškos priemonių vystymasis siejamas su žmogiškojo 
intonavimo, kaip minties pasireiškimo, dėsningumais, su muzikos tonais jų daugialypiame są¬ 
lytyje su žodine kalba" (Piličiauskas, 1998, p. 107). Mintis, intonacija, muzikos formos - viskas yra 
susiję: mintis, kai ją norima išreikšti, tampa intonacija, ji intonuojama. 

Komunikaciniame kontekste intonacijos - optimalus muzikinės kalbos pažinimo objektas. Muzi¬ 
kinę intonaciją galima apibrėžti kaip akustinių signalų kokybinę visumą, pasireiškiančią tam tikru 
laiku bei erdvėje ir veikiančią klausytojo psichiką meniniais išgyvenimais (Piličiauskas, 1998). 
Asmens komunikaciniam potyriui svarbus intonacijos, kaip akustinių signalų kokybinės visu¬ 
mos, poveikis, atsiskleidžiant naują - komunikacinę muzikinės intonacijos funkciją. 

Komunikaciniam ugdymui svarbios intonacinio žodyno plėtros galimybės. Laipsniškai ir kon¬ 
centriškai formuojant muzikinės intonacijos elementų suvokimą, intonacinis žodynas turtėtų 
drauge su gyvenimo patirtimi ir remtųsi psichofiziologiniu vaiko asmenybės vystymosi pa¬ 
grindu (Piličiauskas, 1998). Akustinių priemonių perdavimo - kodavimo ypatumai: 1) tembras 
(obertonai, virpesių dažnis), 2) kalbos melodika (garsų aukščio pokyčiai), 3) energetinės cha¬ 
rakteristikos - dinamika (garso stiprumas ir jo kaita), 4) tempo - ritmo ypatumai, 5) atipiniai 
individualūs ypatumai (Šinkūnienė, 2001). 

Neverbalinės komunikacijos įgūdžių ugdymas. Komunikacija skirstoma į du lygmenis - raciona¬ 
lųjį, kuris sudaro bendravimo turinį, ir emocini, pasireiškiantį informacijos perdavimo būdais. 
Emocinis bendravimo situacijos lygmuo rodo bendraujančių asmenų tarpusavio santykius, 
dažniausiai išreiškiamus neverbaliniais būdais - garsais, gestais, laikysena, veido išraiška. Sė¬ 
kminga komunikacija reguliuoja ir integruoja verbalinių ir neverbalinių signalų visumą. Pasta¬ 
rųjų pagrindu plečiant bendravimo patirtį, taikant grafines priemones, ženklų sistemas vaikai 
skatinami kurti garsų derinius (savo kalbą), simbolinius gestus ar originalius judesius. Taip sie¬ 
kiama, kad vaiko neverbalinė raiška peraugtų į socialinį bendravimą. 

Ugdant komunikacinius vaikų gebėjimus muzikine raiška, reikia neverbalinio bendravimo įgū¬ 
džių. Muzikinių dialoginių darinių pagrindu įgyjant realią galimybę išreikšti save ir keistis jaus¬ 
mine informacija, atsiveria komunikacinių gebėjimų pasireiškimo ir įgūdžių formavimosi gali¬ 
mybės. Tinkamai parinkus muzikines užduotis, formuojasi atitinkami komunikaciniai įgūdžiai: 

1) abipusis dėmesys, 

2) tarpusavio santykių inicijavimas, 

3) eiliškumas, 

4) motorinė ir vokalinė imitacija, 

5) muzikinė girdimoji ir regimoji atmintis, 

6) dėmesys užduočiai, 

7) garso - simbolio asocijavimas, 

8) taip/ne atsakymai. 

Ugdant socialinę komunikaciją nurodomi penki vaiko ir bendraujančiojo sąveikos lygiai (Cas- 
cella, McNamara, 2005, p. 40): 1) individualūs žaidimai, kuriuose stebimi veiksmai ir jų reikšmės; 
2) socialinis žaidimas - sąveika per eiliškumo veiksmus, t. y. svarbiausiu bendravimo įgūdžiu 
nurodomas gebėjimas keistis vaidmenimis (stilius „imti ir duoti"); 3) komunikacija - neverbali¬ 
niai gebėjimai (judesiai, garsai); 4) kalba - verbalinės prasmės; 5) pokalbis - tarpusavio sąveika. 
Neverbalinės komunikacijos taikymas ir intensyvumas atkuria komunikacinę sąveiką dažniau 
nei kalbiniai būdai, taigi šių priemonių aktyvus naudojimas sudaro prielaidas įgyti reikalingų 
socialinių žinių (Panagos, Katz, 1988, p. 294). 

Remdamiesi savo įvairia ir ilgamete praktine empirine patirtimi mokslininkai analizavo įvairius 
komunikacinius muzikos terapijos aspektus: muzikos kaip specifinės komunikacinės formos 
vertę, prasmės klausimą muzikoje, emocinę ekspresiją, muzikos ir kalbos paraleles ir skirtu¬ 
mus. Analizuojant muzikinę komunikaciją reikia interpretuoti visus vaiko siunčiamus signalus, 
komunikacinėms intencijoms svarbus visas vaiko muzikinis elgesys (Ruud, 1997; Corke, 2002; 
Cohen, 2005; Malloch, Trevarthen, 2009). 

Muzikinės komunikacijos interpretavimo aspektai improvizacijoje. Kiekvienas vaikas turi saviraiš¬ 
kos - muzikinio suvokimo schemą, todėl muzikavimo procese atsispindi ne tik vaiko komunika¬ 
cinės galimybės, bet ir socialinis patyrimas. Komunikacija grindžiama muzikinės sinchronizacijos 
ir refleksijos technika, t. y. terapeutas imituoja vaiko spontanišką garsinę ar motorinę raišką. Ko¬ 
munikacijos kokybės sąlyga - emocinis muzikinis ir žodinis reagavimas į vaiką bei empatiškas 
veiksmų suderinimas. Jį išklausydami ir atliepdami tarsi teigiame: aš tave suprantu ..., papasakok 
man..., mes galime pasikalbėti... Taip įgyjama ne tik asmeninė, bet ir socialinė erdvė, viena ver¬ 
tus, išlaisvinant vaiko potencialias galimybes pasireiškia jo individualumas, kita vertus - atsiranda 
teigiama emocinė tarpusavio priklausomybė. Siekiama, kad vaikas taptų aktyvus ir laisvas, galėtų 
savarankiškai pasirinkti, apsispręsti, džiaugtis savo veikla (Šinkūnienė, 2001). 

Vaikas jam būdingomis intonacijomis ar judesiu perteikia savąjį realybės patyrimą arba savo 
emocinę reakciją į aplinką ar patį save. Pajausti, suvokti ir suprasti, kokias emocijas jis patiria mu¬ 
zikinės (vokalinės ar instrumentinės) raiškos metu, akompanuojant (komunikuojant) jų pagrin¬ 
du ir tokiu būdu kuriant muzikinę intonacinę prasmę, vadinasi, galėti įvertinti komunikacinio 

proceso kokybę. Taigi intonacijų interpretavimas muzikinėje komunikacijoje sudaro tarpusa¬ 
vio sąveikos turinio esmę. Intonacijų visumą sudaro melodinis intonacijos išraiškingumas, kuris 
tam tikru aspektu prasideda nuo vieno konkretaus aukščio garso: komunikuojant tai išreiškia 
unisonas (intonuodamas vieną garsą, vaikas identifikuoja save su juo, tarsi teigdamas „aš esu 
čia"; atliepiant šį vaiko garsą kaip pagrindinį melodijoje, derinant akompanimentą pagal jo 
emocinę charakteristiką atsiranda kontakto galimybė). 

Muzikinėje vaiko ir terapeuto sąveikoje vyksta prasminiai interpretaciniai procesai, kurie pasi¬ 
žymi „spiraline" priklausomybe (Šinkūnienė, 2001): 



Pav. Muzikinė sąveika 

Muzikinė komunikacija remiasi vaiko ir terapeuto emocine nuojauta, siekiant kontakto koky¬ 
bės ir įgyti naujos patirties. Todėl proceso metu reikia būti pasirengus numatyti vaiko moty¬ 
vus ir jausmus (pasirinkdamas dermę, tempą, dinamiką) bei atitinkamai įjuos reaguoti. Muzi¬ 
kavimas „čia ir dabar" nevaržo ir neįpareigoja vaiko „teisingoms" ar„gražioms" intonacijoms, jis 
renkasi veiklos pobūdį pagal savo galimybes. Komunikacinė vaiko saviraiška priimama kaip be¬ 
sąlygiškai vertinga, neakcentuojant meninio ar muzikinio atlikimo. Vertinant interpretuojama, 
kiek svarus vaiko kaip komunikacinio partnerio indėlis pateikiant savo intonacijas, inicijuojant, 
palaikant ir atliepiant intonacinį turinį tarpusavio sąveikoje. Analizuojant išreikštus jausmus ir 
nuotaikas, akcentuojama intonacijos ekspresyvioji, t. y. emocinė ir loginė, prasmė (Šinkūnienė, 
2001 ). 

Pagrindinius vaiko komunikacinius gebėjimus „transponuojant" į muzikinę kalbą, muzikinė 
komunikacija suprantama kaip: 

1) alternatyvi neverbalinės raiškos forma, sukurianti prielaidas reikšti jausmus ir mintis 
muzikine kalba; 

2) gebėjimas klausytis - audijuoti, interpretuoti muzikinės raiškos turinį; 

3) gebėjimas dalyvauti muzikiniame pokalbyje, naudojant dialoginio muzikavimo princi¬ 
pus. 

Tarpasmeniniai ryšiai susideda iš trijų reiškinių: 1) tarpusavio sąveikos, 2) tarpusavio santykių ir 
3) bendravimo (komunikacijos). Šios atskiros sistemos skiriasi savo struktūra, dinamika ir po¬ 
būdžiu ir atitinka programos atspindėjimo, prisiderinimo ir eiliškumo bei darnaus veikimo poroje 
temas (eiliškumo tema itin naudinga komunikaciniams įgūdžiams Aš - Tu lavinti). Tarpusavio 
sąveika - abipusis vienas kitą lemiančių subjektų veikimas, derinant ar imituojant vienas kito 
veiksmus (intonacijas) bei siunčiant muzikinius signalus. Tarpusavio santykiai - asmenybiškai 
reikšmingas, vaizdingas, emocionalus ir intelektualus vienas kito atspindėjimas. Bendravimas - 
stebimas procesas, kai tarpusavio santykiai aktualizuojami ir išryškinami, siekiant abipusės as¬ 
meninio poveikio prasmės. Remiantis muzikos pažinimo stadijomis, norint suvokti komuni¬ 
kacinio turinio esmę, galima išskirti tris struktūrines stadijas: pajautimo, suvokimo ir supratimo. 

Pajautimas - apibūdinamas kaip pirmosios pažinimo pakopos - emocinės nuovokos rūšis 
(taikomi apibūdinamieji veiksmažodžiai: apčiuopti, pajusti, atsiverti, išskirti, priimti, pastebėti, 
fiksuoti, reaguoti, išgyventi); antroji suvokimo stadija atspindi muzikos turinio visumos vaizdą 
sąmonėje veikiant pojūčiams. Muzikinės intonacijos tampa suvokiamos, jeigu mąstymas at¬ 
renka reikalingą patirtį (pažįstamas intonacijas, vaizdinius etc.) ir susieja ją su naujai teikiamu 
dalyku (muzikine situacija). 

Plėtojant supratimą, trečioje stadijoje reikalingas įsisąmoninimas ir įprasminimas, kurį galima 
pasiekti verbalizuojant įgytą patyrimą. Mąstant atliekami įvairūs veiksmai, kurie teikia su¬ 
pratimą apie: atskiro dalinio atvejo priskyrimą bendresnei sąvokai, loginio pagrindo ieškojimą 
naujam dalykui suprasti, priežasties ir pasekmės ryšių nustatymą, objektų panašumų ir struk¬ 
tūros principų nustatymą. Taigi muzikinis „tekstas" kaip bendro kūrinio - situacijos (kontak¬ 
to, dialogo, pokalbio) pateikimas, apibūdinamas prasminiu, komunikaciniu ir struktūriniu 
baigtumu. 

Muzikinės komunikacijos proceso struktūrinė sandara paaiškina, kokie giluminiai procesai 
vyksta akustinės vokalinės, instrumentinės ar komunikacijos judesių raiškos sąveikos metu. 
Priklausomai nuo muzikinės komunikacijos formos, vaiko komunikacinės raiškos pokyčių ir 
terapeuto empatiškumo, komunikacinę situaciją galima priskirti vienai iš trijų nurodytų stadijų 
(4 lentelė): 

4 lentelė. Muzikinio komunikacinio proceso struktūrinė sandara 
Sud. J. R. Šinkūnienė 


Turinio 

interpretacinės 

stadijos 

ATSPINDĖJIMAS 

PRISIDERINIMAS 

EILIŠKUMAS 

DARNUS VEIKIMAS 

POROJE 

1 stadija - 
pajautimas 

II stadija - 
suvokimas 

III stadija - 
supratimas 

emocinė nuovoka 
(intuicija) 

komunikacinis turinys 
(vaizdas) 

asmeninė poveikio 
prasmė 

Etapiniai 

tikslai 

1 kontaktas, 

2 saviraiška 

3 iniciatyvumas, 

4 dialogas 

5 verbalizacija, 

6 simbolinis muzikavimas 

Vaiko muzikinis 
lygmuo 

asmeninė intonacinė/ 
vizualioji prasmė 

abipusė intonacinė/ 
vizualioji prasmė 

emocinis rezonansas 

Muzikinė forma 

MK monologas 

MK dialogas 

MK pokalbis 

Terapeuto veiklos 
modelis 

sinchronizacija 

(kopijavimas) 

refleksija 

(imitavimas) 

komunikacija 

(improvizavimas) 

Poveikio būdai 

direktyvos / nedirektyvūs 

Objektas 

emocinis intonavimas 
(emocinė ekspresija) 

+ išraiškos priemonės 

+ audialioji 
(vizualioji) forma 

Rezultatas 

tarpusavio sąveika 

tarpusavio santykiai 

komunikacija 


Improvizacijos, kurios emocinis komunikacinis turinys perteikiamas dinaminiais niuansais, 
struktūros pagrindas - emocinis rezonansas, t. y. sąmoningas aktyvumas rezonuojant išsiaiš¬ 
kinti užkoduotų išgyvenimų reikšmę, turinį ir jų dinamiką, intuityviai jaučiant komunikacinio 
vyksmo formą. Intonacinė komunikacinio turinio interpretacija - „aš tave suprantu. Trečio¬ 
joje stadijoje komunikacija įgyja ne tik turinį, bet ir ne mažiau svarbią muzikinę (audialią ar 
vizualią) formą ir stilių. Šioje stadijoje galima aptarti ir reflektuoti vaikų patyrimą žodžiu, įsiver- 
tinti asmeninę patirtį. Komunikacinio proceso struktūrinėje sandaroje supratimas - sudėtingas 
procesas, paprastai išreiškiamas savomis kokybiškai naujomis intonacijomis (savais žodžiais) ar 
judesio ekspresija, kuriai reikšminga ankstesnė patirtis. Todėl trečioji komunikacinė stadija nu¬ 
lemia grįžimą į pirmąją jau kitos kokybės, vaikui ir terapeutui įgijus naują komunikacinę patirtį, 
kuri ir skatina vaiko socialinės kompetencijos pokyčius. 

Šiuos giluminius komunikacinius procesus galima stebėti bendraujant įvairiose muzikinėse 
veiksenose - improvizuojant muzikiniais instrumentais ir balsu, žaidžiant bendravimo žaidi¬ 
mus poroje ar grupėje. Atsižvelgdamas į vaiko komunikacinįaktyvumą, poveikio būdų adek- 
vatumą, terapeutas numato, atrenka ir planuoja tolesnius muzikinius užsiėmimus ir parenka 
konkrečias muzikines komunikacines užduotis (iš užduočių fondo, esančio Metodiniuose prie¬ 
duose). 

3.1.4. Bendravimas grupėje 

Trečiosios muzikos terapijos programos asmeninei ir socialinei kompetencijai ugdyti dalies - Ben¬ 
dravimo grupėje bendradarbiavimo temos: grupės formavimasis, susiderinimas grupėje, atsako¬ 
mybė už grupę, bendradarbiavimas grupėje ir komandiškumas. 

Socialinis muzikos kontekstas atskleidžia neaprėpiamą muzikos reikšmių kompleksiškumą. 
Muzika savo prigimtimi suteikia galimybių saviraiškai, aktyviai muzikinei komunikacijai. Muzi¬ 
kinės praktikos metu ugdomi asmens jutimai, emocijos, intelektas, savimonė, estetinė ir kultū¬ 
rinė nuovoka.Tačiau ne mažiau svarbi įgyjama socialinė patirtis -žmonių bendrumojausmas, 
bendradarbiavimo kultūra, kitų socialinių grupių tolerancija. Asmenybės dvasinio tobulėjimo 
raidai ypatinga požiūrio formavimo ir kito žmogaus pažinimo per emocinį ir muzikinį - meninį 
bendravimą reikšmė (Cross, 2005). 

Muzikinė komunikacija grupėje ugdoma natūraliomis muzikinėmis tarpusavio sąveikos bei 
komunikacinėmis situacijomis. Muzikinių santykių dėka turėtų būti kuriama gana viliojanti ben¬ 
drauti ir pakankamai saugi bendradarbiauti atmosfera. Terapeutas stebi ir fiksuoja muzikinių 
situacijų poveikį vaikų komunikacinei saviraiškai ir sąveikai. Aktyvaus muzikinio vyksmo metu 
su pasitenkinimo emocijomis susijusi vidinių kitimų išraiška, afektų ir nuotaikų svyravimai ir 
pokyčiai stimuliuoja vaiko reakcijas. Vaiko mėginimai bendrauti muzikinės raiškos priemonė¬ 
mis interpretuojami kaip svarbūs, prasmingi, juos reikia padrąsinti. Padedama vaikui patirti, 
kad, būdamas lygiavertis komunikacinio proceso dalyvis ir partneris grupėje, jis gali veikti sa¬ 
varankiškai, turėti įtakos proceso grupės dinamikai ir turiniui. 

Vaikai mokosi iš terapeuto (mokytojo) ir vieni iš kitų, dalijasi patirtimi, keičiasi nuomonėmis, 
diskutuoja. Kartu aptardami muzikines idėjas, jie pasitikrina savąjį suvokimą ir atranda, kuo 
muzikavimas kartu su kitais jiems yra asmeniškai vertingas. Reikėtų padėti vaikams išbandyti 
kuo įvairesnius komunikavimo būdus (neverbalinę raišką), pasirinkti tinkamiausius, stengtis 
optimizuoti bendravimą, siejant muzikinę veiklą su individualiu jų patyrimu (buitiniu, socia¬ 
liniu, kultūriniu). Komunikacinė veikla ir parinktos muzikinės užduotys turėtų būti susijusios 
su visu socialinės kompetencijos ugdymo kontekstu ir būti aktualios pagal galimybes visiems 
muzikos terapijos grupės nariams. 

Direktyvos ir nedirektyvūs poveikio būdai. Minėta, kad muzikos terapijos metodai gali būti orien¬ 
tuoti į terapeutą arba į vaiką, todėl ypač svarbus terapeuto pasirinktas komunikacinis būdas. 
Muzikinėje komunikacijoje taikomi direktyvos ir nedirektyvūs poveikio būdai (Musical commu- 
nication, 2005). Ar laukiame, kol vaikas pradės muzikuoti, ir atliepiame, stebėdami jo siūlomą 
muzikavimo stilių? Ar skatiname vaiką groti kartu, vadovaudami muzikiniam pokalbiui, arba 
nurodome, kada, ką ir kaip groti? Komunikacinio būdo pasirinkimas priklauso nuo terapeuto 
siekiamų tikslų. Tačiau daugiausia direktyvaus ar nedirektyvaus muzikavimo ar veiklos kryptį 
lemia vaikų psichofiziniai gebėjimai, charakterio ir asmenybinės savybės, ypač iniciatyvumas 
komunikuojant. Atraminiais sąveikos taškais tampa muzikinių pokyčių momentai, rodantys 
apibrėžtą sąveikos rezultatą. 

Terapeuto direktyvios nuorodos taikomos siekiant aiškaus tikslo: atkartoti konkrečią intonaciją, 
pagroti melodiją, laiku atlikti savo „partiją" bendrame orkestre etc. Direktyvus būdas tinka vai¬ 
kams, kuriems reikia aiškiai apibrėžti muzikinės veiklos schemą. Jei siekiamas muzikinis rezultatas 
yra dinamiškas, turi ne tik formą, bet ir prasmingą vaikui turinį, galima suteikti džiaugsmo visiems 
vyksmo dalyviams. Muzikuodamas vaikas sutapatina, lygina, t. y. identifikuoja, save su partne¬ 
riais, todėl neaktyvūs vaikai įsidrąsina, matydami ir girdėdami kitus veikiant, o lyderiai paklūsta 
bendram „orkestrui". Naudingos didaktinės improvizacijos, turinčios numatytus komunikacinio 
lavinimo tikslus. Siužeto pagrindu galima pasiūlyti improvizacijos schemą, parinkti situaciją in¬ 
dividualiam tarpasmeninių konfliktų sprendimui, t. y. muzikinę improvizaciją aktualizuoti. Todėl 
tam tikrais atvejais galima „mokyti" komunikacijos, būti labiau direktyviam ir planuoti struktū¬ 
ruotas programas. Galimas „sąvokų kelias" - verbalizuoti bendravimo metu įgytą patyrimą. 

Tačiau direktyviai orientacijai, siekiant muzikinės kokybės, reikia daugkartinio kartojimo pa¬ 
stangų. Tiems vaikams, kurie pasižymi ištverme ir kantrybe siekdami užsibrėžto rezultato, di- 
rektyvumas padeda toliau ugdyti šias savybes. Tačiau tam tikrais atvejais direktyvios nuoro¬ 
dos ir metodai kenksmingi. 

Nedirektyvaus muzikavimo metu vaikui suteikiama galimybė komunikuoti jam patogiu tem¬ 
pu. Šie metodai ypač taikytini depresyviems ar pasyviems, nepasitikintiems savo jėgomis vai¬ 
kams, kurių imitacinių gebėjimų galimybės nedidelės arba jų nėra. Muzikuodamas vaikas turi 
laiko pasirengti atsakyti, t. y. prisitaikyti prie individualaus tempo, išreikšdamas savo nuotaiką 
ar emocijas. Todėl kai kuriems vaikams, atsižvelgiant į jų psichosocialinės būklės specifiką, tin¬ 
kamiausias -procesą akcentuojantis darbo stilius ir nestruktūruoti darbo metodai. Netgi imantis 
tam tikros elgesio korekcijos, pvz., žaidžiant situacinius žaidimus, tai daroma vaiko tempu, jis 
skatinamas vadovauti ir kontroliuoti tarpusavio sąveiką. 

Nesvarbu, koks poveikio būdas naudojamas, reikalingas pasirinktos muzikinės krypties sche¬ 
minis apibrėžtumas. Jei nedirektyviu muzikavimu siekiama vien savitikslės vaiko saviraiškos, 
kyla klausimas: o kas iš to, kur tokio muzikavimo prasmė? Geri visi metodai, kurie suteikia vaikui 
savarankiškumo, emocinio pasitenkinimo savimi. Muzikavimo esmė ne direktyvumo lygis, o 
muzikinio turinio parinkimas, gebėjimas išklausyti ir Įsiklausyti. Muzikiniame komunikaciniame 
procese susipynę klausytojo ir perteikėjo tarpusavio santykių aspektai, todėl šiuos būdus gali¬ 
ma derinti, siekiant tam tikros pusiausvyros. 

Pasirenkami muzikos terapijos metodai turėtų atitikti vaiko psichofizinę raidą, psichologinius 
ir socialinius poreikius. Muzikos terapeutas gali rinktis įvairius darbo stilius, tačiau vaikui, ypač 
turinčiam elgesio ar bendravimo sutrikimų, efektyviausi yra tokie metodai, kurie skirti proce¬ 
sui, yra nestruktūruoti ir nedirektyvūs. Tada, naudojant ir ugdant vaiko individualius saviraiškos 
būdus, galima tikėtis socialinių nuostatų ir elgesio pokyčių, teigiamos komunikacinės patirties 
ir įgytų naujų kompetencijų (Šinkūnienė, 2005). 

Muzikinės komunikacinės technikos. Galima išskirti keturias pagrindines komunikacines 
technikas, kurios taikomos muzikos terapijoje: 

1) pauzių technika; 

2) dinaminis muzikavimas - garso stiprumo, tempo ir tembrų kaita; 

3) komunikacija ritminėmis struktūromis; 

4) muzikiniai pokštai. 

Garsas intonacinėje improvizacijoje - pretekstas ir priemonė komunikaciniam kontaktui. Gar¬ 
so laukimas - pauzė, viena iš svarbiausių bendravimo technikų. Garso (muzikos) ir tylos (pauzės) 
santykis komunikaciniame procese ypatingos svarbos, nes suteikia vaikui laiko sutelkti dėmesį 
j bendravimo turinį, atsiliepti į muzikinį klausymą sau patogiu tempu. Garsas, skambantis laike, 
jo tęstinumas, ritmų įvairovė ir pasikartojimas reiškiant savo emocijas ar nuotaikas gali tapti 
svarbiu vaiko dvasiniu patyrimu. Be to, tylos klausymasis padeda suvokti priežasties ir pasek¬ 
mės ryšį, susikaupti, suteikia meditacinių bendravimo niuansų. 

Netikėtas garsas - efektas ar muzikinis pokštas, sukeliantis emocijas, pereina į vidinį ir motorinį 
aktyvumą. Tokiu būdu vaikas skatinamas saviraiškai, veiklai ir bendrauti. Intonacijų įvairovė - 
garsų ypatumai - dinaminė kaita, stiprumo, tembro ir tempo pokyčiai sukuria emocinių būse¬ 
nų kaitos stimuliavimo prielaidas. 

Muzikinių terapinių užsiėmimų organizavimo principai. Siekiant muzikinio komunikacinio 
proceso efektyvumo grupėje svarbūs šie komunikacijos principai (Šinkūnienė, 2001): 

1. Prasmingumas. Komunikacinių būdų visumos principas {„Aš bendrauju.. ."), skirtas 
maksimaliai atskleisti neverbalinius komunikacinius gebėjimus, jų pagrindu suteikiant 
muzikinei raiškai komunikacinę prasmę. Perteikti ir keistis savo mintimis ir jausmais, 
dalyvaujant komunikaciniame procese neverbaliniu būdu, t. y. bendrauti: žvilgsniu ir 
mimika, kūno „kalba", gestais, teigimu ir neigimu. 

2. Emocingumas. Emocinės sąveikos principas {„Ašjaučiu... 11 ) - stebimi vaiko jausminiai 
ir emociniai muzikinės raiškos pokyčiai nedirektyvaus ar direktyvaus muzikavimo metu. 
Stebima vaikų komunikacinė emocijų raiška, todėl svarbi energizuojanti muzikinių užsi¬ 
ėmimų atmosfera, inicijuojant ir skatinant teigiamas emocijas. 

3. Lengvumas. Malonumo principas {„Man gera... 11 ) - užsiėmimo metu koncentruotis į 
buvimą čia ir dabar- patį muzikavimo procesą, neapsunkinant bendravimo bereikalin¬ 
gu aiškinimusi dalykų, nesusijusių su muzikavimu. Nekomplikuoti tarpusavio santykių, 
siekti, kad bendravimas būtų paprastas, natūralus ir nuoširdus. 

4. Sustiprinimas. Prieinamumo principas {„Aš galiu...' 1 ) - užduotys parenkamos įsitikinus, 
kad vaikas realiai pajėgus jas įvykdyti: suvokia užduoties esmę, gali atlikti veiksmą sa¬ 
varankiškai. įtvirtinti vaikui sėkmės pojūtį, padedant atlikti užduotis iki galo. Nesėkmės 
atveju nenutraukti veiklos, o pakeisti jos pobūdį. 

5. Motyvacija. Muzikinės veiklos įvairovės principas („Aš žinau...") - siekimas adaptuoti 
kuo įvairesnes muzikines veiksenas, t. y. neapsiriboti vokaliniu ar instrumentiniu muzi¬ 
kavimu, bet sujungti judesį (šokį), muzikos klausymą, komunikaciniams tikslams nau¬ 
doti įvairius muzikinius žaidimus. Pagal galimybes ir poreikius galima teikti muzikines 
žinias, vartoti muzikines sąvokas. 

6. Pasikartojimas. Veiklos tęstinumo principas („Aš užtikrintas...") - užsiėmimo pabaigoje 
žinoma, kad tai ne pabaiga, jog bus muzikuojama kitą kartą. Komunikacinis ryšys tvir¬ 
tesnis, kai jis nevienkartinis. Bendravimo kokybė priklauso nuo pažinimo ir tarpusavio 
supratimo, kuriam pasiekti reikalingas laikas. 

7. Stimuliacija. Pasirinkimo principas („Aš svarbus...") - galimybė ir teisė rinktis komuni¬ 
kacinį būdą, pageidaujamą muzikinės veiklos rūšį, muzikos instrumentą, kuriuo nori 
groti etc. Vaiko saviraiškos ribos plečiamos, sudarant sąlygas pasirinkti veiklos pobūdį, 
t. y. vadovauti komunikacinei situacijai ir būti jos iniciatoriumi, skatinant jį visais būdais 
komunikuoti kūrybiškai, stimuliuojant komunikacinį procesą muzikinės raiškos priemo¬ 
nėmis ar žodžiu. 

8. Darnumas. Tarpusavio sąveikos darna („Mums sekasi.. .") - suteikti sėkmės, pasitikėjimo, 
pasididžiavimo savimi pojūčius. Čia svarbi teigiama muzikinių užsiėmimų atmosfera, 
tinkamas tempas, dėmesys kiekvienam vaikui, jo įvertinimas žodžiu. 

Apibendrinant pateikiamos muzikinės komunikacijos poveikio vaiko asmeninei ir socialinei 
kompetencijai ugdyti funkcijos: 

1) emocinė - muzikos toninių ir ritminių darinių pagrindu ir judesio raiškos priemonėmis 
įkūnijamos asmeninės vaiko būsenos, įgyjama jausmų saviraiškos galimybė; 

2) individualiai asmeninė - muzikinės intonacinės ar judesio prasmės pajautimo ir suvoki¬ 
mo galimybės sudaro komunikacinio turinio emocinį ir loginį interpretacinį pagrindą; 

3) psichologinė- klaidingų garsų ar judesių nėra, nes jie visi turi vaikui asmeninę prasmę; 

4) sociali sąveika - muzikinės raiškos priemonių dėka plečiantis vaiko intonaciniam žody¬ 
nui ir judesio diapazonui, kai yra teigiama emocinė atmosfera, atrandamas abipusis 
dvasinis ryšys; įgyvendinamos aktualios socializacijos per muziką galimybės. 

Naudojant muzikos terapijos metodus atsižvelgiama į vaiko asmenybę ir procesą, individuali¬ 
zuojant, pabrėžiant emocinio ugdymo poveikį, suvokiant muzikinį vyksmą kaip interpretacinį 
veiksmą. Pedagogui (terapeutui) svarbu mokytis būti reflektyviam ir atviram neperžengiant 
pasirinkto muzikinio modelio ir plėsti metodinių galimybių diapazoną. 



3 DALIS 


3.2. Muzikos terapijos programos 
kūrimo ypatumai 


3.2.1. Muzikos terapijos programos turinio ir metodų sintezė 

Muzikos terapijos programa asmeninei ir socialinei kompetencijai ugdyti remiasi požiūriu, kad 
terapeuto ir vaiko tarpusavio sąveikos procesas yra ne tik priemonė, bet ir savarankiškas, savi- 
motyvuotas tikslas. Muzikos terapijoje turinio pasirinkimas nėra itin svarbus, palyginti su kon¬ 
ceptualiais klausimais, kodėl ir kaip jį reikėtų pateikti vaikams. Pagrindinė idėja - atvirumas ir 
taikomasis eksperimentinis pobūdis, t. y. galimybė rinktis, modeliuoti užsiėmimų pobūdį, keisti 
nepasiteisinusias užduotis. Tai patyrimu grįstas ugdymas, kuris skatina spręsti dvi problemas, 
susijusias su tradicinių programų įgyvendinimu: 

1) derina pateiktą muzikinio bendravimo modelį (schemą) su pritaikančio ją pedagogo 
(terapeuto) kūrybiškumu; 

2) leidžia sukurti ir taikyti tokio turinio programą, kuri atlieptų vaikų, su kuriais bus dirba¬ 
ma, amžių, charakterio ir elgesio ypatumus, muzikinius gebėjimus, pomėgius ir muzi¬ 
kinį skonį (atitinkamai pasirenkant muzikos stilių ir žanrą). 

Muzikos terapijos programą reikia kurti ir pritaikyti konkretiems vaikams, atsižvelgiant į jų porei¬ 
kius ir galimybes. Kiekvienas muzikos pedagogas, taikantis terapinius metodus, turėtų naudo¬ 
tis savo parengta, metodiškai pagrista programa, kuri remtųsi taisykle, kad vaiko poreikiai - mu¬ 
zikinio ugdymo turinio, formų ir metodų pasirinkimo kriterijus. 

Grupės užsiėmimų planavimo tikslai ir uždaviniai turi atskleisti vaiko galias, tiksliai nušviesti 
vaiko situaciją ir poreikius. Programoje reikia aiškiai apibrėžti terapinius ketinimus ir perspek¬ 
tyvą, tiksliai įvertinti ne tik pasiektus (regimus) muzikinius rezultatus, bet ir vaiko psichologinės 
savijautos pokyčius (plačiau apie programos vertinimą žr. 3.2.3. poskyryje). Ritualinė muzikinio 
užsiėmimo struktūra, sistemingas veiklos pasikartojimas tampa esminiu kiekvieno užsiėmimo 
planavimo atskaitos tašku, skatinančiu glaudžius santykius ir komunikacinio proceso sėkmę 
(Aldridge, Aldridge, 2008). 

Muzikos terapijos programa apima muzikinio proceso planavimą, organizavimą ir vertinimą, 
sudarant sistemingą, metodiškai pagrįstą struktūrą. Programa pasižymi turinio ir metodų sinteze, 
t. y. muzikos terapeuto dėmesys paskirstomas: 

1) muzikiniam terapiniam procesui (keliamiems tikslams); 

2) priemonėms (metodams); 

3) individualiam tikslingumui (vaikų poreikiams ir problematikai). 

Muzikinį turinį kiekviena kontaktinė grupė gali rinktis: terapeutas pagal savo profesionalumą 
ir skonį (folkloras, klasikinė muzika, džiazas etc.), o mokiniai siūlyti pagal amžių ir pomėgius. 
Programa numato: 

1) muzikos neapibrėžtumą, muzikavimą naudojant ir interpretuojant kuo įvairiausiais būdais; 

2) glaustą bendro pobūdžio instrukcijų formulavimą, paliekant reikšmingą saviraiškos ir 
fantazijos laisvę; 

3) geranoriškumo atmosferos kūrimą, pedagogui (terapeutui) vertinant procesą, o ne re¬ 
zultatą, nes, kaip minėta, pagrindinė nuostata, jog teisingų ar neteisingų garsų, intona¬ 
cijų ar judesių nėra. 

Metodiniuose leidinio prieduose pateikiama muzikinių terapinių užduočių sistema, iš kurios gali¬ 
ma kurti muzikos terapijos programos turinį atrenkant tokias užduotis ar kuriant muzikines komu¬ 
nikacines situacijas, kurios skirtos konkrečios vaikų grupės emocinei ir socialinei kompetencijai 
ugdyti. Tada parenkami poveikio būdai (receptyvūs, aktyvūs ar integratyvūs muzikos terapijos 
būdai 40 ), kurie derinami modeliuojant ir struktūruojant užsiėmimų planus. Užduotys parenkamos 
pagal norimos lavinti socialinės kompetencijos tikslus ir uždavinius (žr. temines lenteles trečiame 
šios dalies poskyryje). Jas galima pateikti ciklais, laipsniškai vis sudėtingesnėmis formomis, kurių 
plėtrą reguliuoja vaiko ugdymosi sparta, priėmimo ir įsisavinimo lygmuo. Proceso organizavimas 
pradedamas nuo mažos idėjos (garso ar judesio), plečiant veiklą per kompleksinį vaiko (vaikų) ir 
terapeuto bendravimą. Plečiant socialinės adaptacijos ribas, atsiranda galimybė rinktis, priimti 
sprendimus, santykiuose su aplinka atrasti naujo apie save ir kitus. 

Komunikacinė sąveika priklauso nuo proceso dalyvių skaičiaus ir skirstoma į: interpersonalinę - 
duetinę (bendravimo su kitu temos) ir grupinę (bendravimo grupėje temos). Grupinio muzikos 
atlikimo metu dalis specifiškumo prarandama (kai kurie vaikai gali būti pasyvūs, beveik ar vi¬ 
siškai nedalyvauti), tačiau keičiamasi bendra emocinių išgyvenimų išraiška, kuri leidžia įvertinti 
garsais pateikto komunikacinio emocingumo kokybę. 

Sudarant individualią ar grupės programą, iš pateiktų veiklos sričių matomas platus ugdymo, 
lavinimo ir terapijos galimybių spektras, apimantis biopsichosocialinius vaiko raidos aspektus, 
o tai natūraliai lemia meninio ugdymo ir menų terapijos tikslų (ugdyti ir sveikatinti) susiliejimą 
muzikos terapijos intervencijose. Programos įgyvendinimo metu galima prognozuoti geresnę 
mokinių savijautą ir įvairiapusę gebėjimų plėtotę tokiais būdais: 

• komunikavimas ir bendravimas būnant visiems kartu ir poroje (kontakto užmezgimas, 
bendravimo santykių kūrimas, žvilgsnio ir pasisveikinimo atsakas galvos ir kūno linkte¬ 
lėjimu, rankos paspaudimu, motyvuotas ir laisvas poros pasirinkimas ir kt.); 

• elgesio pozityvus formavimasis (paklusimas taisyklėms, eiliškumo suvokimas, dėme¬ 
singumo lavinimas ir kt.); 

• kalbos plėtotė (plečiamas pažintinis, emocinis ir socialinis vaiko žodynas); 

• mąstymo ir atminties lavėjimas; 

• refleksijos gebėjimo ugdymas; 

• pokyčių toleravimas (ritmo, dinamiškumo, tempo pokyčiai); perėjimas iš asmeninės 
erdvės į socialinę erdvę (t. y. prisijungimas pakvietus, buvimas vienoje apibrėžtoje er¬ 
dvėje, erdviniai pokyčiai: ratelis, eilės, du rateliai, dvigubas ratelis ir kt.); 

• baimių ir fobijų sumažėjimas; 


40 Žr. pirmąją metodikos dalį „Muzikos terapijos metodai ir priemonės". 

• kūrybiškumo, žaidybiškumo vystymasis (improvizuojant, imituojant ir kt.) ir saviraiškos 
plėtotė; 

• pasitikėjimo, savivertės augimas; 

• savirealizacijos galimybė; 

• malonumo potyris, atsipalaidavimas. 

Analizuojant programos veiksenas, nenurodomos visos ugdymo ir terapijos galimybės, bet akcen¬ 
tuojami tie parametrai, kurie labiausiai išryškėja konkrečioje veiksenoje. Taip pat paliekama adaptavi¬ 
mo ar modifikavimo galimybė, atsižvelgiant j ugdymosi ar terapijos poreikius, pavyzdžiui: 

• pritaikyti aplinką; 

• naudoti papildomas priemones (užtikrinant vaizdumą ar komunikaciją); 

• parinkti užsiėmimo tempą ir trukmę; 

• transponuoti melodiją į tinkamą vaikams aukštį; 

• keisti žaidimų variantus j vaikams priimtinesnius ar patogesnius; 

• atlikti tik dalį numatytos programos; 

• integruoti kitą veiklą, atsižvelgiant j vaikų patyrimą ir interesus. 

Pedagogas (terapeutas) ir vaikas ieško optimalių muzikinės raiškos variantų, siekdami paleng¬ 
vinti kilusius emocinius ir elgesio sunkumus, tada priimami bendri sprendimai, kurie padeda 
pasirinkti veiklos pobūdį ir užduotis, proceso metu kontroliuoti ir koreguoti muzikinę situaciją. 
Užduotys vertinamos pagal naudingumą ir tinkamumą, paskui tobulinamos ir pritaikomos 
tolesnei komunikacinei veiklai. Proceso sėkmei svarbus terapeuto lankstumas bei sistemingas 
vaikų elgesio ir emocijų stebėjimas: muzikinės kalbos išmokimo lygis, emocinės reakcijos į 
muzikos turinį, parinktų instrumentų individalus tinkamumas. 


3.2.2.Muzikos terapijos grupių sudarymo ypatumai 

Sudarant muzikos terapijos grupes, atrenkant vaikus dalyvauti Muzikos terapijos programoje as¬ 
meninei ir socialinei kompetencijai ugdyti reikia atsižvelgti į vaikų amžiaus grupę, problemiškumo 
sritis ir vaikų poreikius 41 . Programoje siūloma skirstyti vaikus į tris grupes: pradinis (I-IV klasės), 
pagrindinis I etapo (V-VIII klasės) ir pagrindinis II etapo (IX—X klasės ir vyresni). Tačiau vaikų funk¬ 
cinė raida dažnai nėra tolygi ir biologinis amžius nebūtinai yra vaiko išsivystymo kriterijus, todėl 
sudarančiam terapinę grupę vadovui rekomenduojama savo nuožiūra bendradarbiauti su mo¬ 
kyklos psichologu, socialiniu pedagogu ar klasių auklėtojais. Šiame poskyryje grupės dinamika 
analizuojama neskirstant jos ypatumų pagal vaikų amžių. 

Grupės ypatybės. Grupė - individų, palaikančių tarpusavio santykius, kurie daro juos reikšmingai 
priklausomus vienas nuo kito, ir siekiančių bendro tikslo, sambūris (Cartvvright, Zander, 1968; cit.: 
Kočiūnas, 1998). Esminės grupės ypatybės yra šios: 


41 Kai kurie muzikiniai žaidimai ir tam tikra veikla gali tikti visoms grupėms: jaunesniems supaprastinant, vyres¬ 
niems pritaikant pagal jų muzikinį skonį ir veiklos pobūdį. 



1) grupės narių skaičius: a) 5-8 nariai (taikytina psichoterapinėms grupėms atveju; 5 yra 
minimalus grupės dalyvių skaičius, nes tik tada susiformuoja galimybė patirti pakanka¬ 
mai asmeniškai reikšmingų tarpusavio santykių); b) 8-12 narių (taikytina įvairių psicho¬ 
loginių ar socialinių mokymų atveju); c) 12-15 narių (15 narių optimali riba, kai grupė 
turi tam tikrą vystymosi dinamiką); d) daugiau nei 15 narių (šiuo atveju veikia didelių 
grupių dinamikos principai, pvz., pogrupių susiformavimas, t. y. taikomi kiti darbo orga¬ 
nizavimo principai) 42 ; 

2) tikslas - priklauso nuo grupės pobūdžio, problematikos, grupę sudarančių narių lūkes¬ 
čių. Svarbu suformuluoti bendrą grupės tikslą 43 ir juo remiantis išgryninti individualius 
grupės dalyvių tikslus, jų laikytis ir aptarti tikslų kaitą grupės proceso metu; 

3) bendri požymiai - grupės narius vienijantys požymiai ar problematika, vaikų amžiaus 
grupės atitiktis; 

4) aplinka ir laikas - už tinkamą aplinkos ir laiko organizavimą yra atsakingas terapeutas; 
tai svarbu, nes sukuria tam tikras grupės organizavimo ribas. 

Kiekviena grupė, kaip ir žmogaus gyvenimas, pereina tam tikrus vienas kitą keičiančius eta¬ 
pus. Nors ugdant socialinę kompetenciją grupių veiklos turinys gali būti skirtingas (priklauso 
nuo grupės pobūdžio, terapeuto siekiamų tikslų, grupės sudarymo principų), tačiau grupės 
plėtojasi pagal gana universalius dėsningumus. Pateikiame grupės raidos schemą, sudarytą iš 
keturių svarbiausių stadijų: pradinė, pereinamoji, produktyvioji ir baigiamoji 44 . 

Pradinė grupės darbo stadija irterapeuto uždaviniai. Grupės dalyviai bando susigaudyti, tikslinasi 
lūkesčius ir tikslus, mėgina rasti savo vietą grupėje ir sprendžia dvi svarbiausias problemas - 
kaip siekti savo tikslų šioje grupėje ir užmegzti santykius bendraujant su kitais dalyviais. Situa¬ 
cijos neapibrėžtumas kartais kelia dalyviams nerimą ir lemia stereotipinį formalų grupės narių 
tarpusavio bendravimą, demonstruojant tik socialiai priimtinas savo savybes ir bijant atskleisti 
neigiamus jausmus, būti atstumtam ar pasirodyti kvailam. Pradinei grupės darbo stadijai ypač 
būdinga dalyvių priklausomybė nuo terapeuto - dauguma grupės narių yra linkę terapeutui 
perduoti visą atsakomybę už grupės veiklos procesą ir jo kontrolę. 

Svarbiausi terapeuto uždaviniai pradinėje grupės darbo stadijoje: 

• skatinti konstruktyvių grupės normų formavimąsi; 

• mokyti grupės dalyvius orientuotis grupės procese; 

• kurti saugią, tarpusavio pasitikėjimu grindžiamą atmosferą; 

• išaiškinti bendruosius grupės tikslus; 

• padėti dalyviams nustatyti konkrečius ir prasmingus darbo grupėje tikslus; 

• skatinti visus dalyvauti bendraujant; 


42 Sudarant muzikos terapijos programos grupę, optimalus dalyvių skaičius - iki 15 vaikų, tačiau jei 
vaikai turi elgesio ar psichologinių problemų, rekomenduojama rinkti 8-12 dalyvių grupę. 

43 Vienas iš svarbiausių veiksnių, lemiančių grupės galimybes, yra motyvacija - siekiant, kad darbas 
grupėje būtų efektyvus, jos nariai turėtų būti motyvuoti dalyvauti grupės darbe. 

44 Grupės raidos stadijos aptariamos remiantis: Kočiūnas R. (1998), Psichoterapinės grupės: teorija ir 
praktika. Vilnius: Vilniaus universiteto leidykla, p. 142-181. 

• mažinti grupės dalyvių priklausomybę nuo savęs; 

• dalytis atsakomybe už grupę su dalyviais; 

• įveikti grupės dalyvių priešinimąsi darbui; 

• struktūruoti grupės darbą. 

Muzikos terapijos programos asmeninei ir socialinei kompetencijai ugdyti bendrieji tikslai turi būti 
suformuluoti dar prieš grupei pradedant dirbti. Tačiau pradiniame grupės etape aptariant 
bendruosius tikslus kiekvienas grupės dalyvis turėtų tiksliai ir aiškiai suformuluoti individualius 
dalyvavimo grupėje tikslus. Grupės darbo eigoje jie gali keistis ar atsirasti papildomų. Svarbu 
kalbėti apie tai ir pagelbėti mokiniams išsiaiškinti ir suformuluoti asmeninius tikslus 45 . 

Pasitikėjimo kūrimas. Pradinėje grupės darbo stadijoje itin dažnas reiškinys - dalyvių nesau¬ 
gumo jausmas ir tarpusavio pasitikėjimo stoka (nepasitikėjimas savimi, kitais dalyviais ir tera¬ 
peutu). Dalyvių nepasitikėjimą skatina jų pačių baimės ir kiti neigiami jausmai, nemalonus kitų 
dalyvių elgesys ar netinkami terapeuto veiksmai (pvz., perdėta kontrolė ir nurodinėjimas, ką 
ir kaip daryti, nuolatinė grupės vyksmo kritika ir kt.). Tada bendravimas grupėje tampa pavir¬ 
šutinis, slepiami jausmai, mažėja grupės dalyvių noras spręsti savo problemas. Už pasitikėjimo 
atmosferą grupėje daugiausia atsako terapeutas, tačiau svarbu skatinti dalyvius kalbėti apie 
šiuos neigiamus jausmus, juos išreikšti ir padėti suprasti, kad patirti neigiamus jausmus yra 
normalu. Terapeutas turėtų savo pavyzdžiu atvirai ir nuoširdžiai bendraudamas, neslėpdamas 
savo jausmų parodyti, kad grupė yra pakankamai saugi vieta atvirai bendrauti: 

• klausytis dalyvių dėmesingai, gerbiant subjektyvų jų patyrimą; 

• atvirai ir sąžiningai kalbėti apie savo jausmus, kylančius grupėje; 

• priimti dalyvius tokius, kokie jie yra, neprimetant jiems savo nuostatų, vertybių. 

Dalijimasis atsakomybe už grupės darbą. Nuo pat grupės darbo pradžios svarbu padėti grupės 
dalyviams suprasti ir prisiimti dalį atsakomybės už grupės darbą ir rezultatus. Čia galimi du 
kraštutinumai: terapeutas, prisiimdamas eksperto vaidmenį, aktyviai ir direktyviai veda grupę 
taip, kaip jam atrodo geriausia; arba terapeutas visą atsakomybę už grupės darbą „perleidžia" 
dalyviams (Corey, Corey, 1987, cit.: Kočiūnas, 1998). Svarbu rasti atsakomybės pusiausvyrą, kuri 
būtų priimtina terapeutui ir grupės dalyviams, pasitikėti jų gebėjimu pasirūpinti savo proble¬ 
mų sprendimu. 

Priešinimosiįveika. Priešinimasis pradinėje grupės darbo stadijoje yra natūrali dalyvių reakcija 
į neapibrėžtumo situaciją grupėje, keliančią įtampą ir nerimą. Svarbu suprasti dalyvių prie¬ 
šinimąsi kaip natūralią grupės proceso dalį, o ne kaltinti dalyvius motyvacijos stoka ar pasy¬ 
vumu, taip pat svarbu neskubėti įveikti šį pasipriešinimą, o padėti atskleisti šiuos jausmus ir 
juos aptarti 46 . 

Grupės darbo struktūravimas. Tai vienas iš būdų grupės darbo pradžios įtampai mažinti. Svarbu 


45 Vienas iš asmeninių tikslų suformulavimo būdų - terapeuto ir dalyvio susitarimas (kontraktas) apibrėžiant, 
kokias problemas grupėje dalyviui norisi išanalizuoti, ką ir kaip jis norėtų pakeisti savo asmenybėje ir elgesyje. 
Kontraktas gal būti papildomas ar keičiamas per kelis pirmuosius susitikimus, aiškėjant ir konkretėjant dalyvių 
asmeniniams tikslams grupėje. 

46 Viena iš dažniausiai pasitaikančių pasipriešinimo formų - susitikimų praleidimas ar vėlavimas. 

rasti tinkamą grupės darbo struktūravimo laipsnį: per mažas struktūravimas didina grupės 
dalyvių nerimą ir slopina jų spontaniškas reakcijas, kliudo grupei susitelkti. Per griežtas gru¬ 
pės darbo „rėmų" apibrėžimas didina dalyvių priklausomybę nuo terapeuto. Grupės darbo 
struktūravimas matuojamas grupinių muzikinių užduočių apibrėžtumu laiko požiūriu, tinka¬ 
ma ritualine grupės susitikimų pradžia ir pabaiga. 

Svarbiausi grupės dinamikos elementai. Svarbiausi grupės dinamikos elementai pradinėje grupės 
darbo stadijoje yra reagavimas vienas j kitą (grįžtamasis ryšys ) ir grupės normos. Grįžtamojo ryšio 
sąvoka reiškia bet kokią dalyvių reakciją j vienas kito elgesį (Naar, 1982; cit.: Kočiūnas, 1998). Vaikų 
reakcijos vienas į kitą yra pagalbos vienas kitam forma, nes padeda įsivertinti, kiek jo elgesys 
atitinka grupės lūkesčius, nustatyti savo identiškumą, vietą grupėje (Saretsky, 1977; cit.: Kočiū¬ 
nas, 1998). Reagavimas į kitą yra svarbus viso grupės darbo metu, tačiau pradinėje stadijoje 
terapeutas turėtų stebėti, mokyti ir skatinti grupės dalyvius tinkamai reaguoti vienas į kitą. 

Grupės normos - grupės funkcionavimą apibrėžiantys susitarimai, vienas iš grupę sutelkiančių 
veiksnių ir kontrolės grupėje pagrindas, apibrėžiantis grupės dalyvių elgesio normas. Grupės 
normos formuojasi pradinėje grupės darbo stadijoje priklausomai nuo dalyvių lūkesčių ir tera¬ 
peuto vertinimo, todėl svarbu jas aptarti kartu 47 . Grupės darbo eigoje gali formuotis ir netinka¬ 
mos normos, pvz., kai kurių temų aptarimo vengimas (priešiškumas terapeutui ir kt.). Reikėtų 
nuo pat pradžių neleisti tokioms normoms įsitvirtinti grupėje, iškelti jas į viešumą ir aptarti 
grupėje netinkamų grupės darbui normų priežastis. 

Pereinamoji grupės darbo stadija ir terapeuto uždaviniai. Ši stadija - aktyvusis grupės raidos eta¬ 
pas, kuriam būdingi konfliktai ir įvairūs neigiami jausmai. Grupėje vyksta hierarchizacijos pro¬ 
cesas, kurį žymi „kova dėl valdžios", dalyvių vaidmenų pasiskirstymas į pasyviuosius ir akty¬ 
viuosius, dominuojančius ir paklūstančius. Atsiranda dalyvių santykių netolygumas, pogrupių 
kūrimasis. Padidėja dalyvių nerimas ir gynybiškumas. Konfliktų kyla ne tik tarp grupės narių, bet 
ir su terapeutu, nepasitenkinimas gali būti dėl muzikinės veiklos ar poveikio priemonių. 

Tai neišvengiamas grupės gyvavimo tarpsnis prieš pereinant į brandaus darbo etapą. Tarpu¬ 
savio santykių aiškinimasis, konfliktai padeda grupės dalyviams įgyti autonomiškumo ir kurti 
produktyvią grupę. Svarbiausi terapeuto uždaviniai pereinamojoje darbo stadijoje yra šie: 

• padėti grupės dalyviams atpažinti nerimo priežastis ir kalbėtis apie tai; 

• padėti vaikams pamatyti jų psichologinės savigynos ir priešinimosi aktyviam dalyvavi¬ 
mui grupėje būdus bei aptarti juos; 

• mokyti atvirai iškelti konfliktus grupėje ir juos spręsti; 

• skatinti vaikus prisiimti dalį atsakomybės už grupės darbo kryptį; 

• reaguoti į grupės narių siekį konfliktuoti negynybiškai ir neagresyviai; 

• padėti grupės dalyviams tapti savarankiškesniems ir labiau nepriklausomiems. 

Konfliktai. Jie grupės gyvenime yra neišvengiami, o jei konfliktų nėra, tai rodo sutrikusią grupės 


47 Pvz., galima išskirti tokias grupės normas - nuolatinis grupės užsiėmimų lankymas ir punktualumas, konfi¬ 
dencialumas, aktyvus dalyvavimas užsiėmimų metu, kalbėjimas apie asmeninius poreikius ir lūkesčius, pa¬ 
garba kitam, kito patirčiai, kito muzikiniams pomėgiams. 

raidą. Dažniausia konfliktų priežastis pereinamojoje grupės raidos stadijoje yra susijusi su įvai¬ 
riais kontrolės ir konkurencijos klausimais. Skiriami keturi svarbiausi konfliktų šaltiniai (Foulkes, 
Anthony, 1971; cit.: Kočiūnas, 1998): 

• konformiškumo ir autonomijos dilema - siekimas laviruoti tarp paklusnumo grupės 
normoms ir noro išlaikyti autonomiškumą; 

• priešinimasis autoritetams (terapeutui); 

• prieštaravimas tarp noro būti ir negebėjimo būti nepriklausomam; 

• priešinimasis pokyčiams - prieštaravimas tarp noro keistis ir viską palikti taip, kaip yra. 

Pereinamojoje grupės raidos stadijoje ypač svarbu mokyti grupės dalyvius atvirai įvardyti 
kylančius konfliktus ir konstruktyviai juos spręsti. Neiškelti ir neaptarti konfliktai atsispindi 
grupės dalyvių elgesyje - padidėja gynybiškumas, mažėja pasitikėjimas vienas kitu, bend¬ 
ravimas tampa formalus. Šiuo atveju grupei gresia niekada nepasiekti produktyvaus darbo 
stadijos. Pereinamojoje grupės darbo stadijoje dažniausiai pasitaiko tokios konfliktų prie¬ 
žastys: 

• padidėjęs dalyvių priešinimasis savianalizei ir atsiskleidimui; 

• neišsipildę grupės dalyvių lūkesčiai; 

• nepakankamas terapeuto asmeniškumas, apsiribojimas profesiniu vaidmeniu; 

• kaltinimai, kad grupės darbas vyksta netinkamai ar kad terapeutas kažką daro ne 
taip. 

Produktyvioji grupės darbo stadija ir terapeuto uždaviniai. Produktyvioji grupės darbo stadija 
pasižymi rūpinimusi tarpusavio santykių darna, daliniu individualių poreikių aukojimu vardan 
grupės, brandžiu ir produktyviu darbu. Grupės dalyviai ir jų santykiai nėra idealizuojami, ta¬ 
čiau ankstesnėje stadijoje dominavę „kovos dėl valdžios" klausimai nebe tokie aktualūs. Ide¬ 
aliu atveju šioje stadijoje visi grupės nariai tarpusavyje bendrauja, terapeutui tik retkarčiais 
teikiant paramą (Levine, 1979; cit.: Kočiūnas, 1998). 

Produktyviojoje grupės stadijoje susiformuoja palankios asmeniškesnio ir dažnesnio dalyvių 
atsiskleidimo, kuris (ypač terapinėse grupėse) yra vienas iš svarbiausių grupės dinamikos kom¬ 
ponentų, sąlygos. Jis yra susijęs su grupės sutelktumu: terapeutas turėtų skatinti grupės da¬ 
lyvius suprasti, koks yra tinkamas ir netinkamas atsiskleidimas. Atsiskleidimas turi įtakos opti¬ 
maliam socialiniam ir psichologiniam prisitaikymui - tiek per mažas, tiek per didelis atvirumas 
gali sukelti didelių tarpasmeninių problemų. 

Svarbiausi terapeuto uždaviniai produktyviojoje darbo stadijoje yra šie: 

• skatinti dalyvius atsiskleisti ir būti atviriems; 

• palaikyti dalyvius, mėginančius išbandyti naujus elgesio būdus; 

• padėti dalyviams išreikšti ir suprasti slopinamus jausmus; 

• nuolat rūpintis grupės sutelktumu. 



Baigiamoji grupės darbo stadija ir terapeuto uždaviniai. Baigiamojoje darbo stadijoje vyksta 
grupės patyrimo konsolidacija, jos efektyvumo įvertinimas ir emocinis pasirengimas išsiskirti. 
Svarbiausi šio etapo uždaviniai: 

• išsiskyrimo jausmų aptarimas; 

• pasiektų grupės darbo rezultatų įvertinimas ir konsolidacija; 

• pasirengimas gyventi be grupės; 

• dalyvių pasikeitimas grupinės patirties vertinimais. 

Grupės darbo baigiamajame etape svarbu įvardyti ir išanalizuoti išsiskyrimo jausmus, kurie 
gali būti gana intensyvūs (svarbu tinkamai pasakyti kitiems „viso gero"). Terapeutas turėtų 
padėti dalyviams susitaikyti su išsiskyrimo realybe. Grupės pabaiga - tai realus praradimas 
jos dalyviams, ši netektis baigiamajame darbo etape turėtų būti laipsniškai įsisąmoninama, 
suprantant, kad jeigu grupės dalyviai susitikinės ir toliau, grupės vis tiek nebebus. Terapeutas 
galėtų atskleisti savo jausmus, nes jam grupės pabaiga taip pat reiškia atsisveikinimą su vienu 
iš „kūrinių", į kurį jis įdėjo daug dvasios ir energijos (Yalom, 1985, cit.: Kočiūnas, 1998). 

Kitas svarbus dalykas baigiant dirbti su grupe - įvertinti pasiektus rezultatus, t. y. juos įvardyti, 
konkretinti ir aptarti, kaip grupėje įgytą patyrimą vaikai ketina pritaikyti gyvenime 48 . įvertinti 
grupės rezultatus gali padėti grupės darbo pradžioje pasirašyti kontraktai: galima palyginti 
išsikeltus tikslus ir rezultatus. Taip pat labai svarbu įtvirtinti pasiektus grupėje rezultatus. Reikė¬ 
tų iš naujo peržvelgti visą grupės darbą, kiekvienam dalyviui pasakyti svarbiausius, reikšmin¬ 
giausius grupinės patirties dalykus. Jeigu yra grupės susitikimų įrašai (vaizdo ar garso juostoje 
ar užrašyti stebėtojo), juos galima panaudoti darbo pabaigoje, kad dalyviai turėtų galimybę 
pajausti ne tik nueitą kelią, bet ir akivaizdžiau pamatyti, kas juose pasikeitė. 

Grupės gyvenimas „panašus į artimus, intymius žmonių santykius. Jie niekada negali būti ir 
nėra statiški, juose niekada nepasiekiamas utopinis palaimos lygmuo; ramiųjų tėkmę nere¬ 
tai keičia audros bei atoslūgiai, ir reikia daug pastangų prasmingam šių santykių plėtojimui" 
(Kočiūnas, 1998, p. 177). Tad apibūdinti grupės darbo raidos etapai nebūna nuoseklūs ir 
tolygus, tai kelias su savo atradimais, klaidomis ir eksperimentavimu. 


48 Svarbu, kad rezultatus dalyviai įvertintų konkrečiai, vengdami bendro pobūdžio teiginių, pvz., „ši grupė man 
davė daug". 

3.2.3. Muzikos terapijos programos etapai, struktūra ir vertinimas 

Šiame poskyryje pateikiamas rekomendacinis muzikos terapijos programos mokinių asmeni¬ 
nei ir socialinei kompetencijai ugdyti pavyzdys. Programą sudaro trys teminiai blokai, kiekvie¬ 
name po keturias temas 49 . 


5 lentelė. Programos etapai 


ETAPAI 

TEMOS 

Užsiėmimai 

1 etapas 

Savęs pažinimo temos. Kūno pažinimas. Emocijų pažinimas. 

Mąstymo pažinimas. Elgesio pažinimas 

Nr. 1-4 

II etapas 

Bendravimo su kitu temos. Atspindėjimas. Prisiderinimas. Eiliškumas. 

Darnus veikimas poroje 

N r. 5-8 

III etapas 

Bendravimo grupėje, bendradarbiavimo temos. Grupės formavimasis. 

Tarpusavio susiderinimas grupėje. Atsakomybė už grupę. 

Bendradarbiavimas grupėje / komandiškumas 

N r. 9-12 


Minimali programos trukmė - trys mėnesiai dirbant po dvi akademines valandas per savaitę. 
Tačiau su pradinių klasių vaikų grupe, esant galimybei, galima užsiėmimus organizuoti po 
vieną akademinę valandą du kartus per savaitę, galima dirbti šešis mėnesius po vieną valandą 
ar organizuoti darbą kitaip pagal poreikius ir galimybes 50 Kai yra poreikis, galima modeliuoti 
programą plėtojant tik vieno iš nurodytų trijų etapų temas - gilinti ar įtvirtinti savęs pažinimo, 
bendravimo su kitu ar bendradarbiavimo gebėjimus ir įgūdžius. Bet galima kartoti trijų etapų 
programą kaskart vis aukštesniu lygmeniu - juk vidiniams pokyčiams reikia laiko. 

Kurdamas ir planuodamas Muzikos terapijos programą, jos vadovas gali formuluoti tikslus ir už¬ 
davinius, naudodamasis toliau pateiktomis struktūruotomis lentelėmis. Atsižvelgiant į grupės 
poreikius, ypatybes ir socialinės kompetencijos ugdymo aktualumą, galima išsikelti vieną iš 
nurodytų uždavinių; tada parinkti ir organizuoti atitinkamą terapinę muzikinę veiklą. 

Muzikos terapijos programos asmeninei ir socialinei kompetencijai ugdyti pirmosios dalies - 
Savęs pažinimas temos: kūno pažinimas, emocijų pažinimas, mąstymo pažinimas ir elgesio 
pažinimas. Šioje dalyje siekiama: 

• lavinti savęs pajautimą, kūno dalių suvokimą, savo judesio pojūtį; 

• suteikti emocinei vaiko / jaunuolio saviraiškai pasitikėjimo savimi, sėkmės, vidinės dva¬ 
sinės pusiausvyros pojūtį; 

• plėsti savęs ir savęs aplinkoje suvokimo ribas; 

• muzikine raiška koreguoti ir siekti teigiamų vaiko elgesio pokyčių. 

Savęs pažinimo teminio bloko siekiniai, tikslas ir uždaviniai, kuriais remdamasis grupės vadovas 
gali modeliuoti MT programą (parinkti metodus), atsižvelgdamas į konkrečių vaikų grupę pa¬ 
gal amžių, problematiką ar poreikius, pateikiami 6 lentelėje. 


49 Užsiėmimų planavimo pavyzdžių pateikiama šios dalies 3.3 skyriuje. 

50 Prireikus galima modeliuoti programą ir ją gilinti pasirenkant tik vieno iš nurodytų trijų etapų temas. 

6 lentelė. Savęs pažinimo temos 


TEMOS 

Socialinė kompetencija 

Siekinys 

Tikslas 

Uždaviniai 

7. Kūno 
pažinimas 

Savęs - savo fizinių galimybių, 
savęs kaip individualybės suvo¬ 
kimas (lyginant 
su kitais) muzikinėje veikloje 

Sutelkti dėmesį 
į save ir atskleisti 
asmeninę patirtį 

1) savo kūno pojūčio lavinimas; 

2) identiteto formavimas; 

3) savivoka - kūno galimybių atskleidimas; 

4) skirtingumo (lytiškumo) 
suvokimas 

2. Emocijų 
pažinimas 

Gilinamasi įjausmus, ugdomas 
gebėjimas juos atpažinti ir įvar¬ 
dyti, suvokti emocinius pokyčius 
ir juos valdyti, gebėti įsivertinti 
savo emocijas muzikiniame 
procese 

Analizuoti jaus¬ 
mų ir emocijų 
išraišką, suvokti 
jų poveikį asme¬ 
nybei 

1) atpažinti jausmus ir emocijų raišką; 

2) saviraiška - gebėjimas išreikšti 
savo emocijas; 

3) atskleisti savo emocinę patirtį ir pokyčius; 

4) gebėti keisti ir modeliuoti emocijų raišką 

3. Mąstymo 
pažinimas 

Savimonės, adekvataus savęs 
vertinimo ugdymas aktyvioje 
muzikinėje veikloje 

Identifikuoti pa¬ 
tirtį ir pokyčius, 
kurie padeda 
keistis 

1) pasitikėjimas savimi; 

2) savigarba ir orumas; 

3) žinios apie savo teigiamas ypatybes 
ir trūkumus; 

4) priklausymo grupei suvokimas 

4. Elgesio 
pažinimas 

Atsakomybės už savo elgse¬ 
ną ir jos pasekmes ugdymas, 
gebėjimas pasipriešinti neigia¬ 
mai įtakai, netinkamo elgesio 
koregavimas 

Ugdytis pagar¬ 
bų požiūrį į kitą, 
siekti teigiamų 
asmeninio elgesio 
pokyčių 

1) vertybinių nuostatų, lemiančių elgesį, priė¬ 
mimas; 

2) įgytos patirties (savo elgesio) įsivertinimas; 

3) atsakomybės už savo ir kitų elgesį suvokimas; 

4) dvasinės sveikatos, kaip vertybės, suvokimas 

Muzikos terapijos programos antrosios dalies - Bendravimo su kitu temos: atspindėjimas, pri¬ 
siderinimas, eiliškumas ir darnus veikimas poroje. Šių kompetencijų ugdymo siekiniai, tikslai 
ir uždaviniai pateikiami 7 lentelėje: 

7 lentelė. Bendravimo su kitu temos 


TEMOS 

Socialinė kompetencija 

Siekinys 

Tikslas 

Uždaviniai 

1. Atspindėjimas 

(.sinchronizacijos 
aspektas) 

Įgyti drąsos kur¬ 
ti, eksperimen¬ 
tuoti, ieškoti 
naujų raiškos, 
veiklos, elgesio 
būdų 

Ugdyti savivoką, 
mokytis reikšti 
jausmus 
ir mintis muziki¬ 
ne kalba 

1) ugdytis savęs pajautimą, kūno dalių suvokimą, savo 
garso ir judesio pojūtį; 

2) lavinti abipusio dėmesio komunikacinius įgūdžius; 

3) lavinti motorinės ir vokalinės imitacijos įgūdžius; 

4) didinti pasitikėjimą savimi ir savivertę 

2. Prisiderinimas 

(,imitacinis aspektas) 

Ugdyti kūrybiš¬ 
kumą, vaizduo¬ 
tę, improvizavi¬ 
mo gebėjimus 

Ugdyti tarpu¬ 
savio santykių 
inicijavimo, 
dėmesingumo, 
empatiškumo ir 
socialinės sąvei¬ 
kos įgūdžius 

1) gebėti klausytis - audijuoti, plėsti aplinkos 
suvokimo ribas; 

2) suteikti emocinei vaiko saviraiškai pasitikėjimo savi¬ 
mi, sėkmės, vidinės dvasinės pusiausvyros pojūtį; 

3) mokytis atliepti partnerio raišką, kurti tarpusavio 
sąveiką ir užtikrinti grįžtamąjį ryšį; 

4) plėsti neverbalinio bendravimo - kūno kalbos 
naudojimo galimybes 

3. Eiliškumas 

(.struktūrinis aspektas ) 

Ugdyti komu¬ 
nikacinius ge¬ 
bėjimus: pojūtis 
Aš - Tu 

Lavinti atsako¬ 
mybės ir sociali¬ 
nio sąmoningu¬ 
mo įgūdžius 

1) lavinti muzikinę girdimąją bei regimąją atmintį, 
dėmesį užduočiai, garso - simbolio asocijavimo 
įgūdžius; 

2) ugdyti tarpusavio pasitikėjimą ir teigiamą emocinę 
priklausomybę; 

3) lavinti kūrybiškumą-įtraukti kuo įvairesnius kūry¬ 
bos elementus; 

4) mokytis išklausyti ir gerbti kito nuomonę 

4. Darnus 
veikimas poroje 

(,komunikacinis 
aspektas) 

Ugdyti em- 
patiškumą ir 
kooperacijos 
gebėjimus 

Gebėti dalyvauti 
muzikiniame 
pokalbyje, nau¬ 
dojant dialogi¬ 
nio improvizaci¬ 
nio muzikavimo 
principus 

1) muzikinių dialoginių struktūrų (pokalbių) pagrindu 
išreikšti save ir keistis emocine informacija; 

2) išklausant ir atliepiant partnerį ugdyti komunika¬ 
cinius gebėjimus ir empatiškai derinti muzikinius 
veiksmus; 

3) kitokio požiūrio toleravimas ir bendravimo kultūros 
supratimas; 

4) mokytis interpretuoti muzikinės raiškos turinį 























I 

Muzikos terapijos programos trečiosios dalies - Bendravimo grupėje, bendradarbiavimo 
temos: grupės formavimasis, tarpusavio susiderinimas grupėje, atsakomybė už grupę, ben¬ 
dradarbiavimas grupėje ir komandiškumas (8 lentelė): 


8 lentelė. Bendravimo grupėje, bendradarbiavimo temos 


TEMOS 

Socialinė kompetencija 

Siekinys 

Tikslas 

Uždaviniai 

1. Grupės formavimasis 

Mokytis pasitikėti kitais, 
aktyviai dalyvauti, būti 
nuoširdžiam, bendra¬ 
darbiauti 

Skatinti aktyviai 
prasmingai dalyvau¬ 
ti, organizuoti savo 
veiklą grupėje. 

1) įsitraukimas ir dalyvavimas gru¬ 
pės veikloje; 

2) gebėjimas inicijuoti ir palaikyti 
bendravimą su kitais; 

3) adekvati reakcija į kitus; 

4) suvokimas ir gebėjimas laikytis 
grupės nuostatų, taisyklių; 

2. Tarpusavio susiderinimas 
grupėje 

Ugdytis geranorišku¬ 
mą, toleranciją kitiems, 
mokytis priimti ir 
kritiškai, bet pagarbiai 
vertinti kitokią nuomo¬ 
nę, elgesį 

Kurti saugią, tarpu¬ 
savio pasitikėjimu, 
tolerancija, pagarba 
vieni kitiems grin¬ 
džiamą atmosferą 

1) pozityvus savęs (savo vaidmens 
grupėje) suvokimas ir vertinimas; 

2) savo emocijų atskleidimas grupė¬ 
je, įvardijimas ir valdymas 

3) komunikacijos būdų, bendrau¬ 
jant su kitais plėtotė; 

4) jautrumas, kito jausmų atpažini¬ 
mas, pagalba kitam 

3. Atsakomybė už grupę 

Mokytis prisiimti 
atsakomybę už grupės 
darbą, kritiškai vertinti 
savo galimybes ir indėlį, 
darant įtaką grupės 
procesui. 

Siekti kiekvieno gru¬ 
pės nario atsakomy¬ 
bės už visos grupės 
muzikinės komuni¬ 
kacijos rezultatą 

1) problemų sprendimas komunika¬ 
cinėmis situacijomis; 

2) savo ir kitų vaidmens suvokimas; 

3) gebėjimas prisiderinti prie kitų, 
lankstumas pokyčiams; 

4) grupės darbo proceso ir rezulta¬ 
to vertinimas 

4. Bendradarbiavimas gru¬ 
pėje /komandiškumas 

Nuosekliai siekti 
bendro grupės rezul¬ 
tato: mokytis dalytis ar 
priskirti atsakomybę: 
kažką aukoti vardan 
grupės džiaugtis ne tik 
savo, bet ir kitų sėkme 
grupėje 

Ugdytis geranoriško 
bendradarbiavimo 
nuostatą, komandi¬ 
nio darbo gebėjimus 

1) gebėjimas suvokti grupę kaip 
vienetą ir siekti bendro tikslo; 

2) savo vaidmens (atsakomybės) 
atlikimas atsakingai, patikimai; 

3) iniciatyvumas, kūrybingumas 
priimant sprendimus; 

4) geranoriškas ir kritiškas grupės 
kaip vieneto ir savo asmeninio 
rezultato vertinimas 

Rezultatų vertinimas 

Šiai programai įgyvendinti numatyti konkretūs tikslai ir pagal tikslus - ugdytini emociniai ir 
socialiniai gebėjimai. Ugdymo rezultatams pamatuoti parinktos vertinimo skalės pagal Asme¬ 
nybės ugdymo instituto „Rafaelis" metodiką. Vadovui pateikiamos paruoštos socialinių gebė¬ 
jimų ir emocinių gebėjimų vertinimo skalės, kuriomis vadovas naudosis vesdamas muzikos 
terapijos užsiėmimus (dvylika užsiėmimų). 

Socialinių ir emocinių įgūdžių lentelės pildomos atskirai kiekvienam vaikui. Lentelė pildoma 
kiekvieno užsiėmimo metu. Vaikai apie tai neturi žinoti. 

Socialinių gebėjimų kintamųjų lentelėje vertikaliai yra rašomi socialiniai įgūdžiai, emocinių 
gebėjimų ugdymo lentelėje - emociniai įgūdžiai. Horizontaliai lentelių viršutinėse dalyse ra¬ 
šomas užsiėmimų skaičius. 

Užsiėmimų metu stebimas vaikų elgesio kitimas pagal išvardytus indikatorius ir vertinamas 
5 balų skale, sudarytoje kiekvienai pozicijai. 

Socialinių gebėjimų vertinimas 

Vertinamos penkios pozicijos, įvertinimas pateikiamas penkių balų skalėje: 

1. Gebėjimas organizuoti veiklą - šiuo atveju muzikos instrumentų pasirinkimas ir gebėjimas 
įvykdyti užduotį arba jos neįvykdyti. 

1 balas - instrumentus renkasi lėtai, paragintas pradeda darbą. 

2 balai - instrumentus pasirenka greičiau ir neragintas imasi veiklos, tačiau savo darbu nėra 
patenkintas ir jį perdaro. 

3 balai - greitai pasirenka instrumentus ir atlieka užduotį, savo darbu patenkintas. 

4 balai - greitai pasirenka instrumentus ir imasi veiklos, savo darbu patenkintas, apie jį kalba 
su vadovu. 

5 balai - greitai pasirenka instrumentus ir imasi veiklos, savo darbu patenkintas, atvirai dalijasi 
mintimis apie darbą ne tik su vadovu, bet ir su grupe. 

2. Gebėjimas sutelkti dėmesį, klausytis - elgesys, rodantis domėjimąsi išgirsta informacija ir pa¬ 
šnekovu, yra grįžtamasis ryšys - atsižvelgia į pašnekovo mintis ir jausmus. Tai susitelkimas į tam 
tikrą objektą. 

1 balas - trumpam palaiko akių kontaktą su kalbančiuoju (vadovu, kitu grupės dalyviu), tačiau 
demonstruoja atstumiantį elgesį (žiovauja, judina kojas, žaidžia pirštais). 

2 balai - stengiasi ilgiau išlaikyti dėmesį, nesiblaško. 

3 balai - dėmesingai klauso kalbančiojo (vadovo, kito grupės dalyvio), neverbaliai reaguoja į 
išgirstą informaciją (linksi, šypsosi, purto galvą, susiraukia). 

4 balai - verbaliai reaguoja į kalbančiojo (vadovo, kito grupės dalyvio) pateiktą informaciją. 

5 balai - verbaliai reaguoja į kalbančiojo (vadovo, kito grupės dalyvio) pateiktą informaciją, 
padrąsina, palaiko pašnekovą. 




3. Gebėjimas pateikti informaciją - elgesys pateikiant informaciją diskutuojama tema. 

1 balas - neverbaliai išreiškia domėjimąsi diskutuojama tema, tačiau iniciatyvos nerodo (šyp¬ 
sena, akimis, kūno poza). 

2 balai - neverbaliai išreiškia domėjimąsi diskutuojama tema, tačiau savo nuomonę pareiškia 
tik paklaustas, sudrausmina kitus grupės narius. 

3 balai - aktyviai dalyvauja dialoge (pokalbyje), moka laukti savo eilės. 

4 balai - aktyviai dalyvauja dialoge, moka laukti savo eilės, išsakęs nuomonę laukia vadovo 
vertinimo. 

5 balai - aktyviai dalyvauja dialoge, moka laukti savo eilės, išsakęs nuomonę laukia vadovo 
vertinimo, atsako j grupės klausimus, neverbalinė kūno kalba atitinka verbalinę kalbą. 

4. Gebėjimas inicijuoti ir palaikyti bendravimą - elgesys, rodantis norą užmegzti ir palaikyti ry¬ 
šius. 

1 balas - neverbaliai parodo susidomėjimą ir norą bendrauti. 

2 balai - neverbaliai parodo susidomėjimą ir norą bendrauti, užkalbintas pradeda kalbėti ben¬ 
dromis temomis. 

3 balai - neverbaliai parodo susidomėjimą ir norą bendrauti, užkalbintas pradeda kalbėti ne 
tik bendromis temomis, palaiko pokalbį duodamas klausimų. 

4 balai - neverbaliai parodo susidomėjimą ir norą bendrauti, užkalbintas pradeda kalbėti ne 
tik bendromis temomis, palaiko pokalbį duodamas klausimų, prireikus paprašo pagalbos. 

5 balai - neverbaliai parodo susidomėjimą ir norą bendrauti, užkalbintas pradeda kalbėti ne 
tik bendromis temomis, palaiko pokalbį duodamas klausimų, prireikus paprašo pagalbos, pats 
siūlo pagalbą, kviečia grupės narius užsiimti bendra veikla arba įsitraukti į pokalbį, tęsti disku¬ 
siją susitikimo tema. 

5. Gebėjimas laikytis taisyklių - minimalių taisyklių laikymasis, vadovo klausymas, žodinių nuro¬ 
dymų laikymasis. 

1 balas - stengiasi laikytis veiklos taisyklių, trumpam atkreipia dėmesį į vadovo pastabas. 

2 balai - stengiasi laikytis veiklos taisyklių, į vadovo pastabas reaguoja atidžiau. 

3 balai - laikosi veiklos taisyklių, atidžiai reaguoja į vadovo pastabas. 

4 balai - laikosi veiklos taisyklių, atidžiai reaguoja į vadovo pastabas, laikosi žodinių nurodymų. 

5 balai - laikosi veiklos taisyklių, atidžiai reaguoja į vadovo pastabas, laikosi žodinių nurodymų, 
tinkamai pasirenka veiklą (susikaupia dirbdamas), užbaigia pradėtą darbą, aktyviai dalyvauja 
diskusijoje ir aptarime. 

Emocinių gebėjimų vertinimas 

Vertinamos penkios pozicijos, įvertinimas pateikiamas penkių balų skalėje: 

1. Savo emocijų ir jausmų pažinimas, jų valdymas ir išreiškimas (savimonė, savitvarda): gebėjimas 
įvardyti astuonias emocijas, gebėjimas padaryti takoskyrą tarp emocijų ir jausmų, atpažinti 
kitų veide emocijas, atpažinti savyje emocijas, reikšti emocijas muzikuojant, susieti emociją su 
realiu gyvenimu ir papasakoti tikrą įvykusią istoriją, žinoti, kaip galima išreikšti emocijas, žino¬ 
ti ir sąmoningai pasirinkti tinkamus emocijų išreiškimo būdus, žinoti ir sąmoningai pasirinkti 
emocijų valdymo būdus. 

0 balų - negali įvardyti nė vienos emocijos, jų neatpažįsta draugų veiduose. 

1 balas - žino kelias emocijas, moka jas atpažinti draugų veiduose. 

2 balai - žino keturias emocijas, atpažįsta draugų veiduose. 

3 balai - žino keturias emocijas, moka jas atpažinti draugų veiduose, pavaizduoti jas savo kūno 
ir veido išraiška. 

4 balai - žino visas aštuonias emocijas, skiria, kas yra emocija ir jausmas, moka jas atpažinti 
draugų veiduose, moka išreikšti pats, gali pagroti ir susieti su konkrečiu / realiu gyvenimo 
įvykiu, žino, kaip jas valdyti, žino ir moka konkrečius būdus emocijas išreikšti socialiai priimtinu 
būdu. Žino, kaip galima valdyti emocijas, yra pasirinkęs konkretų emocijų valdymo būdą. 

5 balai - žino visas aštuonias emocijas, skiria, kas yra emocija ir jausmas, moka jas atpažinti 
draugų veiduose, moka išreikšti pats, gali nupiešti ir susieti su konkrečiu / realiu gyvenimo 
įvykiu, žino, kaip valdyti emocijas, žino ir moka konkrečius būdus emocijas išreikšti socialiai 
priimtinu būdu. Žino, kaip galima valdyti emocijas, yra pasirinkęs konkretų emocijų valdymo 
būdą, žino emocijų valdymo būdus ir jais naudojasi. 

2. Empatija ir socialinis jautrumas / socialinis sąmoningumas (gebėjimas įsijausti, atpažinti kitų 
žmonių jausmus, emocijas, būsenas): 

1 balas - nesigilina į kitų žmonių jausmus, užima poziciją - „aš esu pasaulio centras". 

2 balai - padarius pastabą, bando įsijausti į kito žmogaus jausmus, tačiau nemoka jų teisingai 
atpažinti, todėl negali adekvačiai vertinti savo elgesio. 

3 balai - bando savarankiškai suprasti kito žmogaus jausmus, tampa dėmesingesnis, akivaiz¬ 
džiai pastebimos savitvardos pastangos. 

4 balai - supranta kito žmogaus jausmus, būsenas, yra dėmesingas kitiems. 

5 balai - puikiai geba suprasti kito žmogaus jausmus, rūpesčius, poreikius, moka patarti, su¬ 
prasti kito žmogaus jausmus, yra dėmesingas ir paslaugus. 

3. Savireguliacija ir bendravimo/komunikaciniai gebėjimai. Gebėjimas kurti ir palaikyti sveikus, 
teikiančius pasitenkinimą, bendradarbiavimu grįstus santykius; gebėjimas atsispirti socialiniam 
spaudimui; gebėjimas spręsti tarpasmeninius konfliktus, gebėjimas prireikus siekti pagalbos. 

Gebėjimas valdyti ir nukreipti tinkama linkme savo jausmus. Gebėjimas elgtis atsakingai ir 
patikimai, lankstumas susidūrus su pokyčiais, gebėjimas priimti naujoves. 

1 balas - menkai geba save kontroliuoti, valdyti jausmus. 

2 balai - kontroliuoja jausmus trumpam laikui, sunkiai priima naujoves ir pokyčius. 

3 balai - kontroliuoja jausmus, elgiasi atsakingai, bando sąmoningai prisitaikyti prie pokyčių 
ir naujovių. 

4 balai - kontroliuoja jausmus, elgiasi atsakingai, sąmoningai prisitaiko prie pokyčių ir naujovių. 

5 balai - puikiai kontroliuoja jausmus, elgiasi atsakingai, greitai ir lengvai prisitaiko prie pokyčių 
ir naujovių, akivaizdžiai matoma pagalba kitam, bendradarbiauja su grupės nariais atlikdamas 
užduotis. 

4. Atsakomybė ir tikslo siekimas. Esminės atsakingumo apraiškos: pareigų atlikimas, atsakymas 
už savo veiksmus. 

Gebėjimas atsakingai priimti sprendimus, valdyti savo emocijas, išlaikyti dėmesį, kryptingai 
veikti, pradėtą darbą atlikti iki galo. 

1 balas - nemoka savarankiškai priimti sprendimų ir valdyti savo jausmų, todėl negali kryptin¬ 
gai ir dėmesingai pradėti ir atlikti darbo iki galo. 

2 balai - dalį sprendimų geba priimti savarankiškai, sunkiai sekasi valdyti visus savo jausmus, 
negali darbo atlikti gerai, sunkiai sekasi dirbti kryptingai, sunkiai išlaiko dėmesį. 

3 balai - geba savarankiškai priimti sprendimus, bet ne visada gali valdyti jausmus, todėl sun¬ 
ku dirbti kryptingai ir pasiekti tikslą - baigti pradėtą darbą. 

4 balai - priima savarankiškus sprendimus, geba valdyti savo jausmus, geba dirbti kūrybiškai, 
kryptingai ir dėmesingai, užbaigia pradėtą darbą. 

5 balai - puikiai priima savarankiškus sprendimus, valdo savo jausmus, dirba kryptingai, kūry¬ 
bingai, susikaupęs siekia tikslo, atsako už savo veiksmus. 

Socialinių ir emocinių gebėjimų vertinimo lentelės 

9 lentelė. Emocinių gebėjimų vertinimo lapas 


Mokinio vardas 

Užsiėmimų skaičius / emociniai gebėjimai 

1 

2 

3 

4 

5 

6 

7 

8 

9 

10 

11 

12 

Savo emocijų ir jausmų pažinimas, jų valdymas ir išreiškimas 













Empatija ir socialinis jautrumas 













Savireguliacija ir bendravimo gebėjimai 













Atsakomybė ir tikslo siekimas 














10 lentelė. Socialinių gebėjimų vertinimo lapas 


Mokinio vardas 

Užsiėmimų skaičius / socialiniai gebėjimai 

1 

2 

3 

4 

5 

6 

7 

8 

9 

10 

11 

12 

Gebėjimas organizuoti veiklą 













Gebėjimas sutelkti dėmesį, klausytis 













Gebėjimas pateikti informaciją 













Gebėjimas inicijuoti ir palaikyti bendravimą 













Gebėjimas laikytis taisyklių 














Muzikos terapijos procesui svarbus dalyvių jsivertinimas. Pateiktuose muzikinių užsiėmimų 
planuose nurodyta, kad kiekvienos veiklos pabaigoje 15 minučių skiriama užsiėmimui aptar¬ 
ti - refleksijai 51 . Vaikai jsivertina dviem lygiais: 1) emocinę būseną (kaip jautėsi), 2) kaip pavyko 
atlikti užduotis (ar sužinojo ką nors naujo). 


51 Svarbu ugdyti gebėjimą apmąstyti savo patirtį ir dalytis mintimis su kitais. Jaunesniems vaikams tuo tikslu 
galima naudoti pagalbines priemones, pvz., sutartinius spalvotus simbolius. 










































3.3. Muzikos terapijos programos turinys. 
Užsiėmimų planavimo pavyzdžiai 

3.3.1. Savęs pažinimo temos 


1 užsiėmimas. 

Kūno pažinimas (fizinis aspektas) 


Tikslas - sutelkti dėmesį j save ir atskleisti asmeninę patirtį. 

Uždaviniai: 

1. Savo kūno pojūčio lavinimas. 

2. Identiteto formavimas. 

3. Savivoka - kūno galimybių atskleidimas. 

4. Skirtingumo (lytiškumo) suvokimas. 

Aplinka: erdvi patalpa su kilimine danga. Grupės užsiėmimai vyksta susėdus ar sustojus ratu. 

Metodinės priemonės: pianinas, įvairūs ritminiai ir tembriniai muzikos instrumentai, muzi¬ 
kinė audiotechnika, kortelės (klausimai) įsivertinti. 

Užsiėmimo eiga: 


Veiklos pavadinimas 

Veiklos aprašymas / užduotis 

Trukmė 

(min.) 

Pasisveikinimas 

(pastovi dalis) 

Sustojus ratu atliekama pasisveikinimo daina arba grupės sugalvotas pasisveikini¬ 
mo šaukinys, po to kiekvienas vaikas paeiliui prisistato tardamas savo vardą ir kar¬ 
tu atlikdamas tam tikrą judesį, t. y. sukuriamas vardo vaizdinys - garsinė-plastinė 
vardo forma 

5 

Vietos pasirinkimas 

(pastovi dalis) 

Skambant muzikai vaikai laisvai juda bet kuria norima kryptimi (žingsniuoja, šokuo¬ 
ja, bėgioja), muzikai nutilus - sustingsta. Taip kartojama 3-5 kartus 

5 

Kvėpavimas 
ir judesys 

(iš dalies 
kintama dalis) 

Vaikai kviečiami toje vietoje, kur stovi, lėtai ištiesti į šonus rankas ir lėtai apsisuk¬ 
ti (neužgauti kitų vaikų). Sukantis dar ir dar kartą, trauktis į laisvesnę vietą, kad 
ištiestų į šoną rankų atstumu kiekvienas galėtų nekliudomas atlikti taisyklingo 
kvėpavimo ir kvėpavimą palydinčiojudesio pratimus (integruojant nesudėtingas 
jogos, čigongo ar kt. technikas), kuriems vadovauja terapeutas (mokytojas) 

10 

Improvizaciniai 

pratimai 

(kintama dalis) 

Vaikai pasirenka muzikos instrumentus, pasidalija į dvi grupes, grupės sudaro 
vidinį ir išorinį ratus. Vienas ratas atsisėda - šie vaikai pasirengia paeiliui improvi¬ 
zuoti pagal tempo nuorodas: „lėtai", „greičiau", „labai greitai", „labai lėtai" ir pan. 
Kitas ratas stovi - šie vaikai pagal improvizuojamą muziką juda visu kūnu arba 
šoka „rankų baletą". Po to ratai keičiasi veikla - antras ratas improvizuoja, o pir¬ 
mas -juda 

15 

Muzikos /gamtos 
garsų klausymasis 
ir vaizdinių kūrimas 

(iš dalies 
kintama dalis) 

Muzikos klausymuisi parenkamas gamtos garsų įrašas arba programinės muzi¬ 
kos, vaizduojančios gamtos garsus, metų laiką, įrašas (pageidautina, kad muzika 
atitiktų tai, ką vaikai stebi, pavyzdžiui, saulėta, vėjuota, lyja, sninga, pan.). Vaikai 
pakviečiami prie lango, klausydami muzikos įrašo stebi, kas vyksta gamtoje už 
lango. Trumpai aptariama: „Kaip derėjo tai ką girdėjai ir matei?" 

5 

Aktyvaus judėjimo 
žaidimai 

(kintama dalis) 

„Muzikos kėdės". Ratu sustatomos kėdės, jų skaičius turi būti viena kėde mažes¬ 
nis, nei yra vaikų. Kai muzika skamba (vadovas dainuoja arba groja melodiniu 
instrumentu, arba muša ritmą būgneliu) - vaikai žygiuoja ratu aplink kėdes, kai 
muzika nustoja groti - vaikai skuba susėsti ant kėdžių. Vaikas, kuris nespėjo atsi¬ 
sėsti, iškrenta iš žaidimo, o kėdžių skaičius vėl sumažinamas. Žaidimas tęsiamas, 
kol lieka viena kėdė ir du vaikai. Laimi tas, kuris atsisėda pirmas 

15 

Relaksacija 

(iš dalies 
kintama dalis) 

Vaikai susiranda vietą, atsigula ant kilimėlių, užsimerkia, vadovas nuorodomis 
padeda atpalaiduoti kūną. Skamba muzikos įrašas, vaikai atsipalaidavę klausosi 
muzikos (relaksacijos užsiėmimo pavyzdžiai pateikti 1 . 2 ., muzikos parinkimo re¬ 
komendacijos - Metodiniuose prieduose) 

15 

Refleksija / 
įsivertinimas 

(pastovi dalis) 

Užsiėmimo aptarimas. Vaikai įsivertina dviem lygiais: kaip jautėsi (emocinė būsena), 
2) kaip pavyko atlikti užduotis (ar sužinojo ką nors naujo) 

15 

Atsisveikinimas 

(pastovi dalis) 

Atliekama atsisveikinimo daina (pavyzdžiai pateikti Metodiniuose prieduose) 

5 














3 DALIS 


2 užsiėmimas. 
Emocijų pažinimas 


Tikslas - analizuoti jausmų ir emocijų išraišką, suvokti jų poveikį asmenybei. 

Uždaviniai: 

1. Atpažinti emocijas, emocijų raišką. 

2. Gebėti išreikšti savo emocijas. 

3. Atskleisti savo emocinę patirtį ir pokyčius. 

4. Gebėti keisti ir modeliuoti emocijų raišką. 

Aplinka: erdvi patalpa su kilimine danga. Grupės užsiėmimai vyksta susėdus ar sustojus ratu. 

Metodinės priemonės: pianinas, įvairūs ritminiai ir tembriniai muzikos instrumentai, muzikinė 
audiotechnika, kortelės (arba paveikslėliai) įsivertinti. 



3 DALIS 


9 


Užsiėmimo eiga: 


Veiklos pavadinimas 

Veiklos aprašymas / užduotis 

Trukmė 

(min.) 

Pasisveikinimas 

(pastovi dalis) 

Sustojus ratu atliekama pasisveikinimo daina, paskui kiekvienas vaikas paeiliui pri¬ 
sistato, sakydamas savo vardą ir atlikdamas tam tikrą jo vardą (vaiką) apibūdinantį 
judesį 

5 

Vietos pasirinkimas 

(pastovi dalis) 

Skambant įvairios nuotaikos muzikai vaikai laisvai juda bet kuria norima krypti¬ 
mi (judesiu vaizduoja nuotaiką), muzikai nutilus - sustingsta. Taip kartojama 3-5 
kartus 

5 

Kvėpavimas 
ir judesys 

(iš dalies 
kintama dalis) 

Vaikai kvieičami stovėdami vietoje lėtai ištiesti į šonus rankas ir lėtai apsisukti (ne¬ 
užgauti kitų vaikų). Sukantis dar ir dar kartą, trauktis į laisvesnę vietą, kad ištiestų į 
šoną rankų atstumu kiekvienas galėtų nekliudomas atlikti tasyklingo kvėpavimo 
ir kvėpavimą palydinčio judesio pratimus (integruojant vis naujas nesudėtingas 
jogos, čigongo ar kt. technikas), kuriems vadovauja terapeutas (mokytojas) 

10 

Improvizaciniai 

pratimai 

(kintama dalis) 

Vaikai pasirenka muzikos instrumentus, pasidalija į dvi grupes, grupės nariai 
susėda priešais, sudaromi du puslankiai. Vienos vaikų grupės nariai paeiliui im¬ 
provizuoja pagal gautas nuorodas (kurias žino tik jie): „ramiai", „linksmai", „piktai", 
„švelniai" ir pan. Kita grupė klausosi ir spėja, kokia buvo nuotaika. Paskui ratai 
keičiasi veikla - antras ratas improvizuoja (nurodomų nuotaikų tvarka keičiasi), o 
pirmas - klausosi ir spėja, kokia buvo nuotaika 

15 

Muzikos /gamtos 
garsų klausymasis 
ir vaizdinių kūrimas 

(iš dalies 
kintama dalis) 

Muzikos klausymuisi parenkamas gamtos garsų įrašas arba programinės muzi¬ 
kos, vaizduojančios gamtos garsus, metų laiką, įrašas (pageidautina, kad muzika 
atitiktų tai, ką vaikai stebi, pavyzdžiui, saulėta, vėjuota, lyja, sninga, pan.). Vaikai 
pakviečiami prie lango, klausydami muzikos įrašo stebi, kas vyksta gamtoje už 
lango. Trumpai aptariama 

5 

Aktyvaus judėjimo 
žaidimai 

„Girnos". Vaikai sustoja į du ratus - vidinį ir išorinį. Skambant gyvai šokio ritmo 
muzikai, šie ratai kaip girnos juda į skirtingas puses (vidinis ratas - į dešinę, iš¬ 
orinis - į kairę). Muzikai nutilus, ratai nustoja suktis, o priešpriešiais susitikę skir¬ 
tinguose ratuose stovintys vaikai sumuša vienas su kitu dešinėmis rankomis ir 
apsisuka į kitą pusę. Muzikai vėl skambant, ratai sukasi į kitą pusę. Muzikai nutilus 
vaikai sustoja ir kiekvienas su priešais kitame rate stovinčiu vaiku sumuša kairėmis 
rankomis. Vėl apsisuka ir suka ratą, kol muzika groja ir 1.1. Vaikų susidomėjimą ir 
dėmesį palaiko kaskart kintanti muzikinių atkarpų ir pauzių trukmė ir laukimas - 
su kuo gi susitiks? 

15 

Relaksacija 

(pastovi dalis) 

Vaikai susiranda vietą, atsigula ant kilimėlių, užsimerkia, vadovas nuorodomis 
padeda atpalaiduoti kūną. Skamba muzikos įrašas, vaikai atsipalaidavę klausosi 
muzikos (relaksacijos užsiėmimo pavyzdžiai pateikti Metodiniuose prieduose) 

15 

Refleksija / 
įsivertinimas 

Užsiėmimo aptarimas. Vaikai įsivertina dviem lygiais: kaip jautėsi (emocinė būse¬ 
na), 2) kaip pavyko atlikti užduotis (ar sužinojo ką nors naujo) 

15 

Atsisveikinimas 

Atliekama atsisveikinimo daina (pavyzdžiai pateikti Metodiniuose prieduose) 

5 















3 DALIS 


3 užsiėmimas. 
Mąstymo pažinimas 


Tikslas - identifikuoti patirtį ir pokyčius, kurie padeda keistis. 

Uždaviniai: 

1. Pasitikėjimas savimi. 

2. Savigarba ir orumas. 

3. Žinios apie savo teigiamas ypatybes ir trūkumus. 

4. Priklausymo grupei suvokimas. 

Aplinka: erdvi patalpa su kilimine danga. Grupės užsiėmimai vyksta susėdus ar sustojus ratu. 

Metodinės priemonės: pianinas, įvairūs ritminiai ir tembriniai muzikos instrumentai, muzikinė 
audiotechnika, spalvotos kortelės (paveikslėliai) įsivertinti. 




3 DALIS 


Užsiėmimo eiga: 


Veiklos pavadinimas 

Veiklos aprašymas / užduotis 

Trukmė 

(min.) 

Pasisveikinimas 

(pastovi dalis) 

Sustojus ratu atliekama pasisveikinimo daina, paskui kiekvienas vaikas paeiliui pri¬ 
sistato, sakydamas savo vardą ir atlikdamas tam tikrą jo vardą (vaiką) apibūdinantį 
judesį. Kiti vaikai vardą sujudėsiu pakartoja 

5 

Vietos pasirinkimas 

(pastovi dalis) 

Skambant skirtingo pobūdžio muzikai vaikai laisvai juda bet kuria norima krypti¬ 
mi (vaizduoja personažą), muzikai nutilus - sustingsta. Taip kartojama 3-5 kartus 

5 

Kvėpavimas 
ir judesys 

(iš dalies 
kintama dalis) 

Vaikai kviečiami stovėdami vietoje lėtai ištiesti rankas į šonus ir lėtai apsisukti (ne¬ 
užgauti kitų vaikų). Sukantis dar ir dar kartą, trauktis j laisvesnę vietą, kad ištiestų j 
šoną rankų atstumu kiekvienas galėtų nekliudomas atlikti taisyklingo kvėpavimo 
ir kvėpavimą palydinčio judesio pratimus (integruojant vis naujas nesudėtingas 
jogos, čigongo ar kt. technikas), kuriems vadovauja terapeutas (mokytojas) 

10 

Improvizaciniai 

pratimai 

(kintama dalis) 

Vaikai pasirenka muzikos instrumentus, pasidalija j dvi grupes, grupės sudaro 
vidinį ir išorinį ratus. Vienas ratas atsisėda - šie vaikai pasirengia paeiliui improvi¬ 
zuoti pagal nuorodas - temas: „nežinau...", „gal taip - o gal ne?", „o ką jie mano?", 
„tai yra kvailystė" ir pan. Kitas ratas stovi - šie vaikai pasirengia pagal improvizuo¬ 
jamą muziką ir garsiai skelbiamas nuorodas - temas vaidinti (kūno kalba). Ratai 
keičiasi veikla - antras ratas improvizuoja, o pirmas - juda 

15 

Muzikos / gamtos 
garsų klausymasis 
ir vaizdinių kūrimas 

(iš dalies 
kintama dalis) 

Muzikos klausymuisi parenkamas gamtos garsų įrašas arba programinės muzi¬ 
kos, vaizduojančios gamtos garsus, metų laiką, įrašas. Vaikai pakviečiami atsisėsti 
ir pasiklausyti muzikinio gamtos vaizdelio, įsivaizduojant save gamtoje. Trumpai 
aptariama: „Kur tu vaizduotėje buvai? Ką jautei?" 

5 

Aktyvaus judėjimo 
žaidimai 

„Muzikinis telegrafas". Vadovas papasakoja vaikams apie telegrafą, jo veikimo 
būdą. Pasiūlo vaikams pažaisti. Vaikai sustoja vienas paskui kitą ir uždeda abi 
rankas priešais stovinčiam ant pečių. Priešais pirmąjį eilėje vaiką padėtas didelis 
būgnas (bongas arba lėkštė ant stovo). Vadovas į paskutinio eilėje vaiko petį bel¬ 
džia ritminį motyvą. Jį pajutęs, vaikas tą patį ritminį motyvą „perduoda" (beldžia) 
stovinčiam priešais jį vaikui. Taip „telegrama" pasiekia pirmąjį vaiką eilėje. Šis rit¬ 
minį signalą garsiai pagroja būgnu, tuomet bėga ir atsistoja eilės gale. Žaidimas 
vyksta iš pradžių, kol visi vaikai pagroja būgnu. 

Žaidžiant pasitaiko, kad perduodamas signalas iškreipiamas arba „telegrama" ne¬ 
pasiekia adresato. 

Tuomet kartojama, o vaikai stengiasi būti atidesni tiek savo pojūčiams gaunant 
signalą, tiek perduodant 

15 

Relaksacija 

(pastovi dalis) 

Vaikai susiranda vietą, atsigula ant kilimėlių, užsimerkia, vadovas nuorodomis pa¬ 
deda atsipalaiduoti. Skamba muzikos įrašas, vaikai atsipalaidavę klausosi muzikos 
(relaksacijos užsiėmimo pavyzdžiai pateikti Metodiniuose prieduose) 

15 

Refleksija / 
įsivertinimas 

Užsiėmimo aptarimas. Vaikai įsivertina save dviem lygiais: kaip jautėsi (emocinė 
būsena), 2) kaip pavyko atlikti užduotis (ar sužinojo ką nors naujo) 

15 

Atsisveikinimas 

Atliekama atsisveikinimo daina (pavyzdžiai pateikti Metodiniuose prieduose) 

5 














3 DALIS 


4 užsiėmimas. 
Elgesio pažinimas 


Tikslas - ugdytis pagarbų požiūrį j kitą, siekti teigiamų asmeninio elgesio pokyčių. 

Uždaviniai: 

1. Vertybinių nuostatų, lemiančių elgesį, priėmimas. 

2. Įgytos patirties (savo elgesio) įsivertinimas. 

3. Atsakomybės už savo ir kitų elgesį suvokimas. 

4. Dvasinės sveikatos kaip vertybės suvokimas. 

Aplinka: erdvi patalpa su kilimine danga. Grupės užsiėmimai vyksta susėdus ar sustojus ratu. 

Metodinės priemonės: pianinas, įvairūs ritminiai ir tembriniai muzikos instrumentai, muzikinė 
audiotechnika, spalvotos kortelės (paveikslėliai) įsivertininti. 



3 DALIS 


23 


Užsiėmimo eiga: 


Veiklos pavadinimas 

Veiklos aprašymas / užduotis 

Trukmė 

(min.) 

Pasisveikinimas 

(pastovi dalis) 

Sustojus ratu atliekama pasisveikinimo daina, paskui kiekvienas vaikas paeiliui pri¬ 
sistato, sakydamas savo vardą ir atlikdamas tam tikrą jo vardą (vaiką) apibūdinantį 
judesį. Kiti vaikai vardą sujudėsiu pakartoja 

5 

Vietos pasirinkimas 

(pastovi dalis) 

Skambant skirtingo pobūdžio muzikai vaikai laisvai juda bet kuria norima kryptimi 
(vaizduoja personažą), muzikai nutilus - sustingsta. Taip kartojama 3-5 kartus 

5 

Kvėpavimas 
ir judesys 

(iš dalies 
kintama dalis) 

Vaikai kviečiami stovėdami vietoje lėtai ištiesti rankas į šonus ir lėtai apsisukti (ne¬ 
užgauti kitų vaikų). Sukantis dar ir dar kartą, trauktis į laisvesnę vietą, kad ištiestų į 
šoną rankų atstumu kiekvienas galėtų nekliudomas atlikti taisyklingo kvėpavimo 
ir kvėpavimą palydinčio judesio pratimus (integruojant vis naujas nesudėtingas 
jogos, čigongo ar kt. technikas), kuriems vadovauja terapeutas (mokytojas) 

10 

Improvizaciniai 

pratimai 

(kintama dalis) 

Vaikai pasirenka muzikos instrumentus ir susėda puslankiu. Žaidžiamas „orkes¬ 
tras". Vaikai išklauso trumpą pasakojimą apie orkestrą, apie tai, kaip dirigentas val¬ 
do orkestrą, kokios pagrindinės taisyklės (rankų ženklai). Galima sugalvoti papil¬ 
domų ženklų. Grupė improvizuoja. Improvizacijos tikslas - neklystamai reaguoti 
į dirigento ženklus. Suklydęs vaikas - „iškrenta" iš orkestro ir sėda ant „baudos 
suolelio". Taip žaidžiama, kol lieka vienas orkestro muzikantas, kuris tampa diri¬ 
gentu, ir žaidžiama iš naujo 

15 

Muzikos /gamtos 
garsų klausymasis 
ir vaizdinių kūrimas 

(iš dalies 
kintama dalis) 

Muzikos klausymuisi parenkamas gamtos garsų įrašas arba programinės muzi¬ 
kos, vaizduojančios gamtos garsus, metų laiką, įrašas. Vaikai pakviečiami atsisėsti 
ir pasiklausyti muzikinio gamtos vaizdelio, įsivaizduojant save gamtoje. Trumpai 
aptariama: „Kur tu vaizduotėje buvai? Su kuo buvai? Ką veikei? Kaip jauteisi?" 

5 

Aktyvaus judėjimo 
žaidimai 

„Verdantys makaronai". Skamba greita, linksma muzika. Užduotis vaikams - judėti 
taip, kaip jie įsivaizduoja judant verdančius kunkuliuojančiame vandenyje maka¬ 
ronus. Vaikai gali judėti stovėdami, gulėdami - kaip nori. Atlikdami šią užduotį jie 
gali padūkti, pasijuokti. Po 3-5 min. keičiamas muzikos įrašas, skamba ramesnė 
muzika, o vaikai įsivaizduoja ir juda kaip pervirę minkšti makaronai. Dar kiek vė¬ 
liau - vaidina, kad makaronai sulimpa ir pasidaro košė 

15 

Relaksacija 

(pastovi dalis) 

Vaikai susiranda vietą, atsigula ant kilimėlių, užsimerkia, vadovas nuorodomis pa¬ 
deda atsipalaiduoti. Skamba muzikos įrašas, vaikai atsipalaidavę klausosi muzikos 
(relaksacijos užsiėmimo pavyzdžiai pateikti 1 . 2 ., muzikos parinkimo rekomenda¬ 
cijos - Metodiniuose prieduose) 

15 

Refleksija/ 

įsivertinimas 

Užsiėmimo aptarimas. Vaikai įsivertina dviem lygiais: kaip jautėsi (emocinė būse¬ 
na), 2) kaip pavyko atlikti užduotis (ar sužinojo ką nors naujo) 

15 

Atsisveikinimas 

Atliekama atsisveikinimo daina (pavyzdžiai pateikti Metodiniuose prieduose) 

5 















3 DALIS 


3.3.2. Bendravimo su kitu temos 


5 užsiėmimas. 

Atspindėjimas (imitacinis aspektas) 


Tikslas - ugdyti savivoką, mokytis reikšti jausmus ir mintis muzikine kalba. 

Uždaviniai. 

1. Ugdytis savęs pajautimą, kūno dalių suvokimą, savo garso ir judesio pojūtį. 

2. Lavinti abipusio dėmesio komunikacinius įgūdžius. 

3. Lavinti motorinės ir vokalinės imitacijos įgūdžius. 

4. Didinti pasitikėjimą savimi irsavivertę. 

Aplinka, erdvi patalpa su kilimine danga. Užsiėmimai vyksta vaikams pasiskirsčius poromis. 

Metodinės priemonės: fortepijonas, įvairūs ritminiai ir tembriniai muzikos instrumentai, mu¬ 
zikinė audiotechnika, spalvotos kortelės (paveikslėliai) įsivertinti. 



3 DALIS 


25 


Užsiėmimo eiga: 


Veiklos pavadinimas 

Veiklos aprašas / užduotis 

Trukmė 

(min.) 

Pasisveikinimas 

(pastovi dalis) 

Sustojus ratu atliekama pasisveikinimo dainelė (žr. Metodinius priedus); paskui kie¬ 
kvienas vaikas vokalizuoja savo vardą, „padovanodamas" jį kitiems, visi vaikai aidu 
atkartoja draugo vardą 

5 

Poros pasirinkimas 

(kintama dalis) 

Užsiėmimo partneris pasirenkamas žaidimu „Kas atėjo į svečius?" - užrištomis 
akimis, klausant draugo balso, atpažinti jį pagal garsinę raišką, sėkmės atveju at¬ 
pažintas vaikas bus pora užsiėmimo metu 

5 

Kvėpavimas 
ir judesys 

(kintama dalis) 

Judesių kūryba. Klausant skirtingo (kontrastingo) pobūdžio muzikos, sugalvoti ir 
pademonstruoti savo judesį (žaidimų „veidrodis", „beždžionėlės" variantai). Ben¬ 
drame rate, įsimenant ir atkartojant judesius pagal eiliškumą, kuriamos tam tikros 
choreografinės kompozicijos 

10 

Imitaciniai žaidimai 

(kintama dalis) 

Nuotaikų improvizavimo variantai. Perteikti esamą, čia ir dabar nuotaiką (būseną) 
pasirinktu muzikos instrumentu. Šalia esantis vaikas atkartoja - imituoja pateik¬ 
tus garsų junginius. Pedagogas žodžiu apibūdina arba kiti vaikai spėja emocinį 
turinį, nurodydami atitinkantį paveikslėlį nuotaikų lentelėje 

15 

Pauzė - muzikos 
klausymasis 

(pastovi dalis) 

Muzikos ritmas ir judesys. Skirta kūno pajautai lavinti muzikos klausymo metu. Pa¬ 
eiliui vaikai poroje vienas kitam atlieka ritminį masažą (mušti ritmą vienas kitam). 
Vaiko elgesys stimuliuojamas ir koreguojamas žodinėmis instrukcijomis 

5 

Aktyvaus judėjimo 
žaidimai (pastovu) 

Ritmizuotos erdvinės pratybos. Laisvas judėjimas pagal muziką: bendra vaiko ir 
partnerio judesių raiška, perteikiant muzikos nuotaiką ar ritmą 

15 

Relaksacija 

(pastovi dalis) 

Ramios terapinės muzikos klausymas gulimoje padėtyje. Galima taikyti atpalai¬ 
duojamuosius nesudėtingus tekstus (įvardijant ir padedant pamažu atpalaiduoti 
įvairias kūno dalis) 

15 

Refleksija / 
įsivertinimas 

(pastovi dalis) 

Užsiėmimo aptarimas. Vaikai įsivertina dviem lygiais (sutartiniais spalvotais 
simboliais): 1) emocinę būseną (kaip jautėsi), 2) kaip pavyko atlikti užduotis 
(ar sužinojo ką nors naujo) 

15 

Atsisveikinimas 

(pastovi dalis) 

Atliekama atsisveikinimo daina (pasirinktinai, žr. Metodinius priedus) 

5 


Iš viso: 

90 

(2 akyvai.) 
















6 užsiėmimas. 

Prisiderinimas (sinchronizacijos aspektas) 


Tikslas - ugdyti tarpusavio santykių inicijavimo, dėmesingumo, empatiškumo ir socialinės 
sąveikos įgūdžius. 

Uždaviniai. 

1. Gebėti klausytis - audijuoti, plėsti aplinkos suvokimo ribas (sensorinė klausos stimuliacija, 
rankos - akių koordinacija; erdvinis suvokimas - orientacija laike ir erdvėje). 

2. Suteikti emocinei vaiko saviraiškai pasitikėjimo savimi, sėkmės, vidinės dvasinės pusiausvy¬ 
ros pojūtį. 

3. Mokytis atliepti partnerio raišką, kurti sąveiką ir užtikrinti grįžtamąjį ryšį. 

4. Plėsti neverbalinio bendravimo - kūno kalbos naudojimo galimybes. 

Aplinka, gana erdvi patalpa su kilimine danga. Užsiėmimai vyksta vaikams pasiskirsčius poromis. 

Metodinės priemonės: fortepijonas, įvairūs ritminiai ir tembriniai muzikos instrumentai, mu¬ 
zikinė audiotechnika, medžiaginė skraistė, spalvotos kortelės (paveikslėliai) įsivertinti. 

Užsiėmimo eiga: 


Veiklos pavadinimas 

Veiklos aprašas / užduotis 

Trukmė 

(min.) 

Pasisveikinimas 

(pastovi dalis) 

Sustojus ratu atliekama pasisveikinimo dainelė (žr. Metodinius priedus); paskui 
kiekvienas vaikas vokalizuoja savo vardą, „padovanodamas" jj kitiems, visi vaikai 
aidu atkartoja draugo vardą 

5 

Poros 

pasirinkimas 

(kintama dalis) 

Užsiėmimo partneris pasirenkamas žaidimu „Kas atėjo į svečius?" - užrištomis 
akimis atpažinti kitą vaiką pagal jo ranką (vaikas uždengiamas skraiste); sėkmės 
atveju atpažintas vaikas bus pora užsiėmimo metu 

5 

Kvėpavimas 
ir judesys 

(kintama dalis) 

Žaidimas „Dirigentas". Vaikas vadovauja savo partnerio atliekamos instrumenti¬ 
nės muzikos (improvizacijos) dinaminiams ir tempo pokyčiams rankos judesiais. 
Vaikai ją interpretuoja ir sukuria savo dinaminį piešinį 

10 

Empatiniai 

žaidimai 

(kintama dalis) 

Intonaciniai žaidimai (klausimai-atsakymai). Vaikas pateikia savo intonaciją (garsų 
junginį), į kurią partneris atsako „aido" principu, stengdamasis tiksliai atkartoti 
intonacijos emocinį pobūdį. Vaikui siūloma kurti kuo įvairesnius garsus (rėkauti, 
šnabždėti, pamėgdžioti gyvūnų garsus etc.). Atliepiant garsus skatinama vokali- 
zuoti išraiškingiau, intonacijomis išreiškiant emocinę kaitą 

15 

Pauzė - muzikos 
klausymasis 
(kintama dalis) 

Rankų „baletas". Kontaktinis judesių sinchronizavimas. Susikibus rankomis muzikos 
klausymo metu kuriami išraiškingi judesiai, kurie atspindi klausomo muzikos kūrinio 
nuotaiką. Judesio išraiškingumas kinta tada, kai vaikas pajunta laisvę rinktis, jo jude¬ 
sių diapazonas nevaržomas ir priklauso nuo vaikų iniciatyvumo 

5 

Aktyvaus judėjimo 
žaidimai 

(pastovi dalis) 

Ritmizuotos erdvinės pratybos. Laisvas judėjimas pagal muziką: bendra vaiko ir 
partnerio judesių raiška, perteikiant muzikos nuotaiką ar ritmą 

15 

Relaksacija 

(pastovi dalis) 

Ramios terapinės muzikos klausymas gulimoje padėtyje. Galima taikyti atpalai¬ 
duojamuosius nesudėtingus tekstus (įvardijant ir padedant pamažu atpalaiduoti 
įvairias kūno dalis). Rekomenduojamas ritminis masažas 

15 

Refleksija / 
įsivertinimas 

(pastovi dalis) 

Užsiėmimo aptarimas. Vaikai įsivertina dviem lygiais (sutartiniais spalvotais sim¬ 
boliais): 1) emocinę būseną (kaip jautėsi), 2) kaip pavyko atlikti užduotis (ar suži¬ 
nojo ką nors naujo) 

15 

Atsisveikinimas 

(pastovi dalis) 

Atliekama atsisveikinimo daina (pasirinktinai, žr. Metodinius priedus) 

5 


Iš viso: 

90 

(2 ak/val.) 















3 DALIS 


7 užsiėmimas. 

Eiliškumas (struktūrinis aspektas) 


Tikslas - lavinti atsakomybės ir socialinio sąmoningumo įgūdžius. 

Uždaviniai: 

1. Lavinti muzikinę girdimąją ir regimąją atmintį, dėmesį užduočiai, garso - simbolio asocija- 
vimo įgūdžius. 

2. Ugdyti tarpusavio pasitikėjimą ir teigiamą emocinę priklausomybę. 

3. Lavinti kūrybiškumą - įtraukti kuo įvairesnius kūrybos elementus. 

4. Mokytis išklausyti ir gerbti kito nuomonę. 

Aplinka, gana erdvi patalpa su kilimine danga. Užsiėmimai vyksta vaikams pasiskirsčius poromis. 

Metodinės priemonės: fortepijonas, įvairūs ritminiai ir tembriniai muzikos instrumentai, mu¬ 
zikinė audiotechnika, spalvotos kortelės (paveikslėliai) įsivertinti. 

29 


Užsiėmimo eiga: 


Veiklos pavadinimas 

Veiklos aprašas / užduotis 

Trukmė 

(min.) 

Pasisveikinimas 

(pastovi dalis) 

Sustojus ratu atliekama pasisveikinimo dainelė (pasirinktinai, žr. Metodinius prie¬ 
dus); paskui kiekvienas vaikas vokalizuoja savo vardą „padovanodamas" jį ki¬ 
tiems, visi vaikai aidu atkartoja draugo vardą 

5 

Poros pasirinkimas 

(kintama dalis) 

Užsiėmimo partneris pasirenkamas žaidimu „Kas atėjo į svečius?" - užrištomis 
akimis atpažinti kitą vaiką jį liečiant; sėkmės atveju atpažintas vaikas bus pora 
užsiėmimo metu 

5 

Kvėpavimas 
ir judesys 

(kintama dalis) 

Žaidimas „Dirigentas". Vaikas vadovauja savo partnerio atliekamo šokio improvi¬ 
zacijos dinaminiams ir tempo pokyčiams rankos judesiais. Vaikai ją interpretuoja 
ir sukuria savo dinaminį piešinį 

10 

Eiliškumo žaidimai 

(kintama dalis) 

Muzikinių iliustracijų kūryba žinomoms pasakoms ar eilėraščiams - teminių žanri¬ 
nių improvizacijų variantai, integruojantys teatrines raiškos priemones pagal vei¬ 
kėjų emocines charakteristikas ir siužeto posūkius. Skirtingų muzikos instrumentų 
tembrais ar ritmu išreiškiami veikėjų išgyvenami jausmai. Vaikas pasirenka tinkamą 
instrumentą pagal veikėjo charakterį, atitinkamoje kūrinėlio vietoje iliustruoda¬ 
mas tekstą ir kurdamas atitinkamą muzikinį foną 

15 

Pauzė - muzikos 
klausymasis 
(kintama dalis) 

Pagal muzikos pobūdį, laikydamiesi eiliškumo, vaikai atlieka nesudėtingą judesį 
rankomis, kojomis ar galva, keičia kūno padėtį (ridentis, susigūžti ar išsitiesti). 
Kitas vaikas atkartoja draugo judesį 

5 

Aktyvaus judėjimo 
žaidimai 

(pastovi dalis) 

Ritmizuotos erdvinės pratybos. Laisvas judėjimas pagal muziką: bendra vaiko ir 
partnerio judesių raiška, perteikiant muzikos nuotaiką ar ritmą 

15 

Relaksacija 

(pastovi dalis) 

Ramios terapinės muzikos klausymas gulimoje padėtyje. Galima taikyti atpa¬ 
laiduojamuosius nesudėtingus tekstus (įvardijant ir padedant pamažu atpalai¬ 
duoti įvairias kūno dalis). Rekomenduojamas ritminis masažas 

15 

Refleksija / 
įsivertinimas 

(pastovi dalis) 

Užsiėmimo aptarimas. Vaikai įsivertina dviem lygiais (sutartiniais spalvotais sim¬ 
boliais): 1) emocinę būseną (kaip jautėsi), 2) kaip pavyko atlikti užduotis (ar suži¬ 
nojo ką nors naujo) 

15 

Atsisveikinimas 

(pastovi dalis) 

Atliekama atsisveikinimo daina (pasirinktinai, žr. Metodinius priedus) 

5 


Iš viso: 

90 

(2 ak./val.) 

8 užsiėmimas. 

Darnus veikimas poroje 

(komunikacinis aspektas) 


Tikslas - gebėti dalyvauti muzikiniame pokalbyje, naudojant dialoginio improvizacinio mu¬ 
zikavimo principus. 

Uždaviniai. 

1. Muzikinių dialoginių struktūrų (pokalbių) pagrindu išreikšti save ir keistis emocine informacija; 

2. Išklausant ir atliepiant partnerį ugdyti komunikacinius gebėjimus ir empatiškai derinti mu¬ 
zikinius veiksmus. 

3. Kitokio požiūrio toleravimas ir bendravimo kultūros supratimas. 

4. Mokytis interpretuoti muzikinės raiškos turinį. 

Aplinka, gana erdvi patalpa su kilimine danga. Užsiėmimai vyksta vaikams pasiskirsčius poromis. 

Metodinės priemonės: fortepijonas, įvairūs ritminiai ir tembriniai muzikos instrumentai, mu¬ 
zikinė audiotechnika, spalvotos kortelės (paveikslėliai) įsivertinti. 

Užsiėmimo eiga: 


Veiklos pavadinimas 

Veiklos aprašas / užduotis 

Trukmė 

(min.) 

Pasisveikinimas 

(pastovi dalis) 

Sustojus ratu atliekama pasisveikinimo dainelė (pasirinktinai, žr. Metodinius prie¬ 
dus); paskui kiekvienas vaikas vokalizuoja savo vardą, „padovanodamas" jį ki¬ 
tiems, visi vaikai aidu atkartoja draugo vardą 

5 

Poros pasirinkimas 

(kintama dalis) 

Užsiėmimo partneris pasirenkamas žaidimu „Kas atėjo į svečius?" - užrišus vie¬ 
nam vaikui akis, kitas vaikas išeina iš klasės. Reikia atpažinti, kurio draugo nebėra; 
sėkmės atveju atpažintas vaikas bus pora užsiėmimo metu 

5 

Kvėpavimas 
ir judesys 

(kintama dalis) 

Žaidimas „Dirigentas". Vaikas vadovauja savo partnerio atliekamos dainelės di¬ 
naminiams ir tempo pokyčiams rankos judesiais. Vaikai ją interpretuoja ir sukuria 
savo dinaminį piešinį 

10 

Komunikaciniai 

žaidimai 

(kintama dalis) 

Duetiniai muzikiniai „pokalbiai". Dialoginio muzikavimo struktūros gali vykti kuo 
įvairiausiais instrumentais, pvz., dviem būgnais) pokalbio ar klausimų-atsakymų 
forma. įvairių galimybių teikia siužetinių situacijų grojimas, remiantis vaiko pa¬ 
tirtimi, aktualizuojant ir išryškinant tam tikrus emocinius bendravimo momen¬ 
tus. Pokalbio temos (emocinio siužeto) pagrindu galima pasiūlyti improvizacijos 
schemą (pvz., siužetinė improvizacija - pokalbis dviem sintezatoriams, pasiren¬ 
kant tembrą, atitinkantį pageidaujamą nuotaiką) 

15 

Pauzė - muzikos 
klausymasis 

(kintama dalis) 

Pagal muzikos pobūdį, laikydamiesi eiliškumo, vaikai atlieka nesudėtingą judesį 
rankomis, kojomis ar galva, keičia kūno padėtį (ridentis, susigūžti ar išsitiesti). 
Kitas vaikas atkartoja draugo judesį 

5 

Aktyvūs žaidimai 

(pastovi dalis) 

Ritmizuotos erdvinės pratybos. Laisvas judėjimas pagal muziką: bendra vaiko ir 
partnerio judesių raiška, perteikiant muzikos nuotaiką ar ritmą 

15 

Relaksacija 

(pastovi dalis) 

Ramios terapinės muzikos klausymas gulimoje padėtyje. Galima taikyti atpa¬ 
laiduojamuosius nesudėtingus tekstus (įvardijant ir padedant pamažu atpalai¬ 
duoti įvairias kūno dalis). Rekomenduojamas ritminis masažas 

15 

Refleksija / 
įsivertinimas 

(pastovi dalis) 

Užsiėmimo aptarimas. Vaikai įsivertina dviem lygiais (sutartiniais spalvotais sim¬ 
boliais): 1) emocinę būseną (kaip jautėsi), 2) kaip pavyko atlikti užduotis (ar suži¬ 
nojo ką nors naujo) 

15 

Atsisveikinimas 

(pastovi dalis) 

Atliekama atsisveikinimo daina (pasirinktinai, žr. priedus) 

5 


Iš viso: 

90 

(2 akyvai.) 

3.3.3. Bendravimo grupėje, 

bendradarbiavimo temos 


9 užsiėmimas. 

Grupės formavimasis 


Tikslas - skatinti aktyviai prasmingai dalyvauti, organizuoti savo veiklą grupėje. 

Uždaviniai: 

1. Įsitraukimas ir dalyvavimas grupės veikloje. 

2. Gebėjimas inicijuoti ir palaikyti bendravimą su kitais. 

3. Adekvati reakcija vienas j kitą. 

4. Suvokimas ir gebėjimas laikytis grupės nuostatų, taisyklių. 

Aplinka: gana erdvi patalpa su kilimine danga. Užsiėmimas vyksta susėdus ar sustojus ratu. 

Metodinės priemonės: pianinas, įvairūs ritminiai ir tembriniai muzikos instrumentai, muzikinė 
audiotechnika, kortelės (paveikslėliai) įsivertinti. 

33 


Užsiėmimo eiga: 


Veiklos pavadinimas 

Veiklos aprašymas / užduotis 

Trukmė 

(min.) 

Pasisveikinimas 

Pasisveikinimo daina. 

„Vardų melodija". Grupės vaikai jau geba vokalizuoti savo vardą ir pakartoti drau¬ 
gų vardus. Dabar vaikams pasiūloma pabandyti nepertraukiamai dainuoti vardus, 
improvizuojant melodiją. Vaikai dainuoja vienas po kito, melodija neturi nutrūkti. 
Pirmas vaikas padainuoja savo vardą ir draugo iš dešinės vardą, toliau antras vaikas 
(kurio vardas buvo padainuotas) dainuoja savo vardą ir draugo iš dešinės vardą. 
Pavyzdžiui: Rima - Daiva, Daiva - Eglė, Eglė - Jonas, Jonas - Simas ir 1.1. 

5 

Grupelės sudarymas 

Skambant muzikai vaikai laisvai juda bet kuria norima kryptimi (žingsniuoja, šo¬ 
kuoja, bėgioja), muzikai nutilus - sustoja, susikabina rankomis su arčiausiai stovi- 
čiais vaikais, sudarydami mažas grupeles. Taip kartojama 3-5 kartus 

5 

Muzikavimas 
ir judesys 

Susidariusių grupelių vaikai kviečiami toje vietoje kur stovi lėtai ištiesti į šonus 
rankas ir lėtai trauktis į laisvesnę vietą, kad ištiestų rankų atstumu kiekvienas ga¬ 
lėtų laisvai judėti. 

Užduotis grupelėms: susitarti pavaizduoti kokį nors gyvūną. Skambant muzikai 
judėti laisvai - įsivaizduoti judantį gyvūną ir kūrybiškai atlikti judesius rankomis, 
kojomis ar galva, keičiant kūno padėtį (susigūžti ar išsitiesti, atsitūpti ar pasistiebti, 
ir pan.) 

10 

Improvizaciniai 

pratimai 

Pasirinkti pagal muzikinę formą (žr. Metodiniuose prieduose) 

15 

Pauzė - muzikos 
klausymasis 

Parenkama pagal nuotaiką ir poreikį (aktyvinti, raminti, suburti) 

5 

Aktyvaus judėjimo 
žaidimai 

Vaikai pasirenka po kelis instrumentus ir susėda aplink ratu. Viduryje du vaikai su 
kamuoliu: arba kamuolį ridena, arba mėto ore, arba muša į grindis. Nuo to pri¬ 
klauso instrumentis pritarimas - spontaniška veiksmus atspindinti improvizacija. 

15 

Relaksacija 

Vaikai susiranda vietą, atsigula ant kilimėlių, užsimerkia, vadovas nuorodomis pa¬ 
deda atpalaiduoti kūną (pavyzdžiai pateikti 1.2.2). Skamba muzikos įrašas, vaikai 
atsipalaidavę klausosi muzikos (rekomenduojamų kūrinių sąrašas Metodiniuose 
prieduose) 

15 

Refleksija / 
įsivertinimas 

Užsiėmimo aptarimas. Vaikai įsivertina save dviem lygiais: 1) kaip jautėsi (emocinis 
lygmuo), 2) kaip sekėsi bendrauti, ką naujo suprato apie save ir kitus (socialinis 
lygmuo) 

15 

Atsisveikinimas 

Atliekama atsisveikinimo daina. Pagal galimybes vadovas kartu su mokiniais pra¬ 
turtina dainą aktualiais grupei žodžiais, atnaujina harmoniją. Daina tampa „Gru¬ 
pės atsisveikinimo daina" 

5 

10 užsiėmimas. 

Tarpusavio susiderinimas grupėje 

Tikslas - kurti saugią, tarpusavio pasitikėjimu, tolerancija, pagarba vieni kitiems grindžiamą 
atmosferą. 

Uždaviniai: 

1. Pozityvus savęs (savo vaidmens grupėje) suvokimas ir vertinimas. 

2. Savo emocijų atskleidimas grupėje, įvardijimas ir valdymas. 

3. Komunikacijos būdų, bendraujants su kitais, plėtotė. 

4. Jautrumas, kito jausmų atpažinimas, pagalba kitam. 

Metodinės priemonės: pianinas, įvairūs ritminiai ir tembriniai muzikos instrumentai, muzikinė 
audiotechnika, spalvotos kortelės (paveikslėliai) įsivertinti. 



3 DALIS 


35 


Užsiėmimo eiga: 


Veiklos pavadinimas 

Veiklos aprašymas / užduotis 

Trukmė 

(min.) 

Pasisveikinimas 

Pasisveikinimo daina. 

„Vardų melodija". Vaikai vienas po kito nepertraukiamai dainuoja vardus, impro¬ 
vizuodami melodiją. Melodija neturi nutrūkti. Pirmas vaikas padainuoja savo 
vardą ir draugo iš dešinės vardą, toliau antras vaikas (kurio vardas buvo padai¬ 
nuotas) dainuoja savo vardą ir draugo iš dešinės vardą irt. t. Vėliau„Vardų melo¬ 
dija" dainuojama kita kryptimi - kiekvienas vaika paeiliui dainuoja savo vardą ir 
draugo iš kairės vardą 

5 

Grupelės sudarymas 

Skambant muzikai vaikai laisvai juda bet kuria norima kryptimi (žingsniuoja, šo¬ 
kuoja, bėgioja), muzikai nutilus - sustoja, susikabina rankomis su arčiausiai sto¬ 
vinčiais vaikais, sudarydami mažas grupeles. Taip kartojama 3-5 kartus 

5 

Muzikavimas 
ir judesys 

Susidariusių grupelių vaikai kviečiami toje vietoje, kur stovi lėtai, ištiesti į šonus 
rankas ir lėtai trauktis j laisvesnę vietą, kad ištiestų rankų atstumu kiekvienas ga¬ 
lėtų laisvai judėti. 

Užduotis grupelėms: Skambant muzikai vienas vaikas pradeda laisvai judėti (im¬ 
provizuojamas šokis) - kiti grupelės vaikai -„veidrodžiai", kartoja judesius. Vėliau 
kitas vaikas šoka, kiti kartoja ir 1.1., kol visi grupelės vaikai pašoka savo improvi¬ 
zuotą šokį. 

10 

Improvizaciniai 

pratimai 

Pasirinkti pagal muzikinę formą (žr. Metodiniuose prieduose) 

15 

Pauzė - muzikos 
klausymasis 

Parenkama pagal nuotaiką ir poreikį (aktyvinti, raminti, suburti) 

5 

Aktyvaus judėjimo 
žaidimai 

„Garsiai - tyliai" 

15 

Relaksacija 

Vaikai susiranda vietą, atsigula ant kilimėlių, užsimerkia, vadovas nuorodomis 
padeda atpalaiduoti kūną (pavyzdžiai pateikti 1.2.2). Skamba muzikos įrašas, 
vaikai atsipalaidavę klausosi muzikos (rekomenduojamų kūrinių sąrašas Meto¬ 
diniuose prieduose) 

15 

Refleksija / 
įsivertinimas 

Užsiėmimo aptarimas. Vaikai įsivertina dviem lygiais: 1) kaip jautėsi (emocinis ly¬ 
gmuo), 2) kaip sekėsi bendrauti, ką naujo suprato apie save ir kitus (socialinis 
lygmuo) 

15 

Atsisveikinimas 

Atliekama grupės atsisveikinimo daina 

5 

11 užsiėmimas. 
Atsakomybė už grupę 


Tikslas- siekti kiekvieno grupės nario atsakomybės už visos grupės muzikinės komunikacijos 
rezultatą. 

Uždaviniai: 

1. Problemų sprendimas komunikacinėmis situacijomis. 

2. Savo ir kitų vaidmens suvokimas; 

3. Gebėjimas prisiderinti prie kitų, lankstumas pokyčiams. 

4. Grupės darbo proceso ir rezultato vertinimas. 

Metodinės priemonės: pianinas, įvairūs ritminiai ir tembriniai muzikos instrumentai, muzikinė 
audiotechnika, spalvotos kortelės (paveikslėliai) jsivertinti. 

Užsiėmimo eiga: 


Veiklos pavadinimas 

Veiklos aprašymas / užduotis 

Trukmė 

(min.) 

Pasisveikinimas 

Pasisveikinimo daina. 

„Vardų melodija". Vaikai vienas po kito nepertraukiamai dainuoja vardus, impro¬ 
vizuodami melodiją. Melodija neturi nutrūkti. Pirmas vaikas padainuoja savo 
vardą ir draugo iš dešinės vardą, toliau antras vaikas (kurio vardas buvo padai¬ 
nuotas) dainuoja savo vardą ir draugo iš dešinės vardą irt. t. Vėliau „Vardų melo¬ 
dija" dainuojama kita kryptimi - kiekvienas vaika paeiliui dainuoja savo vardą ir 
draugo iš kairės vardą. Kai vaikai laisvai dainuoja vardus ratu, galima pabandyti 
nepertraukiamai dainuoti savo ir bet kurio grupės draugo vardą, - dainuoti„Var- 
dų tinklą" 

5 

Grupelės sudarymas 

Skambant muzikai vaikai laisvai juda bet kuria norima kryptimi (žingsniuoja, 
šokuoja, bėgioja), muzikai nutilus - sustoja, susikabina rankomis su arčiausiai 
stovičiais vaikais, sudarydami mažas grupeles. Taip kartojama 3-5 kartus 

5 

Muzikavimas 
ir judesys 

Susidariusių grupelių vaikai kviečiami toje vietoje kur stovi lėtai ištiesti į šonus 
rankas ir lėtai trauktis j laisvesnę vietą, kad ištiestų rankų atstumu kiekvienas ga¬ 
lėtų laisvai judėti. 

Užduotis grupelėms: skambant muzikai grupelės vaikai, susikabinę ir nepaleis¬ 
dami rankų vaizduoja banguojantį vandenyną. Bangavimo tempui, judesių plas¬ 
tikai ir dinamikai turi įtakos skambanti muzika 

10 

Improvizaciniai 

pratimai 

Pasirinkti pagal muzikinę formą (žr. Metodiniuose prieduose) 

15 

Pauzė - muzikos 
klausymasis 

Parenkama pagal nuotaiką ir poreikį (aktyvinti, raminti, suburti) 

5 

Aktyvaus judėjimo 
žaidimai 

„Atgyjančios skulptūros" (žr. Metodiniuose prieduose) 

15 

Relaksacija 

Vaikai susiranda vietą, atsigula ant kilimėlių, užsimerkia, vadovas nuorodomis 
padeda atpalaiduoti kūną (pavyzdžiai pateikti 1.2.2). Skamba muzikos įrašas, 
vaikai atsipalaidavę klausosi muzikos (rekomenduojamų kūrinių sąrašas Meto¬ 
diniuose prieduose). 

15 

Refleksija / 
įsivertinimas 

Užsiėmimo aptarimas. Vaikai jsivertina save dviem lygiais: 1) kaip jautėsi (emoci¬ 
nis lygmuo), 2) kaip sekėsi bendrauti, ką naujo suprato apie save ir kitus (socia¬ 
linis lygmuo). 

15 

Atsisveikinimas 

Atliekama grupės atsisveikinimo daina 

5 

12 užsiėmimas. 
Bendradarbiavimas grupėje 
ir komandiškumas 


Tikslas - ugdytis geranoriško bendradarbiavimo nuostatą, komandinio darbo gebėjimus. 

Uždaviniai: 

1. Gebėjimas suvokti grupę kaip vienetą ir siekti bendro tikslo. 

2. Savo vaidmens (atsakomybės) atlikimas atsakingai, patikimai. 

3. Iniciatyvumas, kūrybingumas priimant sprendimus. 

4. Geranoriškas ir kritiškas grupės kaip vieneto ir savo asmeninio rezultato vertinimas. 

Metodinės priemonės: pianinas, įvairūs ritminiai ir tembriniai muzikos instrumentai, muzikinė 
audiotechnika, kortelės jsivertininti. 

39 


Užsiėmimo eiga: 


Veiklos pavadinimas 

Veiklos aprašymas / užduotis 

Trukmė 

(min.) 

Pasisveikinimas 

Pasisveikinimo daina. 

„Vardų melodija". Vaikai vienas po kito nepertraukiamai dainuoja vardus, impro¬ 
vizuodami melodiją. Melodija neturi nutrūkti. Pirmas vaikas padainuoja savo 
vardą ir draugo iš dešinės vardą, toliau antras vaikas (kurio vardas buvo pa¬ 
dainuotas) dainuoja savo vardą ir draugo iš dešinės vardą ir 1.1. Vėliau „Vardų 
melodija" dainuojama kita kryptimi - kiekvienas vaika paeiliui dainuoja savo 
vardą ir draugo iš kairės vardą. Kai vaikai laisvai dainuoja vardus ratu, galima 
pabandyti nepertraukiamai dainuoti savo ir bet kurio grupės draugo vardą, - 
dainuoti „Vardų tinklą". Vadovas padeda vaikams palaikydamas harmoniją (bur- 
dono kvinta ar kt.) 

5 

Grupelės sudarymas 

Skambant muzikai vaikai laisvai juda bet kuria norima kryptimi (žingsniuoja, šo¬ 
kuoja, bėgioja), muzikai nutilus - sustoja visi į ratą. Taip kartojama 3-5 kartus 

5 

Muzikavimas 
ir judesys 

Vaikai susikibę stovi ratu. Skambant muzikai, susikabinę ir nepaleisdami rankų 
vaizduoja banguojantį vandenyną. Bangavimo tempui, judesių plastikai ir dina¬ 
mikai turi įtakos skambanti muzika. 

Vėliau paleidžia rankas ir vaizduoja kitą gamtos stichiją (vėją medžiuose, au¬ 
drą,...) arba šliaužiančias gyvates, skruzdėlyną ir pan. 

10 

Improvizaciniai 

pratimai 

„Dovana" (žr. Metodiniuose prieduose) 

15 

Pauzė - muzikos 
klausymasis 

Parenkama pagal nuotaiką ir poreikį (aktyvinti, raminti, suburti) 

5 

Aktyvaus judėjimo 
žaidimai 

„Stebuklinga mašina". Vaikų grupė pasitaria ir pradeda kurti veikiančią mašiną - 
vienas atsistoja viduryje, pradeda judėti ir skleisti garsą kaip kažkuri įsivaizduoja¬ 
ma mašinos dalis. Kiti vaikai vienas po kito eina į rato vidurį ir tampa kuria nors 
kita mašinos detale. Kai visi vaikai randa savo vietą - mašina pagaminta. Mašiną 
galima įjungti - pamatyti ir išgirsti kaip ji veikia, kokia jos paskirtis. 

Per 15 minučių vaikai gali sugalvoti ir sukurti bent tris stebuklingas mašinas 

15 

Relaksacija 

Vaikai susiranda vietą, atsigula ant kilimėlių, užsimerkia, vadovas nuorodomis 
padeda atpalaiduoti kūną (pavyzdžiai pateikti 1.2.2). Skamba muzikos įrašas, 
vaikai atsipalaidavę klausosi muzikos (rekomenduojamų kūrinių sąrašas Meto¬ 
diniuose prieduose). 

15 

Refleksija / 
įsivertinimas 

Užsiėmimo aptarimas. Vaikai įsivertina dviem lygiais: 1) kaip jautėsi (emocinis ly¬ 
gmuo), 2) kaip sekėsi bendrauti, ką naujo suprato apie save ir kitus (socialinis 
lygmuo) 

15 

Atsisveikinimas 

Atliekama grupės atsisveikinimo daina 

5 

4.1. Pasisveikinimo ir atsisveikinimo dainos 
muzikos terapijovvje 


Pasisveikinimo ir atsisveikinimo dainos muzikos terapijoje atliekamos kaip pasikartojantis, se¬ 
siją įrėminantis ritualas. 

Rita Strand Frisk 
Iš norvegų k. vertė 

Sveiki atvykę J. Žebrauskaitė-Taločkienė 



La - bas sa - kau vi- siems. Jūs e- sat lau - kia - mi. 






:e 


J i. 

Tra lia lia lia lia 



i 


lia. 


lia. 



Tra lia lia lia lia lia lia lia lia lia Tra lia lia lia lia 



lia lia lia lia 


Labas sakau visiems. Jūs esat laukiami. 

Dainuosime kartu ir bus visiems smagu. 

Tra lia lia lia lia lia... 

Šis pasisveikinimas tinka didesnei grupei, kurioje gali būti per sunku pasisveikinti su kiekvienu. 
Dalyviai sėdi ratu. Muzikos terapeutas dainuoja žvelgdamas j visus (pritarimui labiausiai tiktų 
gitara, nes taip lengviau rasti akių kontaktą). Antros eilutės žodžius galima improvizuoti (dai¬ 
nuosime, šoksime, grosime, judėsime, linguosime), atitinkamai parenkant ir priedainio skie¬ 
menis (tra lia lia, o pa pa, o dū dū, o ko ko, o lingu) bei judesius (šokimo, grojimo imitavimo, 
judėjimo, lingavimo). Svarbu atsižvelgti ir j dalyvių pasiūlytus variantus. 

Paįvairinant galima dainuoti šią pasisveikinimo dainą ir mušti ritmą afrikietiškų būgneliu vaikš¬ 
čiojant rato viduryje. Pauzės metu paeiliui kiekvienam vaikui arba atsitiktinai kuriam nors iš 
vaikų duoti sumušti būgneliu. 

Ar visi atėjo? 


Iš norvegų k. vertė 
J. Žebrauskaitė-Taločkienė 


/T i->/-» . 

n J 

-Ę8=įE=fįl 

~m - m -* *'- 


i 

j j j 

-m -J J-£-*— 

=-1-: 

^ 


Ar Auš - ra* a-tė-jo?- Taip, ji čia! Ji sė - di ir dai - nuo - ja. Kuo 

ji no - rė - tų šan - dien pa-grot, kol mes dai - nuo - jam „Svei-ki"? 


* Dainuojamas dalyvio vardas 

Ar Aušra atėjo? - Taip, ji čia! 

Ji sėdi ir dainuoja. 

Kuo ji norėtų šandien pagrot 
Kol mes dainuojam „Sveiki"? 

„Sveiki] sveiki, sveiki visi!" - 
Mes sėdim ir dainuojam. 

„Sveiki sveiki"-dainuojam visi, 

Kol Aušra groja tamburinu 52 . 

Pastaba: antrojo stulpelio tekstui pritaikomas atitinkamai ritmas. 


52 Dainuojamas pasirinkto instrumento pavadinimas 

Atsisveikinimo daina 


Tom Naess 
Iš norvegų k. vertė 
J. Žebrauskaitė-Taločkienė 



Lai - kas at - sis - vei-kint mums vi-siems, pa-dė-kot, kad šian-dien bu-vot čia. 



Ta - ria - mesu-die ir jums, ir man, su-si - tik - sim vė-lei ki - tą -kart. 


Laikas atsisveikint mums visiems, 
Padėkot, kad šiandien buvot čia. 
Tariame sudie ir jums, ir man, 
Susitiksim vėlei kitąkart. 


Pastaba: vietoje jums - galima dainuoti kiekvienam vaikui (tau, vardas). 

Viso geriausio! 


Melodija: Tone Seether 
Lietuvišką tekstą pritaikė: 
J. Žebrauskaitė-Taločkienė 






ipii j - <;ini - 





y J' m y 


i/y tjjzj. 


Vi - so ge-riau - šio! - s^kau aš ir šyp-salnsi, Vi-so ge-riau-sio!, ne - TO-ri-me-dau-giau. 


Ė 


""i J J- -f 


m 


Dai-na-vom, gro-jom daugšian -die - ną, už-baig-si me tuo - jau. 


U 

Ži-nau, kad rei-kia mums kas - die - ną ii - sė - tis - kuo - dau - giau! 


Viso geriausio! - sakau aš ir šypsausi, 
Viso geriausio!, nenorime daugiau. 
Dainavom, grojom daug šiandieną, 
Užbaigsime tuojau. 

Žinau, kad reikia mums kasdieną 
Ilsėtis kuo daugiau! 

4.2. Muzikos terapijos metodinė lentelė 


Veiklos 

pobūdis 

Savęs 

pažinimas 

Bendravimas 
su kitu 

Bendravimas grupėje, 
bendradarbiavimas 

Aktyvi veikla 

Aha-aha 

Atsitiktinis duetas 

Dirigentas 


Muzikinės tembrinės ar ritminės 

Atspėk, kas? 

Dovana 


mįslės 

Dovana 

Grupės dainos kūryba 


Nuotaikų spėjimas iš paveiksle- 

Muzikavimas pagal 

Grupinis muzikavimas („orkestras") 


lių ir jų grojimas 

spalvinę natų 

Klausyk ir pasirink 


Pasirinktos dainos atlikimas, 

sistemą 

Muzikinė improvizacija pagal skirtin- 


aptarimas, perkūrimas 

Nugara į nugarą 

gas muzikines struktūras 


Prisistatymas 

Nuotaikų spėjimas iš pa- 

Muzikinės tembrinės ar ritminės 


Tikslaus garso intonavimas 

veikslėlių ir jų grojimas 

mįslės 


Vardų ratas 

Pakartok garsus 

Muzikinių iliustracijų kūryba 


Vardų žaidimas 

Skaičiuojam iki 10 
Skiemeninis dainavimas 
Surask draugą 

Nuotaikų spėjimas iš paveikslėlių ir jų 
grojimas 

Pagauk ritmą! 

Piano - forte 

Ritminis pratimas 

Simfonija 

Tikslaus garso intonavimas 

Unisoninis grojimas 

Vardų ratas 

Receptyvi 

Muzikinė fantazija, 

Muzikinio kūrinio 

Aš turiu paslaptį 

veikla 

Pozityvių asmeninių savybių 

išklausymas ir aptarimas 

Dainos artam tikro kūrinio pavadini- 


įvardijimas skambant tam tikrai 
muzikai 

poroje 

mo konstrukcija 

Muzikinio kūrinio (dainos) išklausy¬ 
mas ir aptarimas grupėje 

Muzikinis lynas 

Muzikinis pasakojimas 

Integratyvi 

Garsų (balsių) perteikimas spe- 

Kūryba rankų ženklais 

Atspėk, kas keičia judesius 

veikla 

cialiu judesiu 

Magnetas 

Atgyjančios skulptūros 


Jausmų šokis 

Rankų „baletas" 

Rato šokis 


Judesys ir relaksacija 

Piešimo gaudynės 

Ritminė estafetė 


Linksmasis traukinukas 

Piešimas pripiešiant 

Rato šokis 

Piešimas pripiešiant 

Stebuklinga mašina 

4.3. Rekomenduojami muzikos 
kūriniai relaksacijai 

Sąrašas pateiktas remiantis Grocke D., VVigram T. (2007). Relaksacijos ar vaizduotės žadinimo 
veiklai muzikos įrašą galima parinkti pagal kliento poreikį iš pateikto sąrašo. Dažnai muzika yra 
tikslingai komponuojama, sudarant tam tikrų muzikos kūrinio dalių ar kūrinių atkarpų kompo¬ 
zicijas. 


Klasikinė muzika 


Kompozitorius 

Kūrinys 

Kūrinio dalis 

Albinoni, T. 

Koncertas obojui d-minor 

II d., Adagio 

Bach, J. S. 

Brandenburgo koncertas Nr. 6 

II d. 

Bach, J. S. 

Koncertas dviem smuikams 

Largo 

Bach, J. S. 

Siuita orkestrui 

Air 

Beethoven, L. 

Koncertas fortepijonui ir orkestrui Nr. 5 

II d. 

Beethoven, L. 

Romansas smuikui ir orkestrui Nr. 2, F-dur, op. 50 

- 

Bernstein, E. 

West Side Story 

Cool 

Bizet, G. 

Opera Carmen 

Intermezzo 

Boccherini, L. 

Koncertas violončelei B-dur 

Adagio 

Borodin, A. 

Simfonija Nr. 1 

III d., Andante 

Brahms, J. 

Koncertas fortepijonui Nr. 2, B-dur, op. 83 

Andante 

Brahms, J. 

Koncertas smuikui 

Adagio 

Brahms, J. 

Simfonija Nr. 4 

II d. 

Britten, B. 

Paprastoji simfonija ( Simpie Symphony ) 

Sentimentai Saraband 

Buttervvorth, G. 

The Banks of the green vvillovv 

- 

Copland, A. 

Appalachian Spring Suite 

- 

Debussy, C. 

Preliudas Fauno popietė 

- 

Debussy, C. 

Styginių kvartetas 

Andantino 

Dvorak, A. 

Čekiška siuita, op. 39 

Romansas 

Dvorak, A. 

Serenada styginių orkestrui E-dur 

Larghetto 

Elgar, E. 

Koncertas violončelei 

Adagio 

Faurė, G. 

Requiem 

In Paradisum 

Faurė, G. 

Pavane op. 50 

- 

Gluck, Ch. W. 

Opera Orėjas ir Euridikė 

Palaimintųjų dvasių šokis 

Grieg, E. 

Cradle Song, op. 68, Nr. 5 

- 

Grieg, E. 

Holbergo siuita 

Air 

Grieg, E. 

Peras Giuntas 

Rytas 

Haydn, J. 

Koncertas violončelei C-dur 

Adagio 

Holst, G. 

Planetos 

Venera, Neptūnas 

Korngold, E. W. 

Siuita smuikui ir fortepijonui Much do about nothing 

Garden scene 

Liadov, A. 

Enchanted Lake, op. 62 

- 

Mascagni, P. 

Opera Kaimo garbė 

intermezzo 

Massenet, J. 

Thais 

Meditacija 

Mozart, W. A. 

Koncertas fleitai ir arfai 

Andantino 

Mozart, W. A. 

Koncertas fortepijonui Nr. 20 d-minor 

II d., Romansas 

Mozart, W. A. 

Koncertas fortepijonui Nr. 21 C-dur 

II d., Andante 

Mozart, W. A. 

Mažoji nakties muzika 

Romansas 

Pachelbel, J. 

Canon in D 

- 

Puccini, G. 

Opera Madame Butterfly 

Humming chorus 

Ravel, M. 

Pavana mirusiai infantei [Pavartepourune enfante defuntė) 

- 

Ravel, M. 

Introduction ir Allegro arfai, fleitai, klarnetui ir orkestrui 

- 

Respighi, 0. 

Paukščių siuita 

La Colomba 

L'Usignuola 

Respighi, 0. 

Romos fontanai 

La Fontaną di Valle Guilla 

La Fontaną di Vilią Mediči 

Rodrigo, J. 

Concierto de Aranjuez 

Adagio 

Shumman, R. 

Žvėrių karnavalas 

Gulbė 

Stravinsky, 1. 

Ugnies paukštė [Firebird) 

General thanksgiving 


The Mission 

Gabriel's oboe 

The Falls 

Vivaldi, A. 

Gloria in D 

Et in terra pax 

VValtan, W. 

Touch her soft lips and part 

- 

VVarlock, P. 

Capriol Suite 

Pieds en l'air 


Keltiškoji muzika 


Atlikėjas / grupė 

Albumas 

Albumo kompozicijos 

Enya 

VVatermark 

Nr. 1,3,6,8 

Enya 

Shepherd Moons 

N r. 3,6,9,20 

Clannad 

Celtic collection 

- 

Lorenna McKennitt 

- 

- 

Džiazas 


Atlikėjas / grupė 

Albumas 

Kompozicijos 

Jelly Roll Morton 

Kingo f New Orleans Jazz 

Įvairios 

Louis Armstrong 

- 

1 got Rhythm 

Duke Ellington 

- 

In a Mellotone 

George Shearing 

Jazz Masters 

Įvairios 

- 

The Best of Count Basie 

Įvairios 


Svving that Music (serija Jazz Greats) 

Įvairios 

Charlie Parker 

The MasterTakes 

Įvairios 


Charlie Parker Plays Standarts (kolekcija Jazz Masters 28) 

Įvairios 


The Jazz Ladies, Vol. 3 

Įvairios 

The Nat King Cole 
Trio 

Įvairūs 

Įvairios 


The Essentials Guide to Jazz on CD 

Įvairios 

Milės Davis 


King of Biue 

The Oscar Peterson 
Trio vvith Herb Ellis 
and Ray Brown 

Įvairūs 

Įvairios 

Jagues LoussierTrio 


Kompozicijos jazzed-up 

Bach 


„NewAge" muzika 


Atlikėjai / grupės 

Albumas 

Kompozicijos 

Enya 

Įvairūs 

Įvairios 

Kobialka 

Įvairūs 

Įvairios 

Kitaro 

Įvairūs 

Įvairios 

Tonny O'Connor 

Įvairūs 

Įvairios 

Musicure 

Įvairūs 

Įvairios 

4.4. Aktyviosios muzikos terapijos 
metodų pavyzdžiai 53 

Aha-aha 

Tikslas: vadovavimo ir imitavimo įgūdžių lavinimas. 

Uždaviniai: 

• reakcijų, dėmesio, atminties, koncentracijos lavinimas; 

• ritmo pojūčio lavinimas; 

• kūrybiškumo skatinimas; 

• organizuotumo, normų ir taisyklių laikymosi grupėje patyrimas; 

• bendrumo jausmas; 

• teigiamos buvimo kartu emocijos. 

Veiklos aprašas. Dalyviai stovi ratu. Vedėjas (iš pradžių - grupės vadovas, vėliau - vienas iš da¬ 
lyvių) stovi rato vidury. Vedėjui pasakius „aha", visi pakartoja „aha". Vedėjui pašokus, visi pašoka 
dešinėn. Tačiau, vedėjui suplojus, visi sako „i", o vedėjui pasakius „i", visi suploja. Veikla vyksta 
pagal vedėjo pasiūlytą tempą. Pradedama lėtai ir laipsniškai greitėjama. Grupės vadovui žaidi¬ 
mas - medžiaga stebėti, kaip dalyviai reaguoja, ar sugeba sekti, ar įsitraukia, ar išlaiko dėmesį, 
ar siūlo naujus variantus. 

Veiklos varijavimo galimybės: 

1. Mažesnis užduočių kiekis tuo atveju, jeigu dalyviams sunku įsiminti tikslią veiklos seką (liku¬ 
sios siūlomos įgudus). 

2. Užduočių papildymas pagal pakartojimo, panašumo ir kontrasto principus, įvairių ritminių ir 
melodinių darinių naudojimas, atsižvelgiant į dalyvių galimybes. Idėjas gali siūlyti patys da¬ 
lyviai. Pvz., vedėjui pasakius „opa", visi pašoka, vedėjui iškėlus rankas aukštyn, visi nuleidžia 
rankas žemyn, ir 1.1. 


53 Pavyzdžiai pateikti pagal V. Aleksienė, J. Žebrauskaitė-Taločkienė (2012, spaudoje), Z. Abramavičiūtė (2009), 
J. Šinkūnienė (2001), M. Pavlicevic (2003). 

Atsitiktinis duetas 

Tikslas: užmegzti tarpusavio kontaktą, palaikyti kontaktą, siekti tarpusavio bendravimo. 

Uždaviniai: 

• spontaniškai improvizuoti, komunikuoti su kitu asmeniu per garsą; 

• mokytis išklausyti kitą; 

• per emocinę ir muzikinę raišką pažinti kitą (kitus), stebėti kitokius bendravimo modelius; 

• ugdyti empatiją. 

Veiklos aprašas. Visi susėda ratu. Grupėje turi būti žaidimo procesui vadovaujantis asmuo. Pa¬ 
sirenkami du skirtingai skambantys ir lengvai vienu judesiu perduodami instrumentai (pavyz¬ 
džiui, būgnelis ir marakasas). Instrumentai paduodami dviem vaikams, sėdintiems rate vienas 
priešais kitą. Žaidimas pradedamas visiems žinomos dainos (pavyzdžiui, „Išėjo tėvelis į miš¬ 
ką") atlikimu. Dainuodami užsiėmimo dalyviai vienas kitam siunčia instrumentus. Pasibaigus 
vienam dainos stulpeliui dainavimas nutraukiamas. Du grupės nariai, kurių rankose tuo mo¬ 
mentu yra instrumentai - tai atsitiktinai susitikę pašnekovai, jie grodami turi sukurti improvi¬ 
zacinį dialogą (klausimo ir atsakymo modelis). Taip sukuriamas žaismingas žmonių tarpusavio 
bendravimas, kuriuo remdamasis grupės vadovas gali susidaryti bendrą įspūdį apie grupės 
narių komunikacinius gebėjimus, vaikų tarpusavio santykius, o vaikai - tobulinti bendravimo 
gebėjimus. Nutrūkus muzikiniam poros pokalbiui, pradedamas dainuoti kitas dainos stulpelis. 
Muzikinė veikla tęsiama tol, kol pabendrauja visi grupės nariai, arba tol, kol vedėjas žaidimą 
sustabdo. 


Atspėk; kas? 

Tikslai: savęs pažinimas, saviraiška. 

Uždaviniai: 

• empatija, įsiklausymas į kitą; 

• žodinė refleksija. 

Veiklos aprašas. Dalyviai sėdi ratu, kiekvienas turi pasirinkęs po vieną instrumentą laisvai im¬ 
provizacijai. Grupės vadovas padrąsina dalyvius muzikuojant kartu įsiklausyti į kitų grojimą. Po 
kurio laiko duodamas signalas sustoti ir padėti instrumentus ant žemės. Po trumpos pauzės 
savanoris dalyvis pasiima savo instrumentą ir pagroja trumpą solo, bandydamas pakartoti ar 
atvaizduoti kurį nors kitą dalyvį. Likusieji turi atspėti, apie ką jis grojo. Veikla kartojama tol, kol 
kiekvienas išbando solo grojimą. Svarbu suteikti dalyviams galimybę reflektuoti, kaip jie jautėsi 
grodami solo ir išgirdę apie savo „muzikinį portretą". 

Veiklos varijavimo galimybės: atvaizdavimo objektų kaita (pvz., grojama apie visiems pa¬ 
žįstamus, bet kartu nesančius žmones, apie paveikslus ant sienų, apie nuotaikas, būsenas, 
spalvas ir pan.). 

Dirigentas 

Tikslas: mokytis vadovauti ir paklusti vadovui. 

Uždaviniai: 

• kūrybiškumo skatinimas; 

• savo eilės laukimas; 

• saviraiška; 

• dėmesio, koncentracijos lavinimas. 

Veiklos aprašas. Dalyviai susėda ant grindų puslankiu, sudarydami orkestrą. Instrumentai pasi¬ 
renkami laisvai arba žaidžiamas žaidimas „Klausyk ir pasirink". Dirigentu tampa savanoris. Jo funk¬ 
cija - vadovauti orkestrui, t. y. rodyti dinamiką ir nurodyti, kas, kada turi groti. Orkestras grojimo 
metu atidžiai stebi dirigentą, groja pagal jo rodomus rankomis judesius. Dirigavimo variantai: 
a) diriguojama paprastai: nuleistos žemai rankos - groti tyliai, kylančios - garsas stiprėja, iškeltos - 
grojama garsiai; b) diriguojama naudojant visą kūną, veido ekspresiją, judesius; c) diriguojama 
rodant įvairias muzikinės išraiškos priemones - dinamiką, įstojimus, pauzes, ritmą ir pan. Orkestro 
sudėties kaita - orkestras grupuojamas į mušamuosius, pučiamuosius, klavišinius, grojančius var¬ 
peliais ir pan. Keičiantis dirigentui, orkestrui suteikiama galimybė išbandyti kitus instrumentus. 

Veiklos varijavimo galimybės: dirigentas diriguoja savo kūno dalimis. Kiekviena kūno dalimi di¬ 
riguojama skirtingoms grupelėms. Vienai (geriausia - grojančiai tokiais pat instrumentais) 
diriguoja dirigento dešinė ranka, kitai - kairė ranka, trečiai - dešinė koja, ketvirtai - kairė koja, 
o penktai - galva. Diriguoti galima visu kūnu iš karto arba tik tam tikromis kūno dalimis. 


Dovana 

Tikslas: mokytis tinkamai atsisveikinti, padėkoti, padovanoti muzikinę improvizaciją („dova¬ 
ną") vieni kitiems. 

Uždaviniai: 

• skatinti grupės bendrumo jausmą; 

• kurti jaukią atmosferą; 

• skatinti vienas kitam suteikti malonių išgyvenimų; 

• plėtoti spontaniško improvizavimo gebėjimus. 

Veiklos aprašas. Siūlomi keli veiklos atlikimo variantai: 

1. Grupė žmonių padalijama į dvi smulkesnes grupeles. Jos atsisėda viena prieš kitą, skir¬ 
tingose pusėse. Išrenkamas dirigentas (pirmą kartą juo gali būti grupės vadovas). Pagal 
jo nurodymus, pasikeičiant viena grupelė improvizuoja / „dovanoja" melodijas kitai. 

2. Muzikinė veikla atliekama be dirigento. Grupė žmonių padalijama į dvi smulkesnes gru¬ 
peles. Pasikeisdamos jos laisvai improvizuoja ir taip viena kitai dovanoja savo atliktas 
melodijas. 

3. Muzikinę veiklą atlieka ne atskiros grupės, bet du žmonės. 

4. Visi improvizuoja vienu metu. 

Grupės daina 

Tikslas: stiprinti grupės bendrumo ir darnos pojūtį. 

Uždaviniai: 

• skatinti saviraišką, fantaziją ir kūrybiškumą; 

• kelti savigarbą ir pasitikėjimą savimi; 

• žadinti kūrybinį džiaugsmą. 

Veiklos aprašas. Muzikinė veikla gali būti atlikta keliais būdais. Vienu atveju grupės daina yra 
kuriama pagal melodiją, kurią iš anksto parenka vadovas. Pageidautina, kad melodija būtų 
nesudėtinga ir lengvai įsimenama. Veiklos pradžioje vadovas pagroja melodiją. Siekiant, kad 
melodija būtų geriau įsiminta, kelis kartus ji gali būti atlikta užsiėmimo dalyviams paeiliui iš¬ 
dainuojant savo vardus. Šis veiksmas, be to, lemia kiekvieno nario aktyvų dalyvavimą veikloje, 
sukelia pojūtį, kad kiekvienas narys yra šio kūrybinio proceso dalyvis bei būsimos dainos ben¬ 
draautoris. Toliau vadovas pasiūlo grupės nariams sugalvoti šiai melodijai pavadinimą ir su¬ 
kurti jai žodžius. Muzikinė veikla baigiama padainuojant sukurtą dainą. Vadovas gali paraginti 
užsiėmimo dalyvius pritarti įvairiais instrumentais. 

Kitu atveju kuriama ir pati melodija. Užsiėmimo pradžioje vadovas parodo užsiėmimo 
dalyviams ant didesnio popieriaus formato paruoštą penklinę ir paprašo kiekvieno grupės 
nario užrašyti ant jos po kelias natas. Tai atlikus, vadovas, parinkęs kelis harmoninius akordus, 
pagroja melodiją. Tolesnis dainos kūrimo procesas atitinka anksčiau aprašytąjį (melodija atlie¬ 
kama grupės nariams paeiliui išdainuojant savo vardus, sugalvojamas pavadinimas, sukuriami 
žodžiai, padainuojama sukurta daina). 


Orkestras 

Tikslas: bendrauti ir bendradarbiauti grupėje. 

Uždaviniai: 

• kūrybiškumo skatinimas; 

• savo eilės laukimas; 

• saviraiška; 

• dėmesio, koncentracijos lavinimas. 

Veiklos aprašas. Atsižvelgiant į kiekvieno vaiko individualias instrumentų naudojimo ir garsi¬ 
nės raiškos galimybes, paruošiama kūrinio „partitūra". Vengiant chaotiškos muzikinės saviraiš¬ 
kos, „orkestrinio" muzikavimo taisyklės grindžiamos eiliškumu, t. y. vaikai atitinkamoje kūrinio 
vietoje solo (duetu, trio) atlieka savo muzikinę partiją. 

Ritminis muzikavimas - asmeninė vaiko ritminė ekspresija, derinant ją su pastoviu (pvz., 
sintezatoriaus) ostinatiniu ritmu, įgyja atitinkamą nuotaiką ir struktūruotą formą. Tam tikrose 
kulminacinėse kūrinio vietose gali groti visas „orkestras" {tutti). Grupinio muzikavimo sėkmė 
priklauso nuo viso „orkestro dalyvių" indėlio. 

Klausyk ir pasirink! 

Tikslas: iniciatyvos ėmimasis, bendravimas, bendradarbiavimas grupėje. 

Uždaviniai: 

• instrumentų išsidalijimas; 

• kūrybiškumo skatinimas; 

• saviraiška; 

• mąstymo lavinimas. 

Veiklos aprašas. Grupės vadovas, pasislėpęs už širmos, pianino ar pan., groja kokiu nors inst¬ 
rumentu, kol kuris nors grupės vaikas atspėja, koks tai instrumentas, ir pareiškia norą juo groti. 
Jis gauna tą instrumentą. Taip grojama įvairiais instrumentais, kol visi dalyviai turi po vieną. 
Tada grupė improvizuoja. 

Variantai: 

1. Paįvairinant veiklą, už širmos gali būti grojama dviem instrumentais, bet pasirinkti reikia 
vieną. Pokalbio metu kiekvienas gali pakomentuoti, kodėl išsirinko būtent tą instru¬ 
mentą. 

2. Galima parinkti instrumentą ne sau, o kitam dalyviui pagal tam tikrą pažymį arba su¬ 
tartą vaidmenį. 

Spalvų muzika 

Tikslas: suteikti galimybę nežinantiems muzikinio rašto vaikams (mažiems ar raidos sutrikimų 
turintiems) muzikuoti drauge su kitais vaikais. 

Uždaviniai: 

• groti nesudėtingus kūrinėlius pagal vaikų atlikimo galimybes; 

• kurti savo melodijas ir jas užrašyti. 

Veiklos aprašas. Spalvinė natų sistema taikoma atliekant konkrečius pasirinktus kūrinėlius. Deri¬ 
nant natų spalvą su pažymėtų klavišų spalva, galima groti nesudėtingas melodijas. Tokio mu¬ 
zikavimo sėkmė priklauso nuo kūrinėlio aranžavimo ir tinkamo instrumentų pritaikymo pagal 
vaiko galimybes. Galimas variantas - kurti savo melodijas spalvinėmis natomis, jas pažymint 
specialioje natų lentelėje, paskui harmonizuoti ar aranžuoti kitiems instrumentams 54 . 


54 R. Brūzgos metodiniame leidinyje „Spalvų muzika" (2005) pateikti spalvinės notacijos budai, instrumentų 
pritaikymas, kūrinėlių aranžuočių, spalvine notacija užrašytų kūrinėlių pavyzdžiai. 

Muzikinės tembrinės ar ritminės mįslės 

Tikslas: savojo Aš pajautimas ir atpažinimas grupėje. 

Uždaviniai: 

• identifikuoti save su tam tikro instrumento tembru; 

• atrasti ir įsiminti vaiko charakterį atspindintį ritmą; 

• lavinti muzikinę atmintį ir klausą. 

Veiklos aprašas. Demonstruojamas tam tikro tembro (pvz., smuiko, vargonų, fleitos) garsas sin¬ 
tezatoriumi; vaikas išklauso ir, juo pagrojęs, įsimena. Tada iš kitų vaikų tembrų reikia išskirti 
savąjį (galima naudoti tuos instrumentus, kurie yra klasėje). Galimas ne tembro, bet ritmo 
išskyrimas. Muzikinės mįslės lavina muzikinę atmintį ir klausą. 


Muzikinių iliustracijų kūryba 

Tikslas: ugdyti vaikų kūrybiškumą ir skatinti improvizuoti. 

Uždaviniai: 

• parinkti tinkamą instrumentą pagal veikėjo charakterio savybes; 

• skirtingų instrumentų tembrais ir ritmu išreikšti skirtingas emocijas; 

• lavinti kūrybiškumo ir laisvos improvizacijos įgūdžius. 

Veiklos aprašas. Muzikinių iliustracijų žinomoms pasakoms ar eilėraščiams kūryba - temi¬ 
nių žanrinių improvizacijų variantai, integruojantys teatrines raiškos priemones pagal veikė¬ 
jų emocines charakteristikas ir siužeto posūkius. Skirtingų muzikos instrumentų tembrais ar 
ritmu išreiškiami veikėjų išgyvenami jausmai. Vaikas pasirenka tinkamą instrumentą pagal 
veikėjo charakterį, atitinkamoje kūrinėlio vietoje iliustruodamas tekstą ir kurdamas atitinkamą 
muzikinį foną. 


Muzikinė improvizacija pagal skirtingas muzikines struktūras 

Tikslas: mokyti tirti muzikines struktūras, lyginant su socialinėmis struktūromis. 

Uždaviniai: 

• plėtoti kūrybiškumą ir gebėjimą improvizuoti; 

• skatinti bendravimą ir bendradarbiavimą skirtingomis situacijomis; 

• išbandyti skirtingus vaidmenis muzikinėje improvizacijoje, palyginti su socialiniais vaid¬ 
menimis. 

Veiklos aprašas. Išskiriamos septynios bazinės muzikinės struktūros: ostinato, binarė irtrinarė 
forma, rondo forma, uždainio ir priedainio forma, tema ir variacijos, besivystanti spontaniška 
forma, forma be struktūros. Kiekviena forma nulemia tam tikrus grupės atliekamos improviza¬ 
cijos eigos ypatumus ir skirtingus grupės narių vaidmenis tokios veiklos metu. 


4 DALIS 


Ostinato forma 

Struktūra: Ab / Ac / Ad / Af ir 1.1. 

Aprašas. Kitaip nei rondo formos, stabilumo ir spontaniškumo zonos čia ne keičia viena kitą, 
bet yra realizuojamos vienu metu. Svarbu, kad, spontaniškai improvizuojant, o tai tam tikrai 
daliai grupės narių gali sukelti nerimą ar baimę „pasiklysti", visada yra jaučiamas pagrindas, kurį 
įkūnija A padalos (pvz., pasikartojančios melodinės linijos ar ritminės struktūros ir pan.). Tokiu 
būdu tam tikra dalis grupės narių atlieka pasikartojančią ritminę ar melodinę frazę (A), kuri 
tampa pagrindu laisvoms likusių narių improvizacijomis (b/c/d/e/f), skambančioms tuo pačiu 
metu. Pastarąsias galima atlikti skirtingomis sudėtimis (solo, duetas, trio ir pan.). Taigi ostinato 
(A A A) suformuoja stabilumo pojūtį. Taip pat šiose padalose atliekama muzikinė medžiaga 
yra šaltinis, iš kurio improvizacines struktūros sekcijas atliekantys nariai gali pasisemti melodi¬ 
nių ar ritminių idėjų. 

Binarė ar trinarė forma 

Struktūra: AB, ARBA, ABC 

Aprašas. Tam tikrais atvejais naudinga įvardyti, kad laisvoji improvizacija bus sudaryta iš dvie¬ 
jų ar trijų padalų. Tokiu būdu galima aptarti kiekvienos iš padalų pobūdį, pvz., A padala - garsi, 
lėta, plati; B - šviesi, besivystanti komfortabiliu žingsniu. Kiekvienam supratus, kokios turėtų 
būti atskiros padalos, pradedama jas improvizuoti. Šiomis formomis gali būti pagrįstas nuotai¬ 
kingų muzikinių portretų improvizavimas. Pavyzdžiui, kiekvienas užsiėmimo dalyvis pagrindi¬ 
nę temą atlieka, siekdamas perteikti artimo draugo, savo paties ar kito asmens portretą. Gru¬ 
pės vadovas, atsižvelgdamas į kiekvieno iš jų muzikos pobūdį, sukurtus muzikinius portretus 
suskirsto į atskiras grupes. Tada atskiros grupės tampa atskiromis formos padalomis. Kiekvieną 
jų atlieka visi tai grupei priskirti grupės nariai. 

Rondo forma 

Struktūra: AbAcAdAeAfirt. t. 

Aprašas. Itin tinkama darbui, susijusiam su grupės improvizacija. Ji sudaro galimybes stabi¬ 
lumą ir pažįstamumą (A padalos) derinti su spontaniškumu ir nenuspėjamumu (b, c, d, e, f 
padalos). Yra skirtingi šios muzikinės struktūros realizavimo variantai. Pavyzdžiui, A padalose 
visi grupės nariai groja kartu; b, c, d, e irt. t. padalos skirtos solinėms grupės narių improvizaci¬ 
joms. Apie atskirų padalų pabaigą praneša vadovas, duodamas ženklą pradėti groti A arba b, 
c, d, e, f irt. t. muzikinę medžiagą. Soliniai intarpai neturėtų pernelyg užtrukti tais atvejais, kai 
asmuo išreiškia nepasitikėjimą savimi. 

Rondo improvizacijos forma lemia aktyvų kiekvieno grupės nario dalyvavimą. Užsiėmimo da¬ 
lyviai bet kuriuo momentu turi būti pasirengę pradėti arba stabilumą įkūnijančias A padalas, 
arba spontaniškas ir laisva improvizacija pagrįstas solines b, c, d, e, f irt. t. sekcijas. 

Uždainio - priedainio forma 

Struktūra: A (ui) A (u2) A (u3) ir 1.1, (priedainis + uždainis 1 + priedainis + uždainis 2 ir 1.1.) 
Aprašas. įvardytoje formoje priedainio padalos išlieka identiškos, uždainio - viena nuo kitos 

skiriasi tekstu. Realizuojant šią muzikinę struktūrą galima pritaikyti būdą, kuris buvo pristatytas 
aptariant rondo formą, t. y. priedainio padalose groja / dainuoja visi grupės nariai, o uždainio - 
vienas asmuo. 

Ši strukūra įkūnija unikalią galimybę išbandyti solisto vaidmenį ne tokiu trikdančiu būdu, kaip, 
pvz., rondo formoje. Čia asmuo, dainuojantis solo, išlieka saugioje muzikinėje erdvėje (u pada¬ 
lose keičiasi tik žodžiai, muzika lieka ta pati). Tuo atveju, kai aptariama forma yra realizuojama 
ne dainuojant, o tik grojant, skirtumas tarp atskirų padalų tik tas, kad jos atliekamos skirtingų 
asmenų. 

Tema ir variacijos 

Struktūra: A, Al, A2, A3 ir 1.1. 

Aprašas. Muzikinę veiklą nulemia pagrindinė tema (A). Ji yra pagrindas, įkūnijantis stabilią, 
lengvai atpažįstamą struktūrą. Tolesnė muzikinės veiklos eiga, pasirinkus šią formą, yra pagrįs¬ 
ta temos variavimu. Grupės vadovas gali nuspręsti, kokiu būdu bus kuriamos temos variacijos: 
ar išlaikant tą patį ritminį piešinį bus keičiama melodinė linija? Ar nekeičiant melodijos bus 
„žaidžiama" su ritmu ar metru? Be to, itin svarbu užtikrinti, kad variacijas grupės nariai gebėtų 
atpažinti kaip kažkuo susijusias su pagrindine tema. 

Spontaniška / besivystanti forma 

Struktūra: A .b.c.DEF... 

Aprašas. Struktūros ypatumus atskleidžia pavyzdys: kažkas iš grupės narių pradeda mušti 
monotonišką, širdies dūžius primenantį ritmą trinkele. Vadovas yra užsiėmęs, ruošdamas ins¬ 
trumentus kitai veiklai, tačiau tuo pačiu metu įsijaučia [tuneiri) į šio asmens muzikavimą. Vado¬ 
vas nusprendžia atsakyti ir pradeda palengva dainuoti, siekdamas, kad ši muzika atspindėtų 
asmens grojimo tempą, pulsą ar ritminį piešinį. Vadovo atliekamos melodijos tėkmė yra laisva, 
lemiama to, ką daro šis asmuo. Tam tikru momentu vadovas gali pakartoti besivystančios 
melodijos pradinę frazę. Grupės narys ją gali atpažinti ir išreikšti tai stipriau mušdamas ritmą 
trinkele. Po keleto tolesnių muzikinių klajonių šią frazę vadovas gali padainuoti vėl, laukdamas 
(tikėdamasis) atsakymo iš kartu su juo muzikuojančio asmens. Ir taip toliau. Tokiu būdu laips¬ 
niškai kuriama unikali muzikinė forma, išsiskirianti intymia patirtimi ir besidalijamais ieškojimais. 

Be struktūros 

Aprašas. Tai - laisva improvizacija, kuri neturi iš anksto apibrėžtos schemos. Jos forma vystosi 
laiko tėkmėje, grupei improvizuojant. Tokia muzikinė veikla gali trikdyti asmenis, kurie nėra 
susipažinę su grupine improvizacija. Anksčiau ar vėliau kažkas iš grupės narių identifikuos tam 
tikrą struktūrą (tai gali būti reguliarus pulsas ar pasikartojantis ritminis piešinys), kuri savo ruož¬ 
tu taps tolesnės improvizacijos atskaitos tašku. 

Nugara į nugarą 

Tikslas. Muzikos instrumentais galima padėti užmegzti kontaktą, siekti tarpusavio bendravi¬ 
mo, meno medijos pagrindu sukurti teigiamus santykius, šitaip negatyvius išgyvenimus per¬ 
formuoti j teigiamas emocijas. 

Uždaviniai: 

• nežodinė komunikacija; 

• eilės laukimas, išklausymas; 

• pasitikėjimas savimi; 

• žodinė refleksija. 

Veiklos aprašas. Dalyviai sėdi ratu, kurio viduryje atlošas j atlošą pastatomos dvi kėdės. Du 
savanoriai pasirenka po skirtingą instrumentą ir atsisėda ant kėdžių vidury. Užduotis jiems - 
užmegzti muzikinį pokalbį, grojant paeiliui. Veikla tęsiama tol, kol pabendrauja visi grupės 
nariai, arba tol, kol žaidimą sustabdo vedėjas. Pabaigoje grupės vadovas inicijuoja diskusiją, 
skatindamas veiklos dalyvius išsisakyti savo potyrius. 

Veiklos varijavimo galimybės: 


• grojama aido principu imituojant vienas kitą; 

• grojama tais pačiais instrumentais; 

• grojama skirtingomis temomis, pvz., vaikų ginčas smėlio dėžėje, vagių pokalbis tamsia 


me name sulojus šuniui; konflikto sprendimas poroje ir pan. 


Nuotaikų improvizacija 

Tikslas: esamos, čia ir dabar egzistuojančios nuotaikos, kuri svarbi šiuo momentu, perteikimas 
muzikiniu instrumentu. 

Uždaviniai: 

• skatinti saviraišką, kūrybiškumą; 

• skatinti savęs / savo emocinio pasaulio pažinimą; 

• ugdyti empatiją. 

Veiklos aprašas. Veiklos dalyvis pakviečiamas perteikti čia ir dabar egzistuojančią nuotaiką 
pasirinktu muzikiniu instrumentu. Grupės vadovas žodžiu apibūdina arba kiti vaikai spėja 
intonacijos emocinį turinį, nurodydami atitinkantį paveikslėlį nuotaikų lentelėje. Naudotinos 
teminės improvizacijos pagal žodines instrukcijas: pvz., „Kai tau liūdna...", „Aš pykstu...", „Esu 
laimingas, nes...", - variantų galimybės plačios ir įvairuoja priklausomai nuo vaiko esamos 
nuotaikos 55 . Pvz., siūlant pagroti tema „kaip man nuobodu..." tikslas gali būti apatiško vaiko 
aktyvinimas, arba, prašant pagroti „koks aš piktas..siekiama atkurti vaiko vidaus pusiausvyrą. 
Galimi ir atvirkštiniai variantai, kaip antai, pasakius vaikui, jog šiandien man liūdna, prašoma 
„paguosk mane...", suteikiant muzikinei improvizacijai norimą intonacinį emocinį atspalvį. 

55 Plečiant emocijų perteikimo muzikiniais garsais galimybes, pateikiamos teminės improvizacijos gali turėti 
muzikinę formą. Iš pradžių galima improvizuoti paprasta trijų dalių forma ABA, pvz., „linksma - liūdna - links¬ 
ma", vėliau plečiant dalių įvairovę (ABACA...). 

Nuotaikų improvizavimas pagal paveikslėlius 

Tikslas: atskleisti muzikos ir emocijų ryšį, mokytis valdyti savo emocijas. 

Uždaviniai: 

• mokytis atpažinti ir įvardyti asmenines ir kito vaiko emocijas ir būsenas; 

• suvokti muzikos atlikimo galimybių įvairovę; 

• mokytis keisti atliekamos muzikos pobūdį ir emocines būsenas. 

Veiklos aprašas. Naudojant žodinį emocinės būsenos įvardijimą, vaikai nurodo atitinkamą 
paveikslėlį. Ekspresyvūs nuotaikų žaidimai - to paties muzikos kūrinėlio (dainos) nuotaikos 
(dermės) kaita: vaikas nurodo komunikacinėje simbolių lentelėje 56 , kaip atlikti žinomą muziką. 
Variantai: linksmai - liūdnai, greitai - lėtai, garsiai - tyliai. Kiti nuotaikų pasirinkimo žaidimai - 
grojame abejingai, piktai etc. (vaikų reakcija ypač stipri, kai teksto ir muzikos pobūdis neatitin¬ 
ka). Kai kurie vaikai tampa tikri emocinių būsenų kaitaliojimo virtuozai. 


Pagauk ritmą! 

Tikslas: pajausti grupės paramą 

Uždaviniai: 

• vadovavimo ir stebėjimo įgūdžių lavinimas; 

• momentinės atminties lavinimas; 

• dėmesio išlaikymas; 

• ritmo pojūčio lavinimas. 

Veiklos aprašas. Veikla grindžiama ritminių figūrų pakartojimu. Grupė sėdi ratu ant kėdžių. 
Lyderis ploja paprastą, lengvai atkartojamą ritmą. Kiti dalyviai prisijungia tada, kai jį pajaučia, 
įstojus visiems grupės nariams, veikla sustabdoma ir pasiūloma nauja ritminė figūra. Svarbu 
paskatinti dalyvius pirmiausiai įsiklausyti į ritmą, pajausti jį viduje ir tik paskui įsijungti, o ne 
ploti atsitiktinai. Lyderiu gali būti kiekvienas grupės dalyvis. 

Veiklos varijavimo galimybės: 

• ritmo mušimas skirtingais instrumentais, kūnu; 

• ritmo palydėjimas žodžiais, skiemenimis; 

• ritmo „siuntimas" ratu, kol lyderiui sugrįžta tikroji ritminė figūra. 


56 Komunikacinių lentelių pavyzdžiai, žr. Metodiniuose prieduose. 

Pakartok garsus! 

Tikslas: stebėjimo įgūdžių ugdymas. 

Uždaviniai: 

• grupės pagalbos patyrimas; 

• pastabumo, dėmesio koncentracijos, trumpalaikės atminties lavinimas. 

Veiklos aprašas. Grupė sėdi ant žemės ratu. Naudojamas instrumentas yra metalofonas. 
Veikla grindžiama išgirstų garsų pakartojimo principu. Vienas dalyvis pagroja metalofonu du 
garsus, siunčia instrumentą ratu dešinėn, šalia sėdintis turi pakartoti tuos pačius du garsus (to 
paties aukščio) ir pridėti prie jų du savo sugalvotus. Po du savo garsus turi pridėti ir kiti veiklos 
dalyviai. Jei kažkuris iš narių neprisimena, ką grojo kaimynas, grupė jam padeda. 

Veiklos varijavimo galimybės: 

• užduoties palengvinimas: a) grojama tik kraštiniais metalofono garsais, b) iš metalofo- 
no išimamos kelios plokštelės, c) atkartojamas ne garsų aukštis, bet skaičius; 

• varijavimas pakartojamų garsų skaičiumi; 

• varijavimas keičiant instrumentus, pvz., galima naudoti ritminius instrumentus ir mušti 
įvairias ritmines figūras. 

Pasirinktos dainos atlikimas, aptarimas, perkūrimas 

Tikslas: pažinti savo emocinį / jausmų pasaulį. 

Uždaviniai: 

• ugdyti toleranciją vieni kitiems; 

• ugdyti gebėjimą išklausyti; 

• ugdyti gebėjimą prisistatyti; 

• skatinti introspekciją; 

• siekti rasti galimus problemų sprendimus. 

Veiklos aprašas. Kiekvienas užsiėmimo dalyvis pasirenka jam patinkančią dainą (vadovas gali 
pateikti dainų sąrašą, iš kurio būtų galima pasirinkti, arba užsiėmimo dalyviai dainas gali pa¬ 
sirinkti savo nuožiūra). Veiklos pradžioje pasirinktos dainos yra atliekamos. Tai galima padary¬ 
ti skirtingais būdais, pvz., išklausyti įrašą, dainuoti skambant įrašui, dainuoti akompanuojant 
vadovui, dainuoti karaoke ir pan. Dainuoti gali arba tam tikrą dainą pasirinkęs asmuo, arba 
visa grupė. Prieš atliekant kūrinį, jį pasirinkusio asmens grupės vadovas gali paprašyti trumpai 
prisistatyti, t. y. paprašyti atsakyti į tokius klausimus, pvz., kodėl pasirinkote šią dainą; kokius 
jausmus ar prisiminimus ji jums sukelia; kada pirmą kartą išgirdote šį kūrinį ir kt. Kita vertus, 
tokius klausimus galima užduoti po kūrinio atlikimo.Trumpai aptarus pasirinktą kūrinį, grupės 
vadovas gali pasiūlyti jį perkurti, t. y. perkurti tam tikrus žodžius, sukurti papildomus žodžių 
stulpelius, pasiūlyti pakeisti dainos tonaciją (pvz., jeigu dainos tonacija yra minorinė, atlikti ją 
mažorinėje tonacijoje) ir pan.Tai atlikus reikia aptarti padarytus pokyčius, duodant, pvz., tokius 
klausimus: kokias mintis inspiruoja naujasis dainos variantas; kas jame pasikeitė, lyginant su 
originalu; kuris iš jų yra artimesnis ir kodėl, pan. 

Piano - forte 

Tikslas: bendradarbiavimas grupėje. 

Uždaviniai: 

• grupės pagalbos patyrimas; 

• nežodinė komunikacija; 

• išraiška per dinamiką. 

Veiklos aprašas. Žaidžiama slėpynių. Išrenkamas daiktas, kuris bus slepiamas. Vienas savano¬ 
ris išeina už durų, o likę paslepia daiktą patalpoje. Grįžęs savanoris turi surasti daiktą. Grupės 
nariai muzikos pagalba padeda atlikti užduotį: grojama instrumentais, keičiant dinamiką, tokiu 
būdu vedant nežinantįjį iki paslėpto daikto (grojimas tyliai žymi, kad daiktas toli, garsiai - 
arti). Ieškančiajam įvykdžius užduotį, kviečiamas kitas savanoris. Likusieji gali pasikeisti instru¬ 
mentus arba išbandyti kitus muzikinės raiškos būdus (balsą, plojimą delnais ir pan.). Siekiant 
palengvinti užduotį galima slėpti tiksintį metronomą. 


Prisistatymas 

Tikslas: saviraiška, išraiškos pažinimas muzikinėmis priemonėmis. 

Uždaviniai: 

• emocinio intelekto lavinimas; 

• dėmesys sau ir kitam; 

• savo eilės išlaukimas ir perėmimas. 

Veiklos aprašas. Grupelė dalyvių sėdi ant grindų ratu, veidu į rato vidurį. Veiklos vadovas 
vaikšto ratu mušdamas ritmą afrikietiškų būgneliu, dainuoja improvizacinę melodiją (kalba 
išraiškingai pagal ritmą), kreipdamasis į vieną iš vaikų: „Mano vardas Eglė, kuo tu vardu?" (ti - 
ti - ti - ti - ta - ta - ta - ti - ti ta - a). Šis atsakydamas kreipiasi į kitą dalyvį: „Mano vardas N, 
o kuo tu vardu?" (būgneliu palaikomas pulsas). Kiekvienam pasakius (padainavus) savo vardą, 
žaidimas tęsiamas užduodant įvairius klausimus, pvz., „Aš mėgstu šokti, ką mėgsti tu?" Dalyviai 
turi galimybę improvizuoti melodija, ritmu, žodžiais, žaisti intonacijomis, parinkdami atitinka¬ 
mą išraišką, gali patys siūlyti, ką nori sužinoti apie kitą, pvz.: „Aš myliu mamą, ką myli tu?", „Aš 
turiu katę, o ką turi tu?" ir 1.1. 

Veiklos varijavimo galimybės: 

• vardo išreiškimas judesiu; 

• ritmo afrikietiškų būgneliu mušimas sakant vardą ir pavardę skirtinga emocine išraiška 
(keičiant dinamiką, tempą, akcentus, sugalvojant melodiją). Pvz., afrikietiškas būgnelis 
siunčiamas ratu, kiekvienas pasako savo vardą ir pavardę juos sumušdamas du kartus - 
pirmąjį labai garsiai, o antrąjį pašnibždomis. Vėliau aptariama, kokią emocinę būseną 
atspindi ši išraiška. 

Ritminis pratimas 

Tikslas: sustiprinti grupės darnos ir bendrumo pojūtį. 

• Uždaviniai: 

• skatinti narių kūrybiškumą; 

• lavinti fantaziją; 

• lavinti gebėjimą klausytis kitų. 


Veiklos aprašas. Tai improvizacinio pobūdžio veikla. Grupės nariai pasirenka po ritminį instru¬ 
mentą ir susėda ratu. Vedėjas (terapeutas) monotoniškai pradeda mušti vieną ritminį piešinį. 
Praėjus kelioms akimirkoms pakviečia paeiliui prisijungti veiklos dalyvius. Visiems įsitraukus, 
pajutus bendrą ritmą, vedėjas pasiūlo nariams išlaikant bendrą rato ritmą pridėti savas ritmi¬ 
nes formules. 


Simfonija 

Tikslas: pakelti grupės funkcionavimo ir energijos lygį. 

Uždaviniai: 

• skatinti grupės darnos / bendrumo pojūtį; 

• lavinti dėmesį / mąstymą; 

• įtraukti grupės narius į bendrą veiklą. 

Veiklos aprašas. Veiklai atlikti yra reikalingi skirtingi ritminiai instrumentai. Parenkama visiems 
žinoma daina (pvz., „Išėjo tėvelis į mišką"). Grupės nariai ritmiškai padeklamuoja (be melodijos) 
kelias pirmąsias dainos frazes, pvz., i - šė - jo (ta - ti - ti), tė - ve - lis (ta - ti - ti), į (ta), miš - 
ką (ta - ta); i - šė - jo (ta - ti - ti), mo - ti - nė - lė (ti - ti - ti - ti), į (ta), miš - ką (ta - ta) ir 1.1. 
Kiekvienam nariui paskiriamas vienas ar keli deklamuotos frazės žodžiai, pvz., Mariaus žodis - 
„išėjo", Birutės - „į mišką" ir 1.1. Visi deklamuotos frazės žodžiai turi būti kažkam paskirti. Frazė 
kartojama tokiu pačiu būdu, tik šį kartą atskirus žodžius taria ne visa grupė, bet tik tie asmenys, 
kuriems jie buvo paskirti. Tai atlikus užsiėmimo dalyviai pasirenka po instrumentą. Veikla karto¬ 
jama, t. y. kiekvienas narys ritmiškai deklamuoja savuosius žodžius.Tai darydamas, tą patį ritmą 
muša ir pasirinktu instrumentu. Paskutiniajame veiklos etape įvardytos frazės ritminis piešinys 
atliekamas be žodžių, t. y. kiekvienas pasirinktu instrumentu muša savojo žodžio ritmą, tačiau 
paties žodžio netaria. 

Skaičiuojam iki dešimties 

Tikslas: nežodinė komunikacija, komunikacinių signalų pažinimas. 

Uždaviniai: 

• kito pažinimas; 

• grupės pajautimas; 

• iniciatyvos skatinimas. 

Veiklos aprašas. Grupė sėdi ratu, veidu j vidų. Skaičiuojama nuo 1 iki 10 su sąlyga, kad skai¬ 
čiuojama be eilės, tačiau vienu metu skaičių gali ištarti tik vienas dalyvis. Jeigu prabyla du 
žmonės vienu metu, žaidimas sustabdomas ir pradedamas iš naujo. Tęsiama tol, kol pavyks 
suskaičiuoti pagal taisykles. 

Veiklos varijavimo galimybės: 

• užduoties pasunkinimas - neskaičiuojama nuo 1 iki 10, bet sakomi visi skaičiai, iš anksto 
nesusitarus, kas kokį skaičių sakys. Skaičiai negali kartotis, jų turi būti 10. Žaidimas pra¬ 
dedamas iš naujo, jei prakalbama dviese arba pasakomas jau sakytas skaičius; 

• muzikinių elementų integravimas - tomis pačiomis žaidimo sąlygomis skaičiai pakei¬ 
čiami, pvz., gamos garsais nuo do iki do. 

Skiemeninis dainavimas 

Tikslas: siekti muzikinio vokalizavimo darnos ir tarpusavio supratimo. 

Uždaviniai: 

• ugdyti komunikacinius įgūdžius - abipusį dėmesingumą ir eiliškumą; 

• lavinti vaiko garsų vokalizavimo - dainavimo gebėjimus; 

• parinkti daineles pagal vaiko pomėgius ir galimybes. 

Veiklos aprašas. Vokalizavimas lavinant fonemines kalbines galimybes. Gali būti įvairūs variantai: 

1) dainuojama dainelė, kurios labai patogu ištarti skiemenį, kurį reikia išgirsti ir atkartoti du 
kartus, be to, intonaciškai tiksliai. 

Terapeutas: Atėjo Dalia, Ha lla. 

Vaikas: Ii a Ha. 

Terapeutas: Suknia raudona, na na. 

Vaikas: na na. 

Terapeutas: Batukai žali, H Ii. 

Vaikas: Ii Ii. 

Terapeutas: Karoliai gelsvi, vi vi. 

Vaikas: vi vi. 

Galima sukurti panašių norimos melodinės slinkties tekstų. 

2) grojamos ir dainuojamos žinomos dainelės, tam tikroje vietoje pakartojant žodžius, 
skiemenis ar tam tikrus garsus, arba tikslingai tam tikroje vietoje sustojant, išlaukiant, 
kol vaikas pats įterps dainelių tekste žodžius ar sunkiau tariamus skiemenis (pvz., te¬ 
rapeutas, dainuodamas „tu ... graži, kaip ... gėlė, pil... medaus", sulaukia, kol vaikas 
įterpia trūkstamus skiemenis - man, ta, - na); 

3) galima atlikti vaikų mėgstamas dainas, kuriant žodžius pagal kalbos vystymo poreikius. 

Surask draugą 

Tikslas: darbas poroje, bendradarbiavimo įgūdžiai. 

Uždaviniai: 

• skatinti pasitikėjimą kitu, aplinka; 

• vokalinė išraiška, balso išbandymo galimybės; 

• sensomotorinis patyrimas. 

Veiklos aprašas. Dalyviai pasiskirsto poromis. Poros tarpusavyje susitaria kokį nors garsą: švil¬ 
pavimą, cypsėjimą, ūžimą, klapsėjimą, pliauškėjimą ir kt. Visi išsibarsto dideliame kambaryje ir 
užsimerkia. Po signalo dalyviai pradeda leisti sutartus garsus, ieškodami savo poros. Suradus 
porą tyliai pasitraukiama iš žaidimo aikštelės, netrukdant likusiesiems. 

Veiklos varijavimo galimybės: 

• vietoj garsų naudojami melodiniai motyvai, plojimas ar ritminių darinių grojimas įvai¬ 
riais instrumentais, paukščių balsų / gamtos garsų mėgdžiojimas (pvz., vėjas, lietus, 
audra, griaustinis), poros šaukimas vardu pasirinkta intonacija; 

• užduoties palengvinimas pasiūlant pasirinkti skirtingą nuo kitų garsą tiems, kuriems se¬ 
kasi sunkiau (pvz., visi naudoja vokalinius garsus, viena dalyvių pora - instrumentinius). 


Tikslaus garso intonavimas 

Tikslas: vaikui identifikuoti save su tam tikro aukštumo garsu. 

Uždaviniai: 

• ugdyti komunikacinius eiliškumo, muzikinės klausos ir atminties įgūdžius; 

• mokytis sieti garsą ir jo pateikimą rankų ženklu; 

• lavinti improvizacinius gebėjimus; 

• ugdyti atsakomybę grupėje (savo garso pateikimą laike). 

Veiklos aprašas. Tikslaus garso intonavimo užduotis galima taikyti pastebėjus, jog vaikas turi 
vieną ar du patogiausius būdingus garsus pagal aukštumą. Manipuliuojant šiais garsais (at¬ 
žymint juos rankų ženklu), eiliškumo principu kiekvienas vaikas tam tikroje melodijos vietoje 
padainuoja savo asmeninį garsą. Derinant šiuos garsus improvizuojama bendra grupės me¬ 
lodija, kurioje kiekvienas atsakingas už savo indėlį. Tokiu būdu kuriami skirtingos nuotaikos 
kūrinėliai, kuriuos galima pavadinti „dienos melodijomis". 

Grojimas unisonu 

Tikslas: atskleisti bendrumo pojūtį muzikuojant. 

Uždaviniai: 

• skatinti išgirsti ir atliepti draugo grojamą tą patį garsą; 

• mokytis improvizuoti, keičiant vieno garso trukmę, tembrą ar ritmiką; 

• mokytis įsiklausyti. 

Veiklos aprašas. Vaikams pritaikomi instrumentai, kuriais išgaunamas vienas to paties aukš¬ 
tumo garsas, pvz., mi (sintezatoriumi, ksilofonu, dūdele). Jo pagrindu improvizuojamas kūrinys 
pianinu, naudojant atitinkamas muzikines funkcijas (unisoniniam muzikavimui galima sukurti 
specialias dainas ar instrumentinius kūrinėlius). 


Vardų žaidimas 

Tikslas: susipažinti. 

Uždaviniai: 

• grupės bendrumo pajautimas; 

• dėmesio sukaupimas ir išlaikymas; 

• atminties lavinimas; 

• bendro pulso, ritmo pajautimo lavinimas. 

Veiklos aprašas. Grupė sėdi ratu veidu į vidurį. Visi delnais per kelius ima mušti vienodą rit¬ 
mą. Iš pradžių svarbu neskubėti, pajausti bendrą pulsą. Pagal mušamą ritminį pulsą muzikos 
terapeutas ima sakyti vardus: pirma savo, paskui - kurio nors dalyvio. Šis pasako savo vardą ir 
kviečia kitą irt. t. (pvz., Rasa - Vaida, Vaida - Rūta, Rūta - Remigijus). Dalyviai gali būti kviečiami 
iš pradžių ratu iš eilės, o kai įgundama, - atsitiktinai. Žaidimas motyvuoja sutelkti dėmesį ir jį 
išlaikyti. Be to, svarbu išlaikyti ir ritminę pulsaciją. Jei užduotis grupei atrodo per lengva, galima 
greitinti tempą, pasiūlyti sudėtingesnį ritmą, įvesti tonaciją. Savitai galima sukurti ir grupės 
melodiją, jei kiekvienas išdainuos savo ir draugo vardą skirtinga nata, pvz., Do - Rasa - Vaida, 
Sol - Vaida - Rūta, La - Rūta - Remigijus. Vietoj vardų galima naudoti mėgstamų gyvūnų 
pamėgdžiojimus, augalus, natas (netgi solfedžiuoti...) ir pan. Visa tai priklauso nuo vaikų gali¬ 
mybių, klausymo ir įgudimo. 

Vardų ratas 

Tikslas: pasitelkus muzikos instrumentą, padėti susipažinti užsiėmimo dalyviams. 

Uždaviniai: 

• sukurti saugią ir palaikančią aplinką; 

• padėti atsipalaiduoti; 

• įtraukti asmenis j bendrą rato ritmą ir nuteikti juos turiningai veiklai; 

• padrąsinti veiklos dalyvius; 

• skatinti juos atsiverti, išreikšti savo mintis, emocijas, išgirsti garsus. 

Veiklos aprašas. Visi dalyviai pakviečiami susėsti ratu. Užsiėmimo vadovas supažindina su 
veikla: dalyviai turi prisistatyti pasakydami savo vardą su muzikiniu instrumentu (būgneliu), 
t. y. ranka mušdami ritmą pasakyti savo vardą ir paklausti šalia sėdinčio draugo iš dešinės, 
kuo jis vardu (pvz., mano vardas Rū-ta, kuo tu vardu?). Būgnelis siunčiamas ratu toliau, kol 
visi prisistato. Veiklos metu yra siekiama išlaikyti vieningą ritmą, vengti pauzių. Siekiant geriau 
įsiminti dalyvių vardus ir sužinoti daugiau apie dalyvaujančius asmenis, būgnelis siunčiamas 
antrą kartą. Šiuo atveju ištaręs savo vardą, nenustodamas ritmiškai mušti būgnelio, asmuo turi 
pasakyti sakinį apie save (pvz., mano vardas Rū-ta, aš esu laimingas žmogus). Čia vėlgi yra sie¬ 
kiama pajusti ir išlaikyti bendrą rato ritmą. Veikla baigiama tada, kai būgnelis, apkeliavęs ratu, 
sugrąžinamas veiklos vadovui. 

G 



4.5. Receptyviosios muzikos terapijos 
metodų pavyzdžiai 57 


Aš turiu paslaptį 

Tikslas: artimiau susipažinti. 

Uždaviniai: 

• skatinti grupės narių tarpusavio bendravimą; 

• ugdyti toleranciją; 

• skatinti savęs pažinimą. 

Veiklos aprašas. Veiklos pradžioje kiekvienas grupės narys gauna sąrašą, kuriame yra pateikti 
eilės dainų pavadinimai, pieštuką ir lapą popieriaus. Vedėjas paprašo kiekvieną dalyvį ant gau¬ 
to lapo užrašyti vienos ar kelių dainų pavadinimus (iš pateikto sąrašo). Pasirinkti pavadinimai 
turėtų perteikti kažką apie juos pačius - kažką, kas iki šiol nebuvo pasidalyta su grupe. Pasi¬ 
rinkimai turi išlikti anonimiški, t. y. grupės nariai neturi žinoti atskirų lapų su užrašytais dainų 
pavadinimais autoriaus. Lapai yra surenkami ir išdalijami grupės nariams atsitiktinai. Vienas 
iš grupės narių perskaito jo gautame lape esančios dainos pavadinimą. Vyksta diskusija gru¬ 
pėje - grupės nariai išsako savo reakcijas, susijusias su dainos pavadinimu, t. y. ką tam tikros 
dainos pavadinimas jam sako apie jį pasirinkusį žmogų, kaip jis jaustųsi su šį pavadinimą pasi¬ 
rinkusiu asmeniu ir pan. Pasibaigus diskusijai, užsiėmimo dalyviams pasiūloma pasisakyti, koks 
asmuo pasirinko vieną ar kitą dainos pavadinimą. Tačiau tai nėra būtina. 

Veiklos metu netrikdomai tarpusavyje dalijamasi skirtingomis, su kiekvieno iš grupės narių 
asmenybe ar gyvenimu susijusiomis smulkmenomis. Grupės nariams suteikiama galimybė 
išgirsti netiesiogines reakcijas, susijusias su tam tikrais jų asmenybės ypatumais. Tokia situacija 
yra mažiau trikdanti, palyginti su tais atvejais, kai asmeninė nuomonė išreiškiama tiesiogiai. 

Dainos ar tam tikro kūrinio pavadinimo konstrukcija 

Tikslas: ugdyti gebėjimą bendradarbiauti grupėje. 

Uždaviniai: 

• ugdyti gebėjimą išsakyti savo nuomonę; 

• ugdyti gebėjimą išklausyti kito nuomonę; 

• ugdyti toleranciją; 

• tirti grupės dinamiką. 

Veiklos aprašas. Užduoties tikslas - priimti grupės sprendimą. Veiklos pradžioje grupės vado¬ 
vas pateikia pasirinktą instrumentinės muzikos ištrauką. Ją išklausiusi grupė supažindinama su 
užduotimi - parinkti vieną žodį, kuris apibūdintų muzikos inspiruotus jausmus. Svarbu pažy- 


57 Taip pat žr. 1.2.. 

mėti, kad muzikos patyrimas ar jos suvokimas yra subjektyvus, todėl rasti bendrą sprendimą 
tampa itin sudėtinga. Daugiausia grupės vadovo dėmesio šios veiklos metu turėtų būti ski¬ 
riama ne rezultatui, bet j jį vedančiam procesui. Reikšmingi čia tokie klausimai, pvz., kas vyko 
tuo metu, kai grupė artėjo prie galutinio sprendimo; kaip kiekvienas grupės narys jaučiasi 
žinodamas galutinį variantą ir pan. 


Muzikinio kūrinio (dainos) įrašo išklausymas ir aptarimas 
(poroje, subgrupėje, grupėje) 

Tikslas: užmegzti tarpusavio ryšius grupėje. 

Uždaviniai: 

• skatinti grupės narių tarpusavio bendravimą / interakciją; 

• skatinti narių tarpusavio pasitikėjimą; 

• sukurti saugią atmosferą grupėje. 

Veiklos aprašas. Grupės vadovas parenka tris dainas (jas galima parinkti atsižvelgiant j grupei 
kaip vieniui svarbias temas ar problemas). Pirmosios dainos turinys turėtų būti bendresnio 
pobūdžio. Daina išklausoma. Vadovas paprašo, kad užsiėmimo dalyviai pasirinktų partnerį ir 
kartu su juo aptartų savo reakcijas į girdėtą dainą (diados modelis). Tam skiriama ~ 10 min. Lai¬ 
kui pasibaigus, grupės nariai išklauso antrą dainą, kurios turinys, palyginti su pirmosios, turėtų 
būti intymesnis. Išklausę grupės nariai pasiskirsto arba paskirstomi į kelias didesnes grupeles. 
Jose vėlgi aptariama asmeninė reakcija. Trečiuoju atveju dainos tekste turėtų būti plėtojamos 
itin asmeninės temos. Šį kartą asmeninė narių reakcija aptariama visoje grupėje. 


Muzikinis lynas 

Tikslas: ugdyti atsakomybę už grupę. 

Uždaviniai: 

• skatinti grupės darbą; 

• palaikyti bendrumo pojūtį. 

Veikos aprašas. Grupės vadovas iš anksto parenka tris muzikines ištraukas. Jomis remdamasi 
grupė kuria pasakojimą. Galimi keli šios veiklos atlikimo būdai, kurių pasirinkimą lemia grupės 
funkcionavimo lygis: 

1. Šis muzikinio pasakojimo būdas taikytinas grupei, kurios funkcionalumas yra žemas, 
t. y. grupės nariai nėra iniciatyvūs, sėkmingai grupei funkcionuoti reikia gan griežtos 
vadovaujančio asmens kontrolės, nurodymų ir pan. Veiklos pradžioje išklausoma pir¬ 
moji muzikinė ištrauka. Jai pasibaigus, paaiškinama užduotis - kiekvienas narys paeiliui 
pasako po du sakinius, atsižvelgiant j tai, kokias mintis ar jausmus sukėlė išklausyta 
muzika. Pradėti gali grupės vadovas arba kiekvienas, tokį norą išreiškęs grupės narys. 
Kiekvienam pasakius po kelis sakinius, išklausoma antroji muzikinė ištrauka. Jai pasibai¬ 
gus, muzikinis pasakojimas yra tęsiamas tokiu pačiu būdu. Išklausius trečiąją ištrauką, 
veiklos dalyviams siūloma užbaigti pasakojimą pateikiant savuosius sakinius. 

2. Šis muzikinio pasakojimo būdas implikuoja daugiau kūrybinės laisvės ir mažiau taisyk¬ 
lių, teikia daugiau erdvės įvairioms minčių variacijoms. Grupės vadovui čia tenka stebė¬ 
tojo vaidmuo, daugiausiai atsakomybės suteikiama patiems veiklos dalyviams. 

Veiklos metu: 

1) išklausoma pirmoji muzikinė ištrauka; 

2) grupės nariai aptaria jausmus, mintis ar idėjas, kurias sukėlė girdėta muzika; 

3) vadovas paaiškina užduotį (sukurti muzikinį pasakojimą) ir paprašo savanorio pradėti 
pasakojimą; 

4) kiekvienas grupės narys priėjau esamų prideda norimą kiekį sakinių.Tai tęsiama, kol 
kiekvienas pasisako; 

5) išklausoma antroji muzikinė ištrauka ir vadovas paprašo savanorio tęsti pasakojimą; 

6) pakartojamas 4 punktas; 

7) išklausoma trečioji ištrauka ir grupės nariai kartu nusprendžia, kaip, atsižvelgiant į pas¬ 
kutiniąją muzikinę ištrauką, galėtų būti baigtas pasakojimas. 

Muzikinis pasakojimas 

Tikslas: artimiau susipažinti netrikdančioje muzikinėje aplinkoje. 

Uždaviniai: 

• skatinti narių tarpusavio bendravimą; 

• palaikyti bendrumo pojūtį grupėje. 

Veiklos aprašas. Ši veikla yra tinkama grupei, pasižyminčiai žemesniu funkcionavimo lygiu. 
Grupės nariai susėda ratu. Vidinėje rato pusėje yra padaromas ratas iš lyno (virvės). Rato viduje 
padedamas varpelis. Grojant foninei muzikai varpelis siunčiamas ratu, perduodant jį iš rankų 
į rankas. Muzikai sustojus, asmuo, kurio rankoje yra varpelis, atsako į iš anksto iškeltą klausimą 
apie save. Veiklos pradžioje iš anksto apibrėžti klausimai turėtų būti bendresnio pobūdžio, 
pvz., kokia muzika tau patinka, ir pan. Varpeliui apkeliavus ratą kelis kartus, keliems grupės na¬ 
riams atsakius į sutartą klausimą, grupės nariai pateikia naują klausimą. Veiklos eigoje pamažu 
turėtų didėti klausimų asmeniškumas. 

Pozityvių savybių į(si)vardijimas skambant muzikai 

Tikslas: pažinti savo pozityvias savybes. 

Uždaviniai: 

• didinti savivertę ir savigarbą; 

• skatinti teigiamas emocijas; 

• palaikyti grupės narių bendravimą. 

Veiklos aprašas. Iš pradžių kiekvienas grupės narys ant jam duoto lapo užrašo vieną teigia¬ 
mą dalyką apie save. Užrašius lapas perduodamas asmeniui, sėdinčiam iš dešinės. Asmuo, 
gavęs lapą, užrašo vieną teigiamą pastabą apie lapo savininką. Lapas siunčiamas tol, kol grįžta 
autoriui. Veiklos metu skamba foninė muzika (ji yra svarbi, nes skatina jausmus). Pabaigoje 
apsvarstomos kiekvieno grupės nario teigiamos savybės, kaip nariai jaučiasi matydami tokias 
pastabas, kodėl buvo pasirinktos būtent tokios savybės, ir pan. 

4.6. Integratyvių muzikos terapijos metodų 
pavyzdžiai 58 

Audra 

Tikslas: ugdyti gebėjimą sinchroniškai (komanda) veikti su kitais. 

Uždaviniai: 

• skatinti dėmesingumą; 

• jausti bendrą ritmą; 

• derinti veiksmus (tempą, dinamiką, kt.) su kitais. 

Veiklos aprašas. Grupės vedėjas paprašo, kad dalyviai nekalbėtų ir darytų tą patį, ką daro jis. 
Vedėjas pradeda ploti vienu pirštu, vėliau dviem pirštais, trimis pirštais, keturiais, ploja visu del¬ 
nu. Ploja delnu nuo kitos rankos delno iki peties, grįžta atgal. Pakartoja kita ranka tą patį. Ploja 
abiem rankomis per krūtinę, pilvą, šlaunis, kelius. Plodamas per kelius pradeda trypti kojomis 
imituodamas krušą. Po krušos viską pakartoja atbuline tvarka ir baigia ploti vienu pirštu. 


Muzikinis telegrafas 

Tikslas: ugdytis komandiškumo gebėjimus. 

Uždaviniai: 

• mokytis išklausyti ir tiksliai perduoti informaciją kitam; 

• ugdyti kritinį mąstymą, gebėjimą rasti klaidą, netikslumą; 

• skatinti ir lavinti bendradarbiavimo gebėjimą. 

Veiklos aprašas. Vadovas papasakoja vaikams apie telegrafą, jo veikimo būdą. Pasiūlo vaikams 
pažaisti. Vaikai sustoja vienas paskui kitą ir uždeda abi rankas priešais stovinčiam ant pečių. 
Priešais pirmąjį eilėje vaiką padėtas didelis būgnas (bongas arba lėkštė ant stovo). Vadovas 
į paskutinio eilėje vaiko petį beldžia ritminį motyvą. Jį pajutęs, vaikas tą patį ritminį motyvą 
„perduoda" (beldžia) stovinčiam priešais jį vaikui. Taip „telegrama" pasiekia pirmąjį vaiką eilėje. 
Šis ritminį signalą garsiai pagroja būgnu, tada bėga ir atsistoja eilės gale. Žaidimas vyksta iš 
pradžių, kol visi vaikai pagroja būgnu. 

Žaidžiant pasitaiko, kad perduodamas signalas iškreipiamas arba „telegrama" nepasiekia adre¬ 
sato. Tada kartojama, o vaikai stengiasi būti atidesni tiek savo pojūčiams gaudami signalą, tiek 
jį perduodami. 


58 Taip pat žr. 1.4. 

Girnos 

Tikslas: užmegzti kontaktą su visais grupės nariais. 

Uždaviniai: 

• įgyti drąsos su visais pasisveikinti, bendrauti; 

• akcentuoti pasisveikinimo reikšmę. 

Veiklos apašas. Vaikai sustoja j du ratus - vidinį ir išorinį. Skambant gyvai šokio ritmo muzikai, 
šie ratai kaip girnos juda į skirtingas puses (vidinis ratas - į dešinę, išorinis - į kairę). Muzikai 
nutilus, ratai nustoja suktis, o priešpriešiais susitikę skirtinguose ratuose stovintys vaikai sumu¬ 
ša vienas su kitu dešinėmis rankomis ir apsisuka į kitą pusę. Muzikai vėl skambant, ratai sukasi 
į kitą pusę. Muzikai nutilus, vaikai sustoja ir kiekvienas su priešais kitame rate stovinčiu vaiku 
sumuša kairėmis rankomis. Vėl apsisuka ir suka ratą, kol muzika groja. Vaikų susidomėjimą ir 
dėmesį palaiko kaskart kintanti muzikinių atkarpų ir pauzių trukmė. 


Atgyjančios skulptūros 

Tikslas: bendrumo jausmo potyris, bendradarbiavimas grupėje. 

Uždaviniai: 

• fizinio sąlyčio toleravimas; 

• savęs pažinimas, saviraiška; 

• vaizduotės, kūrybiškumo žadinimas. 

Veiklos aprašas. Veikla grindžiama skulptūrų sukūrimu iš savo kūnų ir jų įgarsinimu. Dalyviai 
susiskirsto į grupeles (3-4 dalyviai). Kiekvienos grupelės užduotis - sukurti skulptūrą iš savo 
kūnų skirtingais pavadinimais, pvz., „Draugystė", „įniršis", „Išdavystė", „Nuovargis" ir kt. Likusieji 
turi jį atspėti. Paliesta skulptūra turėtų „atgyti" - pradėti skleisti įvairius garsus, dainuoti ar ju¬ 
dėti, taip patvirtindama / paneigdama atsakymo teisingumą. 

Veiklos varijavimo galimybės: 

• variacija skulptūrų temomis, pvz., dalyviams duodama užduotis sukurti įvairių kamba¬ 
rių įrangą (vonios kambario, tualeto, virtuvės, miegamojo, vaikų kambario). Palietus da¬ 
lyvius - skulptūras: vonios čiaupą, skalbimo mašiną, tualeto klozetą, virtuvės kombainą, 
arbatinuką ar sulankstomą stalą, radijo aparatą, televizorių ar šviestuvą, šie turi judėti 
ir skleisti garsus pagal paskirtį. Galima paprašyti parodyti, kaip kuris įrengimas veikia. 

• Jei grupelėje yra asmuo, turintis sunkią negalią ir negalintis kurti skulptūros, jis gali būti 
tas „burtininkas", nuo kurio skulptūros „atgyja". 

Atspėk; kas keičia judesius? 

Tikslas: grupės pajautimas ir socialinių vaidmenų išbandymas grupėje (lyderis, stebėtojas). 

Uždaviniai: 

• pastabumo, stebėjimo įgūdžių lavinimas; 

• iniciatyvos, kūrybiškumo skatinimas. 

Veiklos aprašas. Veikla grindžiama judesio kartojimu. Vienas dalyvis išeina už durų. Likusieji 
sustoja ratu, pasirenka vieną judesį, kurį visi atliks grįžus išėjusiajam. Išrenkamas „revoliucionie¬ 
rius", kurio funkcija - pakeisti judesį žaidimo metu. Grįžęs pirmasis dalyvis žaidžia kartu. Visi 
ritmiškai atlieka sutartą judesį (pvz., kelia aukštyn rankas). „Revoliucionierius" tam tikru mo¬ 
mentu pakeičia judesį (pvz., tiesia rankas į šonus). Jį stebi visi kiti. Žaidžiama tol, kol pirmasis 
dalyvis atspėja, kas yra „revoliucionierius". Žaidimas sustabdomas ir pradedamas iš naujo. Už 
durų gali eiti buvęs „revoliucionierius". 

Veiklos varijavimo galimybės: veikla grindžiama nejudėsiu, o ritmine figūra, skiemeniu, tam 
tikro garso aukščiu. 


Garsų (balsių) perteikimas specialiu judesiu 

Tikslas: suvokti garso vizualizavimo galimybes. 

Uždaviniai: 

• pajausti asociatyvų garso ir simbolio ryšį; 

• lavinti komunikacinį dėmesio užduočiai gebėjimą; 

• susieti muzikinę girdimąją ir regimąją atmintį. 

Veiklos aprašas. Naudotinas garso ir simbolio (judesio) asociavimui bei motorinei imitacijai 
lavinti. Naudojami penki specialūs gestai: A - rankos keliamos į viršų, O - sulenkiamos ratu, 
U - tiesiamos į priekį, / - įstrižai į šalis, Ė - sukryžiuojamos ant krūtinės. Garsai imituojami tera¬ 
peutui kartu su vaikais lėtai dainuojant (rečituojant) žodžius ar prasmingus sakinius. 


Jausmų šokis 

Tikslas: ugdyti neverbalią jausmų raišką. 

Uždaviniai: 

• skatinti kūno pažinimą / pajautimą; 

• ugdyti gebėjimą pažinti jausmus ir emocijas; 

• stiprinti grupės darnos ir grupės narių bendrumo pojūtį. 

Veiklos aprašas. Grupės vadovas parenka tinkamą šokiui muziką. Paaiškinama užduotis - 
kiekvienas užsiėmimo dalyvis turi sukurti judesį, kuris perteiktų kokį nors jausmą. Grupės nariai 
sustoja į liniją, paleidžiama muzika ir kiekvienas paeiliui atlieka savąjį judesį. 

Judesys ir relaksacija 

Tikslas: kūno pajautimas gulimoje padėtyje (raumenų įtampai ir atsipalaidavimui lavinti) klau¬ 
santis muzikos. 

Uždaviniai: 

• mokytis kurti savo asmeninį judesį pagal klausomos muzikos pobūdį; 

• direktyviai (vadovaujantis pedagogo nuorodomis) pajausti kūno įtampos ir atsipalai¬ 
davimo galimybes; 

• mokytis imituoti - pamėgdžioti kitų vaikų kuriamus judesius (ar konkrečius objektus, 
pvz., gyvūnus). 

Veiklos aprašas. Užsiėmimų pradžioje ir pabaigoje galima atlikti ritminį masažą. Dažnai vaiko 
elgesys stimuliuojamas ir koreguojamas žodinėmis instrukcijomis. 

Rekomenduojamos užduotys: atlikti nesudėtingus judesius rankomis, kojomis ar galva, keisti 
kūno padėtį (ridentis, susigūžti ar išsitiesti); taikyti draminius elementus (pvz., pavaizduoti kokį 
nors gyvūną). 


Kūryba rankų ženklais 

Tikslas: kuriant originalias melodijas, ugdyti vaikų kūrybiškumą. 

Uždaviniai: 

• susieti dvi muzikines rankų ženklų ir spalvinio muzikavimo sistemas; 

• lavinti komunikacinius abipusio dėmesio ir tarpusavio santykių inicijavimo įgūdžius; 

• suteikti vaikui pasitikėjimo savo kūrybiniais gebėjimais (pvz., sukurtas melodijas har¬ 
monizuojant). 

Veiklos aprašas. Veikla atliekama naudojant reliatyvią Dž. Kiorveno solfedžio sistemą (garsai 
rodomi specialiais gestais). Galima kurti melodijas spalvinėmis natomis; šios dvi sistemos gali 
būti siejamos 59 . Komunikaciniam muzikinės intonacijos pajautimui didelę įtaką turi melodin¬ 
gumas. Kūryba rankų ženklais svarbi muzikinėje komunikacijoje, nes čia muzikinis elgesys ir 
mąstymas koordinuojamas su muzikine raiška. Vaikų sukurtas melodijas galima užrašyti ir har¬ 
monizuoti, joms pritaikyti ar sukurti savo tekstą. 


59 Pavyzdžiui, vaikas nurodo rankos ženklą, atitinkantį garsą spalvinėje lentelėje, ar atvirkščiai. 



4 DALIS 


Linksmasis traukinukas 

Tikslas: energijos išlaisvinimas, fizinis ir emocinis apšilimas. 

Uždaviniai: 

• spontaniškas lyderio ir jo sekėjo vaidmenų išbandymas; 

• kūrybiškumo, spontaniškumo skatinimas; 

• reakcijų lavinimas; 

• bendravimo kliūčių sulaužymas; 

• sensomotorikos, koncentracijos, dėmesio, kūno koordinacijos, erdvinio suvokimo lavi¬ 
nimas. 

Veiklos aprašas. Skambant linksmai greitai muzikai (gali skambėti įrašas - veiklos vadovas 
turi galimybę stebėti arba pats įsitraukti į veiklą), visi susikabinę gyvatuke bėgioja po kambarį. 
Traukinio „garvežys" - lyderis pakeičia judėjimo pobūdį: šokinėja, šliaužia, eina keliais, varlyte, 
žąsyte, žygiuoja, vingiuoja, susipina į kamuolį ir 1.1. Lyderiu seka ir jį imituoja visi dalyviai, kiek 
įmanoma, stengdamiesi nepasileisti. Nustojus skambėti muzikai, lyderiu gali tapti kitas dalyvis. 


Magnetas 

Tikslas: judesiu ir garsais išbandyti darbą ir lyderio bei jo sekėjo vaidmenis poromis. 

Uždaviniai: 

• nežodinė komunikacija, vienas kito pajautimas, pagalba; 

• judesių koordinacijos lavinimas; 

• abipusis pasitikėjimas poroje; 

• sutartų taisyklių laikymasis poroje. 

Veiklos aprašas. Grupė susiskirsto poromis. Vienas poros dalyvis (A) „turi" delne magnetą ir 
lėtai, įvairiomis kryptimis vedžioja ištiestą delną. Kitam (B) iškeliama užduotis - nuolat stebėti 
magnetą. Magneto judėjimą galima įgarsinti: A arba B įgarsina magneto judėjimą įvairiomis 
kylančiomis ir besileidžiančiomis intonacijomis, naudodamas marmorando arba kitus balsius 
ir garsus. Po kurio laiko poros nariai pasikeičia vaidmenimis. 

Rankų „baletas". 

Tikslas: pajausti tarpusavio ryšį, laisvai ir kūrybiškai interpretuojant raišką judesiu. 

Uždaviniai: 

• siekti laisvos judesio raiškos atspindint klausomos muzikos nuotaiką; 

• parinkti skirtingos nuotaikos muzikos kūrinius; 

• keistis vaidmenimis, t. y. mokytis intuityviai perimti vienam iš kito vadovavimo judesiu 
iniciatyvą. 

Veiklos aprašas. Kontaktinisjudesių imitavimas susikibus rankomis muzikos klausymosi metu. 
Išraiškingų judesių svarba pasireiškia klausomo muzikos kūrinio turinio, asmeninių išgyvenimų 
ir komunikacinio proceso sinteze. Judesio išraiškingumas kinta, kai vaikas pajunta laisvę rink¬ 
tis, jo judesių diapazonas nevaržomas. Pedagogo (terapeuto) direktyvumo lygis šioje veikloje 
kinta priklausomai nuo vaiko iniciatyvumo. Muzikos klausymo ir judesio derinimas paprastai 
suteikia vaikams itin malonius pojūčius. 


Rato šokis 

Tikslas: pakelti grupės energijos lygį ir „apšilti" prieš kitą veiklą. 

Uždaviniai: 

• skatinti atsipalaiduoti; 

• sukurti žaismingą atmosferą grupėje; 

• skatinti grupės darnos ar bendrumo pojūtį. 

Veiklos aprašas. Tai rekreacinė veikla. Jos metu grupės nariai yra mokomi kokio nors rato 
šokio. Tai itin tinkama tuo atveju, kai grupės energingumas nedidelis. 

Ritminė estafetė 

Tikslas: ugdyti gebėjimą konstruktyviai susidoroti su konkursinėmis ir konfliktinėmis situacijomis. 

Uždaviniai: 

• padidinti grupės energingumą; 

• skatinti atsipalaidavimą; 

• išjudinti kūną; 

• lavinti mąstymą/dėmesį/atmintį. 

Veiklos aprašas. Grupė padalijama į dvi grupes, turinčias po lygiai narių. Vienoje patalpos 
pusėje išdėliojamos dvi grupės instrumentų. Kitoje - sustoja abi grupės. Jiems yra parodo¬ 
mas paprastas ritminis modelis, kurį veiklos eigoje reikės atlikti su kitoje pusėje esančiais inst¬ 
rumentais. Pvz., pirmu instrumentu sumušama vieną kartą, antruoju - du, trečiuoju - tris, 
ketvirtuoju - keturis ir pan. Lenktynės prasideda. Kiekvienas grupės narys turi nubėgti į kitą 
kambario pusę ir su išdėliotais instrumentais atlikti iš anksto apibrėžtą ritminį modelį. Tai pa¬ 
daręs dalyvis grįžta, paliečia kitą savosios grupės narį. Pastarasis kartoja tuos pačius veiksmus. 
Nugalėtoja tampa ta komanda, kuri pirmoji baigia šią estafetę. Lenktynės gali būti tęsiamos 
pakeičiant užduotį, t. y. galima pakeisti ritminį modelį, pridėti priėjo įvairius judesius (ritminis 
modelis atliekamas kartu su tam tikrais judesiais). 


Stebuklinga mašina 

Tikslas: bendradarbiavimas, bendrumo, atsakomybės jausmas grupėje. 

Uždaviniai: 

• priklausymo grupei svarbos, savo buvimo grupėje reikšmingumo potyris; 

• fizinio sąlyčio toleravimas; 

• kūrybiškumo, vaizduotės skatinimas. 

Veiklos aprašas. Dalyviai kuria veikiančią mašiną - vienas po kito eina į rato vidurį ir tampa 
jos detale, kuri juda, skleidžia tam tikrą garsą ir įsimontuoja į pradėtą kurti mašiną. Visi tampa 
viena garso ir judesių mašina, kuri, grupės vadovui paspaudus kokį nors klavišą, gali bet kada 
sustoti, pajudėti į šoną ar staiga sugriūti. Improvizuojant mašina įgauna pavadinimą - stebuk¬ 
linga garo mašina, kavos ruošimo aparatas, virtuvinis kombainas, skraidantis garvežys ir kt. 
Dalyviai gali sukurti ir muzikinę mašiną, kurios kiekviena detalė - vaikas improvizuoja dainelę 
arba groja instrumentu. Tokioje veikloje gali dalyvauti ir neįgalusis pagal savo galimybes. 

,Aš jaučiu" bliuzas 


Iš norvegų k. vertė 
Jurgita Žebrauskaitė-Taločkienė 

Jau - čiu aš sa-vo pil-vą. O taip! Jau-čiuaš sa - vo nu-ga-rą. O taip! Jau- 

čiu aš sa - voko-jas. O taip! Jau - čiu aš sa-vogal-vą. O taip! Jau-čiu aš 






čia ir čia ir čia ir čia ir čia ir čia ir čia irtaipdžiau-giuos. Vi-su aš ku-nu. 


Tikslas - kūno dalių pajautimas, sąmoningumas, savęs vertinimas. 

Jaučiu aš savo pilvą. O taip! 

Jaučiu aš savo nugarą. O taip! 

Jaučiu aš savo kojas. O taip! 

Jaučiu aš savo galvą. O taip! 

Priedainis 

Jaučiu aš čia ir čia ir čia ir čia 
Ir čia ir čia ir čia ir taip džiaugiuos. 

Visu aš kūnu. 

Dainuojant delnais liečiamos tos kūno vietos, apie kurias dainuojama. Priedainyje „ir čia" rodomos įvairios 
kūno vietos. 

4.7. Muzikos instrumentai, paskirtis, gamyba 


Klavišiniai instrumentai 

Muzikos terapijoje naudojamas akustinis pianinas, kurio klaviatūra gali būti naudojama dina¬ 
mikai, frazuotėms, artikuliacijai ir kitiems išraiškos metodams valdyti. Pianiną dažnai keičia už- 
gaunant jautrios klaviatūros sintezatorius. Tai vienas iš daugiausia galimybių teikiančių muzikos 
instrumentų, galintis generuoti elektroninį signalą ir juo manipuliuoti kuriant, įrašant muziką. 
Sintezatoriumi galima groti įvairias partijas - solines, harmonines, bosines. Naudojant alterna¬ 
tyvią (spalvinę) notaciją, klavišus patogu pažymėti spalvotais lipdukais. Akordeonas - muzikos 
terapijos sesijose naudojamas boso partijoms arba melodinėms partijoms atlikti. Labai tinka¬ 
mas muzikos terapijoje dėl būdingo skambesio. Visais minėtais instrumentais gali groti keli 
vaikai kartu. Tai labai svarbu muzikos terapijoje, siekiant ugdyti socialinius gebėjimus. Melodi¬ 
ka - tai pučiamasis ir klavišinis instrumentas. Juo galima groti ir laikant rankose, ir pasidėjus ant 
kelių, ir pučiant prijungtu lanksčiu vamzdeliu. Galima atlikti melodines ir pritariančias partijas. 
Labai tinkamas mokantis taisyklingai giliai kvėpuoti, padeda sutelkti dėmesį į garsą. 

Nemelodiniai mušamieji ir perkusiniai instrumentai 

Muzikos terapijoje naudojami įvairūs mušamieji ir perkusiniai instrumentai. Jais išgauti koky¬ 
bišką garsą ir dalyvauti muzikuojant galima iškart, be ilgų pratybų. Ritmas yra vienas iš svar¬ 
biausių muzikinės komunikacijos elementų. Naudojant vien mušamuosius galima mokytis 
inicijuoti, palaikyti, nutraukti ir 1.1, kontaktą su kitu (kitais), mokytis įvairių elgesio pokalbio 
metu modelių, pagrindinių verbalinės komunikacijos elementų. Rankinis būgnelis - muzikos 
terapijoje būtinas muzikos instrumentas. Jį patogu laikyti rankoje ir groti, patogu ištiesti ranką 
ir pasiūlyti pagroti kitam, patogu perduoti - siųsti ratu. Djembe (džiambė) stipraus, aiškaus gar¬ 
so būgnas, grojant įvairiomis technikomis galima išgauti įvairaus tembro, dinamiškai skirtingus 
garsus, todėl tai vienas iš universaliausių būgnų, tinkamas ir akompanuojant, ir solo partijoms. 
Bongai - perkusinis instrumentas, sudarytas iš dviejų skirtingo dydžio būgnų, pritvirtintų 
vienas šalia kito. Didesnysis būgnas vadinamas hembra (isp. - moteris), mažesnysis - macho 
(isp. - vyras). Dėl skirtingo garso aukščio šiuos instrumentus terapijoje galima naudoti situa¬ 
cijoms ar vaidmenims perkelti, skirtingų jausmų projekcijoms. Tamburinas - būgnelis (siauras 
medinis arba metalinis žiedas, iš vienos pusės aptemptas oda) su žalvario žvangučiais. Laikomi 
rankoje ar tvirtinami prie stovo, tamburinai muzikos terapijoje suteikia skirtingos emocinės 
raiškos ir pojūčių galimybę. Juos galima rankoje purtyti, mušti ranka arba daužyti į ranką ar 
koją, glostyti žvagučius. Šviesus, džiugus garsas padeda kurti optimizmo, vilties, šventės vaiz¬ 
dinius. Marakasai - perkusiniai instrumentai, be kurių neapsieinama muzikos terapijoje. Tai 
labai paprasti instrumentai. Vaikiški barškučiai - taip pat marakasų giminaičiai. Jų skambesys 
linksmas, ir jie (ypač tie, kurie naudojami muzikos terapijoje) dažomi ryškiomis spalvomis, puo¬ 
šiami ornamentais, taip sustiprinant linksmo garso pojūtį. Tradiciškai grojama dviem maraka- 
sais, naudojant įvairias garso išgavimo technikas, bet muzikos terapijoje galima groti taip, kaip 
pavyksta, - svarbu perteikti norimą jausmą, mintį. Žvangučiai - mušamasis liaudies muzikos 
instrumentas, mūsų šalyje dar vadinamas džinguliais ar žoržolais. Žvangučiais švenčių progo¬ 
mis buvo puošiami arkliai, kuriems bėgant žvangučiai skaidriai, džiugiai skambėjo. Muzikos 
terapijoje svarbu turėti įvairių žvangučių - rišamų prie kojų, užmaunamų ant riešo, laikomų 
rankoje. Tai suteikia daug galimybių lavinant sensorinius pojūčius, stimuliuojant judesius ir taip 
pat ieškant emocinės raiškos galimybių. 

Melodiniai mušamieji 


Instrumentai, kuriais įvairaus aukščio garsai išgaunami mušant j metalo ar medžio plokšteles. 
Metalofonai - šviesaus garso instrumentai, sukonstruoti iš metalinių plokštelių. Jais grojami 
harmoniniai akordai arba atskiros toninės pusinės ir sveikos natos. Garso tembrą galima keisti 
grojant skirtingomis lazdelėmis (mediniais, kailiniais, veltiniais galais). Ksilofonai yra bosiniai, 
tenoriniai, altiniai, sopraniniai. Duslokas, trumpai skambantis garsas išgaunamas medinėmis 
plokštelėmis. Dažniausiai ksilofonais grojami harmoniniai akordai arba juos atitinkančios me¬ 
lodinės figūros, nors gali būti atliekama ir melodija. Taip pat galima groti sudėtingus darinius 
tiek ritmiškai, tiek melodiškai. Muzikos terapijoje labai reikalingi instrumentai, vadinami chime 
bars (į lietuvių kalbą verčiama - varpelių juostos arba rezonuojantys varpeliai). Tai instrumen¬ 
tas, sudarytas iš metalo plokštelės ir montuojamas ant savo medinio rezonatoriaus. Grojama 
taip pat kaip metalofonu. Garsas yra panašus j metalofono, bet skamba ilgiau - kaip vibrofo- 
nas, bet be vibrato. Galima groti laikant rankoje ar pasidėjus ant stalo. Turint šių instrumentų 
komplektą galima sudaryti įvairias garsų sekas (dermes). 



Instrumentus muzikos terapijai galima ir pasigaminti. Toliau pateikiami specialiai muzikos tera¬ 
pijai pagamintų instrumentų pavyzdžiai 60 . 


60 Iš Kęstučio Kupčinsko seminarų, vykusių 2007 ir 2008 metais, medžiagos. 




















Specialiai muzikos terapijai pagamintų 
instrumentų pavyzdžiai 61 

Rutulys. Savadarbis muzikos instrumentas. Pintas iš vytelių, tuščiaviduris, viduje pripilta pista¬ 
cijų riešutų kevalų. Skersmuo - apie 40 cm. Pinamas iš išplonintų vytelių. Pynimo technologija 
panaši kaip senovinių krepšių, skirtų bulvėms ar kitoms smulkioms daržovėms dėti. Skiriasi 
tuo, kad pynimas užbaigiamas tarsi būtų sujungti du krepšiai vienas ant kito. Pirmiausiai iš 
storesnių vytelių pasigaminamas kamuolio pavidalo karkasas. Paskui horizontaliai karkasas 
apipinamas išplonintomis vytelėmis. Grojimo specifika. Tai monotonalinis instrumentas, kuris 
skleidžia garsą, primenantį upelio čiurlenimą, jūros ošimą, akmenėlių riedėjimą nuo kalno. Su¬ 
kant kamuolį abiem rankomis pastoviai, vienu tempu, girdimas monotoniškas čežėjimas. Šiuo 
instrumentu gali groti vienas arba galima groti grupėje, atliekant įvairius pratimus, žaidimus. 
Terapinis poveikis sietinas su savo rankų kordinacijos išbandymu (rankos turi kaitaliotis vietomis 
sukant ratą). Rutulį galima naudoti kaip ritminį muzikos instrumentą. Estetiniu požiūriu šis ins¬ 
trumentas dažnai sukelia susidomėjimą tiek pynimo ornamentu ir formos sąlyčiu su žmogaus 
kūnu, tiek asociatyvaus garso suvoktimi. 


61 Nuotraukose Kęstučio Kupčinkso pagaminti instrumentai. 
















Kanklės. Styginis, melodinis lietuvių instrumentas (nuotraukoje matomos penkiastygės Biržų 
krašto kanklės). Gaminamos iš eglės, klevo, juodalksnio medienos. Neįgudusiam gana sudėtinga 
pagaminti. Joms pagaminti reikalingos gręžimo, obliavimo staklės, įvairūs medžio kaltai. Paskirtis. 
Galima atlikti nesudėtingus kūrinius, improvizacijas. Galimi įvairūs derminiai nustatymai pagal 
kliento poreikius. Grojama instrumentu individualiai arba grupėje. Grojama pirštais, brauktuku 
arba įvairių rūšių šluotelėmis (geriausiai tinka augalinės kilmės (pvz., džiovintų smilgų), plonomis 
lazdelėmis, imituojant cimbolų grojimo techniką. Terapinis poveikis. Švelnus kanklių garsas veikia 
raminamai, harmonizuojamai. Gerina kliento koncentraciją, smulkiosios motorikos įgūdžius. Gro¬ 
jant kanklėmis suvokiama tembrinė, dinaminė instrumento specifika. 

Marimba. Medinis mušamasis melodinis muzikos instrumentas, panašus į metalofoną. Gami¬ 
nama iš kietmedžio lentelių, kurių storis apie 1 cm, o plotis - 5-6 cm. Lentelės supjaustomos 
taip, kad atitiktų gamos arba pentatonikos garsus. Rėmas gaminamas iš keturių 20-25 cm aukš¬ 
čio lentelių. Priekinės ir galinės sienelės ilgis apie 60 cm, šoninių - apie 20 cm. Suveržus galus 
varžtais, gaunamas rėmas, kurio viršuje pritvirtinami du mediniai horizontalūs apie 60 cm ilgio, 
2 cm aukščio ir 3 cm pločio tąšeliai. Į šį rėmelį iš viršaus įgręžiamos skylutės, maždaug kas 6 cm. 
Dygiai sukalami į skylutes. Juos galima gaminti iš vinių. Supjaustytos lentelės užmaunamos ant 
dygių, prieš tai lentelėse būtina išgręžti skylutes, kurios atitiktų dygių vietas. Grojimo specifika. 
Marimbos garsas švelnus, tačiau priklauso nuo to, kaip stipriai ir su kokia lazdele užgaunamos 
lentelės. Lentelės išpjautos iš kietmedžio, todėl atlaiko stiprius smūgius, tačiau reikėtų vengti aš¬ 
trių daiktų, kurie gali pažeisti jų paviršių. Galima naudoti lazdeles, kurių galuose užmauti tekinti 
mediniai arba plastmasiniai rutuliukai, kamštmedžio arba netikro kamštmedžio antgaliai, įvairios 
natūralių augalų šluotelės. Derminę skalę lengva sudėlioti pagal kliento poreikius nuimant nerei¬ 
kalingas lenteles. Tinka atliekant porinius pratimus arba improvizacijas. Terapinis poveikis. Tinka 
tiek susikaupusiai energijai išlieti, tiek susikaupimo akimirkomis atliekant nuosaikias melodines 
improvizacijas. Geras fiksuoto garso ritmikos ir dinamikos poveikis, taikant ugdomosios terapijos 
pratimus ir žaidimus. 

Ragas. Medinis pučiamasis lietuvių muzikos instrumentas. Gaminamas iš pušies arba eglės 
medienos. Tai nuo 60 cm iki 1 m 20 cm ilgio kūgio formos medinis tąšas, lygiai nuobliuotas, jo 
plongalis yra apie 4 cm storio, o storgalis apie 8 cm. Kūgis išilgai perpjaunamas. Gaunami du 
loveliai, kurių vidus išskaptuojamas kaltu. Loveliai suklijuojami klijais ir apsukami beržo tošimi, 
prieš tai ištepus ragą klijais. Beržo tošis prieš apsukant ragą pamirkoma karštame vandenyje. 
Grojimo specifika. Pučiant ragą išgaunamas vienas duslus, bet tvirto pagrindo tonas. Garsas 
išgaunamas lūpomis purškiant j plongalį. Šiuo instrumentu galima stiprinti plaučius, didinant 
ir plečiant jų tūrį. Kontroliuojamas išpūtimo ilgumas ir greito įkvėpimo fazė. Garso suformavi¬ 
mas suteikia pasitikėjimo, nes šiuo instrumentu naudotis nėra lengva. Pučiant ragą patiriamas 
fizinis krūvis pilvo raumenims, diafragmai, kaklo raumenynui. Lūpos įtempiamos, tarytum šyp¬ 
santis. Pro ploną plyšelį tarp lūpų išpurškiamas oras į rago plongalį. Terapinis poveikis gali būti 
dvejopas. Fizinis poveikis - garso suformavimo ir išpildymo momentas. Psichologinis poveikis - 
peržengta riba atliekant garsą suteikia pasitikėjimo ir teigiamų emocijų. 

Fleita (skersinė). Gaminama iš Lietuvoje augančio Sosnovskio barščio. Augalas panašus į 
didelį, apie 2-4 metrų aukščio krapą. Nuo pagrindinio augalo stiebo nupjaunama 60-80 cm 
šaka. Vienas tuščiaviduris vamzdžio galas paliekamas su natūraliu kamščiu. Kitas galas nupjau¬ 
namas, paliekant atvirą ertmę. Maždaug per du pirštus nuo uždaro vamzdžio galo išdeginama 
ovalo formos skylė. Deginama su dešimties milimetrų metaliniu strypu. Kitos skylės, skirtos 
dangstyti pirštais, deginamos per 3-4 pirštus žemiau pūtimui skirtos ertmės. Šis instrumen¬ 
tas gaminamas tik iš išdžiūvusios žolės - neišdžiūvusi turi nuodingų medžiagų. Barštis būna 
išdžiūvęs apie spalio mėnesio pabaigą. Paskirtis. Fleita galima atlikti nesudėtingus kūrinėlius, 
improvizacijas. Instrumento skambesys priklauso nuo jo ilgio ir išdegintų skylučių vietos. Te¬ 
rapinis poveikis. Gerina pirštų motoriką. Kontroliuojamas įkvėpimas ir iškvėpimas. Gerinama 
koncentracija. Fleitos garsas gali atpalaiduoti arba suteikti energijos, tačiau gali veikti klausą 
dirginamai. Nepratusiam groti fleita iš pradžių gali pradėti svaigti galva, todėl su šiuo instru¬ 
mentu, kaip ir su daugeliu pučiamųjų, reikia būti atsargiems. 
















Būgnas „jūros garsai". Tai neaukštas (aukštis: apie 10 cm, skersmuo - 40 cm), uždaras me¬ 
dinis indas, pripiltas neskaidytų apvalių juodųjų pipirų. Gamyba. Gaminamas iš gilių medinių 
indų, kuriuos galima nusipirkti daugelyje didžiųjų prekybos centrų, pramoninių prekių sky¬ 
riuose. Pvz., vietnamietiški indai yra pagaminti iš spirale susukto bambuko plonų juostų. La¬ 
kuotas ir nugludintas dubuo tvirtai suklijuotas klijais. Natūralus blankiai žalsvos spalvos pagrin¬ 
das atrodo estetiškai. Uždengti tokiam indui tereikia būgno membranos. Ją galima nusipirkti 
muzikos instrumentų parduotuvėje. Įsigijus tinkamo dydžio membraną su lankeliu, j dubenį 
yra pripilama pipirų, membraną uždedant and dubens viršaus. Prie lankelio pritvirtinamos 
stiprios virvelės, 5-6 cm atstumu viena nuo kitos. Dubuo apverčiamas ir surišamas apačioje 
priešpriešais esančios virveles mazgu. Grojimas. Būgną galima naudoti kaip ritminį instrumen¬ 
tą. Apvertus jį membrana į apačią, tiriamas ošimas, primenantis jūrą (ošimo garsą lemia viduje 
besiridinėjantys pipirų žirneliai). Terapinis poveikis. Instrumentas dažnai sukelia vandens asoci¬ 
aciją. Jį paprasta valdyti, asmeninės saviraiškos galimybės sukelia teigiamų emocijų. Naudoja¬ 
mas lavinti stambiąją motoriką ir rimto pojūtį. 


4 DALIS 



Berimbau. Vienastygis brazilų muzikos instrumentas. Gamyba. Galima pasigaminti iš lazdyno 
lazdos (ilgis apie 120-150 cm). Ant lazdos galų užtempiama viela - gaunamas lanko pavidalo 
instrumentas. Lanko lenkimo išorinėje dalyje per 20 cm apatinėje dalyje varžtu pritvirtinamas 
kokoso riešuto kevalas, prieš tai jį paruošus. Riešuto viršūnė nupjaunama paliekant 7-8 cm 
skylę. Kitoje pusėje išgręžiama skylutė varžtui įsukti. Varžtas stumiamas j kokoso vidų, pro sky¬ 
lutę, ir veržiamas prie lazdos. Toliau virvele apsukama viela ties ta vieta, kur pritvirtintas riešuto 
kevalas. Virvelė lengvai patempiama, kad viela nestipriai išsitemptų link lazdos. Kitu virvelės 
galu apjuosiama lazda ties ta vieta, kur pritvirtintas kevalas. Grojimas. Lazdelė (ilgis apie 30 cm) 
skirta groti per vielą. Lengvai daužant gaunami 2-3 skirtingo aukščio garsai. Pirmas garsas 
skamba užgaunant ilgąją stygos dalį, antras - trumpąją. Trečias garsas išgaunamas užgau- 
nant trumpąją stygą, kuri yra sutrumpinama akmenėliu, lengvai priglaudžiant jį prie vielos. 
Akmenėlis laikomas tarp kairės rankos rodomojo ir didžiojo piršto. Dešine ranka atliekami įvai¬ 
rūs ritmai, o kaire prilaikomas instrumentas ir akmenėlis. Kokoso kevalo ertmė priglaudžiama 
prie pilvo ir atitraukiama tada, kai norima išgauti nedidelį garso pasikeitimą, t. y. „glissando". 
Terapinis poveikis. Grojant šiuo instrumentu patiriamas vibracijos ir ritmikos valdymas. Saviraiš¬ 
ka suteikia pasitikėjimo. Berimbau galima akompanuoti grupinėse improvizacijose. Atliekant 
ritmines improvizacijas lavinama rankų kordinacija. 

Tvorelė. Saviskambis, ritminis muzikos instrumentas. Gamyba. Tai pagaliukai (matmenys: ilgis - 
apie 20 cm, storis - 1 cm, plotis - 3-4 cm), suverti ant virvelės. Kiekvienos lazdelės viršuje išgręžta 
nedidelė skylutė, per kurią įveriama stipri virvė. įvėrus pagaliuką užmezgamas vienas ar du maz¬ 
gai, kad neišsivertų lazdelė ir būtų tarpelis tarp kitos. Taip suveriama apie 20 lazdelių. Galuose 
surišamos kilpos pirštams įmauti. Gamybai rekomenduojamos kietmedžio parketlentės. Grojimas. 
Suėmus raiščio galus, judinant arba tampant sklinda pagaliukų, kurie daužosi vienas į kitą, garsas. 
Judinant rankas sinchroniškai, lazdelės ritmiškai juda viena nuo kitos arba atsimuša viena į kitą. 
Groti šiuo instrumentu galima ritmiškai ir padrikai. Terapinis poveikis. Grojant šiuo instrumentu 
lavinama sinchroniška rankų koordinacija, gerinamas rankų raumenų tonusas. Natūralios medie¬ 
nos garsinis efektas veikia raminamai. Išgaunant garsą žvilgsnis sutelkiamas į instrumentą. Tai 
lemia puikų rankų koordinacijos ir garsinio atsako ryšį. Taip pat skatina dėmesingumą, tiek akom¬ 
panuojant, tiek grojant individualiai. 

Kokoso riešutas. Saviskambis ritminis instrumentas. Gamyba. Savadarbis instrumentas, kurį 
galima pasigaminti nusipirkus sveiką kokosą. Su metalo pjūklu perpjovus pusiau, išpjaustomas 
kokoso minkštimas. Viršuje ir apačioje, netoli pjūvių vietų, išgręžiamos skylutės, kad būtų gali¬ 
ma surišti virvelėmis. J kokoso vidų priberiama riešuto kevalų, abi jo pusės standžiai surišamos. 
Terapinis poveikis. Instrumento šlamėjimas gali sukelti įvairius vaizdinius ir garsines asociacijas. 
Jį patogu laikyti rankose, todėl gali būti naudojamas lavinti ritmo pojūtį ar atlikti koordinaci¬ 
nius veiksmus. 

Lazdelės. Jos skirtos užgauti saviskambius, styginius arba mušamuosius instrumentus. Ga¬ 
myba. Galima lengvai pasigaminti iš bambuko lazdelių, kurios skirtos maistui valgyti Rytų ša¬ 
lyse, ir ilgų lazdelių, skirtų maisto vėriniams gaminti. Jų ilgis apie 60 cm. Vienas lazdelių galas 
yra nusmailintas, todėl patogu užmauti tikro ar netikro kamštmedžio kamštį. Tinka šampano 
arba vyno butelių kamščiai. Prieš maunant kamštį arba tekintą medinį rutuliuką reikėtų iš¬ 
gręžti nedidelę skylutę. į ją įlašinti truputį klijų (tinka lipalas). Užmaunama ir paliekama išdžiūti. 
Ant lazdelių galų taip pat galima užmauti mango sėklos dėžutę, prieš tai išėmus sėklą. Ge¬ 
rai išdžiovinta dėžutė užmaunama ant lazdelės. Šluotelei surišti ant lazdelės galo tinka storų 
smilgų stiebai. Terapinis poveikis. Šių lazdelių-mušeklių paskirtis suprantama ir aiški kiekvienam 
vaikui. Jomis vaikai dažnai išlieja savo energiją, daužydami būgnus, metalofonus, styginius 
instrumentus, cimbolų stygas. Naudojant lazdeles instrumentams užgauti yra lavinama rankų 
koordinacija ir erdvinis suvokimas. 

Skrabalas. Lietuvių liaudies saviskambis muzikos instrumentas, kuris buvo naudojamas ganant 
karves ir ožkas bei muzikuojant. Gamyba. Tai medinė išskaptuota dėžutė, kurios viduje pritvirtinti 
vienas arba du mediniai pagaliukai. Instrumentui pasigaminti reikalinga nedidelė medinė kala¬ 
dėlė (matmenys: storis nuo 5-8 cm, plotis 15-25 cm, aukštis 10-15 cm). Tinka uosio, beržo, klevo 
ar kito kietesnio medžio kaladėlė. Gali būti stačiakampio arba trapecijos formos medžio ruošinys. 
Medinė kaladėlė suvarpoma medžio grąžtu, šonuose paliekant 3-7 mm sieneles. Iš vidaus pri¬ 
kabinami vienas arba du mediniai pagaliukai (ilgis 6-8 cm, storis 1-2 cm). Iš viršaus per išgręžtą 
skylutę įsukama medinė rankena arba storesnės virvės kilpa instrumentui laikyti. Grojimas. Skra¬ 
balas laikomas už prie korpuso pritvirtintos medinės arba virvinės rankenos. Lengvai pakračius 
instrumentą, pagaliukai atsimuša į dėžutės sieneles - pasigirsta sausas, greitai gęstantis garsas. 
Skrabalątaip pat galima užgauti lazdelėmis ir šluotelėmis. Papildomos užgavimo priemonės su¬ 
teikia skirtingą toninį atspalvį. Akompanuojant skrabalu, muzikos kūriniai ar ritminės improviza¬ 
cijos papildomos tonine specifika. Terapinis poveikis. Instrumentas skirtas ritmikos ir rankų koordi¬ 
nacijai lavinti. Ritminė saviraiška keliais skrabalais suteikia grojančiam savitą atspalvį, išskirtinumą. 




Karoliai, apyrankės. Gamyba. Instrumentus lengva pasigaminti iš įvairių natūralių augalų ke¬ 
valų. Pavyzdžiui, galima naudoti mango sėklų dėžutes, graikinių riešutų kevalus, bijūno sėklas ir 
dėžutes. Augalams suverti naudojamas tvirtas siūlas arba gitaros styga. Gitaros styga lanksti, to¬ 
dėl suvėrus sėklas ar augalų dėžutes gaunama tiksliai apvali dirbinio forma. Augalo dėžutėje arba 
sėkloje pragręžiama maža skylutė. Suveriamas pageidaujamas kiekis augalo dalių. Gitaros stygos 
gale yra kilpelė, pro kurią įveriamas kitas stygos galas. Užmezgamas mazgas. Grojimas. Karoliai ir 
apyrankės nėra vien puošybos elementas. Šie papuošalai skleidžia šlamesį, barškėjimą, sukeldami 
įvairias asociacijas tiriant garso prigimtį. Terapinis poveikis. Apyrankes ir karolius naudojant kaip 
instrumentus yra lavinama smulkioji ir stambioji motorika. 

Kokoso būgnelis. Gaminamas iš kokoso riešuto kevalo. Tam yra reikalingas metalo siaurapjūklis. 
Kevalo ovalo viršūnės nupjaunamos, paliekant 10 cm apvalias skyles. Riešuto minkštimas atski¬ 
riamas nuo kevalo lenktu peiliu. Membraną būgneliui galima įsigyti muzikos instrumentų par¬ 
duotuvėse. Odos arba plastikinės membranos skiautė, kurios skersmuo apie 13 cm, uždedama 
ant vienos skylės. Membranos kraštuose, kas 3-4 cm, išduriamos skylutes. Į jas suveriamos tvirtos 
virvelės. Imamos dvi priešpriešais esančios virveles, įtempiamos prie kiauro kokoso galo ir tvirtai 
surišamos. Likusios virvelės užtempiamos tokiu pačiu būdu. Grojimas. Būgnelį laikant tarp kelių 
patogu mušti viena ranka arba dviem rankomis. Terapinis poveikis. Instrumentas naudotinas indi¬ 
vidualioms ir grupinėms improvizacijoms, siekiant lavinti ritmo pojūtį ir koordinaciją bei tikslingai 
valdyti susikaupusios energijos perteklių. 



Savadarbis styginis muzikos instrumentas. Gaminamas iš kokoso kevalo ir Sosnovskio 
barščio. Viena kokoso riešuto viršūnė nupjaunama, paliekant apie 10 cm skylę. įjos ertmę įstu¬ 
miamas iki pusės įkypai nusklembtas Sosnovskio barštis (ilgis - apie 40-50 cm). Barščio viršūnėje 
paliekamas stambus (apie 5 cm) narelis, ant kurio užmaunamas medinis žiedas. į žiedą įpjauna¬ 
mos dvi negilios įpjovos. Į įpjovas įspraudžiamas metalinis strypelis, prie kurio bus tvirtinamos 
stygos. Kokoso kevalo šone išgręžiamos trys skylutės (apie 8 mm), skirtos mediniams kuoleliams 
įstumti. Nusklembtos barščio dalies viduryje pritvirtinamas medinis lankelis (apie 3 cm). Ant me¬ 
talinio strypelio, instrumento viršutinėje dalyje, kilpiniu būdu užmaunamos trys smuiko stygos. 
Jos tempiamos per medinį lankelį, kuriame yra padarytos įpjovos, ir galiausiai įveriamos į medi¬ 
nių veržeklių skylutes. Stygos veržekliais prisukamos taip, kad instrumentą būtų galima suderinti 
norima derme. Grojimas. Instrumentu grojama braukiant per stygas smičiumi arba užgaunant 
stygas pirštais. Galima groti ir dviese - vienas asmuo grojimui naudoja instrumento dalį, esančią 
prieš pervarą, kitas - instrumento dalį žemiau pertvaros. Viršutinės stygos skamba skirtingai, pa¬ 
lyginti su apatinėmis (stygos ilgis - skirtingas). Instrumento garsas yra švelnus ir tylus. Terapinis 
poveikis. Grojant instrumentu yra lavinami motoriniai ir koordinaciniai įgūdžiai, dėmesio koncen¬ 
tracija. Grojant dviese - savistaba ir bendradarbiavimas. Braukimas smičiumi per stygas rodo gar¬ 
so ir judesio ryšį. Daugeliui vaikų šis instrumentas primena smuiką, todėl jį tyrinėdami jie patiria 
emocinį pasitenkinimą. 

